file_name
stringlengths 13
17
| summary
stringlengths 1
1.09k
| full_article
stringlengths 5
22k
|
|---|---|---|
article_6254.txt
|
ប្រទេសបារាំងរំពឹងនឹងធ្វើឱ្យពិភពលោកភ្លឺភ្នែក អំពីការរៀបចំព្រឹត្តិការណ៍កីឡាអូឡាំពិករដូវក្តៅទីកក្រុងប៉ារីស ដែលមានកម្មវិធីបើកព្រឹត្តិការណ៍ផ្លូវការ ធ្វើឡើងនៅតាមដងទន្លេសែន (Seine) នៅថ្ងៃទី២៦ ខែកក្កដានេះ។ ម្ចាស់ផ្ទះបង្កើនការរឹតត្បិត ក្នុងកម្មវិធីបើកការប្រកួតផ្លូវការ ខណៈប្រឈមហានិភ័យនៃបញ្ហាសុវត្ថិភាព និងសន្តិសុខ ចំពេលមានភាពតានតឹងផ្នែកភូមិសាស្ត្រនយោបាយ។
|
ពិធីបើកផ្លូវកីឡាអូឡាំពិកទីក្រុងប៉ារីស ដែលជាពិធីដង្ហែក្រុមអត្តពលិក និងប្រតិភូកីឡាជិះលើទូក នៅលើបណ្តោយដងទន្លេសែន (Seine) ក្នុងប្រទេសបារាំង នឹងចាប់ផ្តើមនៅវេលាម៉ោង ១០:៣០នាទី យប់ (ម៉ោងនៅកម្ពុជា) ដែលជាពិធីបើកធ្វើឡើងនៅក្រៅកីឡដ្ឋានលើកដំបូងក្នុងប្រវត្តិសាស្ត្រកីឡាអូឡាំពិក។ ពិធីដង្ហែនោះនឹងមានរូបភាពទូកបណ្តែតទឹកសន្សឹមៗ ឆ្លងកាត់តាមតំបន់បេតិកភណ្ឌល្បីៗរបស់បារាំងរូបមាន សារមន្ទីរ Louvre ,ស្ពានឆ្លង Pont des Arts ក៏ដូចជាប៉ម Eiffel ដ៏ល្បីទូទាំងពិភពលោកថែមទៀត។ កងកម្លាំងការពារសន្តិសុខបារាំង រួមមានមន្ត្រីប៉ូលិស ៤៥,០០០នាក់ ទាហាន ១០,០០០នាក់ និងកងកម្លាំងការពារសន្តិសុខឯកជន ប្រមាណ ២,០០០នាក់ នឹងត្រូវដាក់ពង្រាយនៅតាមដងទន្លេសែន (Seine) ដើម្បីការពារសុវត្ថិភាព អំឡុងពេលពិធីដង្ហែ ក្រុមអត្តពលិក និងប្រតិភូកីឡាមកពីចំនួន ២០៦ប្រទេស។ ទីកន្លែងតំបន់ជាប់មាត់ទឹក ដ៏ដូចជាទីតាំងវិមានវប្បធម៌ផ្សេងៗជុំវិញបរិវេណក្បែទីរកន្លែងប្រារព្ធពិធី មានការបង្កើតចំនួនកងកម្លាំងការពារ។ ដំណើរការនៃពិធីបើកជាផ្លូវការកីឡាអូឡាំពិកប៉ារីស ទាមទារអត្តពលិកចូលរួមប្រមាណ ៧,០០០នាក់ នឹងត្រូវជិះទូកដើម្បីធ្វើពិធីដង្ហែនៅលើដងទន្លេសែន (Seine) ឆ្លងកាត់ប៉ម Eiffel ដែលជាទីតាំងប្រវត្តិសាស្ត្រដ៏ល្បីរបស់បារាំង។ មនុស្សប្រមាណ ៣សែននាក់ ត្រូវបានអ្នករៀបចំរំពឹងថានឹងឈរទស្សនាពិធីបើក នៅតាមមាត់ទន្លេ សងបណ្តោយដងទន្លេសែន។ ចាប់តាំងពីព្រឹត្តិការណ៍កីឡាអូឡាំពិករដូវរងារទីក្រុងប៉េកាំង កាលពីឆ្នាំ ២០២២ បញ្ហាសង្គ្រាមក្នុងតំបន់អឺរ៉ុបបានកើតឡើង នៅក្នុងប្រទេសអ៊ុយក្រែន ក៏ដូចជានៅតំបន់កាហ្សាជាដើម។ រឿងនេះបានជំរុញឱ្យការរៀបចំការប្រកួតអូឡាំពិកទីក្រុង ប៉ារីសស្ថិតក្រោមសម្ពាធដ៏តានតឹង។ កម្មវិធីបើកការប្រកួតផ្លូវការ នឹងមានវត្តមានមេដឹកនាំពិភពលោកធំៗ នៅទីក្រុងប៉ារីស ដែលកងកម្លាំងការពារសម្ងាត់ដូចជាក្រុមបាញ់ស៊ីប នឹងរង់ចាំលបបាញ់ទៅលើជនសង្ស័យដែលមានបំណងបង្កហានិភ័យ។ តាមដងទន្លេ នៅលើផ្ទៃទឹកក៏មានកងការពារសន្តិសុខ អមដោយការដាក់ប្រព័ន្ធការពារ ការបំផ្ទុះគ្រាប់បែកនៅតាមដងទន្លេ ហើយដែនអាកាសប្រវែង ១៥០គីឡូម៉ែត្រ ជុំវិញបរិវេណកម្មវិធីបើក នឹងត្រូវបិទការហោះហើរ។ បារាំងដាក់ប្រព័ន្ធការពារផ្នែកដែនអាកាស ស្ថិតក្នុងកម្រិតមួយដ៏ខ្ពស់បំផុត ដោយយន្តហោះមានប្រព័ន្ធចាប់រាដា ក៏ដូចជាយន្តហោះគ្មានមនុស្សបើក (ដ្រូន) របស់ក្រុមការពារសន្តិសុខជាតិបារាំង នឹងបញ្ជាឱ្យហោះពីលើតំបន់ប្រារព្ធពិធី ដើម្បីត្រួតពិនិត្យ។ កងកម្លាំងដែនអាកាស នឹងត្រៀមយន្តហោះចម្បាំងប្រមាណ ២,០០០គ្រឿង បញ្ឈរជើងរង់ចាំប្រដេញស្ទាក់យន្តហោះ ដែលហោះហើរចូលដែនអាកាសហាមឃាត់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6255.txt
|
កីឡាការិនីគុនដាវអេហ្ស៊ីប Nada Hafez បានសារភាពថានាងមានផ្ទៃពោះ៧ខែ អំឡុងការប្រកួតទី២របស់ខ្លួន ក្នុងព្រឹត្តិការណ៍កីឡាអូឡាំពិក ក្រុងប៉ារីស នៅថ្ងៃទី២៩ ខែកក្កដា។ Hafez លាតត្រដាងព័ត៌មាននេះ ក្នុងបំណងប្រាប់ពិភពលោកថានេះ «ជាការតស៊ូរបស់ស្ត្រីអេហ្ស៊ីប»។
|
Hafez វ័យ២៦ឆ្នាំ បានបង្ហាញខ្លួននៅអូឡាពិកជាលើកទី៣ នៅប៉ារីសឆ្នាំ២០២៤ បន្ទាប់ពីចូលរួមនៅ រីយ៉ូឆ្នាំ ២០១៦ និងឆ្នាំ ២០២១ នៅតូក្យូ។ កីឡាការិនីគុនដាវដ៏ស្រស់ស្អាតរបស់អេហ្ស៊ីបរូបនេះ ប្រកួត២លើករួចមកហើយ នៅប៉ារីស ដោយទទួលបានជ័យជម្នះនៅជំនួបដំបូងលើកីឡាការិនីចំណាត់ថ្នាក់លេខ១០ ពិភពលោក Elizabeth Tartakovsky របស់អាម៉េរិក មុនចាញ់កីឡារិនីកូរ៉េខាងត្បូង Jeon Hayoung របស់កូរ៉េខាងត្បូង នៅជំនួបទី២ ជុំទី១៦។ ក្រោយចាញ់កីឡាការិនីកូរ៉េខាងត្បូង កីឡារិនីអេហ្ស៊ីប បានបញ្ចេញព័ត៌មានថានាងមានផ្ទៃពោះ៧ខែ។ Hafez បានសរសេរលើបណ្តាញសង្គម Instagram របស់ខ្លួនថា៖«អ្វីដែលអ្នកទាំងអស់គ្នាបានឃើញ គឺមានកីឡាការិនីពីរនាក់ប្រកួតលើឆាក ប៉ុន្តែការពិតគឺ៣នាក់ នោះគឺជាខ្ញុំ គូប្រជែងខ្ញុំ និងក្មេងក្នុងពោះខ្ញុំដែលមិនទាន់ឃើញពិភពលោក»។ នេះបើតាមការផ្សាយរបស់ទីភ្នាក់ងារព័ត៌មាន Reuters។ មូលហេតុដែល Hafez លាតត្រដាងថាខ្លួនចូលប្រជែងមេដាយអូឡាំពិកទាំងមានផ្ទៃពោះ៧ខែ ដោយសារនាងចង់បង្ហាញមនុស្សនៅជុំវិញពិភពលោកថាស្ត្រីក៏មានកម្លាំង ហើយនេះជាការតស៊ូរបស់ស្ត្រីអេសហ្ស៊ី។ «ស្ត្រី នៅអំឡុងពេលពពោះ គឺមានភាពលំបាក ប៉ុន្តែការតស៊ូដើម្បីរក្សាស្ថិរភាពជីវិត និងកីឡាគឺគ្មានអ្វីដែលលំបាកនោះទេ។ វាពិតជាមានតម្លៃ និងមោទកភាពណាស់សម្រាប់ខ្ញុំ»។ នេះជាការអះអាងរបស់ Hafez។ គិតត្រឹមថ្ងៃទី៣០ ខែកក្កដានេះ អត្តពលិកអេហ្ស៊ីប ទើបរកបានមេដាយសំរឹទ្ធ១ប៉ុណ្ណោះ លើប្រភេទកីឡាគុនដាវ ដែលសម្រេចបានដោយកីឡាករ Mohamed ELSAYED លើវិញ្ញាសា Epee Individual៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6256.txt
|
មានតែប្រធានក្រុមម្នាក់ប៉ុណ្ណោះ មានសិទ្ធិជជែក តវ៉ា ជាមួយអាជ្ញាកណ្តាលកាត់ក្តីលើទីលាន ក្នុងប្រភេទកីឡាបាល់ទាត់ នៃព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស។ សហព័ន្ធបាល់ទាត់អន្តរជាតិ (FIFA) កំណត់បែបនេះ ដែលច្បាប់នេះត្រូវបានសហព័ន្ធបាល់ទាត់អឺរ៉ុប (UEFA) អនុវត្តក្នុងការប្រកួត UEFA Euro 2024។
|
លោក Gianni Infantino ប្រធាន FIFA បាននិយាយដូច្នេះថា៖«បើសិនគ្មានអាជ្ញាកណ្តាលការប្រកួត នោះក៏គ្មានបាល់ទាត់។ ការការពារទៅលើមន្ត្រីអាជ្ញាកណ្តាល និងធានាចំពោះការងាររបស់ពួកគេ នឹងប្រព្រឹត្តទៅដោយការគោរពពីសំណាក់ក្រុមនីមួយៗ គឺជាមូលដ្ឋានគ្រឹះសម្រាប់អនាគតនៃការប្រកួតបាល់ទាត់។ ការអនុវត្តវិធានការ មានតែប្រធានក្រុមទើបអាចជជែកតវ៉ាបាន មានសារៈសំខាន់ណាស់ក្នុងការរក្សាស្មារតីកីឡាបាល់ទាត់។»។ ចំពោះច្បាប់ថ្មីនេះ ស្ថាប័នគ្រប់គ្រងបាល់ទាត់ពិភពលោក បានលើកទឹកចិត្តដល់អ្នករៀបចំការប្រកួតកីឡាអូឡាំពិក ឱ្យអនុវត្តនៅរាល់ការប្រកួត។ FIFA អនុវត្តច្បាប់ការប្រកួតថ្មី ក្រោយពេល UEFA បានដាក់ដំណើរការច្បាប់ថ្មី អំឡុងរាល់ការប្រកួតបាល់ទាត់ដែលបានធ្វើឡើងកាលព្រឹត្តិការណ៍ Euro 2024 ដើម្បីគោលបំណងសម្រួលដល់ផ្នែកទំនាក់ទំនងរវាងអាជ្ញាកណ្តាល និងខាងក្រុមកីឡាករ។ UEFA បានដាក់ដំណើរការច្បាប់ថ្មីនេះ ដោយទទួលបានប្រសិទ្ធភាព និងជួយសម្រួលដល់ការប្រកួតបានល្អប្រសើរ ហើយស្ថាប័ន FIFA ថាខ្លួននឹងបន្តជួយគាំទ្រទៅដល់ច្បាប់ ដែលមានតែប្រធានក្រុមទើបអាចជជែកតវ៉ា នឹងអាជ្ញាកណ្តាលកាលនេះនៅអូឡាំពិក និងព្រឹត្តិការណ៍ផ្សេងទៀត។ ដោយឡែកការប្រកួតវិញ្ញាសាបាល់ទាត់បុរស ក្នុងព្រឹត្តិការណ៍កីឡាអូឡាំពិក បានចាប់ផ្តើមការប្រកួតនៅថ្ងៃទី២៤ ខែកក្កដា ដោយក្រុមមួយចំនួនបានបញ្ចប់ការប្រកួតក្នុងវគ្គចែកពូល។ ជំនួបពូល A ក្រុមអាយុក្រោម ២៣ឆ្នាំ ហ្គីណេ ប្រកួតចាញ់នូវែលសេឡង់លទ្ធផល ២-១ និងបារាំងឈ្នះអាមេរិក លទ្ធផល ៣-០, អាហ្សង់ទីន បញ្ចប់ការប្រកួតដ៏ចម្រូងចម្រាស់ ចាញ់ម៉ារ៉ុក ២-១ និងសាធារណរដ្ឋដូមីនីក, អ៊ុយក្រែនចាញ់អ៊ីរ៉ាក់ ២-១, ជំនួបពូល C អូសបេគីស្ថាន ចាញ់ អេស្ប៉ាញ ២-១ និង អេហ្ស៊ីប ស្មើ ០-០ ទល់ក្រុម, ជំនួបពូល D ជប៉ុនលត់ប៉ារ៉ាហ្កាយ ៥-០ និង ម៉ាលី ស្មើ ១-១ អ៊ីស្រាអែល។ ការប្រកួតនៅថ្ងៃទី២៥ ខែកក្កដា វិញ្ញាសាបាល់ទាត់ នឹងត្រូវចាប់ផ្តើមសម្រាប់ក្រុមនារី វិញម្តង ដោយក្រុមនារីកាណាដា ត្រូវជួបនូវែលសេឡង់ ជំនួបពូល A វេលាម៉ោង ១០យប់ ទន្ទឹមក្រុមនារីអេស្ប៉ាញ ប៉ះក្រុមនារីជប៉ុន ជំនួបពូល C៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6257.txt
|
តារាបាល់ទាត់ Lionel Messi បានប្រើប្រាស់ស្បែកជើងការពារកជើង នៅលើកជើងស្តាំ ដែលបានរងរបួសធ្ងន់ធ្ងរ កាលពីប្រកួតវគ្គផ្តាច់ព្រ័ត្រ Copa America អំឡុងពេលធ្វើដំណើរកម្សាន្តលំហែកាយជាមួយភរិយា រួមទាំងមិត្តរួមក្លិប Inter Maimi កីឡាករ Luis Suarez។
|
ដំណើរកម្សាន្តរបស់ Messi ជាមួយនឹងប្រពន្ធរបស់គេ Antonela Roccuzzo រួមទាំងមិត្តរួមក្រុមដ៏ជិតស្និទ្ធិបំផុត Luis Suarez គឺក្រោយពេលដែលតារាបាល់ទាត់វ័យ ៣៧ឆ្នាំ បានរួមចំណែកជួយអាហ្សង់ទីន ការពារតំណែងជើងឯក Copa America 2024 បានសម្រេច។ ប៉ុន្តែនៅក្នុងដំណើរកម្សាន្តនោះ Messi បានប្រើប្រាស់ស្បែកជើងការពារ ត្រង់កជើងដែលបានរងរបួស។ ការប្រើប្រាស់ស្បែកជើងការពារនេះ Messi ធ្លាប់បានប្រើប្រាស់នៅពេលបង្ហាញខ្លួនក្នុងពិធីអបអរជ័យជម្នះពានរង្វាន់លើកទី ៤៥ ក្នុងអាជីព ពេលដែលក្លិប Inter Miami រៀបចំជាពិសេសសម្រាប់រូបគេកាលពីថ្ងៃទី២០ ខែកក្កដា។ បើតាមរូបភាព ដែលបង្ហោះដោយ ប្រពន្ធរបស់ Messi លើបណ្តាញសង្គម Instagram ខ្សែប្រយុទ្ធក្រុម Inter Miami បានប្រើប្រាស់ស្បែកជើងការពារ បញ្ហារបួសកជើង ដើម្បីពន្លឿនការព្យាបាលដាច់សរសៃកជើង ដែលរូបគេបានជួបប្រទះពេលប្រកួតវគ្គផ្តាច់ព្រ័ត្រ Copa America ទល់ក្រុមកូឡុំប៊ី។ ប្តីប្រពន្ធទាំងពីរ មិនបានធ្វើដំណើរកម្សាន្តតែឯងឡើយ ដោយមិត្តរួមក្រុម Luis Suarez ជាមិត្តដ៏ជិតស្និទ្ធធ្លាប់លេងជាមួយគ្នានៅក្លិប Barca ក៏មានវត្តមានដែរ។ កាលពីប្រកួតវគ្គព្រ័ត្រពានរង្វាន់ Copa America វគ្គផ្តាច់ព្រ័ត្រថ្ងៃទី១៥ ខែកក្កដា Messi បានរងរបួសកជើងធ្ងន់ធ្ងរ អំឡុងដេញតាមប្រជែងបាល់ទល់នឹងកីឡាករកូឡុំប៊ី ហើយត្រូវបានបង្ខំចិត្តប្តូរចេញនៅត្រឹមនាទី ៦៦ ទោះជារូបគេជម្នះចង់បន្តនៅលេងក៏ដោយ។ អាហ្សង់ទីន បញ្ចប់ការប្រកួតរយៈពេល ៩០នាទី បានត្រឹមលទ្ធផល ០-០ ទល់នឹងកូឡុំប៊ី ប៉ុន្តែការស៊ុត ១គ្រាប់របស់ Lautaro Martinez ក្នុងម៉ោងបន្ថែម ១៥នាទី ២ដង ជួយដល់អាហ្សង់ទីន និង Messi ការពារតំណែងជើងឯកបានសម្រេចម្តងទៀត។ ពេលវិលត្រឡប់មកក្លិប Inter Miami ខ្សែប្រយុទ្ធវ័យ ៣៧ឆ្នាំ ដែលឈ្នះ World Cup 2022 ទទួលបានការត្រួតពិនិត្យបញ្ហារបួស។ ក្រោយការពិនិត្យ ក្រុមគ្រូពេទ្យ និងក្លិប បានបញ្ជាក់ថា មិនទាន់ដឹងពីពេលវេលាច្បាស់ ចំពោះការវិលត្រឡប់ចូលទីលានវិញ របស់កីឡាកររូបនេះឡើយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6258.txt
|
អត្តពលិកវៀតណាមរូបណា ដណ្តើមបានមេដាយមាស ពីព្រឹត្តិការណ៍កីឡាអូឡាំពិករដូវក្តៅ ក្រុងប៉ារីស នឹងទទួលបានប្រាក់រង្វាន់ ១លានដុល្លារអាម៉េរិក បូករួមទាំងប្រាក់ឧបត្ថម្ភរាប់ម៉ឺន ដុល្លារផ្សេងទៀត។
|
រដ្ឋាភិបាលវៀតណាមបានប្រកាសថា អត្តពលិកដែលឈ្នះមេដាយមាសអូឡាំពិក នឹងទទួល បានប្រាក់រង្វាន់លើកទឹកចិត្ត ៣៥០ លានដុង (១៣ ៨០០ដុល្លារ) , ៨ ៦០០ ដុល្លារ សម្រាប់អ្នកឈ្នះមេដាយប្រាក់ និងមេដាយសំរឹទ្ធ ទទួលបាន៥៥ ០០ដុល្លារ។ លើសពីនេះ ប្រសិនបើអត្តពលិកវៀតណាមរូបណា បំបែកកំណត់ត្រាណាមួយទៀតនោះ នឹងទទួលបាន ប្រាក់បន្ថែម ៥ ៥០០ដុល្លារទៀត។ អ្វីដែលពិសេសជាងនេះទៅទៀត តាមរយៈមូលនិធិយុទ្ធសាស្ត្រកីឡាអន្តរជាតិ (ISF) បានប្រ កាសផ្តល់រង្វាន់ ១ លានដុល្លារសម្រាប់អត្តពលិកវៀតណាម ដែលឈ្នះមេដាយមាសអូឡាំពិក លើកទី៣៣ បន្ថែមទៀត។ មេដាយប្រាក់ បាន៥០ម៉ឺនដុល្លារ និងសំរឹទ្ធ ២០ម៉ឺនដុល្លារ។ នេះបើតាមការផ្សាយរបស់កាសែត vnexpress។ ISF ដែលមានមូលដ្ឋានធំនៅកូរ៉េខាងត្បូង នឹងឧបត្ថម្ភប្រាក់រង្វាន់ទាំងអស់នេះ។ មូលនិធិ យុទ្ធសាស្ត្រកីឡាអន្តរជាតិ (ISF) បើកការិយាល័យនៅប្រទេសវៀតណាម កាលពីខែកុម្ភៈ ឆ្នាំ ២០២៣ ដោយមានជំនួយពីក្រុមហ៊ុន Gemopia Investment Group ក្នុងគោលដៅជំរុញការ បណ្តុះបណ្តាលកីឡា ជាមួយគណៈកម្មាធិការអូឡាំពិកវៀតណាម។ ក្រៅពីការផ្តល់ការឧបត្ថម្ភពីរដ្ឋាភិបាលវៀតណាម និង ISF តាមបណ្តាសហព័ន្ធកីឡាជាតិ នីមួយៗរបស់វៀតណាម ក៏បានសន្យាផ្តល់រង្វាន់ ដល់អត្តពលិករបស់ពួកគេផងដែរ។ សហព័ន្ធ កីឡាបាញ់កាំភ្លើង សន្យាផ្តល់រង្វាន់ ២ម៉ឺនដុល្លារសម្រាប់មេដាយមាស, ១២ ០០០ ដុល្លារ សម្រាប់មេដាយប្រាក់ និងសំរឹទ្ធ ៨ពាន់ដុល្លារ។ សហព័ន្ធកីឡាប្រដាល់វៀតណាម ក៏ផ្តល់ ប្រាក់រង្វាន់ដូច គ្នានេះដែរ ដោយខុសតែមេដាយប្រាក់ដែលមានទឹកប្រាក់ ១៤០០០ដុល្លារ។ វៀតណាម មានអត្តពលិកចំនួន១៦រូប ទៅប្រជែងមេដាយនៅប៉ារីស ឆ្នាំ២០២៤ ដែល នឹងប្រព្រឹត្តទៅចាប់ពីថ្ងៃទី២៦ ខែកក្កដា ដល់ថ្ងៃទី១១ ខែសីហា។ ប្រភេទកីឡា ដែលអត្តពលិកវៀតណាមរំពឹងឈ្នះមេដាយច្រើនបំផុតមាន លើកទម្ងន់ ប្រដាល់ និងបាញ់កាំភ្លើង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6259.txt
|
គ្រូជំនួយក្រុមបាល់ទាត់នារីកាណាដា និងគ្រូជំនួយផ្នែកស្ថិតិ ត្រូវបានបណ្តេញចេញពីក្រុម ក្រោយមានការប្តឹងផ្តល់ពីសំណាក់ក្រុមនារីនូវែលសេឡង់ ជុំវិញការបង្ហោះយន្តហោះគ្មានមនុស្សបើក (ដ្រូន) នៅទីតាំងហ្វឹកហាត់របស់ពួកគេ។ កាណាដា ដែលត្រៀមការពារមេដាយមាសកីឡាអូឡំាពិកទីក្រុងប៉ារីសរបស់ខ្លួន រងការចោទ បំពាន និងរំខាន ទៅគូភាគី ដែលត្រូវជួបគ្នានៅជំនួបបើកឆាកវគ្គសន្សំពិន្ទុពូល A វិញ្ញាសាបាល់ទាត់នារី។
|
បើតាមការប្រកាសរបស់គណៈកម្មាធិការអូឡាំពិក កាណាដា (COC) ក្រុមបាល់ទាត់នារីកាណាដា ដែលមានគ្រូបង្វឹក លោកស្រី Bev Priestman បានបណ្តេញគ្រូបង្វឹកចំនួន ២នាក់ ចេញពីក្រុមក្នុងបេសកកម្មអូឡាំពិក។ លោកស្រី Priestman ក៏បានប្រកាសដកខ្លួនចេញពីក្រុមនារីកាណាដា ដូចគ្នាដែរ និងបានសុំទោសចំពោះកំហុសដែលបានបង្កឡើង។ កាលពីថ្ងៃទី២២ ខែកក្កដា គណៈកម្មាធិការអូឡាំពិកនូវែលសេឡង់ (NZOC) បានរាយការណ៍ទៅកាន់គណៈកម្មាធិការអូឡាំពិកអន្តរជាតិ (IOC) និងប៉ូលិសក្នុងតំបន់ ថាមានការបង្ហោះយន្តហោះគ្មានមនុស្សបើក (ដ្រូន) នៅលើទីលានហ្វឹកហាត់របស់ខ្លួន ពេលក្រុមកំពុងមានសកម្មភាពហាត់ត្រៀមការប្រកួត។ គណៈកម្មាធិការ NZOC និងប៉ូលិសភ្លាមៗ ក៏បានស្វែងរកឃើញអ្នកដែលបញ្ជាការបង្ហោះដ្រូន ដែលជាសមាជិកក្រុមបាល់ទាត់នារីកាណាដា។ យ៉ាងណាតាមរយៈការប្រកាសរបស់រដ្ឋអាជ្ញាបារាំង តាមរយៈប្រព័ន្ធព័ត៌មាន មន្ត្រីបាល់ទាត់នារីកាណាដា អ្នកស្រី Lombardi ដែលបានបំពានច្បាប់ ត្រូវបានចាប់ខ្លួន និងដាក់ពិន័យពីសកម្មភាពបាល់ទាត់រយៈពេល ៨ខែ។ ចំណែកជំនួយការគ្រូបង្វឹកម្នាក់ អ្នកស្រី Mander ត្រូវបានសាកសួរ ហើយដោះលែងវិញ។ នេះមិនមែនជារឿងដំបូងដែលទើបកើតឡើងឡើយ ទាក់ទងនឹងក្រុមបាល់ទាត់កាណាដា ជំវិញបញ្ហាការបង្ហោះដ្រូន ដើម្បីពិនិត្យមើលការហ្វឹកហាត់របស់ក្រុមគូប្រកួតនៅក្នុងព្រិត្តិការណ៍បាល់ទាត់អន្តរជាតិ។ កាលពីឆ្នាំ ២០២១ ស្ថិតក្នុងទីក្រុងតូរុនតូ (Toronto) ក្រុមជម្រើសជាតិហុងឌូរ៉ាស់ បានបញ្ឈប់ការហ្វឹកហាត់ភ្លាមៗ មុនជំនួបជម្រុះ World Cup ទល់នឹងកាណាដា ក្រោយឃើញមានការបង្ហោះដ្រូន នៅលើទីលានហ្វឹកហាត់៕ អត្ថបទទាក់ទង អូឡាំពិក៖ នូវែលសេឡង់ប្តឹង IOC ករណីកាណាដាបង្ហោះដ្រូន លើទីតាំងហាត់បាល់ទាត់ខ្លួន អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_626.txt
|
មេដឹកនាំប្រទេសនៅជុំវិញពិភពលោក កំពុងធ្វើដំណើរ ហើយខ្លះទៅដល់ទីក្រុងញូវយ៉ក់ហើយដើម្បីចូលរួមសម័យប្រជុំលើកទី៧៧នៃមហាសន្និបាតអង្គការសហប្រជាជាតិ (UNGA) ដែលចាប់ផ្ដើមនៅថ្ងៃទី២០ ខែកញ្ញា។ សង្គ្រាមនៅអ៊ុយក្រែន និងការប្រែប្រួលអាកាសធាតុជាដើម អាចជាប្រធានបទដែលនឹងត្រូវលើកយកទៅពិភាក្សា ក្នុងកិច្ចប្រជុំប្រចាំឆ្នាំរបស់ UNGA ។
|
ប្រធានបទរួមក្នុងកិច្ចប្រជុំមហាសន្និបាតឆ្នាំ២០២២ គឺ «ចំណុចរបត់៖ ការផ្លាស់ប្តូរដំណោះស្រាយចំពោះបញ្ហាដែលប្រទាក់គ្នា»។ UN ចង់សង្កត់ធ្ងន់ទៅលើពេលបច្ចុប្បន្នដែលពិភពលោកទាំងមូល កំពុងស្ថិតនៅគ្រាដ៏ពិបាកមួយ ដោយសារតែវិបត្តិស្មុគស្មាញដែលទាក់ទងគ្នាទៅវិញទៅមក។ អគ្គលេខាធិការ UN អាន់តូនីញ៉ូ ហ្គូតេរ៉េស បញ្ជាក់ថា កិច្ចប្រជុំមេដឹកនាំក្នុងឆ្នាំនេះ គឺធ្វើឡើងក្នុងពេលដ៏អាក្រក់ មួយដែលពិភពលោកកំពង់តែជួបដូចជាការរងទុក្ខ ដោយសារសង្គ្រាមផលប៉ះពាល់ដោយ សារការប្រែប្រួលអាកាសធាតុ និងវិបត្តិនៃភាពក្រីក្រ កង្វះអាហារ និងវិសមភាព។ ទន្ទឹមនេះ បញ្ហាទាក់ទងនឹងការលុកលុយអ៊ុយក្រែន ត្រូវបានរំពឹងថាជាប្រធានបទសំខាន់មួយ ព្រមគ្នានឹងវិបត្តិស្បៀងអាហារពិភពលោក ដែលកើតចេញពីរឿងនេះ។ ខណៈដែរដ្ឋជាសមាជិក បានក្រោកពីការរីករាលដាលនៃជំងឺកូវីដ-១៩ ត្រឡប់ទៅរកស្ថានភាពដើមវិញ បញ្ហាទទួលបានការចាក់វ៉ាក់សាំង ការស្តារហិរញ្ញវត្ថុ និងកង្វល់ពាក់ព័ន្ធផ្សេងទៀត ក៏នឹងក្លាយជាចំណុចសំខាន់នៃការពិភាក្សាផងដែរ។ យ៉ាងណាមិញ ប្រទេសសំខាន់ៗមួយចំនួន មិនត្រូវបានរួមបញ្ចូលក្នុងបញ្ជីដែលត្រូវឡើងថ្លែងនោះឡើយ។ ប្រធានាធិបតីរុស្ស៊ី លោក វ្ល៉ាឌីមៀ ពូទីន និងប្រធានាធិបតីចិន លោកស៊ី ជីនភីង មិនមានវត្តមាននៅញូវយ៉កឡើយ។ មេដឹកនាំប្រទេសទាំងពីរនេះ បានបញ្ជូនរដ្ឋមន្ត្រីការបរទេសជំនួសវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6260.txt
|
ក្រុមអត្តពលិកកូរ៉េខាងជើង បានធ្វើដំណើរទៅកាន់ទីក្រុងប៉ារីស កាលពីថ្ងៃទី២០ ខែកក្កដា ដែលជាការបង្ហាញខ្លួនលើកដំបូង សម្រាប់ព្រឹត្តិការណ៍អូឡាំពិករដូវក្តៅ ក្រោយខកខានរយៈពេល ៨ឆ្នាំ។
|
ក្រុមអត្តពលិកកូរ៉េខាងជើង បានបង្ហោះរូបភាពស្ថិតក្នុងព្រលានយន្តហោះទីក្រុងព្យុងយ៉ាង ដោយបានបង្ហាញឯកសណ្ឋាន អាវពណ៌ស ជាមួយខោ និងសំពត់ពណ៌ខៀវ អមដោយទង់ជាតិកូរ៉េខាងជើងនៅលើអាវ រួមទាំងផ្លាកសញ្ញាដែលមានអតីតមេដឹកនាំរបស់ពួកគេ។ អត្តពលិកកូរ៉េខាងជើង ចំនួន ១៦នាក់ ត្រូវបានគេរំពឹងថា នឹងចូលរួមប្រកួតប្រជែងលើប្រភេទកីឡាចំនួន ៧ប្រភេទ នៅការប្រកួត Paris 2024។ បើតាមការចុះផ្សាយរបស់ទីភ្នាក់ងារសារព័ត៌មាន Yonhap កីឡាចំនួន ៧ប្រភេទ ដែលក្រុមអត្តពលិកកូរ៉េខាងជើង ត្រូវប្រកួតរួមមាន ប្រដាល់ និងវាយកូនឃ្លីលើតុ ។ ក្រុមអត្តពលិកទាំងអស់ ត្រូវបានដឹកនាំដោយរដ្ឋមន្ត្រីក្រសួងវប្បធម៌ និងកីឡា លោក Kim II Guk។ បច្ចុប្បន្ន អត្តពលិកជាច្រើននាក់ ចាប់ផ្តើមធ្វើដំណើរទៅកាន់ប្រទេសបារាំង ទីក្រុងប៉ារីស ដើម្បីប្រកួតប្រជែងក្នុងព្រឹត្តិការណ៍អូឡាំពិក ដែលមានការប្រកួតពីថ្ងៃទី២៦ ខែកក្កដា រហូតដល់ ថ្ងៃទី១១ ខែសីហា។ សម្រាប់កូរ៉េខាងជើង ការបង្ហាញខ្លួនក្នុងព្រឹត្តិការណ៍អូឡាំពិកចុងក្រោយបង្អស់ នៅក្នុងឆ្នាំ ២០១៦ ដោយកាលនោះស្ថិតនៅប្រទេសប្រេស៊ីល ជាពេលកូរ៉េខាងជើងឈ្នះមេដាយមាសចំនួន ២ ពីការប្រកួតក្នុងទីក្រុងរីអូ។ កូរ៉េខាងជើង បានខកខានការប្រកួតកីឡាអូឡាំពិកទីក្រុងតូក្យូ ឆ្នាំ ២០២០ ដែលពន្យាពេលធ្វើឡើងក្នុងឆ្នាំ ២០២១ ព្រោះតែបញ្ហាជំងឺរាតត្បាតកូវីដ-១៩។ បន្ទាប់មកកូរ៉េខាងជើង ក៏ត្រូវបានហាមឃាត់ពីការប្រកួតព្រឹត្តិការណ៍អូឡាំពិករដូវរងារទីក្រុងប៉េកាំង ឆ្នាំ ២០២២ ក្រោយពួកគេមិនចូលរួមការប្រកួត កាលឆ្នាំ ២០២១៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6261.txt
|
គណៈកម្មាធិការអូឡាំពិកនូវែលសេឡង់ (NZOC) បានប្តឹងទៅកាន់គណៈកម្មាធិការអូឡាំពិកអន្តរជាតិ (IOC) ជុំវិញបញ្ហាការបង្ហោះយន្តហោះគ្មានមនុស្សបើក (ដ្រូន) របស់កាណាដា នៅលើទីលានហ្វឹកហាត់របស់ក្រុមបាល់ទាត់នារីនូវែលសេឡង់។ នូវែលសេឡង់ និងកាដាណា ស្ថិតនៅក្នុងពូល A ជាមួយគ្នា ក្នុងវិញ្ញាសាកីឡាបាល់ទាត់នារី។
|
បើតាមការលើកឡើងរបស់ NZOC កាលពីថ្ងៃទី២២ ខែកក្កដា យន្តហោះគ្មានមនុស្សបើក ១គ្រឿង បានហោះកាត់ទីលានហ្វឹកហាត់របស់ក្រុមបាល់ទាត់នារីនូវែលសេឡង់ ក្នុងទីក្រុង St Etienne។ «ក្រុមការងាររបស់យើងបានរាយការណ៍ហេតុការណ៍នេះទៅកាន់មន្ត្រីប៉ូលិស ដើម្បីឈានដល់ការស្វែងរកម្ចាស់ប្រតិបត្តិការលើយន្តហោះគ្មានមនុស្សបើកនោះ ដែលជាក្រុមការងាររបស់ក្រុមបាល់ទាត់នារីកាណាដា ហើយប៉ូលិសបានឃាត់ខ្លួនអ្នកបង្ហោះនោះ។»។ គណៈកម្មាធិការ NZOC បានអះអាងបន្ថែមថា ឧប្បត្តិហេតុការបង្ហោះដ្រូនពីសំណាក់គូប្រកួត ត្រូវបានរាយការណ៍ភ្លាមៗ ទៅកាន់អង្គភាពសុចរិតភាពរបស់គណៈកម្មាធិការ IOC។ ក្រុមបាល់ទាត់នារីកាណាដា ក៏បានសុំទោសចំពោះកំហុសដែលបានកើតឡើង ហើយពួកគេក៏បាននិយាយនឹងបើកការស៊ើបអង្កេតលើករណីទាំងនេះ។ ក្រុមបាល់ទាត់នារីនូវែលសេឡង់ បានបង្ហាញការខកចិត្តថាជារឿងអយុត្តិធម៌ចំពោះ ការបង្កឡើងពីសំណាក់សមាជិកក្រុមបាល់ទាត់នារីកាណាដា ដែលធ្វើរឿងគួរឱ្យភ្ញាក់ផ្អើលមកលើក្រុមខ្លួន។ ក្រុមបាល់ទាត់នារីនូវែលសេឡង់ នឹងត្រូវជួបតទល់ជាមួយនឹងក្រុមនារីកាណាដា សម្រាប់ការប្រកួតបើកឆាកវិញ្ញាសាបាល់ទាត់នារី ក្នុងព្រឹត្តិការណ៍កីឡាអូឡាំពិកទីក្រុងប៉ារីស ឆ្នាំ ២០២៤។ ក្រុមបាល់ទាត់នារីកាណាដា ក៏បានរាយការណ៍បញ្ហាបានកើតឡើងនេះទៅកាន់ គណៈកម្មាធិការ IOC ថាជនបង្កដែលបង្ហោះដ្រូន លើទីលានហ្វឹកហាត់ក្រុមនារីនូវែលសេឡង់ មិនត្រូវបានទទួលស្គាល់ថាជាក្រុមការងាររបស់ក្រុមបាល់ទាត់នារីកាណាដាឡើយ។ ក្រុមបាល់ទាត់នារីកាណាដាបានបន្ថែមថាខ្លួន នឹងសហការជាមួយនឹង IOC ក៏ដូចជាអ្នករៀបចំ Paris 2024 សហព័ន្ធបាល់ទាត់កាណាដា និងសហព័ន្ធបាល់ទាត់អន្តរជាតិ សម្រាប់ផ្តល់ព័ត៌មានទាក់ទងនឹងបញ្ហា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6262.txt
|
ការប្រកួតព្រឹត្តិការណ៍ពានរង្វាន់នៅតាមទ្វីបធំៗ ដូចជាពាន UEFA Euro 2024 និង Copa America 2024 ទើបតែបានបញ្ចប់ទៅកាលពីសប្តាហ៍មុន ដោយរកឃើញជើងឯកតាមតំបន់រួមមាន អេស្ប៉ាញជើងឯកទ្វីបអឺរ៉ុប និង អាហ្សង់ទីនជើងឯកទ្វីបអាម៉េរិក។ ក្រោយបញ្ចប់ព្រឹត្តិការណ៍ប្រចាំទ្វីបទាំងពីរ មានកីឡាករល្បីៗមួយចំនួនបានសម្រេចចូលនិវត្តន៍ពីជម្រើសជាតិផងដែរ។
|
ការប្រកួត ប្រចាំទ្វីបអឺរ៉ុប និងទ្វីបអាម៉េរិក ឆ្នាំ ២០២៤ បានបញ្ចប់ទៅដោយការចងចាំជាច្រើន ពីភាពអស្ចារ្យនៃការប្រកួតប្រជែង និងរឿងរ៉ាវ ក៏ដូចជាកំណត់ត្រាជាច្រើនបានកើតឡើងទន្ទឹមគ្នា។ ប៉ុន្តែនៅរាល់ការផ្លុំកញ្ជែបញ្ចប់ការប្រកួតនីមួយៗ ក៏តែងតែមានការសោកស្តាយ សម្រាប់អាជីពចុងក្រោយរបស់កីឡាករមួយចំនួន ដែលត្រូវបញ្ចប់អាជីពក្រោយពេលក្រុមអស់បេសកកម្ម នៅក្នុងការប្រកួតទាំងនោះ។ ម្ចាស់ជើងឯក Euro 2024 បានទៅលើក្រុមជម្រើសជាតិអេស្ប៉ាញ បន្ទាប់ពីប្រកួតឈ្នះវគ្គផ្តាច់ព្រ័ត្រលទ្ធផល ២-១ ទល់ក្រុមអង់គ្លេស ជាមួយកំណត់ត្រាឈ្នះ ១០០ភាគរយ តាំងពីវគ្គចែកពូល។ ចំណែកអាហ្សង់ទីន ក្លាយជាក្រុមការពារជើងឯក Copa America បានសម្រេច ក្រោយប្រកួតយកឈ្នះលើក្រុមកូឡុំប៊ី លទ្ធផល ១-០ និងជាការគ្រងតំណែងជើងឯកប្រចាំទ្វីបលើកទី១៦។ ព្រឹត្តិការណ៍ UEFA Euro និង Copa America ក្នុងឆ្នាំ ២០២៤ ក៏បាននាំឱ្យកីឡាករល្បីៗមួយចំនួន ធ្លាប់បានបង្កភាពភ្ញាក់ផ្អើល នៅក្នុងពិភពបាល់ទាត់ ឈានជើងដល់ទីបញ្ចប់នៃអាជីពលេងឱ្យក្រុមជម្រើសជាតិរបស់ពួកគេរៀងៗខ្លួនផងដែរ។ ខាងក្រោមនេះជាកីឡាករល្បីៗកំពូលៗ ដែលបានប្រកាសចូលនិវត្តន៍ពីក្រុមជម្រើសជាតិ៖ ១. Tony Kroos ចូលនិវត្តន៍ពីជម្រើសជាតិអាល្លឺម៉ង់ វ័យ ៣៤ឆ្នាំ ក្រោយពេលក្រុមធ្លាក់ចេញពីការប្រកួតនៅវគ្គ ៨ក្រុមចុងក្រោយ។ Kroos លេងឱ្យជម្រើសជាតិអាល្លឺម៉ង់ ១១៤លើក និងរកបានគ្រាប់បាល់ចំនួន ១៧ ជួយក្រុមឈ្នះពាន World Cup នៅឆ្នាំ ២០១៤ ពីការបង្ហាញខ្លួន ៣លើក នៅព្រឹត្តិការណ៍ឆ្នាំ ២០១០, ២០១៤ និង ២០១៨ និងពានអឹរ៉ុប ក្នុងឆ្នាំ ២០១២, ២០១៦, ២០២១ និង ២០២៤។ ២. Thomas Muller ចូលនិវត្តន៍ពីជម្រើសជាតិអាល្លឺម៉ង់ វ័យ ៣៤ឆ្នាំ ក្រោយក្រុមធ្លាក់ត្រឹមវគ្គ ៨ក្រុម ចុងក្រោយ នៅ Euro 2024 រកបានគ្រាប់បាល់ ៤៥លើក ពីការបង្ហាញខ្លួន ១៣១ប្រកួត ឱ្យជម្រើសជាតិ និងជួយក្រុមឈ្នះ World Cup ឆ្នាំ ២០១៤។ ៣. Olivier Giroud ចូលនិវត្តន៍ពីជម្រើសជាតិបារាំង ក្នុងវ័យ ៣៧ឆ្នាំ ក្រោយក្រុមធ្លាក់ត្រឹមវគ្គពាក់កណ្តាលផ្តាច់ព្រ័ត្រ Euro 2024។ Giroud ជួយក្រុមឈ្នះពាន World Cup 2018 និង UEFA Nations League 2021 ដោយរកបានគ្រាប់បាល់ចំនួន ៥៧គ្រាប់ ពីការបង្ហាញខ្លួន ១៣៧លើក ជាមួយជម្រើសជាតិ។ ៤. Xherdan Shaqiri ចូលនិវត្តន៍ពីក្រុមជម្រើសជាតិស្វ៊ីស ក្រោយក្រុមធ្លាក់ចេញត្រឹមវគ្គ ៨ក្រុម ចុងក្រោយ ព្រឹត្តិការណ៍ Euro 2024។ កីឡាករវ័យ ៣២ឆ្នាំ លេងឱ្យជម្រើសជាតិបានចំនួន ១២៥លើក និងរកបានគ្រាប់បាល់៣២គ្រាប់ ចាប់តាំងពីរូបគេបង្ហាញខ្លួនលើកដំបូងនៅឆ្នាំ ២០១០។ ៥. Jesus Navas ចូលនិវត្តន៍ពីក្រុមជម្រើសជាតិអេស្ប៉ាញ ក្រោយពេលបានរួមចំណែកជួយអេស្ប៉ាញឈ្នះពាន Euro 2024។ កីឡាករវ័យ ៣៨ឆ្នាំ បានវិលត្រឡប់ចូលជម្រើសជាតិអេស្ប៉ាញវិញ ក្រោយខកខានជាច្រើនឆ្នាំ ប៉ុន្តែការវិលត្រឡប់មកវិញនេះ កីឡាករជើងចាស់ធ្លាប់ឈ្នះពាន World Cup 2010 និងពានរង្វាន់ Euro 2012 និងចុងក្រោយ Euro 2024 បន្ទាប់ពីជួយក្រុមឈ្នះពាន UEFA Nations League កាលឆ្នាំ ២០២៣ មួយបន្ថែមទៀត។ កីឡាកររូបនេះលេងឱ្យជម្រើសជាតិអេស្ប៉ាញបានត្រឹម ៥៦លើក និងរកបានគ្រាប់បាល់ ៥គ្រាប់ ប៉ុណ្ណោះ។ ៦. Angel Di Maria ចូលនិវត្តន៍ពីជម្រើសជាតិអាហ្សង់ទីន ត្រឹមវ័យ ៣៦ឆ្នាំ ក្រោយជួយក្រុមឈ្នះពានរង្វាន់ Copa America ឆ្នាំ ២០២៤។ Di Maria បានរួមចំណែកខ្លាំងសម្រាប់អាហ្សង់ទីន ដោយរយៈកាលចុងក្រោយ រូបគេបានលេងរហូតអាចឈ្នះពាន World Cup 2022 ជាមួយនឹងក្រុម ក៏ដូចជាពានរង្វាន់ Copa America ២លើក ជាប់គ្នា ក្នុងឆ្នាំ ២០២១ និង ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6263.txt
|
ព្រឹត្តិការណ៍ Euro 2024 ត្រូវបានបិទបញ្ចប់ តាំងពីថ្ងៃទី១៤ ខែកក្កដា ដោយអេស្ប៉ាញ ក្លាយជាក្រុមជើងឯក ជាមួយការឈ្នះ ១០០ភាគរយ ប្រចាំការប្រកួត។ តារាបាល់ទាត់ល្បីៗទ្វីបអឺរ៉ុបជាច្រើន រួមមាន Cristiano Ronaldo បានចំណាយពេលវេលាដែលនៅសល់តិចតួច មុនចូលរដូវកាលថ្មី ដើរលេងកម្សាន្តជាមួយគ្រួសារ ឬមិត្តស្រីរបស់ពួកគេ ក្រោយឆ្លងកាត់បេសកកម្មការប្រកួតជាច្រើនសប្តាហ៍ តាមលីគនីមួយៗ រួមទាំងព្រឹត្តិការណ៍ Euro 2024។
|
Cristiano Ronaldo ជាតារាបាល់ទាត់កំពូលមួយរូប បានធ្វើដំណើរកម្សាន្តលំហែកាយ ក្រោយពេលក្រុមព័រទុយហ្កាល់ បានធ្លាក់ចេញពីការប្រកួត Euro 2024 នៅត្រឹមវគ្គ ៨ក្រុម ចុងក្រោយ។ Alvaro Morata ប្រធានក្រុមអេស្ប៉ាញ ទើបឈ្នះជើងឯក Euro 2024 ក៏ដូចជា Antoine Griezmann, Nico Williams ព្រមទាំងកីឡាករផ្សេងទៀត បានធ្វើដំណើរទៅកាន់ទីកន្លែងកម្សាន្តរៀងៗខ្លួន ក្រោយបញ្ចប់ព្រឹត្តិការណ៍។ កីឡាករវ័យ ៣៩ឆ្នាំ Ronaldo បានធ្វើដំណើរទៅកាន់ប្រទេសអារ៉ាប៊ីសាអូឌីត ដែលជាទីកន្លែងរូបគេបានប្រកបអាជីពបាល់ទាត់ និងបានសម្រាកលំហែកាយ នៅResort មាត់សមុទ្រមានឈ្មោះថា Red Sea ជាមួយមិត្តស្រី រួមទាំងកូនៗរបស់គេ មុនរដូវកាលថ្មីចូលមកដល់។ មិត្តរួមក្រុមជម្រើសជាតិព័រទុយហ្កាល់ Diogo Dalot ត្រូវបានគេឃើញដើរលេងកម្សាន្តជាមួយប្រពន្ធ និងកូន នៅក្នុងទីក្រុង Mallorca ប្រទេសអេស្ប៉ាញ។ កីឡាករខ្សែការពារ Virgil van Dijk និងប្រពន្ធរបស់គេ ធ្វើដំណើរទៅកម្សាន្ត នៅក្នុងប្រទេសហូឡង់ ខណៈមិត្តរួមក្រុមរបស់គេ រួមមានខ្សែប្រយុទ្ធ Memphis Depay និង Nathan Ake បានបង្ហោះរូបភាពដំណើរកម្សាន្តរដូវក្តៅ ក្រោយចប់ការប្រកួត Euro 2024 នៅតាមទីតាំងរៀងៗខ្លួន។ កីឡាករ Antoine Griezmann ត្រូវបានគេឃើញ ដើរកម្សាន្តជាមួយប្រពន្ធ និងកូនរបស់គេ នៅក្នុងប្រទេសអង់គ្លេស រួមជាមួយនឹងមិត្តរួមក្រុមអ្នកចាំទី Alphonse Areola និងប្រពន្ធរបស់គេ។ កីឡាករទាំងពីរនេះ បាននាំគ្រួសារទៅមើលការប្រកួតវាយកូនបាល់ ស្ថិតក្នុងកីឡដ្ឋាន Wimbledon កាលពីប៉ុន្មានថ្ងៃមុន ពេលដែលកីឡាករ Carlos Alcaraz ឈ្នះពាន Grand Slam លើកទី៤ ក្នុងអាជីពរបស់គេ។ ជម្រើសជាតិបារាំងបានធ្លាក់ចេញពីការប្រកួត Euro 2024 នៅត្រឹមវគ្គពាក់កណ្តាលផ្តាច់ព្រ័ត្រក្រោមថ្វីជើងអេស្ប៉ាញ លទ្ធផល ២-១។ ដោយឡែកកីឡាករក្រុមអេស្ប៉ាញ រួមមាន Alvaro Morata និង Nico Williams ក៏ត្រូវបានគេឃើញធ្វើដំណើរកម្សាន្តរៀងខ្លួនផងដែរ ក្រោយជួយក្រុមឈ្នះពាន ។ Morata បានបង្ហោះរូបភាពជិះនៅលើយន្តហោះឯកជន ជាមួយនឹងក្រុមគ្រួសាររបស់គេ ធ្វើដំណើរកម្សាន្តទៅកាន់ទៅក្រុង Milan ដែលជាទីកន្លែងរូបគេត្រូវប្រកបអាជីពបាល់ទាត់បន្តជាមួយនឹងក្រុម AC Milan។ ចំណែក Nico Williams រូបគេបានធ្វើដំណើរទៅកម្សាន្តនៅក្នុងប្រទេសអ៊ីតាលី ដូចគ្នាផងដែរ ស្ថិតក្នុងទីក្រុង Sardinia ដែលជាតំបន់មាត់សមុទ្រដ៏ស្រស់ស្អាតមួយ។ កីឡាករល្បីៗតំបន់អឺរ៉ុប ដែលកំពុងបន្តដើរលេងកម្សាន្ត សុទ្ធសឹងតែមានភារកិច្ចលេងឱ្យជម្រើសជាតិរៀងៗខ្លួន នៅក្នុងព្រឹត្តិការណ៍ Euro 2024។ កីឡាករជាច្រើនផ្សេងទៀត ដែលគ្មានភារកិច្ចប្រកួត Euro 2024 បានវិលត្រឡប់ចូលជំរំហ្វឹកហាត់របស់ក្លិបរៀងៗខ្លួន ដើម្បីត្រៀមសកម្មភាពប្រកួតប្រជែងសម្រាប់រដូវកាលថ្មី ២០២៤-២៥៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6264.txt
|
កីឡាការិនី Ban Hyo Jin រកបានមេដាយមាសបន្ថែមទី៤ សម្រាប់កូរ៉េខាងត្បូង នៅក្នុងព្រឹត្តិការណ៍កីឡាអូឡាំពិកទីក្រុងប៉ារីស ពីប្រភេទកីឡាបាញ់កាំភ្លើង (Shooting) វិញ្ញាសា 10-Meter air rifle ផ្នែកនារី នៅថ្ងៃទី២៩ ខែកក្កដា។ ចំណោមមេដាយទាំង៧ កូរ៉េខាងត្បូងរកបានមេដាយមាស២ និងប្រាក់២ ពីប្រភេទកីឡាបាញ់កាំភ្លើងនេះ។
|
កីឡាការិនី Ban Hyo Jin ក្រោយរកបានមេដាយមាសបន្ថែមទី៤ សម្រាប់ក្រុមកូរ៉េខាងត្បូង នាងក៏បានក្លាយជាកីឡាការិនីកូរ៉េខាងត្បូង វ័យក្មេងបំផុតដែលឈ្នះមេដាយមាស វិញ្ញាសាបាញ់កាំភ្លើងនៅត្រឹមវ័យ ១៦ឆ្នាំ ថែមទៀតផង។ កីឡាការិនីវ័យ ១៦ឆ្នាំ បានផ្តួលកីឡាការិនីមកពីប្រទេសចិន Huang Yuting នៅការប្រកួតស្វែងរកលទ្ធផលសម្រេចចុងក្រោយ ដោយពិន្ទុ ១០,៤ពិន្ទុ ទល់នឹង ១០,៣ពិន្ទុ។ កាលពីការប្រកួតវគ្គផ្តាច់ព្រ័ត្រ ទាំងកីឡាការិនី Hyo Jin និង កីឡាការិនី Yuting រកបានកំណត់ត្រាពិន្ទុ ២៥១,៨ ដូចគ្នា នៅការប្រកួតដែលធ្វើឡើងស្ថិតក្នុងទីលានមជ្ឍមណ្ឌលបាញ់កាំភ្លើង Chateauroux Shooting Centre។ រូបភាពពីទីភ្នាក់ងារសារព័ត៌មានកូរ៉េខាងត្បូង Yonhab ការឈ្នះមេដាយមាសរបស់ Hyo Jin ក្លាយជាមេដាយទី៧ ដែលក្រុមកូរ៉េខាងត្បូងរកបាន នៅក្នុងព្រឹត្តិការណ៍កីឡាអូឡាំពិកទីក្រុងប៉ារីស ហើយក៏ជាមេដាយមាសកំណត់ត្រាទី១០០ សម្រាប់កូរ៉េខាងត្បូង ស្ថិតក្នុងការប្រកួតកីឡាអូឡាំពិកទាំងមូលផងដែរ។ គិតមកត្រឹមថ្ងៃទី២៩ ខែកក្កដា កូរ៉េខាងត្បូង រកបានមេដាយមាស៤ ប្រាក់២ និងសំរឹទ្ធ១។ មេដាយមាសដំបូងបានពីប្រភេទកីឡាគុនដាវ (Fencing ) បន្ទាប់មកកីឡាបាញ់កាំភ្លើង (Shooting) រកបានមេដាយមាស ១ និងប្រាក់២ និងមេដាយមាស១បន្ថែមរកបានដោយកីឡាការិនី Hyo Jin រួមទាំងកីឡាបាញ់ព្រួញ (Archery) រកបានមេដាយមាស១ និងមេដាយសំរិទ្ធិ១ លើប្រភេទកីឡាហែលទឹក៕ រូបភាពពីទីភ្នាក់ងារសារព័ត៌មានកូរ៉េខាងត្បូង Yonhab អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6265.txt
|
យ៉ាងហោចណាស់ មនុស្ស៤៥នាក់ បានបាត់បង់ជីវិត និងមនុស្សជាច្រើននាក់ផ្សេងទៀត បានរងរបួស នៅក្នុងព្រឹត្តិការណ៍បាក់ដី នៅក្នុងរដ្ឋភាគខាងត្បូង Kerala របស់ឥណ្ឌា។ យោធា និងអាជ្ញាធរប្រទេសអាស៊ីខាងត្បូងមួយនេះ នៅថ្ងៃទី៣០ ខែកក្កដា កំពុងបើកប្រតិបត្តិការជួយសង្រ្គោះមនុស្សជាច្រើន ដែលរងគ្រោះ។
|
រដ្ឋភាគខាងត្បូងឥណ្ឌា Kerala មានភ្លៀងធ្លាក់ខ្លាំង ដែលធ្វើឱ្យដីតំបន់ភ្នំ ក្នុងស្រុក Wayanad បានបាក់នៅក្នុងថ្ងៃទី៣០ ខែកក្កដា។ ឧបទ្ទវហេតុនេះ បានបង្កឱ្យមនុស្សយ៉ាងហោចណាស់ ៤៥នាក់ បាត់បង់ជីវិត និងលើសពី ៧០នាក់រងរបួស។ ចំណែកមនុស្សចំនួន ១០១នាក់ ត្រូវបានជួយសង្រ្គោះ។ «ស្ថានភាពគឺធ្ងន់ធ្ងរ។ រដ្ឋាភិបាលបានបញ្ជាឱ្យទីភ្នាក់ងារទាំងអស់ ខិតខំជួយសង្រ្គោះ»។ រដ្ឋមន្រ្តីសុខាភិបាលប្រចាំរដ្ឋ Kerala លោក Veena George បានសង្កត់ធ្ងន់បែបនេះ នៅក្នុងកិច្ចសម្ភាសជាមួយទីភ្នាក់ងារព័ត៌មាន Reuters នៅថ្ងៃទី៣០ ខែកក្កដា ដោយបន្តថា ភ្លៀង អាចនឹងបន្តធ្លាក់ពេញមួយថ្ងៃ។ ទោះរងការលំបាកដោយសារភ្លៀងធ្លាក់ ដាច់ផ្លូវ និងបាក់ស្ពាននៅក្នុងស្រុក Wayanad ក្តី យោធា និងអាជ្ញាធរប្រចាំរដ្ឋ កំពុងប្រញាប់ដៃជើង ដើម្បីជួយសង្រ្គោះប្រជាជន ដែលរងគ្រោះ និងបាត់ខ្លួន រួមទាំងកសាងស្ពានបណ្តោះអាសន្ន។ អាជ្ញាធរឥណ្ឌា បានបញ្ជាក់ថា ប្រជាជនខ្លះ បានធ្លាក់ទៅក្នុងទន្លេ ដោយសារតែដីបាក់។ ចំណែកនាយករដ្ឋមន្រ្តីឥណ្ឌា លោក នារិន្ទ្រា ម៉ូឌី ក៏បានចូលរួមរំលែកទុក្ខជាមួយគ្រួសារដែលមានសមាជិកស្លាប់ និងប្រជាជនរបួសឱ្យឆាប់ជាសះស្បើយផងដែរ។ ចំណែកគ្រួសារដែលមានសមាជិកស្លាប់ នឹងទទួលបានសំណង ២៤០០ដុល្លារ ខណៈប្រជាជនរងរបួសទទួលបានជិត៦០០ដុល្លារ។ នេះបើតាមការបញ្ជាក់របស់ការិយាល័យនាយករដ្ឋមន្រ្តីឥណ្ឌា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6266.txt
|
ម្ចាស់ផ្ទះបារាំង ឡើងពីចំណាត់ថ្នាក់លេខ៤ ទៅលេខ២ ក្នុងតារាងមេដាយអូឡាំពិក ក្រុងប៉ារីស ឆ្នាំ ២០២៤ ស្របពេលជប៉ុន នៅរក្សាកំពូលតារាងដដែល គិតត្រឹមព្រឹកថ្ងៃទី៣០ ខែកក្កដានេះ។ ចិន ឡើងទៅឈរលេខ៣ ខណៈអូស្ត្រាលីធ្លាក់ទៅលេខ៤ និងអាម៉េរិកធ្លាក់ទៅលេខ៦ បណ្តោះអាសន្ន។
|
ជប៉ុន នៅតែរក្សាចំណាត់ថ្នាក់កំពូលតារាងរបស់ខ្លួនក្រោយការប្រកួតផ្លូវការ៤ថ្ងៃ ដោយកើនមេដាយដល់១២ ក្នុងនោះមេដាយមាស៦ ប្រាក់២ និងសំរឹទ្ធ៤។ ទាំង១២មេដាយរបស់ជប៉ុន សម្រេចបានក្នុងប្រភេទកីឡាគុនដាវ មេដាយមាស១, ជូដូ មេដាយមាស២ និងសំរឹទ្ធ៣, ស្គីលើក្តាបន្ទះ មេដាយមាស២ និងប្រាក់១, កាយសម្ព័ន មេដាយមាស១, កីឡាហែលទឹក បានមេដាយប្រាក់១ និងកីឡាជិះសេះ មេដាយសំរឹទ្ធ១។ ម្ចាស់ផ្ទះបារាំង ឡើងទៅឈរថ្នាក់លេខ២ ក្នុងតារាងមេដាយអូឡាំពិកបណ្តោះអាសន្នវិញ ក្រោយកើនមេដាយមាស៥ ប្រាក់៨ និងសំរឹទ្ធិ៣ សរុប១៦។ មេដាយមាស៥របស់បារាំងធ្វើបានលើប្រភេទកីឡា ទូកកាណូ គុនដាវ ប្រណាំងកង់ភ្នំ បាល់ឱបវិញ្ញាសា៧នាក់ និងហែលទឹក។ ចិន ឡើងពីលេខ៦ ទៅលេខ៣វិញ ក្រោយដណ្តើមបានមេដាយមាស៥ ប្រាក់៥ និងសំរឹទ្ធ២ សរុប១២។ មេដាយមាសទាំង៥របស់ចិន ធ្វើបានក្នុង២ប្រភេទកីឡាប៉ុណ្ណោះ ក្នុងនោះបាញ់កាំភ្លើង៣មេដាយ និងលោកទឹក២មេដាយ។ អូស្ត្រាលី ធ្លាក់ពីលេខ២ទៅលេខ៤ ដោយរកបានមេដាយមាស៥ ប្រាក់៤ សរុប៩។ មេដាយមាសទាំង៥របស់អូស្ត្រាលី រកបានពីកីឡាហែលទឹកដល់ទៅ៣ និងទូកកាណូ១ និងប្រណាំងកង់១។ កូរ៉េខាងត្បូងនៅរក្សាចំណាត់ថ្នាក់លេខ៥ដដែល ទោះកើនមេដាយមាស៥ ប្រាក់៣ និងសំរឹទ្ធ១ សរុប៩។ កីឡាបាញ់កាំភ្លើង និងបាញ់ព្រួញ កូរ៉េខាងត្បូងរកបានមេដាយមាស២ដូចគ្នា និងគុនដាវ១មេដាយ។ អាម៉េរិក ធ្លាក់ពីលេខ៣ ទៅលេខ៦ ដោយរក្សាចំនួនមេដាយមាស៣ដដែល ក្រៅពីនោះប្រាក់៨ និងសំរឹទ្ធ៩ សរុប២០។ មេដាយមាសបានពីកីឡាគុនដាវ១ និងហែលទឹក២មេដាយ។ ដោយឡែកក្រុមពីតំបន់អាស៊ីអាគ្នេយ៍ទាំង១១ នៅតែមិនទាន់រកបានមេដាយណាមួយដដែល ក្រោយឆ្លងកាត់ការប្រកួតផ្លូវការ៤ថ្ងៃ គិតចាប់ពីថ្ងៃទី២៦ ខែកក្កដា។ គិតត្រឹមថ្ងៃទី៣០ ខែកក្កដានេះ ចំណោមប្រទេសចូលរួមទាំង២០៦ មានតែក្រុមអត្តពលិកចំនួន៣០ប្រទេសប៉ុណ្ណោះដែលរកបានមេដាយ អូឡាំពិករដូវក្តៅ លើកទី៣៣ នៅប្រទេសបារាំង៕ អត្ថបទទាក់ទង ជប៉ុន នាំមុខមេដាយអូឡាំពិក ខណៈក្រុមអាស៊ីអាគ្នេយ៍មិនទាន់រកឃើញមេដាយនៅឡើយ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6267.txt
|
កីឡាករខ្សែប្រយុទ្ធ Lionel Messi ឈរនៅចំណាត់ថ្នាក់លេខ ៣ ខណៈ Cristiano Ronaldo ដែលធ្លាប់ជាគូប្រជែងគ្នាកាលពីមុនក្នុងវិស័យបាល់ទាត់ ស្ថិតនៅចំណាត់ថ្នាក់លេខ ១៣ នៅក្នុងការចាត់ថ្នាក់ អត្តពលិកឆ្នើមបំផុតប្រចាំសតវត្សរ៍ទី២១។ Michael Phelps អតីតកំពូលកីឡាហែលទឹកអាម៉េរិកឈរលេខ១ និងមិត្តរួមជាតិកីឡាការិនីវាយកូនបាល់ Serena Williams នៅលេខ២។
|
ការផ្តល់ចំណាត់ថ្នាក់ចំពោះអត្តពលិកល្អបំផុតប្រចាំសតវត្សរ៍ទី២១ របស់ទូរទស្សន៍ EPSN ផ្អែកលើភាពជោគជ័យ និងភាពល្បីល្បាញទៅតាមប្រភេទកីឡានីមួយៗរបស់ក្រុមអត្តពលិកទាំងនោះ គិតចាប់ពីដើមសតវត្សរ៍ទី ២១មក។ តារាបាល់ទាត់ Cristiano Ronaldo ដែលមានវ័យ ៣៩ឆ្នាំ ត្រូវបានចាត់ថ្នាក់នៅចំណាត់ថ្នាក់លេខ ១៣ និងជាកីឡាករបាល់ទាត់ទី២ ស្ថិតក្នុងចំណោមតារាងអត្តពលិកកំពូលទាំង២០។ កីឡាករបាល់ទាត់ ៩រូប ផ្សេងទៀត បានជាប់ក្នុងចំណាត់ថ្នាក់កំពូលទាំង១០០ រួមមាន Thierry Henry លេខ ៤៨, Zinedine Zidane លេខ ៥០, Luka Modric លេខ ៥៥, Kylian Mbappe លេខ ៦៥, Andres Iniesta លេខ ៧០, Ronaldo De Lima លេខ ៨៧, Ronaldinho លេខ ៩៤ និង Zlatan Ibrahimovic លេខ ៩៥។ បើតាមការកត់ត្រារបស់ ESPN ខ្សែប្រយុទ្ធវ័យ ៣៧ឆ្នាំ Messi ដែលឈ្នះពាន World Cup 2022 ជាមួយអាហ្សង់ទីន និងឈ្នះពាន Copa America ២លើក ចុងក្រោយជាប់គ្នា គឺជាកីឡាករដែលបានបញ្ចប់រឿងរ៉ាវ នៃការប្រកួតប្រជែងក្នុងអាជីព របស់គេដ៏អស្ចារ្យបំផុតប្រចាំប្រវត្តិសាស្ត្របាល់ទាត់។ កីឡាករផ្នែកហែលទឹកលំដាប់ពិភពលោក Michael Phelps ម្ចាស់មេដាយអូឡាំពិកចំនួន ២៨ ក្នុងនោះមាស ២៣លើក ក៏ដូចជាម្ចាស់កំណត់ត្រាមេដាយមាស ៨ ក្នុងព្រឹត្តិការណ៍កីឡាអូឡាំពិកប៉េកាំងឆ្នាំ ២០០៨ ត្រូវបានចាត់ទុកជាអត្តពលិកជោគជ័យបំផុត ក្នុងប្រវត្តិសាស្ត្រកីឡាអូឡាំពិក។ លេខ ២ បានទៅលើកីឡាការិនីវាយកូនបាល់ Serena Williams ដែលឈ្នះកំណត់ត្រាពានរង្វាន់ Grand Slam ចំនួន ២៣សម័យ ពីការប្រកួតឈ្នះ ៣៦៥លើក អំឡុងពេលនាងនៅប្រកបអាជីពជាកីឡាករវាយកូនបាល់តេន្នីស។ ទាំងនេះគឺជាបញ្ជីឈ្មោះអត្តពលិកកំពូលទាំង ២០ ដែលជាប់ជាអត្តពលិកល្អបំផុតប្រចាំសតវត្ស៍ទី២១៖ ១. Michael Phelps ហែលទឹក ២. Serena Williams វាយកូនបាល់តេន្នីស ៣. Lionel Messi បាល់ទាត់ ៤. LeBron James បាល់បោះ ៥. Tom Brady បាល់ឱប ៦. Roger Federer វាយកូនបាល់តេន្នីស ៧. Simone Biles កាយសម្ព័ន្ធ ៨. Tiger Woods វាយកូនហ្គោល ៩. Usain Bolt កីឡាអត្តពលកម្មរត់ចម្ងាយ ១០. Kobe Bryant បាល់បោះ ១១. Novak Djokovic វាយកូនបាល់តេន្នីស ១២. Rafael Nadal វាយកូនបាល់តេន្នីស ១៣. Cristiano Ronaldo បាល់ទាត់ ១៤. Stephen Curry បាល់បោះ ១៥. Katie Ledecky ហែលទឹក ១៦. Tim Duncan បាល់បោះ ១៧. Shaquille O'Neal បាល់បោះ ១៨. Patrick Mahomes បាល់ឱប ១៩. Lewis Hamilton ប្រណាំងរថយន្ត F1 ២០. Aaron Donald កីឡាបាល់ឱប (Rugby)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6268.txt
|
ក្លិប FC Santos នៃលីគកំពូលប្រេស៊ីល បានផ្ញើលិខិតអញ្ជើញតារាបាល់ទាត់ Lamine Yamal ទៅធ្វើទស្សនកិច្ចនៅកីឡដ្ឋាន Vila Belmiro ខ្លួន ក្រោយឃើញកីឡាកវ័យក្មេងអេស្ប៉ាញ ពាក់អាវលេខ ១១ របស់ Neymar Jr ដែលពាកអំឡុងប្រកបអាជីពឱ្យក្លិបស្ថិតក្នុងប្រទេសកំណើត មុនពេលផ្លាស់ទៅ Barcelona។
|
ក្រោយពីជួយជម្រើសជាតិអេស្ប៉ាញ ឈ្នះពាន Euro 2024 នៅការបង្ហាញខ្លួនលើកដំបូង Lamine Yamal កីឡាករវ័យក្មេងលេងល្អជាងគេប្រចាំព្រឹត្តិការណ៍ បានសម្រាកលំហែក្រោយចប់រដូវកាលជាមួយនឹងក្រុមគ្រួសារ ស្ថិតក្នុងទីក្រុងកំណើតក្នុងតំបន់ Catalan ប្រទេសអេស្ប៉ាញ។ កាលពីពេលថ្មីនេះ Yamal បានបង្ហោះរូបដោយបានពាក់អាវលេខ ១១ របស់ក្លិប Santos និងមានឈ្មោះរបស់តារាបាល់ទាត់ប្រេស៊ីល Neymar Jr នៅលើនោះ។ អាវក្រុម Santos ដែល Yamal បានពាក់និងថតបង្ហោះនោះ គឺជាអាវកាលជំនាន់ដែល កីឡាករវ័យ ៣១ឆ្នាំ Neymar ធ្លាប់បានប្រើប្រាស់ និងបង្ហាញសមត្ថភាពដ៏ភ្ញាក់ផ្អើលទៅពិភពលោកអំឡុងគេប្រកបអាជីពលេងនៅលីគកំពូលប្រេស៊ីល ជាមួយនឹងក្រុម Santos។ Yamal បានសរសេរបង្ហោះនៅលើបណ្តាញសង្គមភ្ជាប់ជាមួយនឹងរូបភាពការពាក់អាវក្រុម FC Santos ដូច្នេះថា៖«ខ្ញុំតែងតែនិយាយថា Messi គឺជាកីឡាករល្អបំផុតនៅក្នុងប្រវត្តិសាស្ត្រ សម្រាប់ខ្ញុំ ប៉ុន្តែមនុស្សម្នាក់ដែលខ្ញុំចូលចិត្តតាមដានការលេងបំផុតនោះគឺជា Neymar។ Neymar បានធ្វើឱ្យខ្ញុំក្លាយជាមនុស្សម្នាក់ចង់ទស្សនាការប្រកួត ហើយ Neymar ធ្វើឱ្យខ្ញុំរីករាយ វាពិតជារឿងដ៏ល្អ ក្នុងការមើលគាត់លេង។»។ បន្ទាប់ពីការបង្ហោះរូបរបស់ Yamal ក្លិប Santos បានបង្ហោះនៅលើបណ្តាញសង្គម Instagram និងបានស្នើសុំឱ្យកីឡាករវ័យ១៧ឆ្នាំl ទៅធ្វើទស្សនកិច្ចនៅក្លិបដែលមានទីតាំងស្ថិតក្នុងប្រទេសប្រេស៊ីល ដោយផ្ទាល់ នៅពេលរូបគេ ធ្វើដំណើរទៅប្រទេសអាម៉េរិក ដើម្បីប្រកួតមិត្តភាពជាមួយនឹងក្រុម Barcelona។ ក្លិប Santos បានចាត់ទុកអាវលេខ ១១ ដែលមានឈ្មោះរបស់ Neymar Jr នៅលើនោះ ជាអាវមួយបានបង្កើតនូវប្រវត្តិសាស្ត្រដ៏អស្ចារ្យសម្រាប់ពិភពលោក ក៏ដូចជាពិភពបាល់ទាត់។ ដោយឡែកក្រុម Barcelona បច្ចុប្បន្នកំពុងតែត្រៀមខ្លួនសម្រាប់ការប្រកួតមិត្តភាពត្រៀមបើករដូវកាលថ្មី ២០២៤-២៥ ដោយនៅថ្ងៃទី៣០ ខែកក្កដា ក្លិបមកពីអេស្ប៉ាញនឹងត្រូវជួបក្រុម Manchester City នៅក្នុងរដ្ឋ Orlando មុនពេលទៅប៉ះក្រុម Real Madrid និងក្រុម AC Milan នៅការប្រកួតស្ថិតក្នុងភាគជាងជើងប្រទេសអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6269.txt
|
កងកម្លាំងការពារសន្តិសុខបារាំង ដែលឈរជើងនៅក្បែរទីតាំងការប្រកួតព្រឹត្តិការណ៍កីឡាអូឡាំពិករដូវក្តៅទីក្រុងប៉ារីស ឆ្នាំ ២០២៤ តែងតែបាញ់យន្តហោះគ្មានមនុស្សបើក (ដ្រូន) យ៉ាងហោចណាស់ចំនួន ៦គ្រឿង ក្នុងមួយថ្ងៃ។ នេះបើតាមការអះអាងរបស់នាយករដ្ឋមន្ត្រីបារាំងលោក Gabriel Attal។
|
តាមការអះអាងបន្ថែមរបស់លោក Attal ភាគច្រើនការបង្ហោះដ្រូន ទាំងនោះគឺអ្នកទេសចរណ៍ ឬអ្នកមកទស្សនាកីឡាអូឡាំពិក បានប្រើប្រាស់ក្នុងគោលបំណងដើម្បីថតរូបភាពផ្សេងៗ។ ឆ្លៀតឱកាសបញ្ជាក់ប្រាប់អ្នកកាសែតទាក់ទងនឹងការបាញ់ទម្លាក់ដ្រូន ក្បែ ឬក្នុងតំបន់ប្រកួតកីឡាអូឡាំពិក នាយករដ្ឋមន្ត្រីបារាំង ក៏បានដាស់តឿនទៅអ្នកដែលមានបំណងកម្សាន្តក្នុងទីក្រុងប៉ារីស ក្បែរទីកន្លែងប្រកួតឱ្យស្វែងយល់ពីច្បាប់មួយចំនួនបន្ថែម។ លោក Attal បាននិយាយចំពោះមុខអ្នកកាសែត អំឡុងកម្មវិធីដាក់បង្ហាញប្រភេទយន្តហោះដ្រូនការពារអាកាស ស្ថិតក្នុងបរិវេណអាកាសយានដ្ឋានទ័ពអាកាស Velizy Villacoublay ក្រៅទីក្រុងប៉ារីស ដូច្នេះថា៖«ទាំងនេះគឺជារឿងដែលសំខាន់ ដែលយើងចង់ដាស់តឿនទៅកាន់អ្នកចូលរួមឱ្យស្វែងយល់បន្ថែមពីច្បាប់ ជុំវិញការហាមឃាត់មិនឱ្យបង្ហោះយន្តហោះគ្មានមនុស្សបើក(ដ្រូន)នៅក្បែរទីតាំងប្រកួត។ ប្រព័ន្ធរង់ចាំស្ទាក់ចាប់ បានដាក់នៅនឹងកន្លែងប្រកួត ដើម្បីស្ទាក់ចាប់ដ្រូន និងឈានទៅចាប់ខ្លួនអ្នកដែលធ្វើប្រតិបត្តិការចំពោះការបង្ហោះនោះថែមទៀត។»។ លោក Attal នាយករដ្ឋមន្ត្រីបារាំង បានអះអាងបន្ថែមថា ករណីកើតឡើងកន្លងមកភាគច្រើននៅក្បែរបរិវេណភូមិកីឡាអូឡាំពិក។ ក្រុមការងារស្ថិតក្នុងក្រុមរបស់លោក Attal បានបញ្ជាក់ថា ប្រធានផ្នែកទំនាក់ទំនងប្រតិភូកីឡារបស់ប្រេស៊ីល ត្រូវបានឃាត់ខ្លួនមកសួរនាំ ចំពោះការបង្ហោះដ្រូននេះផងដែរ។ ព្រឹត្តិការណ៍កីឡាអូឡាំពិកទីក្រុងប៉ារីស មិនត្រឹមតែរឹតបន្តឹងចំពោះការបង្ហោះដ្រូន លើអាកាស ក្បែរតំបន់ប្រកួតឡើយ ប្រទេសបារាំងជាអ្នករៀបចំការប្រកួត បានត្រៀមខ្លួនយ៉ាងខ្លាំងចំពោះការ ការពារសន្តិសុខដ៏តឹងរឹង ក្នុងបំណងរក្សាសុវត្ថិភាពអ្នកគាំទ្រ អត្តពលិក និងមន្ត្រីកីឡាទាំងអស់។ ប្រទេសបារាំងបានប្រើប្រាស់កងកម្លាំងកងទ័ពប្រមាណ ១៨,០០០នាក់ ដើម្បីដាក់ពង្រាយការពារសន្តិសុខជុំវិញតំបន់អូឡាំពិក ខណៈកងកម្លាំងប្រមាណ ១១,០០០នាក់ ដាក់ពង្រាយច្រើនបំផុតក្នុងតំបន់ Ile de France ជុំវិញទីក្រុងប៉ារីស។ អំឡុងពេលពិធីបើកព្រឹត្តិការណ៍ កីឡាអូឡាំពិក ដែលនឹងធ្វើឡើងលើកដំបូងនៅក្រៅកីឡដ្ឋាន ដោយរៀបពិធីដង្ហែក្រុមអត្តពលិក និងប្រតិភូ នៅលើទូក បណ្តែតតាមដងទន្លេសែន (Seine) ប្រវែង ៦,៣គីឡូម៉ែត្រ។ បារាំងក៏បានប្រកាសដែរថា ដែនអាកាសប្រវែងប្រមាណ ១៥០គីឡូម៉ែត្រ ជុំវិញបរិវេណទីក្រុងប៉ារិស ក៏នឹងត្រូវបិទផងដែរ នៅថ្ងៃទី២៦ ខែកក្កដា ចំពេលថ្ងៃរៀបចំកម្មវិធីបើកព្រឹត្តិការណ៍កីឡាអូឡាំពិកលើកទី ៣៣៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_627.txt
|
ថ្លែងទៅកាន់សមាជិកសភាអឺរ៉ុបនៅថ្ងៃទី៣ ខែតុលា រដ្ឋមន្រ្តីបរិស្ថានអ៊ុយក្រែនបញ្ជាក់ថា ការឈ្លានពានរបស់រុស្ស៊ីបង្កឱ្យបរិស្ថាននៅអ៊ុយក្រែនរងការខូចខាតគិតជាទឹកប្រាក់ប្រមាណ៣៦ពាន់លានអឺរ៉ូ ខណៈតំបន់ការពារធម្មជាតិរាប់លានហិចតាស្ថិតក្នុងការគំរាមកំហែង។
|
ការឈ្លានពានរបស់រុស្ស៊ីនៅអ៊ុយក្រែនដែលឈានដល់ខែទី៨ហើយមិនត្រឹមតែបង្កឱ្យជនស៊ីវិលអ៊ុយក្រែនរាប់ពាន់នាក់បានបាត់បង់ជីវិតនោះទេ ប៉ុន្តែហេដ្ឋារចនាសម្ព័ន្ធក្នុងប្រទេសរងការខូចខាតជាដំណំ។ បើតាមការបង្ហាញរបស់រដ្ឋមន្រ្តីបរិស្ថានអ៊ុយក្រែន លោក Ruslan Strilets ទៅកាន់សមាជិកសភាអឺរ៉ុបអំឡុងសវនាការមួយនៅសភាអឺរ៉ុបនាទីក្រុង Strasbourg ១ភាគ៥នៃតំបន់ការពារនៅអ៊ុយក្រែនប្រឈមនឹងហានិភ័យ ហើយការខូចខាតដល់បរិស្ថានរកឃើញប្រហែល២ពាន់ករណីឯណោះ។ បើតាមការប៉ាន់ស្មានរបស់រដ្ឋាភិបាលអ៊ុយក្រែន មកទល់ពេលនេះអ៊ុយក្រែនត្រូវចំណាយលុយទប់ទល់លើការបំពុលខ្យល់ដែលបង្កដោយសង្រ្គាមនៅអ៊ុយក្រែនប្រហែល២៥ពាន់លានអឺរ៉ូ ហើយនៅត្រូវការទឹកប្រាក់ទំហំ១១,៤ពាន់លានអឺរ៉ូផ្សេងទៀតដើម្បីដោះស្រាយបញ្ហាដីដែលរងការខូចខាត។ តាមរយៈវិធីសាស្រ្តថ្មីដែលបង្កើតដោយរដ្ឋាភិបាលអ៊ុយក្រែនក្នុងការគណនាការខូចខាត លោក Strilets និយាយថាគ្រាន់តែសង្រ្គាមរយៈពេល៧ខែមកនេះបង្កការបំភាយឧស្ម័នកាបូនិច៣១លានតោនឯណោះដែលស្មើនឹងឧស្ម័នបំពុលដែលនូវែលសេឡង់បំភាយជារៀងរាល់ឆ្នាំ។ បើតាមរដ្ឋមន្រ្តីបរិស្ថានអ៊ុយក្រែន វានឹងអាចមានការបញ្ចេញឧស្ម័នផ្ទះកញ្ចក់៧៩លានតោនផ្សេងទៀតសម្រាប់ការការសាងសង់អគារ និងហេដ្ឋារចនាសម្ព័ន្ធឡើងវិញដែលត្រូវបានបំផ្លាញអំឡុងសង្រ្គាម។ សូមបញ្ជាក់ថា ការធ្វើសង្រ្គាមរបស់រុស្ស៊ីប៉ះពាល់ដល់បរិស្ថានអ៊ុយក្រែនយ៉ាងខ្លាំង។ ការបាញ់មីស៊ីលពីសំណាក់កងទ័ពរុស្ស៊ីបង្កឱ្យភ្លើងឆាបឆេះហេដ្ឋារចនាសម្ព័ន្ធដែលបំភាយឧស្ម័នផ្ទះកញ្ចក់ទៅកាន់បរិយាកាស បំផ្លាញវាលដំណាំធញ្ញជាតិ ក៏ដូចជាប្រព័ន្ធជីវចម្រុះនៅអ៊ុយក្រែនជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6270.txt
|
៤ប្រភេទកីឡា បានជួយជប៉ុនឡើងឈរកំពូលតារាងមេដាយកីឡាអូឡាំពិកក្រុងប៉ារីស បណ្តោះអាសន្ន តាមពីក្រោយដោយអូស្ត្រាលី សហរដ្ឋអាម៉េរិក និងលេខ៤ម្ចាស់ផ្ទះបារាំង។ ប្រទេសពីតំបន់អាស៊ីអាគ្នេយ៍ទាំង១១ នៅមិនទាន់មានអត្តពលិករូបណា ដណ្តើមបានមេដាយនៅឡើយ ក្រោយឆ្លងកាត់ការប្រកួតផ្លូវការ៣ថ្ងៃ។
|
គិតត្រឹមព្រឹកថ្ងៃទី២៩ ខែកក្កដា ជប៉ុន ដណ្តើមបានមេដាយមាស៤ ប្រាក់២ និងសំរឹទ្ធ១ សរុប៧ ឈរកំពូលតារាងមេដាយបណ្តោះអាសន្ន។ ទាំង៧មេដាយរបស់ជប៉ុន សម្រេចបានក្នុងប្រភេទកីឡាគុនដាវ មេដាយមាស១, ជូដូ មេដាយមាស២ និងសំរឹទ្ធ១, ស្គីលើក្តាបន្ទះ មេដាយមាស១ និងប្រាក់១ រួមជាមួយកីឡាហែលទឹក បានមេដាយប្រាក់១។ អូស្ត្រាលី ដែលឈរលេខ២ ទទួលបានមេដាយសរុប៦ ក្នុងនោះមាស៤ បានពីប្រភេទកីឡាប្រណាំងទូកកាណូ១ ជិះកង់១ ហែលទឹក២ និងប្រាក់២ បានពីកីឡាហែលទឹកផងដែរ។ សហរដ្ឋអាម៉េរិក ដែលឈរលេខ៣ ដណ្តើមបានមេដាយមាស៣ ប្រាក់៦ និងសំរឹទ្ធ៣ សរុប១២។ មេដាយមាសបានពីកីឡាគុនដាវ១ និងហែលទឹក២ ដោយឡែកមេដាយប្រាក់បានពីកីឡាប្រណាំងកង់ភ្នំ១ ហក់ទឹក១ និងហែលទឹក៣ សម្រាប់មេដាយសំរឹទ្ធបានពីកីឡាប្រណាំងកង់ និងហែលទឹក២។ ម្ចាស់ផ្ទះបារាំង ស្ថិតនៅលេខរៀងទី៤បណ្តោះអាសន្ន ដោយរកបានមេដាយមាស៣ ប្រាក់៣ និងសំរឹទ្ធ២។ មេដាយមាសបានពីកីឡាប្រណាំងកង់ភ្នំ១ កីឡាបាល់ឱបវិញ្ញាសា៧នាក់១ និងហែលទឹក១។ មេដាយប្រាក់ បានពីកីឡាគុនដាវ១ ជូដូ១ និងសំរឹទ្ធបានពីជូដូទាំង២។ អត្តពលិកចិន ដែលដណ្តើមបានមេដាយមាសមុនគេប្រចាំព្រឹត្តិការណ៍អូឡាំពិករដូវក្តៅ ក្រុងប៉ារីស ស្ថិតនៅចំណាត់ថ្នាក់ទី៦ ដោយរកបានមេដាយមាស៣ ប្រាក់១ និងសំរឹទ្ធ២ សរុប៦។ កូរ៉េខាងត្បូងនៅលេខ៥ រកបានមេដាយមាស៣ ប្រាក់២ និងសំរឹទ្ធ១ សរុប៦។ ក្រោយឆ្លងកាត់ការប្រកួតផ្លូវការពីថ្ងៃទី២៦ ខែកក្កាមក ក្រុមអត្តពលិកប្រទេសតំបន់អាស៊ីអាគ្នេយ៍ នៅមិនទាន់រកបានមេដាយណាមួយនៅឡើយ ស្របពេលចំណោមប្រទេសចូលរួមទាំង២០៦ មានតែ២៨ប្រទេសប៉ុណ្ណោះរកបានមេដាយ។ អត្តពលិក ពី១១ប្រទេសក្នុងតំបន់អាស៊ីអាគ្នេយ៍ ដែលបានទៅចូលរួមព្រឹត្តិការណ៍កីឡាអូឡាំពិកក្រុងប៉ារីស មានចំនួនសរុប ១៨២រូប ក្នុងនោះកម្ពុជា មាន៣រូប។ ដោយឡែក កីឡាករ កីឡាការិនីទាំង២០៦ប្រទេស សរុបទាំងអស់ចំនួន១០ ៥០០នាក់ ចូលរួមប្រជែងមេដាយ ក្នុង៣២ប្រភេទកីឡា លើ៣២៩វិញ្ញាសា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6271.txt
|
ព្រោះតែបញ្ហាភាពកខ្វក់ទឹកទន្លេសែន (Seine) បន្តស្ថិតនៅកម្រិតដែលប៉ះពាល់ដល់សុខភាព អ្នករៀបចំការប្រកួតកីឡាអូឡាំពិកទីក្រុងប៉ារីស ពន្យារពេលការប្រកួតកីឡាទ្រីយ៉ាត្លុងផ្នែកបុរស ប៉ុន្មានម៉ោងប៉ុណ្ណោះមុនការប្រកួតនៅថ្ងៃទី៣០ ខែកក្កដា។
|
ខណៈដែលអ្នករៀបចំការប្រកួត នៅតែទទួចទាមទារឱ្យស្ថានភាពទឹកទន្លេសែនវិលត្រឡប់ដល់កម្រិតល្អប្រសើរ ប្រភេទកីឡាទ្រីយ៉ាត្លុង ត្រូវសម្រេចពន្យារពេល ២៤ម៉ោង ពោលនឹងត្រូវធ្វើនៅថ្ងៃទី៣១ ខែកក្កដាវិញ។ បើតាមសេចក្តីថ្លែងការណ៍រួមមួយរវាងអ្នករៀបចំ Paris 2024 និងស្ថាប័នទ្រីយ៉ាត្លុងពិភពលោក បញ្ហាបំពុលទឹក និងភាពកខ្វក់កើនឡើងដោយសារតែបញ្ហាភ្លៀងធ្លាក់ខ្លាំងក្នុងទីក្រុងប៉ារីសពេលកន្លងទៅ បានបន្តជះផលមិនល្អដល់ការហ្វឹកហាត់របស់អត្តពលិកកីឡាទ្រីយ៉ាត្លុង ហើយទាមទារឱ្យពន្យាពេលបន្តទៀត។ «អ្នករៀបចំ Paris 2024 និងស្ថាប័នកីឡាត្រីយ៉ាងត្លុងពិភពលោក សូមរំលឹកឡើងវិញថា អទិភាពចម្បងបំផុតនៃការសម្រេចចិត្តរបស់យើងពេលនេះ នោះគឺសុខភាពរបស់អត្តពលិក។ការធ្វើតេស្តបានបង្ហាញថាទឹកទន្លេសែន នៅថ្ងៃនេះមានកម្រិតគុណភាព ទាបដែលប៉ះពាល់ទៅដល់សុខភាព និងមិនអាចផ្តល់ការធានាគ្រប់គ្រាន់ ក្នុងការអនុញ្ញាតឱ្យការប្រកួតរៀបចំទៅបាន។»។ នេះបើតាមសេចក្តីថ្លែងការណ៍របស់ស្ថាប័នគ្រប់គ្រងការប្រកួតទាំងពីរ។ នេះជាការផ្អាកលើកទី៣ ជាប់គ្នាហើយ សម្រាប់រយៈពេល ៣ថ្ងៃមកនេះ ចំពោះការហ្វឹកហាត់កីឡាទ្រីយ៉ាត្លុង ដែលបង្កឡើងពីបញ្ហាទឹកទន្លេសែនកើនកម្រិតកខ្វក់ បណ្តាលមកពីភ្លៀងធ្លាក់ខ្លាំងក្នុងទីក្រុងប៉ារីស ពីថ្ងៃទី២៦-២៧ ខែកក្កដា។ ប្រភេទកីឡាទ្រីយ៉ាត្លុងនេះ លើកលែងតែការហែលទឹកប៉ុណ្ណោះត្រូវបានពន្យាពេល ប៉ុន្តែការហ្វឹកហាត់រត់ និងជិះកង់ នៅតែបើកដំណើរធម្មតាសម្រាប់អត្តពលិកចូលរួមប្រកួត។ កាលពីមុនព្រឹត្តិការណ៍អូឡាំពិកទីក្រុងប៉ារីស ចាប់ផ្តើមជាផ្លូវការ បញ្ហាការបំពុលបង្កឡើងពីប្រព័ន្ធបង្ហូរទឹកលូទីក្រុងប៉ារីស និងភ្លៀងធ្លាក់នេះ ធ្លាប់កើតឡើងជាបន្តបន្ទាប់រហូតដល់ពេលដែលព្រឹត្តិការណ៍បើកជាផ្លូវការបានចាប់ផ្តើម។ យ៉ាងណា ប្រទេសបារាំង មុនពេលការប្រកួតមកដល់ ពួកគេក៏បានចំណាយប្រាក់ប្រមាណ ១,៤ពាន់លានអឺរ៉ូ (១,៥លានដុល្លារ) ដើម្បីរៀបចំកែលម្អរប្រព័ន្ធបង្ហូរទឹកទូទាំងទីក្រុងប៉ារីស ដើម្បីអាចធ្វើឱ្យកម្រិតទឹកទន្លេសែន មានគុណភាពសម្រាប់រៀបចំការប្រកួតប្រភេទកីឡាហែលទឹក ដូចជាកីឡាទ្រីយ៉ាត្លុងនេះបាន ក៏ដូចជាការត្រៀមរៀបចំការប្រកួតកីឡាអូឡាំពិកទីក្រុងប៉ារីសនេះជាដើម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6272.txt
|
Richard Kovacs កីឡាករប្រដាល់ហុងគ្រី និងជាគ្រូបង្រៀនក្រៅម៉ោងផង សង្ឃឹមដណ្តើមមេដាយអូឡាំពិកប៉ារីស ដើម្បីនាំភាពរីករាយទៅកាន់កូនសិស្សតូចៗ ដែលខ្លួនបង្រៀន។
|
Richard Kovacs មិនត្រឹមតែជាកីឡាករអាជីពម្នាក់ឡើយ រូបគេក៏ជាគ្រូបង្រៀនក្រៅម៉ោងម្នាក់ ដែលបង្រៀនកូនសិស្សក្មេងៗ ស្ថិតក្នុងសាលាមួយកន្លែងក្នុងទីក្រុង Nyiregyhaza ប្រទេសហុងគ្រី។ ភាគច្រើនកូនសិស្សដែល កីឡាករ Kovacs បង្រៀនជាក្មេងក្រីក្រនៅតំបន់ដែលខ្លួនរស់នៅ។ នាថ្ងៃទី២៩ ខែកក្កដា ស្ថិតក្នុងការប្រកួតកីឡាអូឡាំពិកទីក្រុងប៉ារីស លើប្រភេទកីឡាប្រដាល់ កីឡាករ Kovacs បានផ្តួលកីឡាករម្ចាស់មេដាយសំរិទ្ធិអូឡាំពិកទីក្រុងតូក្យូ Harry Garside លើប្រភេទទម្ងន់ស្រាល វគ្គជម្រុះ ១៦នាក់ចុងក្រោយ។ ក្រោយពីបានយកឈ្នះលើកីឡាករ Garside រួច កីឡាករ Kovacs បាននិយាយថារូបគេជាគ្រូបង្រៀនមួយរូប បានផ្តល់ចំណេះដឹងដល់ក្មេងក្រីក្រស្ថិតក្នុងទីក្រុងកំណើត ហើយលោកបានបង្ហាញក្តីសង្ឃឹមថានឹងអាចឈ្នះមេដាយអូឡាំពិក ដើម្បីនាំភាពរីករាយដល់កូនសិស្ស។ Kovacs បាននិយាយដូច្នេះថា៖«ខ្ញុំជាគ្រូបង្រៀនផ្នែកអប់រំកាយ និងប្រវត្តិសាស្ត្រមួយ ក្នុងសាលារៀនមួយកន្លែង សម្រាប់ក្មេងៗដែលមានជីវភាពក្រីក្រ ដែលពិបាកទទួលបានឱកាសរៀនសូត្រ។ ខ្ញុំតែងតែព្យាយាមបង្រៀនទៅកាន់ពួកគេទាំងនៅក្នុងសាលារៀន ក៏ដូចជារៀនអំពីកីឡាផងដែរ។ ខ្ញុំគិតថាពួកគេនឹងរីករាយ និងមានមោទកភាពចំពោះខ្ញុំនៅពេលនេះ ដែលបានបង្ហាញខ្លួននៅព្រឹត្តិការណ៍អូឡាំពិក ហើយប្រសិនបើខ្ញុំអាចនាំយកមេដាយសម្រាប់ពួកគេបាន នោះពួកគេនឹងមានភាពរីករាយខ្លាំងថែមទៀត។[…]។» កីឡាករប្រដាល់វ័យ ២៦ឆ្នាំ សញ្ជាតិហុងគ្រី នឹងត្រូវជួបតទល់ជាមួយនឹងកីឡាករម្ចាស់មេដាយប្រាក់អូឡាំពិកទីក្រុងរីអូ ឆ្នាំ ២០១៦ Sofiane Oumiha របស់ប្រទេសបារាំង ឬក៏កីឡាករ Obada Alkasbeh នៅក្នុងវគ្គជម្រុះ ៨នាក់ចុងក្រោយ។ ប្រសិនបើ Kovacs ឈ្នះការប្រកួតវគ្គជម្រុះ ៨នាក់ ចុងក្រោយ នោះរូបគេមានភាគរយខ្ពស់ក្នុងការឈ្នះមេដាយព្រឹត្តិការណ៍អូឡាំពិកទីក្រុងប៉ារីស៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6273.txt
|
សហព័ន្ធបាល់ទាត់អឺរ៉ុប (UEFA) ចាប់ផ្តើមចាត់វិធានការវិន័យ ទៅលើក្រុមកីឡាករអេស្ប៉ាញ រួមមានប្រធានក្រុម Alvaro Morata និងកីឡាករ Rodri ដែលបានច្រៀងចម្រៀងទាក់ទងនឹងអធិបតេយ្យភាពរបស់ប្រទេសហ្ស៊ីប្រាល់តា អំឡុងពិធីដង្ហែពានរង្វាន់ Euro 2024។
|
ស្ថាប័នគ្រប់គ្រងបាល់ទាត់អឺរ៉ុប បានលើកឡើងកាលពីថ្ងៃទី១៩ ខែកក្កដា ថា UEFA បានតែងតាំងអ្នកត្រួតពិនិត្យក្រមសីលធម៌ និងវិន័យ ឱ្យពិនិត្យមើលលើការច្រៀងរបស់ក្រុមកីឡាករ និងវាយតម្លៃ ថាតើពួកគេបានច្រៀងបំពានលើបទប្បញ្ញត្តិវិន័យដែរឬទេ? ក្រុមជម្រើសជាតិអេស្ប៉ាញ បានធ្វើពិធីអបអរជ័យជម្នះពានរង្វាន់ Euro 2024 ស្ថិតក្នុងទីក្រុងម៉ាឌ្រីត កាលពីថ្ងៃទី១៥ ខែកក្កដា ដោយក្នុងពេលដង្ហែពានរង្វាន់នោះ កីឡាករ Alvaro Morata និង Rodri បានស្រែកច្រៀងទាក់ទងទៅនឹងប្រទេសហ្ស៊ីប្រាល់តា។ ហ្ស៊ីប្រាល់តា ជាទឹកដីស្ថិតក្រោមការគ្រប់គ្រងរបស់ចក្រភពអង់គ្លេស ស្ថិតនៅភាគខាងត្បូងនៃប្រទេសអេស្ប៉ាញ។ ទាំង Rodri និង Alvaro Morata បានស្រែកច្រៀងក្នុងពេលដង្ហែពានរួមគ្នាដូច្នេះថា៖«ហ្ស៊ីប្រាល់តា ជារបស់អេស្ប៉ាញ»។ សហព័ន្ធបាល់ទាត់ហ្ស៊ីប្រាល់តា បានដាក់ពាក្យប្តឹងទៅកាន់ UEFA កាលថ្ងៃទី១៨ ខែកក្កដា ដើម្បីស្នើឱ្យត្រួតពិនិត្យទៅលើករណីស្រែកច្រៀង។ សហព័ន្ធបាល់ទាត់ហ្ស៊ីប្រាល់តា បានចាត់ទុកថា ការស្រែកច្រៀងនោះ ជាការប្រមាថយ៉ាងខ្លាំងដល់ជនជាតិហ្ស៊ីប្រាល់តា។ កាលពីអតីតកាល អេស្ប៉ាញ បានប្រគល់ទឹកដីហ្ស៊ីប្រាល់តា ទៅឱ្យចក្រភពអង់គ្លេស ក្នុងឆ្នាំ ១៧១៣ ប៉ុន្តែរយៈពេលចុងក្រោយនេះ អេស្ប៉ាញ ក៏បានទាមទារយកទឹកដីតំបន់នោះ ត្រឡប់មកវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6274.txt
|
ការប្រកួតព្រឹត្តិការណ៍ Euro 2024 វគ្គពាក់កណ្តាលផ្តាច់ព្រ័ត្រ ខ្លាំងប៉ះខ្លាំង រវាងក្រុមជម្រើសជាតិអេស្ប៉ាញ ទល់នឹងក្រុមបារាំង នឹងធ្វើឡើងនៅក្នុងកីឡដ្ឋាន Allianz Arena ទីក្រុង Munich រាត្រីថ្ងៃទី៩ ខែកក្កដា វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)។
|
ក្រុមរហស្សនាមគោក្រហមអេស្ប៉ាញដែលប្រឈមញ្ហាអវត្តមានកីឡាករសំខាន់ក្នុងតំបន់ការពារនៅជំនួបវគ្គ៤ក្រុមចុងក្រោយ ឆ្លងកាត់ការប្រកួតចំនួន ៥លើកមកនេះ បានរក្សាកំណត់ត្រាលទ្ធផលឈ្នះការប្រកួត ១០០ភាគរយតែម្តង។ កាលពីវគ្គ ៨ក្រុម អេស្ប៉ាញ បានទម្លាក់ម្ចាស់ផ្ទះអាល្លឺម៉ង់ក្នុងលទ្ធផល ២-១ ក្នុងរយៈពេល ១២០នាទី ហើយការប្រកួតនោះហើយ ដែលធ្វើឱ្យក្រុមជើងឯក ៣សម័យ មួយនេះ ជួបបញ្ហាអវត្តមានកីឡាករជាច្រើនសម្រាប់ជំនួបទល់នឹងបារាំង ព្រោះតែជាប់បម្រាមក្រោយទទួលបានកាតលឿងច្រើនដង និងកាតក្រហម។ អេស្ប៉ាញជួបបញ្ហាខ្សែការពារសំខាន់ដូចជា Dani Carvajal និង Luis le Normand ជាប់បម្រាម ខណៈបារាំងគ្មានកីឡាករជាប់បម្រាមឡើយ។ ជាក្រុមនឹងត្រូវឈររារាំងផ្លូវរបស់អេស្ប៉ាញ ជើងខ្លាំងមាន់គកបារាំង ជាក្រុមដែលទប់ទល់មិនឱ្យគូប្រកួតស៊ុតបញ្ចូលទីលើពួកគេបានឡើយ នៅក្នុងការប្រកួតចំនួន ៤ ចំណោម ៥ប្រកួត ក្នុងព្រឹត្តិការណ៍ Euro 2024។ បារាំង ក៏កំពុងតែសម្លឹងមើលឱកាសឡើងដល់វគ្គផ្តាច់ព្រ័ត្រលើកទី៤ នៅការប្រកួតពានរង្វាន់អន្តរជាតិ ក្នុងរយៈពេល ៨ឆ្នាំ ចុងក្រោយដូចគ្នា បន្ទាប់ពីឡើងវគ្គផ្តាច់ព្រ័ត្រកាល Euro 2016, World Cup 2018 និង World Cup 2022។ កំណត់ត្រាល្អៗជាច្រើននៃក្រុមទាំងពីរនេះ នឹងធ្វើឱ្យការប្រកួតក្នុងរាត្រីថ្ងៃទី៩ ខែកក្កដា វគ្គពាក់កណ្តាលផ្តាច់ព្រ័ត្រ នឹងក្លាយជាការប្រកួតដ៏កក្រើកថ្មីម្តងទៀត បន្ទាប់ពីការជួបគ្នារវាង អេស្ប៉ាញ យកឈ្នះអាល្លឺម៉ង់ ហើយបារាំង យកឈ្នះព័រទុយហ្កាល់កាលពីវគ្គមុន។ អេស្ប៉ាញ និងបារាំង ធ្លាប់បានជួបប្រកួតគ្នាចំនួន ៣៧លើក នៅរាល់ការប្រកួតទាំងអស់ដែលប៉ះគ្នា អេស្ប៉ាញជាក្រុមដែលមានកំណត់ត្រាល្អជាង ដោយពួកគេបានយកឈ្នះការប្រកួតចំនួន ១៦លើក ចំណែកបារាំងយកឈ្នះបានត្រឹមតែ ១៣លើក ប៉ុណ្ណោះ ខណៈការប្រកួត ៧ទៀត បញ្ចប់ដោយលទ្ធផលស្មើ។ ការជួបគ្នាចុងក្រោយបង្អស់ កាលខែតុលា ឆ្នាំ ២០២១ ដែលពេលនោះបារាំង បានវាយបកយកឈ្នះការប្រកួតលើអេស្ប៉ាញ លទ្ធផល ២-១ ដើម្បីក្លាយជាម្ចាស់ពាន UEFA Nations League វគ្គផ្តាច់ព្រ័ត្រកាលនោះ។ អេស្ប៉ាញកាលពីព្រឹត្តិការណ៍ Euro 2020 ដែលធ្វើឡើងទូទាំងទ្វីបអឺរ៉ុបក្នុងឆ្នាំ ២០២១ ពួកគេជាក្រុមបញ្ចប់ក្នុងចំណាត់ថ្នាក់លេខ ៣ ខណៈពួកគេជាក្រុមដែលជោគជ័យបំផុតប្រចាំទ្វីបអឺរ៉ុប ដែលឈ្នះពាន ៣លើក ស្មើជាមួយនឹងអាល្លឺម៉ង់។ បារាំងនៅក្នុងព្រឹត្តិការណ៍ Euro 2024 ពួកគេរកបានគ្រាប់បាល់ត្រឹមតែ ១គ្រាប់ប៉ុណ្ណោះ ដែលជាការស៊ុតបាល់ពិន័យ ១១ម៉ែត្រ ពីសំណាក់ Kylian Mbappe ក្នុងពេលប្រកួតទល់ហូឡង់ ខណៈកីឡាករដទៃក្នុងក្រុមមិនមាននរណាស៊ុតបញ្ចូលទីបានទាល់តែសោះ។ អេស្ប៉ាញបច្ចុប្បន្នជាក្រុមដែលកំពុងតែរក្សាលទ្ធផលឈ្នះការប្រកួត ៧លើកជាប់គ្នា មិនទាន់ចាញ់ ចំណែកបារាំងជាក្រុមដែលរកគ្រាប់បាល់លើស ១គ្រាប់ ក្នុងការប្រកួតតែមួយលើកប៉ុណ្ណោះ ចំណោមការប្រកួត ៨លើក ចុងក្រោយដែលពួកគេបានប៉ះគ្នាទល់នឹងក្រុមអេស្ប៉ាញ។ លើសពីនេះការជួបគ្នា ៨លើក ចុងក្រោយ រវាងក្រុមទាំងពីរនេះតែងមានគ្រាប់បាល់ស៊ុតបញ្ចូលទីគ្នា ហើយមានតែ ១ប្រកួត ប៉ុណ្ណោះដែលគ្មានការស៊ុតបញ្ចូលទីគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6275.txt
|
អ្នកគាំទ្រ Barcelona ចាប់ផ្តើមយុទ្ធនាការបរិច្ចាគប្រាក់នៅលើបណ្តាញសង្គម TikTok ផ្លូវការរបស់ក្លិប ដើម្បីគាំទ្រដល់ក្រុមរបស់ពួកគេទិញយកខ្សែប្រយុទ្ធ Nico Williams ពី Athletic Bilbao។
|
Williams សមាជិកក្រុម Athletic Bilbao បានក្លាយជាគោលដៅសម្រាប់ក្លិបកំពូលៗនៅអឺរ៉ុប បន្ទាប់ពីរូបគេបង្ហាញទម្រង់លេចធ្លោ ដោយជួយក្រុមជម្រើសជាតិអេស្ប៉ាញក្លាយជាជើងឯក UEFA Euro 2024 ជាមួយជ័យជម្នះទាំង៧ប្រកួត។ ខ្សែប្រយុទ្ធ វ័យ២២ឆ្នាំ ក៏បានរួមចំណែករកបានគ្រាប់បាល់ស៊ុតបញ្ចូលទី១គ្រាប់ផងដែរ ក្នុងជ័យជម្នះ ២-១ របស់អេស្ប៉ាញ លើអង់គ្លេស នៅវគ្គផ្តាច់ព្រ័ត្រ។ ក្នុងក្រុមរហស្សនាមគោជល់ Williams ជាដៃគូដ៏អស្ចារ្យជាមួយខ្សែប្រយុទ្ធ Lamine Yamal របស់ក្រុម Barcelona។ Williams និង Yamal ជាប់ជាកីឡាករវ័យក្មេងល្អបំផុតនៃព្រឹត្តិការណ៍ជើងឯកអឺរ៉ុបនៅអាល្លឺម៉ង់។ ដោយសារមើលឃើញពីការសហការគ្នាយ៉ាងល្អនៅក្រុមជម្រើសជាតិ បានធ្វើឱ្យអ្នកគាំទ្រក្រុមរហស្សនាមអ្នកមានបុណ្យអន្ទះសារចង់បាន Williams ពី Athletic Bilbao ទៅចាប់ដៃគូជាមួយ Yamal។ ដោយដឹងថាក្លិប Barcelona មានវិបត្តិហិរញ្ញវត្ថុធ្ងន់ធ្ងរនៅរយៈពេលចុងក្រោយនេះ ក្រុមអ្នកគាំទ្របានធ្វើមូលនិធិប្រមូលប្រាក់ដើម្បីគាំទ្រក្រុមខ្លួនទិញ Williams នៅលើ Tik Tok។ «ទិញ Williams។ ១០០ ភាគរយ យើងត្រូវការ Williams»។ នេះជាមតិរបស់អ្នកគាំទ្រ ជាមួយការរៃលុយជាសញ្ញានៅលើវីដេអូ TikTok ដែលក្លិប Barcelona បានបង្ហោះ។ យោងតាម Transfermarkt តម្លៃទីផ្សារបច្ចុប្បន្នលើការផ្ទេ Williams ប្រមាណ ៧៦លានដុល្លារ ខណៈសារព័ត៌មានអេស្ប៉ាញមួយចំនួនផ្សាយថាក្លិប Athletic កំណត់តម្លៃទីផ្សារ ត្រឹម៥៨លានដុល្លារ។ ទោះបីអ្នកគាំទ្រមានឆន្ទៈជួយ Barca ក៏ដោយ ប៉ុន្តែការបរិច្ចាគដែលមានត្រឹមជាសញ្ញាឮនៅលើ TikTok មិនមានប្រយោជន៍ច្រើនសម្រាប់ក្លិបនោះទេ ដោយសារពួកគេរៃគ្នាចន្លោះពី ៥ សេន ទៅ១ដុល្លារប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6276.txt
|
ប្រធានសហព័ន្ធបាល់ទាត់កូឡុំប៊ី លោក Ramon Jesurun និងកូនប្រុសរបស់លោកឈ្មោះ Roman Jamil ត្រូវបានចាប់ខ្លួន ក្រោយពេលដែលមានហេតុការណ៍ប៉ះទង្គិចគ្នារវាងអ្នកគាំទ្រ ហើយបានវាយទៅលើមន្ត្រីការពារសន្តិសុខក្នុងកីឡដ្ឋាន ក្នុងទីក្រុង Miami អំឡុងវគ្គផ្តាច់ព្រ័ត្រពានរង្វាន់ Copa America 2024 កាលថ្ងៃទី១៥ ខែកក្កដា។
|
បើតាមសេចក្តីថ្លែងការណ៍របស់នាយកដ្ឋានប៉ូលិសទីក្រុង Miami លោក Jesurun វ័យ ៧១ឆ្នាំ និងកូនប្រុស វ័យ ៤៣ឆ្នាំ ត្រូវបានឃុំខ្លួន ដោយរងការចោទប្រកាន់ពីពាក់ព័ន្ធនឹងមន្ត្រី ឬបុគ្គលិកម្នាក់របស់ក្រុមជម្រើសជាតិ។ ការចោទប្រកាន់នោះ គឺទៅលើបញ្ហាដែលជាប់ពាក់ព័ន្ធទៅនឹងហេតុការណ៍ប៉ះទង្គិចគ្នារវាងអ្នកគាំទ្រ និងមន្ត្រីប៉ូលិសការពារក្បែកីឡដ្ឋាន ព្រោះតែអ្នកគាំទ្រកូឡុំប៊ី ដែលគ្មានសំបុត្រព្យាយាមផ្លោះរបងដើម្បីចូលទស្សនាការប្រកួតវគ្គផ្តាច់ព្រ័ត្រ។ អាហ្សង់ទីនបានប្រកួតយកឈ្នះលើក្រុមកូឡុំប៊ី លទ្ធផល ១-០ ក្នុងរយៈពេល ១២០នាទី នៅក្នុងការប្រកួតវគ្គផ្តាច់ព្រ័ត្រពានរង្វាន់ Copa America ឆ្នាំ ២០២៤។ ទៅលើបញ្ហាដែលបានកើតឡើង ទាំងឪពុក និងកូន ដែលមានតួនាទីធំនៅក្នុងសហព័ន្ធបាល់ទាត់កូឡុំប៊ី មិនពានបកស្រាយបញ្ជាក់ពីបញ្ហាដែលបានកើតឡើងនោះឡើយ។ បើតាមសេចក្តីថ្លែងការណ៍របស់នាយកដ្ឋានប៉ូលិសទីក្រុង Miami ដែលផ្ញើទៅកាន់កាសែត BBC ការចាប់ខ្លួនលើបុរសមានតំណែងកំពូលក្នុងសហព័ន្ធបាល់ទាត់កូឡុំប៊ី ធ្វើឡើងក្រោយការប្រកួតក្នុងកីឡដ្ឋាន Hard Rock បានបញ្ចប់។ ទាំងលោក Jesurun និងកូនប្រុសលោក បានយើងដើរសំដៅទៅកាន់ច្រកផ្លូវចូលទីលាន និងបានស្រែកគំហគ ដោយការខឹងសម្បារ ទៅកាន់មន្ត្រីការពារសន្តិសុខម្នាក់ស្ថិតនៅទីនោះ ដែលជាអ្នកបានណែនាំឱ្យពន្យាពេលការប្រកួតដល់ទៅ ១ម៉ោង ព្រោះតែជួបបញ្ហាប៉ះទង្គិចរវាងអ្នកគាំទ្រ និងមន្រ្តីប៉ូលិស កើតឡើងមុនពេលប្រកួតនៅក្រៅកីឡដ្ឋាន។ តាមរយៈសេចក្តីថ្លែងការណ៍បន្ថែម លោក Ramon Jesurun បានរុញច្រានលើមេមន្ត្រីការពារសន្តិសុខក្នុងកីឡដ្ឋាន ចំណែកកូនប្រុសរបស់លោក បានយកដៃទៅចាប់ក មន្ត្រីម្នាក់នោះ និងបានរុញឱ្យក្រាបទៅផ្ទៃរាប ថែមទាំងបានវាយ និងបានទាត់ទៅលើមន្ត្រីរូបនោះត្រង់ក្បាល។ ប៉ូលិសទីក្រុង Miami អះអាងបន្ថែមថា កូនប្រុសលោក Jesurun ក៏បានរុញមន្ត្រីសន្តិសុខជាស្រ្តី ដែលព្យាយាមបញ្ឈប់អំពើហិង្សានោះថែមទៀត។ លើបញ្ហាទាំងនេះសហព័ន្ធបាល់ទាត់កូឡុំប៊ី នៅមិនទាន់មានការឆ្លើយតបអ្វីឡើយគិតមកដល់ពេលនេះ។ ចំណែកហេតុការណ៍ដែលកើតឡើង នៅក្រៅកីឡដ្ឋាន Hard Rock ដែលអ្នកគាំទ្រកូឡុំប៊ីគ្មានសំបុត្រព្យាយាមសម្រុកចូលកីឡដ្ឋាន អ្នកគាំទ្រមួយចំនួន ក៏ត្រូវបានចាប់ខ្លួន ពេលបង្កការប៉ះទង្គិចជាមួយនឹងមន្រ្តីប៉ូលិស និងកងការពារសន្តិសុខ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6277.txt
|
លោក Gareth Southgate បានសម្រេចចិត្តលាលែងពីតំណែងគ្រូបង្វឹកក្រុមជម្រើសជាតិអង់គ្លេស ក្រោយពីដឹកនាំក្រុមបរាជ័យវគ្គផ្តាច់ព្រ័ត្រព្រឹត្តិការណ៍ Euro 2024 ក្រោមថ្វីជើងអេស្ប៉ាញ និងជាលើកទីពីរ ចាប់តាំងពីឆ្នាំ ២០២១។ នេះបើតាមការបង្ហោះរបស់អ្នកកាសែតកីឡាដ៏ល្បីលោក Fabrizio Romano បានបង្ហោះលើបណ្តាញសង្គម X។
|
បើតាមការបង្ហោះរបស់លោក Fabrizio Romano ដូច្នេះថា៖«លោក Gareth Southgate បានលាលែងពីតំណែងជាអ្នកចាត់ការក្រុមជម្រើសជាតិអង់គ្លេស។ វាដល់ទីបញ្ចប់ហើយ។»។ ការសម្រេចចិត្តចាកចេញរបស់លោក Southgate ទំនងកើតចេញពីការបរាជ័យរបស់ក្រុមអង់គ្លេស នៅវគ្គផ្តាច់ព្រ័ត្រពានរង្វាន់ Euro 2024 លទ្ធផល ២-១ កាលថ្ងៃទី១៤ ខែកក្កដា។ អង់គ្លេស ឆ្លងកាត់ការប្រកួតប្រជែងទម្រាំឡើងដល់វគ្គផ្តាច់ព្រ័ត្រ លាយឡាំជាមួយនឹងទម្រង់លេងមិនសូវជាធ្វើបានល្អខ្លាំងដូចគ្នា ខុសពីអេស្ប៉ាញ ដែលមានទម្រង់លេងមួយដ៏ខ្លាំង និងការយល់ចិត្តគ្នាជាក្រុមរវាងកីឡាករនីមួយៗ។ កាលនៅក្នុងសន្និសីទកាសែតក្រោយការប្រកួត លោក Southgate ក៏ធ្លាប់បាននិយាយថា អនាគតរបស់លោកនឹងត្រូវយកទៅជជែកជាមួយនឹងថ្នាក់ដឹកនាំសមាគមបាល់ទាត់អង់គ្លេស (FA) ក្រោយក្រុមបានបរាជ័យជាលើកទី២ ក្នុងវគ្គផ្តាច់ព្រ័ត្រ។ លោក Southgate ដឹកនាំក្រុមអង់គ្លេសបាន ១០២ប្រកួត ឈ្នះ ៦៤លើក ស្មើ ២០លើក និងចាញ់ ១៨លើក ប៉ុន្តែការឡើងដល់វគ្គផ្តាច់ព្រ័ត្រ ២លើក ក្រុមមិនដែលឈ្នះពានឡើយ។ លោក Gareth Southgate បានចូលដឹកនាំក្រុមជម្រើសជាតិអង់គ្លេស នៅក្នុងឆ្នាំ ២០១៦ នៅពេលដែលអង់គ្លេសធ្លាក់ទម្រង់លេងយ៉ាងខ្លាំង។ ស្ថិតក្រោមការដឹកនាំរបស់បុរសសញ្ជាតិអង់គ្លេស ក្រុមអង់គ្លេស បានចាប់ផ្តើមល្អប្រសើរឡើងវិញ ដោយកាលព្រឹត្តិការណ៍ World Cup ឆ្នាំ ២០១៨ ក្រុមឡើងវគ្គពាក់កណ្តាលផ្តាច់ព្រ័ត្រ និង World Cup ឆ្នាំ ២០២២ ក្រុមឡើងដល់វគ្គ ៨ក្រុមចុងក្រោយ។ ចំណែកពានរង្វាន់ Euro វិញ លោកបានដឹកនាំក្រុមអង់គ្លេស ឡើងវគ្គផ្តាច់ព្រ័ត្រ ២លើក ក្នុងឆ្នាំ ២០២១ និង ចុងក្រោយ ២០២៤ ប៉ុន្តែបានត្រឹមរងជើងឯក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6278.txt
|
ឡើងមកដល់វគ្គជម្រុះ ៨ក្រុម របស់ក្រុមកីឡាអេឡិចត្រូនិក See You Soon ធ្វើឱ្យក្រុមតំណាងប្រទេសកម្ពុជាមួយនេះធានាបានប្រាក់រង្វាន់ ១០ម៉ឺនដុល្លារ ក្នុងដៃរួចស្រេច ក្រោយពីឆ្លងតកាត់ការប្រកួតវគ្គចែកពូល ទាំងតានតឹង និងពោរពេញដោយបញ្ហា។ ចូលវគ្គជម្រុះ See You Soon ក៏ត្រូវចាប់ឆ្នោតប៉ះជើងខ្លាំងហ្វីលីពីនក្រុម Falcons AP Bren ដែលម្ចាស់ជើងឯក M5 World Championship។
|
ក្រោយពេលការប្រកួត Esports World Cup សហការជាមួយនឹងពាន Mid Season Cup (MSC) 2024 បានបញ្ចប់វគ្គចែកពូល នៅរាត្រីថ្ងៃទី៧ ខែកក្កដា គេបានរកឃើញ៨ក្រុម ឡើងទៅវគ្គជម្រុះ (Knockout Stage) ដោយក្នុងនោះក៏មានក្រុម See You Soon ផងដែរ។ ឡើងមកដល់វគ្គជម្រុះដែលមាន៨ក្រុមនេះ ក្រុមចំនួន ៤ ដែលនឹងបញ្ចប់ចំណាត់ថ្នាក់ពីលេខ ៥ ដល់លេខ ៨ នឹងទទួលបានប្រាក់រង្វាន់ ១០ម៉ឺនដុល្លារ។ ក្នុងចំណោមប្រាក់រង្វាន់សរុប ៣លានដុល្លារ ក្នុងនោះក្រុមជើងឯកនឹងទទួលបានប្រាក់សន្ធឹកសន្ធាប់ ១លានដុល្លារ, លេខ ២ ទទួលបាន ៥០ម៉ឺនដុល្លារ ចំណែកក្រុមលេខ ៣ និងលេខ៤ បាន ២០ម៉ឺនដុល្លារដូចគ្នា។ នៅពេលចាប់ឆ្នោតការប្រកួតវគ្គជម្រុះ ក្រុម See You Soon ត្រូវបានចាប់ប៉ះចំក្រុម Falcons AP Bren ដែលធ្លាប់ជួបគ្នាម្តងរួចមកហើយ កាលពីប្រកួតពានរង្វាន់ M5 World Championship ដោយកាលនោះ ក្រុមកម្ពុជាបានចាញ់ក្រោមថ្វីដៃម្ចាស់ពាន M5 លទ្ធផល ៣-១ ហើយធ្លាក់ទៅប្រកួតនៅតំបន់ខាងក្រោម Lower Bracket រហូតបញ្ចប់ចំណាត់ថ្នាក់លេខ ៥ នៃការប្រកួត។ កាលពីវគ្គចែកពូល ក្រុម See You Soon (SYS) ជួបបញ្ហាដែលបានកើតឡើងជាច្រើន ក្រោយពេលការប្រកួតស្មើ ១-១វគ្គ ទល់នឹងក្រុមម្ចាស់ពានមកពីម៉ាឡេស៊ី Selangor Red Giant (SRG) រួចមក។ អ្នករៀបចំការប្រកួតបានដកពិន្ទុដែលក្រុមតំណាងកម្ពុជារកបាននៅការប្រកួតទីមួយ ប្រគល់ទៅកាន់ក្រុម SRG ដោយបានចោទប្រកាន់ថាក្រុមគ្រូបង្វឹករបស់ក្រុម SYS បង្កកំហុសកុហកអាជ្ញាកណ្តាលការប្រកួតនៅពេលជ្រើសរើសតួអង្គ ថាជាបញ្ហាកើតឡើងមកពីប្រព័ន្ធរបស់ហ្គេម (Bug Game)។ បន្ថែមពីការកាត់ពិន្ទុ ក្រុម SYS ក៏ត្រូវពិន័យជាប្រាក់ ២ពាន់ដុល្លារ និងហាមមិនឱ្យមានគ្រូបង្វឹកចូលដឹកនាំចំនួន ៤ប្រកួត ដែលការដាក់ពិន័យយ៉ាងធ្ងន់ធ្ងរនេះ មិនត្រូវបានទទួលស្គាល់ពីសំណាក់សហព័ន្ធកីឡាអេឡិចត្រូនិកកម្ពុជា (EFC) នោះឡើយ។ យ៉ាងណាដើម្បីឈ្នះកៅអីវគ្គជម្រុះ ក្រុមជើងឯក MPL KH រដូវកាលទី៦ បានបង្កើតភាពភ្ញាក់ផ្អើល និងបំបែកកំណត់ត្រារបស់ខ្លួន ដោយបានបំបាក់ក្រុមខ្លាំងមកពីឥណ្ឌូណេស៊ី FNATIC ONIC ក៏ជាក្រុមត្រូវការពារជើងឯក MSC ក្នុងលទ្ធផល ២-០ មុនពេលទៅយកឈ្នះក្រុមម្ចាស់ផ្ទះ Team Falcons លទ្ធផល ២-០។ FNATIC ONIC នៅការប្រកួតចុងក្រោយ ពួកគេបានរបូតឱកាសចាញ់ក្រុម SRG ១វគ្គ ដែលជួយឱ្យក្រុមកម្ពុជា See You Soon ឈ្នះកៅអីវគ្គជម្រុះ។ ទៅកាន់វគ្គជម្រុះក្រុមដែលត្រូវប៉ះគ្នា បន្ទាប់ពីក្រុម See You Soon ជួបក្រុម Falcons AP Bren ការប្រកួត ៣គូ ផ្សេងទៀតមាន Liquid ECHO ហ្វីលីពីន ប៉ះក្រុម Falcon Esports របស់មីយ៉ាន់ម៉ា, Selangor Red Giant ម៉ាឡេស៊ី ប៉ះក្រុម Fire Flux Esports របស់តួកគី និងក្រុម NIP Flash របស់សីង្ហបុរីប៉ះក្រុម HomeBois មកពីម៉ាឡេស៊ី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6279.txt
|
ក្រុមកីឡាបាល់ទាត់ជម្រើសជាតិហូឡង់ ឡើងទៅជួបអង់គ្លេសវគ្គពាក់កណ្តាលផ្តាច់ព្រ័ត្រ UEFA Euro 2024 ក្រោយទម្លាក់តួកគីនៅវគ្គ៨ក្រុមចុងក្រោយដោយការវាយបកយកឈ្នះក្នុងលទ្ធផល ២-១។
|
នៅជំនួបគូចុងក្រោយវគ្គ១/៤ផ្តាច់ព្រ័ត្រនៅរាត្រីថ្ងៃទី៦ ខែកក្កដា Samet Akaydin ជាអ្នករកគ្រាប់បាល់នាំមុខឱ្យតួកគីនៅនាទី៣៥ មុនពេល Stefan de Vrij រកបានគ្រាប់តាមស្មើឱ្យហូឡង់វិញនៅនាទី៧៥។ ៦នាទីបន្ទាប់រកបានគ្រាប់តាមស្មើ ខ្សែការពាររបស់តួកគី Mert Müldür បានធ្វើឱ្យបាល់ចូលទីខ្លួនឯង ដែលធ្វើឱ្យក្រុមរហស្សនាមទឹកក្រូចទទួលបានជ័យជម្នះក្នុងលទ្ធផ ២-១ ឡើងទៅវគ្គ៤ក្រុមចុងក្រោយ។ ហូងឡង់ ត្រូវបន្តជួបតោកំណាចអង់គ្លេសដែលទម្លាក់ស្វ៊ីសនៅវគ្គ៨ក្រុមដោយបាល់កាត់ក្តី១១ម៉ែត្រ នៅវគ្គពាក់កណ្តាលផ្តាច់ព្រ័ត្រ។ នៅវគ្គពាក់កណ្តាលផ្តាច់ព្រ័ត្រ អេស្ប៉ាញ ជួបបារាំងនៅរាត្រីថ្ងៃទី៩ ខែកក្កដា វេលាម៉ោង២អាធ្រាត្រ មុនពេលអង់គ្លេសតទល់ហូឡង់ នៅថ្ងៃទី១០ កក្កដា វេលាម៉ោង ២អាធ្រាត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_628.txt
|
អាម៉េរិក ព្រួយបារម្ភពីការពង្រឹងទំនាក់ទំនងរវាងចិន និងរុស្ស៊ី បន្ទាប់ពីមេដឹកនាំប្រទេសពីរនេះបានជួបគ្នាដោយផ្ទាល់នៅអ៊ូសបេគីស្ថាន។ នេះបើតាមការលើកឡើងរបស់អ្នកនាំពាក្យក្រសួងការបរទេសអាម៉េរិក លោក Ned Price នៅថ្ងៃទី១៥ ខែកញ្ញា។
|
ប្រធានាធិបតីរុស្ស៊ី វ្ល៉ាឌីមៀ ពូទីន និងសមភាគីចិន ស៊ី ជិនភីង នៅថ្ងៃទី១៥ ខែកញ្ញាបានជជែកគ្នាទល់មុខដំបូងនាក្រៅកិច្ចប្រជុំកំពូលអង្គការសហប្រតិបត្តិការសៀងហៃនាអ៊ូសបេគីស្ថាន។ ទំនាក់ទំនងរវាងប្រទេសទាំងពីរនឹងកាន់តែមាំទាំថែមទៀតតាមរយៈជំនួបនេះ ពីព្រោះភាគីទាំងពីរតែងគាំទ្រជំហរគ្នាទៅមកជុំវិញបញ្ហាអ៊ុយក្រែន និងតៃវ៉ាន់ ក៏ដូចជារួមគ្នាប្រឆាំងពិភពលោកឯកប៉ូលរបស់លោកខាងលិចផងដែរ។ ទាក់ទងជំនួបទ្វេភាគីរបស់មេដឹកនាំមហាអំណាចចិន និងរុស្ស៊ី អ្នកនាំពាក្យក្រសួងការបរទេសអាម៉េរិក លោក Ned Price លើកឡើងថា អាម៉េរិកតែងបង្ហាញក្តីបារម្ភជាសាធារណជុំវិញទំនាក់ទំនងប្រទេសពីរនេះពីព្រោះវាបានអភិវឌ្ឍស៊ីជម្រៅជាច្រើនឆ្នាំមកហើយ មិនមែនត្រឹមប៉ុន្មានថ្ងៃ សប្តាហ៍ ឬខែនេះទេ។ «ជាការពិតណាស់ យើងបានឃើញទំនាក់ទំនង (ចិននិងរុស្ស៊ី) កាន់តែស្អិតល្មួត។ យើងបានបញ្ជាក់យ៉ាងច្បាស់ពីការព្រួយបារម្ភរបស់យើងលើការពង្រឹងទំនាក់ទំនងនេះ ក៏ដូចជាការណ៍ដែលប្រទេសជុំវិញពិភពលោកគួរបារម្ភពីទំនាក់ទំនងនេះដែរ»។ លោក Price ថ្លែងបែបនេះអំឡុងសន្និសីទកាសែតខ្លីមួយនាថ្ងៃទី១៥ ខែកញ្ញា។ យ៉ាងណាមិញ អ្នកនាំពាក្យក្រសួងការបរទេសអាម៉េរិកបញ្ជាក់ថា លោកមិនភ្ញាក់ផ្អើលទេដែលប្រទេសទាំងពីរនេះរួមដៃចូលគ្នា ពីព្រោះប្រធានាធិបតីរុស្ស៊ី កំពុងបែរទៅរកប្រទេសដូចជាកូរ៉េខាងជើង និងអ៊ីរ៉ង់ជាដើមដើម្បីជំនួសលោកខាងលិច។ ម្យ៉ាង ចិន និងរុស្ស៊ីមានចក្ខុវិស័យសម្រាប់ពិភពលោកដូចគ្នាផងដែរ។ ទាក់ទងនឹងកិច្ចប្រជុំទ្វេភាគីរបស់មេដឹកនាំចិន និងរុស្ស៊ីវិញ លោកពូទីន ឆ្លៀតសរសើរមេដឹកនាំចិនដែលបានរក្សាជំហរកណ្តាលលើបញ្ហាអ៊ុយក្រែន ប៉ុន្តែមេដឹកនាំរុស្ស៊ីរូបនេះក៏បានបង្ហើបថាចិនបារម្ភពីស្ថានភាពនៅអ៊ុយក្រែនដែរ។ លោក Price និយាយថា រឿងនេះពិតជាគួរឱ្យភ្ញាក់ផ្អើលណាស់ ពីព្រោះរុស្ស៊ីផ្ទាល់ជាអ្នកហាមាត់ខ្លួនឯង ខណៈចិនកំពុងព្យាយាមគេចវេសការរិះគន់ពីអន្តរជាតិជុំវិញការឆ្លើយតបលើបញ្ហាអ៊ុយក្រែន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6280.txt
|
ក្រុមជម្រើសជាតិអេស្ប៉ាញឡើងវគ្គផ្តាច់ព្រ័ត្រលើកទី៥ ប្រចាំប្រវត្តិសាស្រ្ត ក្រោយពេលបានប្រកួតវាយបកយកឈ្នះលើបារាំងដោយលទ្ធផល ២-១ នៅក្នុងការប្រកួតវគ្គពាក់កណ្តាលផ្តាច់ព្រ័ត្រពានរង្វាន់ UEFA Euro 2024 រាត្រីឈានចូលថ្ងៃទី១០ ខែកក្កដា។ អេស្ប៉ាញបន្តរក្សាកំណត់ត្រាឈ្នះការប្រកួត ១០០ភាគ ក្នុងការប្រកួត Euro 2024 ក្នុងប្រទេសអាល្លឺម៉ង់ ស្របពេលក៏ខិតជិតធ្វើបានកំណត់ត្រាឈ្នះរហូតនេះ ដូចកាលពួកគេធ្លាប់ធ្វើបានកាលឆ្នាំ ២០០៨។
|
ការប៉ះគ្នារវាងគីឡូធ្ងន់ប្រចាំទ្វីបអឺរ៉ុប អេស្ប៉ាញ និងបារាំង ស្ថិតក្នុងកីឡដ្ឋាន Allianz Arena បានធ្វើឱ្យមានភាពភ្ញាក់ផ្អើលជាច្រើនកើតឡើងនៅត្រឹមការប្រកួតវគ្គទីមួយ។ នៅដើមវគ្គក្រុមអេស្ប៉ាញបង្ហាញទម្រង់លេងល្អដូចកាលពីវគ្គមុនៗ ទោះអវត្តមានកីឡាករខ្សែការពារសំខាន់មួយចំនួន ចំណែកបារាំងក៏មិនបន្ធូរបន្ថយដៃសម្រាប់គូប្រកួតដូចគ្នាដែរ។ អេស្ប៉ាញនៅដើមវគ្គវាយសម្រុកខ្លាំង ប៉ុន្តែភ្លាត់ស្នៀតពីការវាយបកដ៏លឿនរបស់បារាំង ហើយរបូត ១គ្រាប់ នៅនាទី៩ ពីការតែតបាល់ដ៏ពូកែរបស់កីឡាករខ្សែប្រយុទ្ធ Kolo Muani ពីការបញ្ចូលយ៉ាងល្អពីសំណាក់ប្រធានក្រុម Kylian Mbappe។ នាំអេស្ប៉ាញ ១គ្រាប់មុន ហាក់បីដូចជាបង្កើតឱ្យកម្តៅនៃការប្រកួតកាន់តែកើនឡើង អេស្ប៉ាញមិនអស់ចិត្តបើកការសម្រុកកាន់តែខ្លាំងឡើងលើបារាំងវិញ និងពង្រឹងនៅត្រង់ចំណុចខ្វះខាតដែលធ្វើឱ្យរបូតគ្រាប់។ ការតាំងចិត្តរបស់អេស្ប៉ាញពិតជាធ្វើបានជោគជ័យ ដោយនៅនាទី២០ កីឡាករវ័យក្មេងត្រឹមតែ ១៦ឆ្នាំ Lamine Yamal បានស៊ុតបាល់បញ្ចូលទៅយ៉ាងស្អាតពីលើតំបន់ប្រអប់គ្រោះថ្នាក់ តាមស្មើ ១-១ មកវិញ។ Yamal បានក្លាយជាកីឡាករវ័យក្មេងបំផុតប្រចាំព្រឹត្តិការណ៍ Euro ដែលស៊ុតបញ្ចូលទី ត្រឹមវ័យ ១៦ឆ្នាំ និង ៣៦២ថ្ងៃ ថែមទាំងជាកីឡាករក្មេងជាងប្រចាំព្រឹត្តិការណ៍បាល់ទាត់ដែលបានស៊ុតបញ្ចូលទីក្នុងការប្រកួតពានរង្វាន់អន្តរជាតិ។ តាមស្មើបានត្រឹមតែ ៥នាទី ប៉ុណ្ណោះ អេស្ប៉ាញដែលបន្តសម្រុកកាន់តែខ្លាំង ក៏មានឱកាសរកបានគ្រាប់បាល់វាយបកនាំមុខវិញ នៅនាទី២៥ ពីការគ្រប់គ្រងបាល់យ៉ាងល្អរបស់កីឡាករ Dani Olmo ឆ្លងកាត់ខ្សែការពារ ហើយស៊ុតបញ្ចូលទីទៅចំជើងកីឡាករ Jules Kounde។ គ្រាប់បាល់ទី២ របស់អេស្ប៉ាញបានផ្តល់ទៅឱ្យកីឡាករ Olmo ទោះចំជើងខ្សែការពារបារាំងចូលទីខ្លួនឯងក៏ដោយ។ លទ្ធផល ២-១ បានរក្សារហូតដល់ចប់ការប្រកួតក្នុងវគ្គទីមួយ ពីការសម្រុកគ្នាចុះឡើង មិនថមថយកម្លាំងនៃក្រុមទាំងពីរ។ ឈានចូលការប្រកួតវគ្គទីពីរ បារាំងបង្កើនការបុកសម្រុកសន្ធាប់លើអេស្ប៉ាញ ដើម្បីស្វែងរកគ្រាប់បាល់តាមស្មើការប្រកួតមកវិញ ប៉ុន្តែអេស្ប៉ាញ ក៏កាន់តែទប់ទល់ខ្លាំងមិនឱ្យរបូតឱកាសនាំមុខដោយងាយៗនោះឡើយ។ អេស្ប៉ាញចូលវគ្គទីពីរ ទោះមិនសូវមានឱកាសច្រើនទៅកាន់តំបន់មុខប្រអប់ទីរបស់បារាំង ប៉ុន្តែពួកគេក៏កាន់តែព្យាយាមរត់ប្រដេញតាមដណ្តើមបាល់នៅពេលដែលបារាំងគ្រប់គ្រងបាល់ ដែលជាការសម្ពាធដ៏ល្អនិងការពន្យាពេលការប្រកួតឱ្យកាន់តែយូ។ បារាំងមានឱកាស ១លើក ជា ២លើក នៅដើមវគ្គទីពីរ ប៉ុន្តែហាក់បីមិនសូវជាមានសំណាងនោះទេ ដើម្បីបញ្ចប់ទី ហើយការផ្លាស់ប្តូរកីឡាករមួយចំនួន ធ្វើឱ្យបារាំងមិនសូវជាយល់ចិត្តគ្នា។ ការប្រកួតវគ្គទីពីរ កាន់តែអូសបន្លាយពេលវេលា ខណៈការប្រកួតខ្សត់គ្រាប់បាល់ស៊ុតបញ្ចូលទីគ្នា បន្ទាប់ពីការកើតឡើង ៣គ្រាប់ កាលវគ្គទីមួយមក។ ទាំងបារាំង និងអេស្ប៉ាញពាក់កណ្តាលវគ្គទីពីរ មានការផ្លាស់ប្តូរកីឡាករតំបន់ប្រយុទ្ធ និងបម្រើចូលកាន់តែច្រើន ដើម្បីបន្ថែមកម្លាំងក្នុងសម្រុកគ្នា ប៉ុន្តែលទ្ធផល ២-១ អេស្ប៉ាញនៅតែរក្សាជាប់ជានិច្ច។ អេស្ប៉ាញ បញ្ចប់ការប្រកួតឈ្នះបារាំង ដើម្បីកក់កៅអីវគ្គផ្តាច់ព្រ័ត្រ ជាលើកទី៥ ប្រចាំប្រវត្តិសាស្ត្រ Euro ដោយត្រូវអង្គុយរង់ចាំក្រុមដែលឈ្នះការប្រកួតរវាងអង់គ្លេស ទល់ហូឡង់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6281.txt
|
ក្រុមជម្រើសជាតិអង់គ្លេស ជាក្រុមដែលត្រូវឡើងទៅកាន់វគ្គផ្តាច់ព្រ័ត្រ ព្រឹត្តិការណ៍ Euro 2024 ក្រោយយកឈ្នះលើក្រុមហូឡង់លទ្ធផល ២-១ ក្នុងវគ្គពាក់កណ្តាលផ្តាច់ព្រ័ត្រ រាត្រីឈានចូលថ្ងៃទី១១ ខែកក្កដា។ កីឡាករប្តូរចូលវគ្គទីពីរ Ollie Watkins នាំសំណាងស៊ុត ១គ្រាប់ចុងម៉ោង ជួយអង់គ្លេសឡើងវគ្គផ្តាច់ព្រ័ត្រ ជាលើកទី២ ជាប់គ្នា ហើយនឹងត្រូវបន្តទៅប៉ះអេស្ប៉ាញ។
|
ជាការប្រកួតដែលមានការស៊ុតបាល់បញ្ចូលទីគ្នានៅដើមវគ្គទីមួយស្រដៀងទៅនឹងការប្រកួតពាក់កណ្តាលផ្តាច់ព្រ័ត្រដែលអេស្ប៉ាញយកឈ្នះបារាំង មានគ្រាប់បាល់កើតឡើង ៣គ្រាប់ក្នុងវគ្គទីមួយ។ ត្រឹមដើមវគ្គទីមួយបានតែ ៧នាទី ប៉ុណ្ណោះ ហូឡង់ក៏រកបានឱកាសបើកការនាំមុខ ១គ្រាប់ ពីការសម្រុកនិងការស៊ុតបាល់ដ៏ល្អពីសំណាក់កីឡាករ Xavi Simons។ ការស៊ុតបាល់បញ្ចូលទៅនាំមុខរបស់ហូឡង់ ហាក់បីជាការបង្កើនកម្តៅសម្រាប់អង់គ្លេសឱ្យសម្រុកខ្លាំងត្រឡប់មកវិញ ពោលការនាំមុខរបស់ហូឡង់បានត្រឹមតែ ១១នាទីប៉ុណ្ណោះ អង់គ្លេសក៏មានឱកាសរកបានគ្រាប់តាមស្មើ ១-១ មកវិញ ពីការស៊ុតបាល់ពិន័យ ១១ម៉ែត្រ បានសម្រេចពីសំណាក់ Harry Kane។ ហូឡង់នាំមុខមុនរយៈពេលខ្លី អង់គ្លេសមានឱកាសតាមស្មើ នៅពេលដែលកីឡាករ Denzel Damfries បង្កកំហុសទាត់ជើង Kane ក្នុងប្រអប់គ្រោះថ្នាក់ ហើយអាជ្ញាកណ្តាលត្រួតពិនិត្យ VAR ផ្តល់បាល់ពិន័យ ១១ម៉ែត្រ។ បន្ទាប់ការប្រកួតកើតឡើង ២គ្រាប់ អង់គ្លេសក៏បានបន្តដាក់សម្ពាធខ្លាំងជាបន្តបន្ទាប់ រហូតអាចមានឱកាសល្អៗ ១លើក ជា ២លើក ក្នុងការស៊ុតបញ្ចូលទី ប៉ុន្តែគ្មានសំណាង។ ការប្រកួតក្នុងវគ្គទីមួយបញ្ចប់ទៅត្រឹមលទ្ធផលស្មើ ១-១។ ចូលវគ្គទីពីរ ការប្រកួតរវាងក្រុមទាំងសងខាង ហាក់បីរង្វើលខុសពីវគ្គទីមួយ ខណៈក្រុមទាំងសងខាង មិនចង់បង្កកំហុសឱ្យរបូតឱកាសគ្រាប់បាល់បញ្ចូលទីរៀងៗខ្លួន ហើយលទ្ធផលស្មើ ១-១ នៅតែរក្សារហូតដល់ពាក់កណ្តាលវគ្គទីពីរ។ យ៉ាងណា ការប្រកួតឈានដល់នាទីបន្ថែមទៀតហើយ ពោលនាទី ៩០+១ អង់គ្លេសទទួលបានឱកាសមាសកើតឡើង ដោយកីឡាករបានប្តូរចូលវគ្គទីពីរ Ollie Watkins បានស៊ុតគ្រាប់ ១ ចុងម៉ោង សម្រាប់អង់គ្លេសបញ្ចប់ការប្រកួតយកឈ្នះក្នុងលទ្ធផល ២-១ ទល់ហូឡង់។ ឱកាសរបស់អង់គ្លេសកើតចេញពីការធ្វេសប្រហែសរបស់ក្រុមកីឡាករហូឡង់នៅចុងម៉ោង។ បន្ទាប់ពីទម្លាក់ហូឡង់នៅត្រឹមវគ្គពាក់កណ្តាលផ្តាច់ព្រ័ត្រ ដណ្តើមបានកៅអីវគ្គផ្តាច់ព្រ័ត្រជាថ្មីម្តងទៀតនេះ អង់គ្លេស បានវិលត្រឡប់ទៅវគ្គផ្តាច់ព្រ័ត្រជាលើកទី២ ជាប់គ្នា ក្រោយពីពួកគេខកចិត្តកាលពីឆ្នាំ ២០២១ ដោយចាញ់ការស៊ុតបាល់កាត់សេចក្តី ១១ម៉ែត្រ ក្រោមថ្វីជើងអ៊ីតាលី។ អង់គ្លេស នឹងត្រូវប្រជែងតទល់នឹងក្រុមខ្លាំងអេស្ប៉ាញ ជំនួបវគ្គផ្តាច់ព្រ័ត្រនៅថ្ងៃ១៤ ខែកក្កដា វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6282.txt
|
លោក John Cena កីឡាករកីឡាកាសបែបកម្សាន្ត និងជាតារាសម្តែងហូលីវូដ នៅថ្ងៃទី៦ ខែកក្កដា បានប្រកាសចូលនិវត្តន៍ពីអាជីពកីឡាកាសរបស់ស្ថាប័ន WWE នៅក្នុងឆ្នាំ ២០២៥ ក្រោយព្រឹត្តិការណ៍ដ៏ធំប្រចាំឆ្នាំ WrestleMania លើកទី៤១។
|
ស្ថិតក្នុងពិធីបើកការប្រកួត Money in the Bank របស់ស្ថាប័នកីឡាកាសបែបកម្សាន្តពិភពលោក (WWE) លោក John Cena បានសន្យាចំពោះមុខអ្នកគាំទ្រថា លោកនឹងបន្តបង្ហាញខ្លួននៅរាល់ការប្រកួតរាល់សប្តាហ៍របស់ WWE ហើយថែមទាំងថាលោកបន្តបង្កើតរឿងរ៉ាវជាច្រើនសម្រាប់អ្នកគាំទ្រ អំឡុងពេលដែលលោកនៅសល់ ការងារក្នុងវិស័យកីឡាកម្សាន្តនេះ។ John Cena ចំណាយពេលជាង ២ ទសវត្សរ៍ នៅក្នុងការប្រកួតប្រជែងកីឡាកាសរបស់ស្ថាប័នដ៏ល្បីរបស់អេម៉េរិក WWE។ ឈរនៅលើកណ្តាលសង្វៀន ចំពោះមុខអ្នកគាំទ្ររាប់ពាន់នាក់ អតីតកីឡាករចំបាប់របស់អាម៉រិក វ័យ៤៧ឆ្នាំ បាននិយាយដូច្នេះថា៖«អរគុណខ្លាំងណាស់ដែលបានអនុញ្ញាតឱ្យខ្ញុំបង្ហាញខ្លួននៅនៅស្ថាប័នមួយនេះ ដែលអ្នកបានកសាងអស់ពេលជាច្រើនឆ្នាំ។ ពេលនេះគឺឈានដល់ទីបញ្ចប់របស់ខ្ញុំ ព្រឹត្តិការណ៍ Elimination Chamber នឹងជាកម្មវិធីចុងក្រោយរបស់ខ្ញុំ ព្រឹត្តិការណ៍ Summerslam និង WrestleMania នឹងក្លាយជាព្រឹត្តិការណ៍ចុងក្រោយដែលខ្ញុំនឹងប្រកួត។»។ ប្រកួតកីឡាកាសបែបសម្តែងឱ្យស្ថាប័ន WWE លោក John Cena ឈរឈ្មោះក្នុងនាមជាកីឡាករម្ចាស់ខ្សែក្រវ៉ាត់ WWE Champions ១៦សម័យ។ ការសម្តែងរបស់តារាភាពយន្តហូលីវូដរូបនេះ មាន ២បែប ដោយប្រភេទតួអង្គ John Cena កាលអំឡុងឆ្នាំ ២០០២ ដែលអ្នកគាំទ្រស្គាល់រហស្សនាមលោកថាជា«Doctor of Thuganomics» ដែលជាតួអង្គជាអ្នករ៉េប ពាក់ខ្សែករធំៗ។ បន្ទាប់មកលោក John Cena អំឡុងឆ្នាំ ២០១០ ក៏បានផ្លាស់ប្តូរជាតួអង្គកីឡាករដែលមានប្រជាប្រិយភាពកាន់តែខ្លាំង ដោយរួមមានពាក្យស្លោកថា«You Can’t See me» ដែលពាក្យស្លោកនេះហើយធ្វើឱ្យលោក Cena កាន់តែល្បីខ្លាំងឡើងរហូតដល់បច្ចុប្បន្ន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6283.txt
|
លោក Francois Letexier អាជ្ញាកណ្តាលសញ្ជាតិបារាំង នឹងត្រូវចូលខ្លួនកាត់ក្តីក្នុងការប្រកួតវគ្គផ្តាច់ព្រ័ត្រព្រឹត្តិការណ៍ Euro 2024 រវាងអេស្ប៉ាញ និងអង់គ្លេស នៅកីឡដ្ឋាន Olympia ស្ថិតក្នុងទីក្រុងប៊ែរឡាំង ប្រទេសអាល្លឺម៉ង់ នៅរាត្រីថ្ងៃទី១៤ ខែកក្កដា វេលាម៉ោង ២អាធ្រាត្រ [ម៉ោងនៅកម្ពុជា]។
|
លោក Letexier មានវ័យទើបតែ ៣៥ឆ្នាំ ប៉ុណ្ណ៉ោះ ដោយលោកបានកាត់សេចក្តីការប្រកួតចំនួន ៦៥លើករួចមកហើយ ដែលសុទ្ធសឹងជាការប្រកួតរបស់ស្ថាប័ន UEFA ចាប់តាំងពីឆ្នាំ ២០១៧ មក។ ក្នុងព្រឹត្តិការណ៍ជើងឯកអឺរ៉ុបនៅអាល្លឺម៉ង់នេះ អាជ្ញាកណ្តាលសញ្ជាតិបារាំងរូបនេះ ក៏បានកាត់សេចក្តីការប្រកួតវគ្គចែកពូល ចំនួន២ដង ក្នុងជំនួប ដាណឺម៉ាក ស្មើស៊ែប៊ី, ក្រូអាស៊ី ស្មើអាល់បានី និងជំនួបរវាង អេស្ប៉ាញ យកឈ្នះហ្ស៊កហ្ស៊ី ក្នុងវគ្គ ១៦ក្រុម។ មិនត្រឹមតែប៉ុណ្ណោះ អាជ្ញាកណ្តាលដដែលរូបនេះក៏បានធ្វើជាមន្ត្រីការប្រកួតទី៤ នៅក្នុងការប្រកួតពានរង្វាន់ UEFA Champions League ផ្តាច់ព្រ័ត្រ ដែល Real Madrid បានយកឈ្នះលើ Borussia Dortmund។ បើតាមការប្រកាសរបស់សហព័ន្ធបាល់ទាត់អឺរ៉ុប (UEFA)លោក Letexier នឹងត្រូវចូលរួមការប្រកួតផ្តាច់ព្រ័ត្រនៅថ្ងៃទី១៤ ខែកក្កដា ដោយរួមមានជំនួយការលោក Cyril Mugnier និងលោក Mehdi Rahmouni សញ្ជាតិបារាំង ខណៈលោក Szymon Marciniak សញ្ជាតិប៉ូឡូញ និងក្លាយជាមន្ត្រីការប្រកួតទី៤។ អាជ្ញាកណ្តាលប្រព័ន្ធ VAR ត្រូវលោក Jerome Brisard សញ្ជាតិបារាំងជាអ្នករ៉ាប់រង អមដោយជំនួយការសញ្ជាតិបារាំងដូចគ្នា លោក Willy Delajod និងលោក Massimiliano Irrati សញ្ជាតិអ៊ិតាលី ខណៈលោក Thmasz Listkiewicz សញ្ជាតិប៉ូឡូញ ស្ថិតក្នុងនាមជាជំនួយការអាជ្ញាកណ្តាលក្នុងការជំនួស នៅពេលមានបញ្ហាចាំបាច់។ គួររំលឹកថា អេស្ប៉ាញ មុនពេលឡើងមកដល់វគ្គផ្តាច់ព្រ័ត្រក្នុងព្រឹត្តិការណ៍ Euro 2024 ពួកគេបានឆ្លងកាត់ការប្រកួតដ៏តានតឹងជាច្រើនពីវគ្គ ៨ក្រុម ដោយទម្លាក់អាល្លឺម៉ង់ ហើយទម្លាក់បារាំង នៅវគ្គពាក់កណ្តាលផ្តាច់ព្រ័ត្រ។ ចំណែកអង់គ្លេសវិញ កាលវគ្គ ៨ក្រុម ពួកគេបានយកឈ្នះការប្រកួតលើក្រុមស្វ៊ីសទាំងលំបាក មុនពេលមកទម្លាក់ហូឡង់នៅវគ្គ ១/២ វិញ ដើម្បីដណ្តើមកៅអីវគ្គផ្តាច់ព្រ័ត្រ ជាលើកទី២ ជាប់គ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6284.txt
|
ក្រុមជម្រើសជាតិអេស្ប៉ាញ ក្លាយជាក្រុមជើងឯកព្រឹត្តិការណ៍ Euro 2024 ក្រោយប្រកួតយកឈ្នះលើក្រុមអង់គ្លេស ក្នុងលទ្ធផល ២-១ ត្រឹមរយៈពេល ៩០នាទី ក្នុងការប្រកួតវគ្គផ្តាច់ព្រ័ត្រ។ អេស្ប៉ាញ លើកពាន Euro ជាលើកទី៤ ក្នុងប្រវត្តិសាស្ត្រ ច្រើនជាងគេបង្អស់ក្នុងប្រវត្តិសាស្ត្រ និងការឈ្នះ ១០០ភាគរយក្នុងការប្រកួត។
|
ដំណើរផ្លូវពាក់កណ្តាលការប្រកួតនៃវគ្គទីមួយ សម្រាប់ជំនួបវគ្គផ្តាច់ព្រ័ត្រកាត់សេចក្តីស្វែងរកម្ចាស់ពាន Euro 2024 រវាងអេស្ប៉ាញ ទល់និងអង់គ្លេស មានការសម្រុកគ្នាជក់ចិត្តជាខ្លាំងដោយក្រុមទាំងពីរបានផ្តល់គ្រប់យ៉ាងដែលខ្លួនមានសម្រាប់ជំនួបចុងក្រោយនេះ។ នៅដើមវគ្គអេស្ប៉ាញ មានឱកាសគ្រប់គ្រងការប្រកួតច្រើនជាង និងតែងបើកការសម្រុកសំដៅសំណាញ់ទីអង់គ្លេស ប៉ុន្តែរនាំងការពារដ៏រឹងមាំរបស់ក្រុមរហស្សនាមតោកំណាច មិនបណ្តោយឱ្យកីឡាករអេស្ប៉ាញលេងបាល់សម្រុកដោយងាយ។ អង់គ្លេស បានឱកាសគ្រប់គ្រងបាល់តិចតួចនៅដើមវគ្គ ដោយតែងត្រូវបានកីឡាករអេស្ប៉ាញប្រដេញតាមដណ្តើមបាល់បាន ប៉ុន្តែចាប់ពីពាក់កណ្តាលវគ្គទីមួយ អង់គ្លេសក៏មានឱកាសវាយបកសម្រុកទៅកាន់តំបន់ប្រអប់ទីអេស្ប៉ាញវិញ ១លើក ជា២លើកដូចគ្នា។ នៅចុងវគ្គអង់គ្លេសមានឱកាសល្អខ្លាំង ដោយការទាត់បាល់ពិន័យ FreeKick ហើយកីឡាករ Phil Foden ខ្សែបម្រើប្រយុទ្ធមានឱកាសស៊ុត ១ជើងចំគោលដៅ ប៉ុន្តែត្រូវអ្នកចាំទី Unai Simon សង្គ្រោះបានយ៉ាងងាយ ហើយក្រោយឱកាសនោះការប្រកួតក៏បានបញ្ចប់ត្រឹមលទ្ធផល ០-០ ដោយគ្មានគ្រាប់បាល់កើតឡើងដដែល។ បន្តពាក់កណ្តាលផ្លូវនៃវគ្គទីពីរ អេស្ប៉ាញ បើកឆាកការប្រកួតសម្រុកខ្លាំង ថែមទាំងសម្រុករកបាន ១គ្រាប់ បើកឆាក នាំមុខមុនទល់ក្រុមអង់គ្លេស ក្រោយចាប់ផ្តើមការប្រកួតបាន ២នាទី ដោយកីឡាករ Nico Williams កើតចេញពីការបញ្ជូនយ៉ាងល្អរបស់ដៃគូស្និទ្ធិស្នាល Lamine Yamal។ ក្រោយត្រូវអេស្ប៉ាញនាំមុខមុន អង់គ្លេសហាក់បីជា បង្កើនការសម្រុកខ្លាំង ដើម្បីស្វែងរកឱកាសតាមរកគ្រាប់បាល់តាមស្មើមកវិញ ខណៈអេស្ប៉ាញព្យាយាមការងារកុំឱ្យរបូតគ្រាប់បាល់។ អង់គ្លេសប្តូរយុទ្ធសាស្ត្រ ប្តូរកីឡាករ Cole Palmer ចូលនៅត្រឹមនាទី៧០ ប្រៀបដូចជាការប្តូរចូលដ៏មានសំណាងបំផុតមួយ ដោយកីឡាករវ័យក្មេងរូបនេះ បានស៊ុតរកគ្រាប់បាល់តាមស្មើ ១-១ សម្រាប់អង់គ្លេស ក្រោយប្តូរចូលលេងបានត្រឹម ៣នាទី។ Bukayo Saka បណ្តើរបាល់បង្កើតឱកាសបញ្ជូនទៅ Jude Bellingham ហើយទម្លាក់បន្តដ៏ល្អ ហើយ Palmer ជាអ្នកសម្រេចទី។ ឈានដល់ចុងម៉ោងទៅហើយនៅនាទី៨៦ អេស្ប៉ាញ ដែលត្រូវបានអង់គ្លេសតាមស្មើ ក៏ប្រែជាវាយសម្រុកខ្លាំងឡើងវិញ រហូតអាចបន្តរកបានគ្រាប់បាល់នាំមុខជាថ្មី ដោយការស៊ុតរកបានគ្រាប់បាល់របស់កីឡាករ Mikel Oyarzabal។ លទ្ធផលនាំមុខ ២-១ បន្តអូសបន្លាយរហូតដល់ចប់ការប្រកួត អេស្ប៉ាញ បន្តឈ្នះពានរង្វាន់ Euro 2024 ជាមួយកំណត់ត្រាឈ្នះ ១០០ភាគ នៃការប្រកួតមិនដែលចាញ់ និងស្មើ បញ្ចប់ក្តីសង្ឃឹមរបស់អង់់គ្លេសក្នុងការឈ្នះពានរង្វាន់ទ្វីបអឺរ៉ុបលើកដំបូង។ អេស្ប៉ាញ ត្រឹមជើងឯករងជាលើកទី២ ជាប់គ្នា ចាប់តាំងពីឆ្នាំ ២០០១។ អេស្ប៉ាញក្លាយជាក្រុមឈ្នះពានរង្វាន់អឺរ៉ុបច្រើនជាងគេដល់ទៅ ៤លើក ពីការបង្ហាញខ្លួនក្នុងវគ្គផ្តាច់ព្រ័ត្រ ៥លើក ក្នុងប្រវត្តិសាស្ត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6285.txt
|
ខ្សែប្រយុទ្ធ Lionel Messi ប្រឈមនឹងអវត្តមានរយៈពេលយូរ បន្ទាប់ពីការធ្វើតេស្តពិនិត្យទៅលើរបួសកជើង រកឃើញថាមានបញ្ហាដាច់សរសៃពួរកជើង (Ligament Injury) ធ្ងន់ធ្ងរ។ ប្រធានក្រុមអាហ្សង់ទីនបានរងរបួសនៅក្នុងជំនួបវគ្គផ្តាច់ព្រ័ត្រពានរង្វាន់ Copa America ទល់នឹងក្រុមកូឡុំប៊ី។
|
ក្លិប Inter Miami នៅថ្ងៃទី១៦ ខែកក្កដា បានចេញសេចក្តីប្រកាសដូច្នេះថា៖«ក្រោយពីការវាយតម្លៃផ្នែកវេជ្ជសាស្រ្ត គេបានកំណត់ថា Leo Messi បានជួបបញ្ហារងរបួសសរសៃពួរក៏ជើងខាងស្តាំ។ កីឡាករប្រធានក្រុមនឹងត្រូវបន្តការតាមដាន ក៏ដូចជាការកំណត់វាយតម្លៃតាមដំណាក់កាល ទៅលើវឌ្ឈនភាពនៃការជាសះស្បើយរបស់គាត់។»។ កីឡាករវ័យ ៣៧ឆ្នាំ អំឡុងពេលជួបបញ្ហារបួសភ្លាមនៅលើទីលាន ហើយត្រូវបានប្តូរចេញ រូបគេបានដើរចេញពីទីលានជាមួយនឹងក្រុមគ្រូបង្វឹក ហើយកីឡាករវ័យ ៣៧ឆ្នាំ ក៏លាយឡំជាមួយនឹងទឹកភ្នែក ខណៈមិនអាចបន្តជួយក្រុមប្រកួតប្រជែងបាន។ អាហ្សង់ទីនបានប្រកួតយកឈ្នះលទ្ធផល ១-០ លើក្រុមកូឡុំប៊ី ក្នុងរយៈពេល ១២០នាទី សម្រាប់ជំនួបវគ្គផ្តាច់ព្រ័ត្រ Copa America។ Messi បានប្តូរចេញនៅនាទី៦៤ ហើយបានអង្គុយមើលមិត្តរួមក្រុមប្រកួតពីទីតាំងអង្គុយបម្រុងរបស់ក្រុមកីឡាករ ដោយដោះស្បែកជើងខាងស្តាំរបស់គេចេញ ថែមទាំងបានដាក់ស្អំជាមួយនឹងទឹកកក ខណៈកជើងរបស់គេបានហើមយ៉ាងខ្លាំង។ ពេលស្ថិតនៅកៅអីអង្គុយបម្រុងនោះ Messi ក៏ថែមទាំងសម្រក់ទឹកភ្នែក បង្ហាញអារម្មណ៍សោកស្តាយបន្ថែមទៀត។ ចំពោះបញ្ហារបួស Messi ក៏ធ្លាប់បានបង្ហោះសារនៅលើបណ្តាញសង្គម Instagram កាលថ្ងៃទី១៥ ខែកក្កដា ថា រូបគេមានក្តីរំពឹងថានឹងអាចវិលត្រឡប់ចូលការប្រកួតវិញដ៏ឆាប់។ តែទោះជាយ៉ាងណា ក្រោយការពិនិត្យបញ្ហារបួសកជើងរួច ក្រុមគ្រូពេទ្យនៅមិនទាន់បញ្ជាក់ពីពេលវេលាជាក់លាក់សម្រាប់ការប្រកួតវិលត្រឡប់ចូលទីលានវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6286.txt
|
សហព័ន្ធបាល់ទាត់បារាំង (FFF) កំពុងតែចាក់វិធានការផ្លូវច្បាប់ទៅលើ ក្រុមកីឡាករជម្រើសជាតិអាហ្សង់ទីន ជុំវិញ ការច្រៀងដោយប្រើពាក្យចម្អក និងប្រើពាក្យរើសអើងជាតិសាសន៍ពី នៅក្រោយបញ្ចប់ការប្រកួត Copa America ដែលអាហ្សង់ទីនឈ្នះជើងឯក។
|
តាមរយៈការបង្ហោះវីដេអូមួយនៅលើបណ្តាញសង្គម Instagram របស់កីឡាករខ្សែបម្រើ Enzo Fernandez និងត្រូវបានគេយកទៅចែកចាយបន្តនៅលើបណ្តាញសង្គម X អតីត
|
article_6287.txt
|
កំពូលកីឡាករវាយកូនបាល់ Novak Djokovic បានចាញ់កីឡាករវ័យក្មេង Carlos Alcaraz ក្នុងការប្រកួតវគ្គផ្តាច់ព្រ័ត្រជើងឯក Wimbledon ឆ្នាំ២០២៤។ ក្រោយបរាជ័យ Djokovic ទទួលស្គួលថាខ្លួនមានកម្រិតទាបជាង Alcaraz។
|
«កម្រិតរបស់ខ្ញុំមិនដល់ Alcaraz នោះទេ»។ នេះជាការអះអាងរបស់អ្នកវាយកូនបាល់លេខ១ពិភពលោក Djokovic ក្រោយចាញ់កីឡាករអេស្ប៉ាញ វ័២១ឆ្នាំយ៉ាងចាស់ដៃ ក្នុងវិញ្ញាសាឯកត្តជនបុរសវគ្គផ្តាច់ព្រ័ត្រ Wimbledon ដល់ទៅ៣សិត ក្នុងលទ្ធផល ៦-២, ៦-២ និង ៧-៦ (៧-៤) ដែលធ្វើឡើងនៅទីលាន Center Court ថ្ងៃទី១៤ ខែកក្កដា។ Djokovic សញ្ជាតិស៊ែប៊ីដែលជាម្ចាស់ជើងឯក Grand Slam ២៤សម័យ ច្រើនជាងគេក្នុងកំណត់ត្រា បានរងបរាជ័យក្រោមដៃ Alcaraz ជាលើកទីពីររបស់ខ្លួន មុនចាញ់លើកដំបូងក្នុងជើងឯក Wimbledon នេះកាលពីឆ្នាំ២០២៣។ កាលនោះ Alcaraz បានបញ្ចប់ Djokovic មិឱ្យបន្តឈ្នះពានរង្វាន់កម្រិត Grand Slam នៅទឹកដីអង់គ្លេសជាលើកទី៥ជាប់គ្នា។ បន្ទាប់ពីបរាជ័យពីរលើកជាប់គ្នា ដោយលើកទី២នេះចាញ់យ៉ាងចាស់ដៃ Djokovic ហ៊ានវាយតម្លៃថាទឹកដៃរបស់ខ្លួនមិនអាចទៅរួចជាមួយយុវជនជំនាន់ក្រោយ Alcaraz នេះឡើយ។ នេះបើតាមការផ្សាយរបស់ទីភ្នាក់ងារព័ត៌មាន AP។ មិនត្រឹមតែកីឡាករជំនាន់ថ្មីរបស់អេស្ប៉ាញនេះឡើយ Djokovic ដែលសព្វថ្ងៃកាន់កាប់តំណែងកំពូលកីឡាករវាយកូនបាល់លេខ១ពិភពលោក មើលឃើញថា Jannik Sinner វ័យ២២ឆ្នាំរបស់អ៊ីតាលី ក៏លេចធ្លោផងដែរ។ Djokovic អះអាងថាអ្នកទាំងពីរនេះ នឹងឈ្នះ Grand Slam ទាំង៣ក្នុងឆ្នាំនេះ។ «ពួកគេទាំងពីរគឺល្អបំផុតនៅឆ្នាំនេះ រហូតមកដល់ពេលនេះ ខ្ញុំមានអារម្មណ៍ថា កម្រិតខ្ញុំមិនដល់ពួកគាត់ទាំងពីរនោះទេ»។ នេះជាការយល់ឃើញរបស់ម្ចាស់ជើងឯក Wimbledon ៧សម័យ។ កំពូលអ្នកវាយកូនបាល់វ័យ៣៧ឆ្នាំ បន្ថែមថាដើម្បីអាចមានឱកាសឈ្នះកីឡាករទាំងពីរនេះនៅ Grand Slam ក្រោយៗ ឬនៅអូឡាំពិក ទាល់តែធ្វើឱ្យបានល្អជាងសព្វថ្ងៃនេះ។ នេះជាពានរង្វាន់កម្រិត Grand Slam ទី៤របស់កីឡាករអេស្ប៉ាញ Alcaraz ក្រោយឈ្នះ US Open ឆ្នាំ ២០២២, Wimbledon (២០២៣, ២០២៤), French Open ឆ្នាំ២០២៤ និង Australian Open ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6288.txt
|
ក្រោយបញ្ចប់ការប្រកួតព្រឹត្តិការណ៍ UEFA Euro 2024 ក្រុមជម្រើសជាតិអង់គ្លេស បានវិលត្រឡប់ទៅកាន់ទឹកដីកំណើតវិញ ជាមួយនឹងការខកចិត្តជាលើកទី២។ បរាជ័យវគ្គផ្តាច់ព្រ័ត្រ២លើកជាប់ៗគ្នា ប្រធានក្រុម Harry Kane បង្ហាញអារម្មណ៍ខូចចិត្តខ្លាំងបំផុត។
|
ជារឿងដ៏សោកស្តាយដ៏ធំជាថ្មីសម្រាប់ក្រុមអង់គ្លេស ដែលចាញ់ក្រោមថ្វីជើងអេស្ប៉ាញ លទ្ធផល ២-១ ជំនួបផ្តាច់ព្រ័ត្រ Euro 2024។ ប្រធានក្រុម Harry Kane បង្ហាញអារម្មណ៍សោកស្តាយ និងថារូបគេខូចចិត្តបំផុតដែលមិនអាចសម្រេចលទ្ធផលដែលបានទន្ទឹងរង់ចាំអស់ពេលជាយូរ។ Kane បានសរសេរបង្ហោះនៅលើបណ្តាញសង្គម X ដូច្នេះថា៖«ជារឿងខូចចិត្តខ្លាំងបំផុតដែលយើងមិនអាចទទួលនូវសមិទ្ធផលដែលយើងបានខិតខំប្រឹងយ៉ាងលំបាក។ វាពិតជាដំណើរផ្លូវដ៏វែងឆ្ងាយក្នុងការប្រកួតពានរង្វាន់មួយនេះ ហើយខ្ញុំពិតជាមានមោទកភាពសម្រាប់ក្រុមកីឡាករ និងក្រុមគ្រូបង្វឹកដែលអាចសម្រេចបានដល់វគ្គផ្តាច់ព្រ័ត្រ។ សោកស្តាយខ្លាំងបំផុតគឺយើងចាញ់ សម្រាប់គោលដៅរបស់យើង ហើយយើងត្រូវតែបន្តទៅមុខជាមួយនឹងរឿងនេះ ប៉ុន្តែយើងក៏ត្រូវតែលើកទឹកចិត្តខ្លួនយើងឡើងវិញដូចគ្នា យើងក៏នឹងទម្លាក់ចោលរឿងនេះ និងដើម្បីត្រៀមរួចរាល់ដើម្បីប្រយុទ្ធម្តងទៀតសម្រាប់អង់គ្លេស។»។ ក្រុមរហស្សនាមតោកំណាចអង់គ្លេស រងបរាជ័យដ៏ខកចិត្តនៅក្នុងជំនួបវគ្គផ្តាច់ព្រ័ត្រពានរង្វាន់ Euro 2024 ក្រោមថ្វីជើងអេស្ប៉ាញ លទ្ធផល ២-១ កាលថ្ងៃទី១៤ ខែកក្កដា ស្ថិតក្នុងកីឡដ្ឋាន Olympia ទីក្រុងប៊ែរឡាំង ប្រទេសអាល្លឺម៉ង់។ អេស្ប៉ាញយកឈ្នះការប្រកួតពីការស៊ុតបញ្ចូលទីរបស់កីឡាករ Nico Williams នាទី៤៧ និង Mikel Oyarzabal នៅនាទី៨៦ ចំណែកអង់គ្លេសស៊ុត ១គ្រាប់ ធ្វើបានដោយកីឡាករ Cole Palmer។ ក្រោយបញ្ចប់ការប្រកួត ក្រុមជម្រើសជាតិអង់គ្លេស រួមទាំងលោក Gareth Southgate បានវិលត្រឡប់ទៅកាន់ប្រទេសអង់គ្លេសវិញ ដោយចាកចេញពីរមណីយដ្ឋានសណ្ឋាគាស្ថិតក្នុងប្រទេសអាល្លឺម៉ង់ ក្រុមទាំងមូលក៏ទទួលបានការសាទរ ពីសំណាក់ក្រុមអ្នកគាំទ្ររបស់ពួកគេស្ថិតក្នុងទីក្រុងប៊ែរឡាំង។ តែទោះជាយ៉ាងណា ពេលទៅដល់ប្រទេសអង់គ្លេស ក្រុមអង់គ្លេស និងមិនអាចអនុញ្ញាតឱ្យបង្ហាញខ្លួនចំពោះមុខអ្នកគាំទ្រដែលរង់ចាំទទួលស្វាគមន៍ពួកគេនោះឡើយ ដោយសមាគមបាល់ទាត់អង់គ្លេស (FA) បានប្រកាសថាក្រុមនឹងធ្វើដំណើរតាមច្រកទ្វារចូលស្ថានីយឯកជន ក្នុងព្រលានយន្តហោះ ហើយធ្វើដំណើរទៅកាន់ជំរំហ្វឹកហាត់វិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6289.txt
|
ក្រុមកីឡាបាល់ទាត់ជម្រើសជាតិអង់គ្លេស នឹងត្រូវតតាំងហូឡង់នៅវគ្គពាក់កណ្តាលផ្តាច់ព្រ័ត្រ ដើម្បីប្រជែងកៅអីទៅកាន់វគ្គផ្តាច់ព្រ័ត្រ UEFA Euro 2024 ដែលអេស្ប៉ាញ រង់ចាំរួចស្រេច។
|
មុនជួបគ្នាវគ្គ១/២ផ្តាច់ព្រ័ត្រនៅកីឡដ្ឋាន ក្រុង Dortmund នៅរាត្រីថ្ងៃទី១០ ខែកក្កដា វេលោម៉ោង ២អាធ្រាត្រ តោកំណាចអង់គ្លេសបានទម្លាក់ស្វ៊ីសនៅវគ្គ៨ក្រុមចុងក្រោយ ដោយបាល់កាត់ក្តី១១ម៉ែត្រ ស្របពេលហូឡង់ឈ្នះតួកគី ២-១។ ជំនួបទល់ស្វីស អាចថាជាការប្រកួតដ៏លំបានសម្រាប់អង់គ្លេស ដោយសារកីឡាករត្រូវធ្វើការងារធ្ងន់រហូត១២០នាទី មុនទាត់បាល់១១ម៉ែត្រ។ យ៉ាងណាក៏ដោយ ក្រុមដែលដឹកនាំដោយគ្រូបង្វឹកលោក Gareth Southgate បានបង្ហាញពីភាពអត់ធ្មត់ ជាមួយការប្តូរប្រព័ន្ធលេងនៅតំបន់ការពារតែ៣រូប។ លោក Southgate យល់ថា ប្រព័ន្ធនេះហាក់ដូចជាមានប្រសិទ្ធភាពជាង ការប្រកួតមុនៗនៅវគ្គចែកពូល និង១៦ក្រុមចុងក្រោយ ដែលប្រើខ្សែការពារ៤។ ប៉ុន្តែ នៅពេលកីឡាករមួយចំនួនត្រឡប់ពីរបួស និងបញ្ចប់ការជាប់ពិន័យដែលរួមមានខ្សែការពារស្លាបឆ្វេង Luke Show និងខ្សែការពារកណ្តាល Marc Guéhi ផង តើ Southgate នឹងប្រើតំបន់ការពារ៤នាក់ឡើងវិញឬយ៉ាងណា ពេលជួបហូឡង់? ដោយឡែក ក្រុមរហស្សនាមទឹកក្រូចឯណោះវិញ មុនឈានទៅជួបអង់គ្លេសនៅវគ្គពាក់កណ្តាលផ្តាច់ព្រ័ត្រនេះ ពួកគេសុទ្ធតែឈ្នះលើគូប្រជែងដោយគ្រាប់បាល់ជ័យជម្នះនៅម៉ោង៩០នាទីទាំងអស់ គិតចាប់ពីវគ្គ១៦ក្រុមចុងក្រោយមក។ ហូឡង់ក្រោមការដឹកនាំរបស់គ្រូបង្វឹកលោក Ronald Koeman មិនមានកីឡាករជាប់ពិន័យ និងរបួសនោះឡើយ ខណៈអង់គ្លេសក៏ដូចគ្នា។ តើហូឡង់ ឬអង់គ្លេស បានកៅអីទៅជួបក្រុមឈ្នះ១០០ភាគរយអេស្ប៉ាញនៅវគ្គផ្តាច់ព្រ័ត្រជើងឯកអឺរ៉ុប ឆ្នាំ២០២៤ ដែលរៀបចំនៅអាល្លឺម៉ង់? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_629.txt
|
លេខាធិការក្រុមប្រឹក្សាសន្តិសុខរុស្ស៊ី លោក Nikolai Patrushev ប្រកាសអំឡុងទស្សនកិច្ចនៅចិនថា វិមានក្រេមឡាំងចាត់ទុកការពង្រឹងទំនាក់ទំនងជាមួយក្រុងប៉េកាំងជាគោលដៅចម្បងក្នុងគោលនយោបាយការបរទេសរុស្ស៊ី។ នេះបើតាមសេចក្តីថ្លែងការណ៍របស់ការិយាល័យលោក Patrushev នៅថ្ងៃទី១៩ ខែកញ្ញា។ ទន្ទឹមនេះ រុស្ស៊ី និងចិនក៏បានព្រមព្រៀងគ្នាពង្រីកទំនាក់ទំនងផ្នែកសន្តិសុខផងដែរ។
|
លោក Nikolai Patrushev លេខាធិការក្រុមប្រឹក្សាសន្តិសុខរុស្ស៊ី ទៅបំពេញទស្សនកិច្ចនៅចិននៅថ្ងៃទី១៨-១៩ ខែកញ្ញាដើម្បីចូលរួមកិច្ចប្រជុំប្រតិបត្តិច្បាប់ចិន-រុស្ស៊ីលើកទី៧ និងកិច្ចពិភាក្សាសន្តិសុខយុទ្ធសាស្រ្តចិន-រុស្ស៊ីលើកទី១៧ នៅខេត្ត Fujian។ ស្របពេលលោកខាងលិចកាន់តែដាក់សម្ពាធ ទំនាក់ទំនងរវាងប្រទេសពីរនេះហាក់ដូចជាកាន់តែខិតទៅរកគ្នាដើម្បីបម្រើផលប្រយោជន៍រៀងខ្លួន។ ទន្ទឹមនេះ លោក Patrushev បានថ្លែងអំឡុងជំនួបជាមួយមន្រ្តីចិនថា ការពង្រឹងភាពជាដៃគូគ្រប់ជ្រុងជ្រោយ និងកិច្ចសហប្រតិបត្តិការជាយុទ្ធសាស្រ្តជាមួយទីក្រុងប៉េកាំងជាអាទិភាពក្នុងគោលនយោបាយបរទេសរុស្ស៊ីដោយគ្មានលក្ខខណ្ឌ។ «ក្នុងលក្ខខណ្ឌបច្ចុប្បន្ន ប្រទេសរបស់យើងត្រូវតែបង្ហាញការត្រៀមខ្លួនឱ្យកាន់តែខ្លាំងជាងមុនសម្រាប់ការគាំទ្រគ្នាទៅមក និងការអភិវឌ្ឍកិច្ចសហប្រតិបត្តិការ»។ លោក Patrushev លើកឡើងបែបនេះអំឡុងជំនួបជាមួយសមាជិកការិយាល័យនយោបាយនៃគណៈមជ្ឈិមបក្សកុម្មុយនិស្តចិន លោក Guo Shengkun ដែលចេញផ្សាយដោយការិយាល័យរបស់លេខាធិការក្រុមប្រឹក្សាសន្តិសុខរុស្ស៊ីនៅថ្ងៃទី១៩ ខែកញ្ញា។ បើតាមសេចក្តីថ្លែងការណ៍ដដែល ភាគីទាំងពីរបានព្រមព្រៀងគ្នាពង្រីកការផ្លាស់ប្តូរព័ត៌មានលើការប្រឆាំងនឹងភាពជ្រុលនិយម និងការប៉ុនប៉ងរបស់បរទេសក្នុងការធ្វើឱ្យខូចសណ្តាប់ធ្នាប់រដ្ឋធម្មនុញ្ញរបស់ប្រទេសទាំងពីរ។ ទាំងមន្រ្តីចិន និងរុស្ស៊ីក៏បានសង្កត់ធ្ងន់ពីតម្រូវការពង្រីកកិច្ចសហប្រតិបត្តិការលើសន្តិសុខតាមប្រព័ន្ធអ៊ីនធឺណិតផងដែរ។ ដំណើរទស្សនកិច្ចរបស់លោក Patrushev រៀបចំឡើង បន្ទាប់ពីប្រធានាធិបតីរុស្ស៊ី វ្ល៉ាឌីមៀ ពូទីន និងសមភាគីចិ លោក ស៊ី ជិន ភីង បានជជែកគ្នាផ្ទាល់នៅអ៊ូសបេគីស្ថានក្នុងសប្តាហ៍មុនដែលធ្វើឱ្យអាម៉េរិកព្រួយបារម្ភជាខ្លាំងជុំវិញទំនាក់ទំនងដ៏ស្អិតល្មួតរវាងប្រទេសទាំងពីរនេះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6290.txt
|
ខ្សែការពារ Luke Shaw ដែលញាំញីដោយសាររបួស អះអាងថាខ្លួនបានសះស្បើយឡើងវិញហើយ និងត្រៀមខ្លួនរួចស្រេចក្នុងការបង្ហាញខ្លួនពេញ ៩០នាទី ដើម្បីជួយអង់គ្លេសដណ្តើមកៅអីវគ្គផ្តាច់ព្រ័ត្រ Euro 2024 ទល់នឹងហូឡង់។
|
Shaw ដែលជាខ្សែការពារស្លាបឆ្វេងតែម្នាក់គត់ ដែលលោក Gareth Southgate កោះហៅចូលក្រុមជម្រើសជាតិអង់គ្លេសទាំងរបួស ក្នុងព្រឹត្តិការណ៍ជើងឯកអឺរ៉ុបនៅអាល្លឺម៉ង់ មិនបានបង្ហាញខ្លួនពេញម៉ោងឡើយ ដោយសាររបួសសរសៃពួរ។ យ៉ាងណាក៏ដោយ ខ្សែការពារ Manchester United រូបនេះ បានចូលលេងលើកដំបូង ដោយចូលជំនួស Kieran Trippier នៅនាទី៧៨ អំឡុងអង់គ្លេសឈ្នះស្វ៊ីសវគ្គ ១/៤ ផ្តាច់ព្រ័ត្រ ដោយបាល់ប៉េណាល់ទី។ បង្ហាញខ្លួនលើទីលានលើកដំបូង គិតចាប់តាំងពីខែកុម្ភៈមក Shaw អះអាងថាខ្លួនបានត្រៀមខ្លួនជាស្រេចសម្រាប់តំណែងការពារឆ្វេង ដើម្បីជួយតោកំណាចអង់គ្លេសប្រជែងកៅអីវគ្គផ្តាច់ព្រ័ត្រពីហូងឡង់។ «ពិតណាស់ ខ្ញុំគិតថាខ្ញុំសះស្បើយហើយ និងត្រៀមខ្លួនជាស្រេចដើម្បីលេងពេញ៩០នាទី។ តែយ៉ាងណា ក៏អាស្រ័យលើការសម្រេចចិត្តរបស់លោក Southgate ផងដែរ។ ខ្សែការពារវ័យ២៨ឆ្នាំបន្ថែម។ ដោយឡែកលោក Southgate សង្ឃឹមថានឹងមាន Shaw ត្រឡប់ជួយក្រុមវិញទាន់ពេលប៉ះហូឡង់ ដើម្បីចូលតំណែងខ្សែការពារឆ្វេង ដែលត្រូវបាន Kieran Trippier ជំនួសតាំងពីវគ្គចែកពូលមក។ អង់គ្លេស នឹងត្រូវជួបហូឡង់ក្នុងជំនួបវគ្គពាក់កណ្តាលផ្តាច់ព្រ័ត្រនៅថ្ងៃទី១១ ខែកក្កដា វេលាម៉ោង២អាធ្រាត្រ ដើម្បីស្វែងរកកៅអីវគ្គផ្តាច់ព្រ័ត្រជាលើកទី២ជាប់គ្នា។ អង់គ្លេស រងបរាជ័យនៅវគ្គផ្តាច់ព្រ័ត្រជើងឯកអឺរ៉ុបឆ្នាំ២០២០ ក្រោមថ្វីជើងអ៊ីតាលី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6291.txt
|
កីឡាករខ្សែបម្រើ Thiago Alcantara បានសម្រេចចិត្តចូលនិវត្តន៍ពីវិស័យបាល់ទាត់អាជីព ក្រោយពេលចាកចេញពីក្រុម Liverpool។ នេះបើតាមការបញ្ជាក់របស់អតីតជម្រើសជាតិអេស្ប៉ាញ ទៅកាន់កាសែត The Athletic។
|
កីឡាករសញ្ជាតិអេស្ប៉ាញ សម្រេចចូលនិវត្តន៍ បន្ទាប់ពីបានរួមរស់ជាមួយនឹងក្រុមរហស្សនាមហង្សក្រហមរយៈពេល ៤ឆ្នាំ មុនពេលរូបគេត្រូវចាកចេញ ក្នុងនាមជាកីឡាករគ្មានតម្លៃខ្លួន ពេលដែលកិច្ចសន្យាត្រូវផុតកំណត់កាលថ្ងៃទី៣០ ខែមិថុនា។ កីឡាករវ័យ ៣៣ឆ្នាំ មានឪពុកជាអតីតកីឡាករក្រុមជម្រើសជាតិប្រេស៊ីល លោក Mazinho និងជាបងប្អូនបង្កើតរបស់កីឡាករ Rafinha Alcantara ដែលធ្លាប់លេងនៅក្លិប Barcelona។ Thiago បានចាប់ផ្តើមអាជីពដំបូងលេងឱ្យក្លិប Barcelona បន្ទាប់មករូបគេបានទៅលេងឱ្យក្រុម Bayern Munich រយៈពេល ៧ឆ្នាំ មុនពេលត្រូវផ្លាស់ទៅលេងឱ្យ Liverpool។ Thiago ក៏ធ្លាប់លេងនៅក្លិប Paris Saint Germain មិនត្រឹមតែប៉ុណ្ណោះរូបគេបានចូលសញ្ជាតិអេស្ប៉ាញ និងលេងឱ្យជម្រើសជាតិអេស្ប៉ាញ បាន ៤៦លើក។ កាលផ្តើមអាជីពដំបូងរូបគេលេងឱ្យ Barca បានចំនួន ១០១លើក ឱ្យក្រុមធំ បន្ទាប់ពីជាប់ឈ្មោះមកពីក្រុមយុវជន La Masia ហើយជាមួយក្លិបរហស្សនាមអ្នកមានបុណ្យ Thiago ឈ្នះពានចំនួន ១០លើក។ Thiago ធ្លាប់ឈ្នះពាន La Liga ឆ្នាំ ២០១១ ដល់ ២០១៣ ហើយថែមទាំងរួមចំណែកឈ្នះពាន Champions League ឆ្នាំ ២០១១ ជាមួយ Barca។ ចូលរួមក្រុម Bayern Munich ឆ្នាំ ២០១៣ Thiago ក៏បានរួមចំណែកឈ្នះពានរង្វាន់លីគកំពូលអាល្លឺម៉ង់ ចំនួន ៧ រដូវកាលជាប់គ្នា និងឈ្នះ Champions League រដូវកាល ២០១៩-២០ ដែលជារដូវកាលចុងក្រោយ មុនផ្លាស់ទៅ Liverpool។ ចូលរួម Liverpool គេលេងបានត្រឹមតែ ៥១ប្រកួត ប៉ុណ្ណោះ ចំណោម ៤រដូវកាល។ សរុបទូទាំងការប្រកួតនៃអាជីពរបស់ Thiago Alcantara កីឡាករវ័យ ៣៣ឆ្នាំ រូបនេះ បានបង្ហាញខ្លួនលេងឱ្យក្លិបនិងជម្រើសជាតិ ទាំងអស់សរុប ៥៣៤ប្រកួត ដោយរូបគេរកបានគ្រាប់បាល់ចំនួន ៥០គ្រាប់ និងបានឈ្នះពានរង្វាន់ដល់ទី ២៧ ក្នុងអាជីព៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6292.txt
|
លោក Gareth Southgate គ្រូបង្វឹកក្រុមជម្រើសជាតិអង់គ្លេស នឹងជជែកពីអនាគតដឹកនាំក្រុមជម្រើសជាតិបន្ត ឬក៏អត់ ក្រោយពេលក្រុមបរាជ័យនៅក្នុងវគ្គផ្តាច់ព្រ័ត្រព្រឹត្តិការណ៍ Euro 2024 ក្រោមថ្វីជើងអេស្ប៉ាញលទ្ធផល ២-១។ លោក Southgate ដឹកនាំតោកំណាច រងជើងឯកពានទ្វីបអឺរ៉ុបពីរលើកជាប់គ្នា ដោយលើកដំបូងនៅ Euro 2020 ដែលធ្វើនៅឆ្នាំ ២០២១។
|
ក្រុមរហស្សនាមតោកំណាចអង់គ្លេស បន្តរងបរាជ័យក្នុងពានរង្វាន់លំដាប់តំបន់ទ្វីបអឺរ៉ុប ជាពានរង្វាន់ដ៏ល្បីបំផុតមួយលើពិភពលោក ជាលើកទី២ ជាប់គ្នាតែម្តង ក្រោមការដឹកនាំរបស់លោក Southgate។ អេស្ប៉ាញយកឈ្នះអង់គ្លេស ប្រើវេលា ៩០នាទី នៃការប្រកួត ដោយកីឡាករ Nico Williams ស៊ុតនាំមុខនៅនាទី ៤៧ មុនពេលកីឡាករប្តូរចូលនាំសំណាង Mikel Oyarzabal ស៊ុតគ្រាប់ជ័យជម្នះនៅនាទី៨៦។ ១គ្រាប់របស់អង់គ្លេស រកបានដោយកីឡាករ Cole Palmer នៅនាទី៧៣ ក្រោយរូបគេប្តូរចូលបាន ៣នាទី។ យ៉ាងណា ស្ថិតក្នុងសន្និសីទកាសែត លោក Gareth Southgate ត្រូវបានក្រុមអ្នកកាសែតចោទសួរអំពីអនាគតទៅមុខទៀត ក្នុងនាមជាគ្រូបង្វឹកក្រុមជម្រើសជាតិអង់គ្លេស។ បុរសសញ្ជាតិអង់គ្លេសតែងដឹកនាំអង់គ្លេសធ្វើបានល្អក្នុងពានរង្វាន់អន្តរជាតិ បានឆ្លើយថា លោកត្រូវការជជែករឿងសំខាន់មួយនេះជាមួយនឹងគណៈគ្រប់គ្រងរបស់សមាគមបាល់ទាត់អង់គ្លេស (FA) សម្រាប់តំណែងដឹកនាំក្រុមជម្រើសជាតិ។ លោក Southgate បាននិយាយដូច្នេះ៖«ខ្ញុំបានយល់ពីសំណួរ និងយល់ពីអ្វីដែលអ្នកបានសួរនាំពីវា ប៉ុន្តែខ្ញុំត្រូវមានការពិភាក្សាជាមួយនឹងមនុស្សសំខាន់ៗនៅពីក្រោយឈុតឆាកមួយនេះ ហើយខ្ញុំក៏នឹងមិនជជែករឿងនេះជាសាធារណៈឡើយ។ គ្មានបញ្ហាអ្វីនោះទេ អង់គ្លេសកំពុងតែមានក្រុមកីឡាករវ័យក្មេងមានសមត្ថភាពដ៏អស្ចារ្យជាច្រើន។ ឥឡូវនេះ យើងបានត្រឡប់មកវិញសម្រាប់ការប្រកួតយ៉ាងជាប់លាប់ ប៉ុន្តែវាជាជំហ៊ានចុងក្រោយមួយដែលយ់ងមិនអាចធ្វើបានដដែល។»។ ចាញ់ការប្រកួតធ្វើឱ្យអង់គ្លេស បន្តរង់ចាំការឈ្នះពានកំពូលទ្វីបអឺរ៉ុបបន្តទៀត ក្រោយពេលចំណាយពេលរយៈរង់ចាំ ៦៤ឆ្នាំ។ កាលពីឆ្នាំ ២០២១ អង់គ្លេសបានចាញ់ការប្រកួតវគ្គផ្តាច់ព្រ័ត្រ នៃព្រឹត្តិការណ៍ Euro 2020 ក្រោមថ្វីជើងអ៊ីតាលី។ លោក Southgate ជាបុរសដែលបានកែប្រែកម្រិតសមត្ថភាពរបស់តោកំណាចអង់គ្លេស នៅការប្រកួតពានរង្វាន់អន្តរជាតិ ចាប់តាំងពីឆ្នាំ ២០១៦ ពេលដែលអង់គ្លេសមានកម្រិតលេងទាបបំផុត។ លោក Southgate បាននាំអង់គ្លេស ឡើងវគ្គពាក់កណ្តាលផ្តាច់ព្រ័ត្រ និងវគ្គ ៨ក្រុម ចុងក្រោយ World Cup ចំនួន ២លើក មុនពេលឡើងវគ្គផ្តាច់ព្រ័ត្រ Euro ២លើកជាប់គ្នា នៅការប្រកួត ២លើកចុងក្រោយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6293.txt
|
Juan Stenner ដែលធ្លាប់ប្រកួតឱ្យក្រុមអត្តពលិកជម្រើសជាតិម៉ិកស៊ិក ក្នុងវិញ្ញាសា ៤០០ ម៉ែត្រ និងបណ្តាក់ ៤x៤០០ ម៉ែត្រ បានរងរបួសដាច់សរសៃឈាមខួរក្បាល រហូតឈានដល់ស្លាប់ នៅអំឡុងពេលរត់ពាក់កណ្តាលម៉ារ៉ាតុន ក្នុងកម្មវិធី Mexico City នៅថ្ងៃទី១៥ ខែកក្កដា។
|
បើតាមការចុះផ្សាយរបស់ទស្សនាវដ្ដី Running លោក Stenner វ័យ៣២ឆ្នាំ មានអាការមិនស្រួល នៅក្រោយពេលរត់ឆ្លងផុតបន្ទាត់បញ្ចប់ទីក្នុងកម្មវិធីរត់ពាក់កណ្តាលម៉ារ៉ាតុននៅប្រទេសម៉ិកស៊ិក។ បើទោះ Stenner បានទទួលការសង្គ្រោះបឋមភ្លាមៗ ប៉ុន្តែរូបគេបានផុតដង្ហើមទៅហើយ នៅពេលបញ្ជូនទៅកាន់បន្ទប់សង្គ្រោះបន្ទាន់។ នៅក្នុងកម្មវិធី Mexico City នោះ Stenner មិនបានពាក់អាវដែលមានស្លាករបស់កម្មវិធីឡើយ មានន័យថារូ បគេមិនបានចុះឈ្មោះផ្លូវការចូលរួមរត់ពាក់កណ្តាលម៉ារ៉ាតុននោះឡើយ។ ដោយមូលហេតុនេះ អ្នករៀបចំ មិនអាចស្វែងរកអត្តសញ្ញាណរបស់ Stenner ដែលធ្វើឱ្យពួកគេមិនអាចទំនាក់ទំនងសង្គ្រោះបន្ទាន់ពីសាច់ញាតិ និងមិនបានដឹងពីប្រវត្តិវេជ្ជសាស្ត្ររបស់អតីតកីឡាករម៉ិកស៊ីករូបនេះ។ Stenner ធ្លាប់ប្រកួតឱ្យក្រុមជម្រើសជាតិម៉ិកស៊ិក ក្នុងវិញ្ញាសា ៤០០ ម៉ែត្រ និងបណ្តាក់ ៤០០ ម៉ែត្រ ដោយបានបញ្ចប់ក្នុងចំណាត់ថ្នាក់លេខ ៦ ក្នុងព្រឹត្តិការណ៍ Pan American Games ឆ្នាំ ២០១១ នៅទីក្រុង Guadalajara ប្រទេសម៉ិកស៊ិក។ រូបគេ បានចូលនិវត្តន៍ពីក្រុមជម្រើសជាតិនៅឆ្នាំ ២០១៨ ពោលគឺត្រឹមវ័យ២៦ឆ្នាំ មុនពេលប្តូរទៅការរត់ចម្ងាយឆ្ងាយវិញ។ Stenner ដែលចូលចិត្តការរត់ចម្ងាយពាក់កណ្តាលម៉ារ៉ាតុន តែងតែចូលរួមក្នុងព្រឹត្តិការណ៍សំខាន់ៗដូចជា New York ពាក់កណ្តាលម៉ារ៉ាតុន ឬ Mexico City ពាក់កណ្តាលម៉ារ៉ាតុន ក្នុងឆ្នាំ ២០១៩។ អ្នករៀបចំ អះអាងថាអត្តពលិកជាង ៣ម៉ឺននាក់ បានចូលរួមកម្មវិធី Mexico City ពាក់កណ្តាលម៉ារ៉ាតុនលើកទី១៧ ដែលធ្វើឡើងនៅថ្ងៃទី១៥ ខែកក្កដា ឆ្នាំ២០២៤។ Frederick Yeko Domongole អត្តពលិកកេនយ៉ា វ័យ១៨ឆ្នាំ ទទួលជ័យលាភីផ្នែកបុរស ចម្ងាយ២១គីឡូម៉ែត្រ ដោយប្រើពេល ៦៤នាទី និង ៣៧វិនាទី។ ក្នុងវិញ្ញាសានារី Joyce Chepkemoi Tele បានបង្កើតកំណត់ត្រាថ្មី ជាមួយថិរវេលា ១ម៉ោង ១០នាទី និង៣៤វិនាទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6294.txt
|
សហព័ន្ធបាល់ទាត់អន្តរជាតិ (FIFA) បើកការស៊ើបអង្កេតទៅលើករណីវីដេអូបង្ហោះដោយកីឡាករ Anzo Fernandez របស់ក្រុមអាហ្សង់ទីន បង្ហាញពីមិត្តរួមក្រុមស្រែកច្រៀងចម្អក និងប្រើពាក្យរើសអើងលើកីឡាករបារាំង ក្រោយពេលពួកគេបានឈ្នះពានរង្វាន់ Copa America ឆ្នាំ ២០២៤។ សហព័ន្ធបាល់ទាត់បារាំង (FFF) បានចោទប្រកាន់ និងប្តឹងទៅកាន់ FIFA ថាជារឿងរើសអើង និងប្រកាន់ពូជសាសន៍។
|
កាលថ្ងៃទី១៥ ខែកក្កដា ស្ថាប័ន FFF បានបញ្ជាក់ថាខ្លួននឹងដាក់ពាក្យប្តឹងទៅកាន់ស្ថាប័នគ្រប់គ្រងបាល់ទាត់ពិភពលោក ជុំវិញករណីវីដេអូដែលបានបង្ហោះនោះ ដែលរួមមានក្រុមកីឡាករអាហ្សង់ទីនកំពុងអបអរសាទរ ការឈ្នះពានរង្វាន់ Copa America ជាមួយគ្នានោះ។ បើតាមសម្តីអ្នកនាំពាក្យរបស់ FIFA ៖«FIFA ដឹងពីវីដេអូមួយដែលបានផ្សព្វផ្សាយលើបណ្តាញសង្គម និងកំពុងពិនិត្យមើលវិដេអូនោះ។ FIFA សូមថ្កោលទោលយ៉ាងខ្លាំងចំពោះការរើសអើងពូជសាសន៍រាល់គ្រប់រូបភាព ពីនរណាម្នាក់ មិនថាជាកីឡាករនោះឡើយ រួមទាំងអ្នកគាំទ្រ ឬក៏មន្ត្រីការប្រកួត។ ចំណែកក្លិប Chelsea ដែលកីឡាករ Enzo Fernandez កំពុងតែប្រកបអាជីព កាលថ្ងៃទី១៧ ខែកក្កដា ក៏បានចេញសេចក្តីថ្លែងការណ៍មួយ ថាក្លិបក៏នឹងចាត់វិធានការទៅលើកីឡាករខ្លួន ចំពោះបញ្ហារើសអើង ឬអាកប្បកិរិយាដែលមិនអាចនឹងទទួលយយកបាន។ រឿងហេតុដែលជាប់ទាក់ទងគ្នា រហូតមានការច្រៀងចម្អក ប្រើពាក្យរើសអើងនោះ ដោយសារតែកីឡាករ Enzo Fernandez បានបង្ហោះវីដេអូនៅលើបណ្តាញសង្គម Instagram បង្ហាញពីការអបអរជ័យជម្នះពានរង្វាន់ Copa America ក្រោយឈ្នះការប្រកួតលទ្ធផល ១-០ លើកូឡុំប៊ី ក្នុងវគ្គផ្តាច់ព្រ័ត្រ។ ការស្រែកច្រៀងនោះ បានសំដៅចំៗទៅកាន់កីឡាករខ្សែប្រយុទ្ធ Kylian Mbappe និងកីឡាករមានដើមកំណើតអាហ្រ្វិកដទៃផ្សេងទៀត ស្ថិតក្នុងក្រុមជម្រើសជាតិបារាំង ក៏ទទួលបានការរើសអើង។ កាលពីឆ្នាំ ២០២២ ដែលព្រឹត្តិការណ៍ World Cup ធ្វើឡើងក្នុងប្រទេសកាតា អាហ្សង់ទីនបានក្លាយជាជើងឯកពិភពលោក ក្រោយយកឈ្នះបារាំងដោយបាល់កាត់សេចក្តី ១១ម៉ែត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6295.txt
|
ក្រុមអ្នកគាំទ្រអេស្ប៉ាញ រាប់ម៉ឺននាក់បាននាំគ្នាប្រមូលផ្តុំអបអរជ័យជម្នះពានរង្វាន់ Euro 2024 លើកទី៤ ប្រចាំប្រវត្តិសាស្ត្ររបស់ខ្លួន ក្រោយក្រុមជម្រើសជាតិដណ្តើមពីអង់គ្លេស ក្នុងវគ្គផ្តាច់ព្រ័ត្រ ដោយលទ្ធផលឈ្នះ ២-១ នៅទឹកដីអាល្លឺម៉ង់។ មុនអបអរជាមួយអ្នកគាំទ្រ ក្រុមកីឡាករ ទទួលបានការស្វាគមន៍យ៉ាងកក់ក្តៅពីសំណាក់សែរាជវង្សនៃប្រទេសអេស្ប៉ាញផងដែរ។
|
នៅការប្រកួតពានរង្វាន់ Euro 2024 វគ្គផ្តាច់ព្រ័ត្រ ក្រុមរហស្សនាមគោក្រហមអេស្ប៉ាញ បានយកឈ្នះការប្រកួតទល់នឹងក្រុមអង់គ្លេស លទ្ធផល ២-១ ត្រឹមយៈពេល ៩០នាទី ដើម្បីលើកពានទ្វីបអឺរ៉ុបជាលើកទី៤ ក្នុងប្រវត្តិសស្ត្ររបស់ខ្លួន និងជាក្រុមដែលឈ្នះច្រើនជាងគេបង្អស់។ ក្រោយឈ្នះ ក្រុមកីឡាករអេស្ប៉ាញ ក៏បានធ្វើដំណើរវិលត្រឡប់ពីទឹកដីអាល្លឺម៉ង់ត្រឡប់ទៅប្រទេសកំណើតវិញ នាថ្ងៃទី១៥ខែកក្កដា ដើម្បីចូលបង្ហាញការគួរសម និងទទួលការស្វាគមន៍យ៉ាងកក់ក្តៅពីសំណាក់ក្រុមគ្រួសារសែរាជវង្សប្រទេសអេស្ប៉ាញ់ ជាមួយនឹងព្រះវត្តមានរបស់ស្តេច Felipe ទី៦។ បន្ទាប់ពីជួបជុំ និងទទួលបានការស្វាគមន៍ពីសំណាក់សែរាជវង្សនៃប្រទេសអេស្ប៉ាញរួចមក ក្រុមកីឡាករ ក៏បានបន្តដំណើរចេញពីព្រះបរមរាជវាំង បន្តដំណើរទៅក្នុងទីក្រុងម៉ាឌ្រីដ ដើម្បីជាការអបអរជ័យជម្នះជាមួយនឹងក្រុមអ្នកគាំទ្រ។ ក្រុមកីឡាករអេស្ប៉ាញ ត្រូវបានគេឃើញថាបានប្រមូលផ្តុំគ្នានៅលើរថយន្តក្រុងបើកដំបូល ដើម្បីដង្ហែរពានរង្វាន់ Euro 2024 ដែលពួកគេដណ្តើមបាន អបអរទៅកាន់ក្រុមអ្នកគាំទ្រ តាមបណ្តោយផ្លូវឆ្ពោះទៅកាន់រង្វង់មូលរូបសំណាក់ទេពធីតា Cibeles ដែលជាទីតាំងក្នុងការអបអរពិធីឈ្នះពាន។ នៅតាមដងផ្លូវពោរពេញទៅដោយអ្នកគាំទ្ររាប់ពាន់នាក់ ខ្លះឡើងតោងរបងដើម្បីអាចមើលឃើញក្រុមកីឡាករទាំងអស់ ដែលជាវីរបុរសរបស់ពួកគេ ជាមួយនឹងពានរង្វាន់ទ្វីបអឺរ៉ុបលើកទី៤។ អមពីមុខរថយន្តក្រុងបើកដំបូលដែលដឹកក្រុមកីឡាករ ក៏មានមន្ត្រីប៉ូលិសក្នុងទីក្រុងបានជិះសេះអមដំណើរក្រុមកីឡាករ និងក្រុមគ្រូបង្វឹកថែមទៀត។ ក្រុមកីឡាករអេស្ប៉ាញដែលបានជ្រើសរើសទៅដណ្តើមពានរហូតបានសម្រេច ជាសមិទ្ធិផលដ៏ធំក្រោយខកខានចាប់តាំងពីឆ្នាំ ២០១២ រួមមានដូចខាងក្រោម៖ អ្នកចាំទី៖Alex Remiro (Real Sociedad), David Raya (Arsenal), Unai Simon (Athletic Bilbao) ខ្សែការពារ៖Dani Carvajal (Real Madrid), Jesus Navas (Sevilla), Aymeric Laporte (Al-Nassr), Nacho Fernandez (Real Madrid), Robin Le Normand (Real Sociedad), Dani Vivian (Athletic Bilbao), Alex Grimaldo (Bayer Leverkusen), Marc Cucurella (Chelsea) ខ្សែបម្រើ៖Rodrigo (Manchester City), Martin Zubimendi (Real Sociedad), Fabian Ruiz (Paris St Germain), Mikel Merino (Real Sociedad), Pedri (Barcelona), Alex Baena (Villarreal), Fermin Lopez (Barcelona) ខ្សែប្រយុទ្ធ៖Alvaro Morata (Atletico Madrid), Joselu (Real Madrid), Dani Olmo (RB Leipzig), Nico Williams (Athletic Bilbao), Mikel Oyarzabal (Real Sociedad), Ayoze Perez (Real Betis), Ferran Torres (Barcelona), Lamine Yamal (Barcelona)៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6296.txt
|
ក្រុមកីឡាបាល់ទាត់ជម្រើសជាតិអ៊ុយរូហ្កាយ បានទម្លាក់ម្ចាស់ជើងឯក៥សម័យប្រេស៊ីល នៅវគ្គ៨ក្រុមចុងក្រោយ Copa America ដោយបាល់កាត់ក្តីប៉េណាល់ទីក្នុងលទ្ធផល ៤-២។ អ៊ុយរូហ្កាយ ត្រូវបន្តទៅប៉ះកូឡំប៊ីនៅវគ្គពាក់កណ្តាលផ្តាច់ព្រ័ត្រ។
|
គ្មានការស៊ុតបញ្ចូលទីគ្នាឡើយរវាងអ៊ុយរូហ្កាយ និងប្រេស៊ីល ក្នុងជំនូបវគ្គ៨ក្រុមចុងក្រោយ ដែលធ្វើឡើងនៅព្រឹកថ្ងៃទី៧ ខែកក្កដា។ ដោយគ្មានការបន្ថែមម៉ោង ១៥នាទីពីរដង ក្រុមទាំងពីរត្រូវឆ្លងកាត់ការទាត់បាល់១១ម៉ែត្រតែម្តង ដើម្បីកាត់ក្តីឈ្នះចាញ់។ ទីបំផុតអ៊ុយរូហ្កាយ ម្ចាស់ជើងឯក៤លើក ឈ្នះម្ចាស់ពាន៤សម័យដូចគ្នាប្រេស៊ីល ដោយលទ្ធផល ៤-២។ តាមរយៈជ័យជម្នះនេះ បានជួយអ៊ុយរូហ្កាយ បន្តទៅជួបកូឡុំប៊ី នៅវគ្គពាក់កណ្តាលផ្តាច់ព្រ័ត្រជើងឯកទ្វីបអាម៉េរិក ឆ្នាំ២០២៤។ កូឡុំប៊ី បានយកឈ្នះប៉ាណាម៉ា នៅវគ្គ៨ក្រុមចុងក្រោយ ដោយលទ្ធផល ៥-០។ ក្រុមដែលមាន James Rodríguez ជាប្រធានក្រុម ជាក្រុមលេចញធ្លោជាងគេ នៅព្រឹត្តិការណ៍ដែលរៀបចំនៅអាម៉េរិក គិតត្រឹមវគ្គ៨ក្រុមនេះ។ ក្រុមម្ចាស់ការពារតំណែងជើងឯកអាហ្សង់ទីន ត្រូវតតាំងកាណាដា ដើម្បីប្រជែងកៅអីទៅកាន់វគ្គផ្តាច់ព្រ័ត្រនៅព្រឹកថ្ងៃទីទី១០ ខែកក្កដា វេលាម៉ោង ៧ព្រឹក [ម៉ោងនៅកម្ពុជា] មុនជំនួបរវាងអ៊ុយរូហ្កាយ និងកូឡុំប៊ី មួយថ្ងៃ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6297.txt
|
Lamine Yamal ខ្សែប្រយុទ្ធអេស្ប៉ាញ បានបង្កើតនូវរឿងរ៉ាវដ៏អស្ចារ្យជាច្រើនក្នុងព្រឹត្តិការណ៍ Euro 2024 ក្នុងនាម ជាកីឡាករដែលមានវ័យក្មេងជាងគេបំផុត ប្រចាំការប្រកួត។ មិនត្រឹមតែប៉ុណ្ណោះ កំណត់ត្រាពិភពលោកជាច្រើន ដែលកីឡាករវ័យ១៧ឆ្នាំរូបនេះ បានបង្កើតជាបន្តបន្ទាប់អំឡុងបេសកកម្មជួយក្រុមឈ្នះពាន Euro 2024។
|
មកដល់ពេលនេះ តើ Yamal កីឡាករដែលមានវ័យទើបតែ ១៧ឆ្នាំ និង២ថ្ងៃ ធ្វើបានកំណត់ត្រាអ្វីខ្លះ តាំងតែ ពីវគ្គចែកពូល រហូតដល់ការប្រកួតផ្តាច់ព្រ័ត្រ? តារាបាល់ទាត់វ័យក្មេង កើតចេញពីក្រុម Barcelona ក៏បានក្លាយជាកីឡាករវ័យក្មេងលេងល្អបំផុត ប្រចាំព្រឹត្តិការណ៍ថែមទៀត។ មុនពេលការប្រកួតវគ្គផ្តាច់ព្រ័ត្រមកដល់ ១ថ្ងៃ Yamal បានអបអរខួបកំណើតរបស់គេឈានចូលវ័យ ១៧ឆ្នាំ ហើយឈានដល់ថ្ងៃប្រកួត កីឡាករវ័យក្មេងបានជាប់ឈ្មោះចាប់ផ្តើមនៅក្នុងជម្រើស ១១នាក់ដំបូងសម្រាប់អេស្ប៉ាញ ទល់នឹងអង់គ្លេស។ ក្នុងការប្រកួតវគ្គផ្តាច់ព្រ័ត្រ Yamal បានបញ្ជូនបាល់ ១គ្រាប់ ទៅកាន់ Nico Williams ស៊ុតបញ្ចូលទីគ្រាប់បើកឆាកនាំមុខក្នុងការប្រកួត។ គ្រាន់តែបង្ហាញខ្លួនក្នុងវគ្គផ្តាច់ព្រ័ត្រ Lamine Yamal បានបំបែកកំណត់ត្រាដ៏ពិសេសខ្លាំងមួយ ដោយរូបគេបានក្លាយជាកីឡាករវ័យក្មេងបំផុតដែលបង្ហាញខ្លួននៅក្នុងការប្រកួតពានរង្វាន់អន្តរជាតិវគ្គផ្តាច់ព្រ័ត្រ។ កំណត់ត្រានេះ ធ្លាប់បានកាន់កាប់អស់រយៈពេល ៦៦ឆ្នាំ ដោយលោក Pele វីរបុរសបាល់ទាត់ប្រេស៊ីល ធ្វើបានកាលព្រឹត្តិការណ៍ World Cup ឆ្នាំ ១៩៥៨ វគ្គផ្តាច់ព្រ័ត្រ ដោយកាលនោះលោក Pele មានវ័យ ១៧ឆ្នាំ និង ២៤៩ថ្ងៃ។ នេះមិនមែនជាកំណត់ត្រាតែមួយ ដែល Yamal ទើបសម្រេចបាននោះទេ ក្នុងការប្រកួត Euro 2024 ចាប់ផ្តើម។ កីឡាករក្រុម Barca រូបនេះ បានក្លាយជាកីឡាករវ័យក្មេងបំផុតបង្ហាញខ្លួនលេងក្នុងព្រឹត្តិការណ៍ Euro នៅពេលដែលអេស្ប៉ាញ បានប្រកួតយកឈ្នះក្រូអាស៊ី លទ្ធផល ៣-០ នៅត្រឹមវ័យ ១៦ឆ្នាំ។ បន្ទាប់មកនៅការប្រកួតជម្រុះវគ្គ ពាក់កណ្តាលផ្តាច់ព្រ័ត្រទល់បារាំង Yamal បន្ថែមកំណត់ត្រាជាកីឡាករវ័យក្មេងបំផុតក្នុងប្រវត្តិសាស្ត្រ ស៊ុតបាល់បញ្ចូលទីប្រចាំព្រឹត្តិការណ៍អន្តរជាតិ ត្រឹមវ័យ ១៦ឆ្នាំ និង ៣៦៣ថ្ងៃ។ កំណត់ត្រាចាស់ កាន់កាប់ដោយលោក Pele ដែល ដោយកាលនោះ នៅព្រឹត្តិការណ៍ World Cup ឆ្នាំ ១៩៥៨ លោក Pele ស៊ុតបាល់បញ្ចូលទីលើកដំបូង នៅការប្រកួតអន្តរជាតិ ក្នុងវ័យ ១៧ឆ្នាំ និង ២៣៩ថ្ងៃ។ ចំណាត់ថ្នាក់លេខ ៣ បានលើលោក Manuel Rosas សញ្ជាតិម៉ិកស៊ិក ស៊ុតបាល់លើកដំបូងជំនួបអន្តរជាតិក្នុងវ័យ ១៨ឆ្នាំ និង ៩៣ថ្ងៃក្នុង World Cup ហើយ Gavi ក្នុងព្រឹត្តិការណ៍ World Cup ឆ្នាំ ២០២២ នៅវ័យ ១៨ឆ្នាំ និង ១១០ថ្ងៃ ស្ថិតនៅចំណាត់ថ្នាក់លេខ ៤។ រួមចំណែកយ៉ាងសំខាន់ជួយអេស្ប៉ាញឈ្នះពាន Yamal ក៏ស្ថិតក្នុងនាមជាកីឡាករដែលបញ្ជូនបាល់ច្រើនជាងគេ ក្នុងការប្រកួត រហូតដល់ទៅ ៤គ្រាប់ ហើយក៏កាន់កាប់តំណែងជាកីឡាករវ័យក្មេង បញ្ជូនបាល់បាន ៤គ្រាប់ នៅការបង្ហាញខ្លួនលើកដំបូង ក្នុងព្រឹត្តិការណ៍ Euro។ កំណត់ត្រាបញ្ជូនទាំងនេះ ធ្លាប់បានកាន់កាប់ដោយកីឡាករ Steven Zuber ស្វ៊ីសកាលឆ្នាំ ២០២០, Aaron Ramsey វែលស៍ឆ្នាំ ២០១៦, Eden Hazard បែលហ្ស៊ិក ឆ្នាំ ២០១៦ និង Ljubinko Drulovic ឆែក ឆ្នាំ២០២០។ កីឡាករវ័យ ១៧ឆ្នាំ ក៏សម្រេចបានកំណត់ត្រាជាកីឡាករដែលបង្កើតឱកាសដល់មិត្តរួមក្រុម ស៊ុតបញ្ចូលទីច្រើន បំផុត ក្នុងការប្រកួតទាំងមូលដល់ទៅ ១៦លើក ស្មើនឹងកីឡាករ Christian Eriksen។ មិនត្រឹមតែប៉ុណ្ណោះ កីឡាករវ័យ ១៧ឆ្នាំ ក៏នៅមានកំណត់ត្រាប្លែកជាច្រើនទៀត ក្នុងការប្រកួត ព្រឹត្តិការណ៍ Euro 2024 ដែលជាការប ង្ហាញខ្លួនលើកដំបូងរបស់គេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6298.txt
|
សម្តេច ហ៊ុន ម៉ាណែត ជូនពរក្រុមកីឡាបាល់ទាត់ជម្រើសជាតិបារាំងឆ្លងផុតវគ្គពាក់កណ្តាលផ្តាច់ព្រ័ត្រ UEFA Euro 2024 និងជឿជាក់ថាក្រុមមាន់គកនឹងឈ្នះជើងឯកទ្វីបអឺរ៉ុបនេះជាលើកទី២ នៅទឹកដីអាល្លឺម៉ង់។
|
ក្នុងកម្មវីធីបើកវេទិកាធុរកិច្ចកម្ពុជា-បារាំង លើកទី២ នៅព្រឹកថ្ងៃទី៨ ខែកក្កដា សម្តេច នាយករដ្ឋមន្ត្រីកម្ពុជា បាននិយាយជាភាសារបារាំងទៅកាន់មន្ត្រីអ្នកចូលរួមទាំងអស់ ដោយបង្ហាញថាសម្តេចពិតជាចូលចិត្តកីឡាបាល់ទាត់។ «ខ្ញុំចូលចិត្តកីឡាបាល់ទាត់ ហើយខ្ញុំសូមជូនពរបារាំងឆ្លងផុតវគ្គពាក់កណ្តាលផ្តាច់ព្រ័ត្រ Euro 2024 និងជឿជាក់បារាំងនឹងលើកពានទ្វីបអឺរ៉ុបជាថ្មីម្តងទៀត»។ សម្តេច ហ៊ុន ម៉ាណែត បង្ហាញក្តីរំពឹងលើមាន់គកបារាំងដូច្នេះនៅលវេទិកា។ បារាំង ដែលជាម្ចាស់ជើងឯកពាន់រង្វាន់អឺរ៉ុបឆ្នាំ ២០០០ បានទម្លាក់ព័រទុយហ្កាល់នៅវគ្គ៨ក្រុមចុងក្រោយដោយបាល់កាត់ក្តី១១ម៉ែត្រ ដើម្បីបន្តទៅជួបអេស្ប៉ាញនៅវគ្គពាក់កណ្តាលផ្តាច់ព្រ័ត្រ។ ក្រុមទាំងពីរនឹងត្រូវដណ្តើមយកកៅអីវគ្គផ្តាច់ព្រ័ត្រជើងឯកអឺរ៉ុបឆ្នាំ ២០២៤ នៅអាល្លឺម៉ង់ នៅថ្ងៃទី៩ ខែកក្កដា វេលាម៉ោង ២អាធ្រាត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6299.txt
|
កូឡុំប៊ី ឡើងទៅជួបក្រុមការពារតំណែងជើងឯក អាហ្សង់ទីន វគ្គផ្តាច់ព្រ័ត្រ Copa America ឆ្នាំ២០២៤ ក្រោយទម្លាក់អ៊ុយរូហ្កាយ ដោយលទ្ធផល ១-០ នៅវគ្គពាក់កណ្តាលផ្តាច់ព្រ័ត្រ។
|
នៅជំនួបវគ្គពាក់កណ្តាលផ្តាច់ព្រ័ត្រជើងឯកទ្វីបអាម៉េរិក នៅព្រឹកថ្ងៃទី១១ ខែកក្កដា Jefferson Lerma បានសម្រេចគ្រាប់បាល់ ឱ្យកូឡុំប៊ីនៅនាទី៣៩ តាមរយៈការបញ្ជូនរបស់ប្រធានក្រុម James Rodríguez។ បើទោះជាវគ្គទី២ កូឡុំប៊ីសល់គ្នា១០នាក់ ប៉ុន្តែអ៊ុយរូហ្កាយ នៅតែមិនអាចទម្លុះសំណាញ់ទីរបស់អ្នកចាំទី Camilo Vargas ដោយលទ្ធផល ១-០ រក្សារហូតដល់ចប់ការប្រកួត។ ជ័យជម្នះនេះ បានជួយកូឡុំប៊ី ឡើងទៅដណ្តើមជើងឯក Copa America ជាមួយអាហ្សង់ទីន នៅព្រឹកថ្ងៃទី១៥ ខែកក្កដា ឆ្នាំ២០២៤ វេលាម៉ោង ៧ព្រឹក [ម៉ោងនៅកម្ពុជា]។ នេះក៏ជាលើកដំបូងដែរ ដែលក្រុមទាំងពីរជួបគ្នា នៅវគ្គផ្តាច់ព្រ័ត្រជើងឯកអាម៉េរិក។ នេះជាការឈានដល់វគ្គផ្តាច់ព្រ័ត្រពានរង្វាន់ប្រចាំទ្វីបអាម៉េរិកជាលើកទី៣របស់កូឡុំប៊ី ដោយលើកដំបូងនៅឆ្នាំ ១៩៧៥ តែទទួលបានត្រឹមរងជើងឯកក្រោយចាញ់ប៉េរូ ២-០។ កូឡុំប៊ី គ្រងជើងឯក នៅឆ្នាំ២០០១ ដោយយកឈ្នះម៉ិកស៊ិក ១-០។ ដោយឡែកអាហ្សង់ទីន ត្រូវការពារតំណែងជើងឯករបស់ខ្លួន និងស្វែងរកបានការឈ្នះលើកទី៣ ក្រោយលើកពានលើកដំបូងនៅឆ្នាំ១៩៩៣ និងលើកទី២ នៅឆ្នាំ២០២១។ អាហ្សង់ទីន ធ្លាប់រងជើងឯក Copa America ដល់ទៅ៤លើកឯណោះ៕ អត្ថបទទាក់ទង Messi ជួយអាហ្សង់ទីនទម្លាក់កាណាដាឡើងការពារជើងឯក Copa America អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_63.txt
|
ប្រធានាធិបតីអាម៉េរិកបានប្រកាសថា លោកចង់បិទក្រសួងអប់រំចោលជាបន្ទាន់ ក្រោយពីការទទូចម្តងហើយម្តងទៀតអំពីលទ្ធភាពនៃការរំលាយទីភ្នាក់ងារនេះតាមរយៈបញ្ជាប្រតិបត្តិ។ យ៉ាងណាមិញ ការបិទក្រសួងអប់រំ ទំនងមិនអាចទៅរួចឡើយ ដ្បិតត្រូវការសេចក្តីសម្រេចពីសភា។
|
«ខ្ញុំចង់ឱ្យវាបិទជាបន្ទាន់។ ក្រសួងអប់រំ ជាការបោកប្រាស់ដ៏ធំមួយ»។ លោកប្រធានាធិបតីអាម៉េរិក លោក ដូណាល់ ត្រាំ បានថ្លែងក្នុងសន្និសីទកាសែត នៅសេតវិមាននាថ្ងៃទី១២ ខែកុម្ភៈ ដោយបញ្ជាក់ថា លោកបានប្រគល់ភារកិច្ចនេះ ទៅឱ្យលោកស្រី Linda McMahon ដែលជាបេក្ខជនរដ្ឋមន្រ្តីក្រសួងអប់រំអាម៉េរិករួចរាល់ហើយ។ ការបិទក្រសួងអប់រំអាម៉េរិកភ្លាមៗ អាចរំខានដល់ការឧបត្ថម្ភធនរាប់សិបពាន់លានដុល្លារ សម្រាប់សាលា រៀនចាប់ពីថ្នាក់ទី១ ដល់ទី១២ និងប្រាក់កម្ចីសិស្ស សម្រាប់និស្សិតមហាវិទ្យាល័យ នៅក្នុងប្រទេសនេះ។ លោក ត្រាំ កំពុងជំរុញការផ្លាស់ប្តូរស្ថាប័នសំខាន់ៗជាបន្តបន្ទាប់នៅក្នុងរដ្ឋាភិបាលអាម៉េរិក ដោយបញ្ជាឱ្យបុគ្គលិកសហព័ន្ធត្រឡប់ទៅធ្វើការក្នុងការិយាល័យ ឬឈប់ធ្វើការ កាត់បន្ថយការចំណាយ ហើយសម្លឹងមើលការបិទទីភ្នាក់ងារថវិកាធំៗដូចជាទីភ្នាក់ងារសហរដ្ឋអាមេរិកសម្រាប់ការអភិវឌ្ឍន៍អន្តរជាតិ (USAID) ជាដើម។ ក្រសួងអប់រំអាម៉េរិក គឺជាគោលដៅបន្ទាប់មួយនៅក្នុងការផ្លាស់ប្តូររបស់លោកប្រធានាធិបតី ត្រាំ។ លោកបានបង្ហាញបំណងចង់រំលាយទីភ្នាក់ងារនេះម្ដងហើយម្ដងទៀតតាមរយៈបទបញ្ជាប្រតិបត្តិ ប៉ុន្តែបានទទួលស្គាល់ពីការមិនស្របពីសភា និងសហជីពគ្រូបង្រៀន។ ការរំលាយក្រសួងអប់រំអាម៉េរិកមិនមែនជាគំនិតថ្មីទេ។ លោក ត្រាំ បានស្នើសុំបិទក្រសួងអប់រំតាំងពីអាណត្តិ២០១៧-២០២១ ប៉ុន្តែមិនទទួលបានការយល់ព្រមពីសភាទេ។ បច្ចុប្បន្នទីភ្នាក់ងារនេះមានបុគ្គលិកចំនួន ៤ ២៤៥នាក់ និងបានចំណាយប្រាក់ចំនួន ២៥១ពាន់លានដុល្លារក្នុងឆ្នាំសារពើពន្ធ២០២៤ ។ ក្រសួងអប់រំអាម៉េរិកក៏គ្រប់គ្រងប្រាក់កម្ចីសិស្សសរុបចំនួន ១,៦ទ្រីលានដុល្លារផងដែរ។ នេះគឺជាប្រភពបំណុលធំបំផុតទីបីនៅអាម៉េរិក។ ប្រជាជនអាម៉េរិកជាង ៤៤លាននាក់មានប្រាក់កម្ចីទាំងនេះ ហើយមនុស្សជាច្រើនព្រួយបារម្ភអំពីការប្រឈមមុខនឹងអនាគតមិនច្បាស់លាស់ ប្រសិនបើក្រសួងអប់រំត្រូវបានរំលាយ។ គោលនយោបាយដែលលោក ត្រាំ អាចអនុវត្តដើម្បីរំលាយក្រសួងអប់រំ និងដោះស្រាយផលវិបាកនៃការផ្លាស់ប្តូរនេះ នៅតែមិនទាន់ដឹងច្បាស់នៅឡើយ។ ផលវិបាកដែលជៀសមិនរួច គឺការបញ្ចប់នៃកម្មវិធីកាត់បន្ថយបំណុលសិស្ស ឬកម្មវិធីលើកលែងដែលត្រូវបានអនុវត្តក្រោមអតីតប្រធានាធិបតី ចូ បៃឌិន ។ អំឡុងពេលកាន់តំណែង លោក បៃឌិន បានលើកលែងបំណុលនិស្សិតមហាវិទ្យាល័យចំនួន ១៨៨,៨ពាន់លានដុល្លារ សម្រាប់អ្នកខ្ចី ៥,៣លាននាក់ ដោយផ្តោតលើការពង្រីក ឬកែទម្រង់កម្មវិធីដែលមានស្រាប់ដូចជា Public Service Loan Forgiveness (PSLF) និងការកែសម្រួលផែនការសងប្រាក់ដែលជំរុញដោយប្រាក់ចំណូល។ ទោះជាយ៉ាងណាក៏ដោយ កិច្ចខិតខំប្រឹងប្រែងលើកលែងបំណុលដ៏ធំរបស់លោក បៃឌិន ត្រូវបានរារាំងដោយបណ្តឹងជាបន្តបន្ទាប់ដែលផ្តួចផ្តើមឡើងដោយអ្នកនយោបាយគណបក្សសាធារណរដ្ឋ។ ជាការពិត ការរំលាយក្រសួងអាម៉េរិកមួយ មិនមែនជារឿងងាយស្រួលឡើយ ដ្បិតវាត្រូវការសំឡេងរហូតដល់ ៦០អាសនៈ នៅក្នុងព្រឹទ្ធសភា។ ក្នុងពេលបច្ចុប្បន្ន សមាជិកបក្សសាធារណរដ្ឋ នៅក្នុងព្រឹទ្ធសភាមានចំនួន ៥៣អាសនៈ, បក្សប្រជាធិបតេយ្យមានចំនួន ៤៥អាសនៈ និងបេក្ខជនឯករាជ្យមានចំនួន ២អាសនៈ។ បើទោះសមាជិកបក្សសាធារណរដ្ឋទាំងអស់ បោះឆ្នោតគាំទ្រ ក៏មិនគ្រប់គ្រាន់ដែរ។ យ៉ាងណាមិញ គេមិនទាន់ដឹងច្បាស់ឡើយ ថាតើលោក ត្រាំ នឹងចុះហត្ថលេខលើបញ្ជាប្រតិបត្តិមួយនេះនៅពេលណា។ ប្រសិនបើលោកត្រាំ ចេញបញ្ជាឱ្យលុបក្រសួងអប់រំមែន នោះគឺដូចទៅនឹងការសន្យារបស់លោក ក្នុងយុទ្ធនាការមុនការបោះឆ្នោត នៅឆ្នាំ២០២៤។ កាលនោះ លោកបានប្តេជ្ញាលុបទីភ្នាក់ងារអប់រំនេះចោល ហើយផ្ទេរទៅថ្នាក់រដ្ឋគ្រប់គ្រងវិញ ព្រោះមានប្រសិទ្ធភាពជាង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_630.txt
|
នាយករដ្ឋមន្ត្រីនូវែលសេឡង់ ចាស៊ីនដា អាឌើន នៅថ្ងៃទី១២ ខែកញ្ញាបានលើកឡើងថា នូវែលសេឡង់នឹងមិនចាត់វិធានការណាមួយក្នុងការក្លាយជាសាធារណរដ្ឋក្នុងរយៈពេលខ្លី បន្ទាប់ពីការសោយទិវង្គតរបស់ម្ចាស់ក្សត្រីយ៍អេលីហ្សាបែតទីពីរ (Elizabeth II) នោះឡើយ។ លោកស្រីបានលើកឡើងពីតម្រូវការផ្លាស់ប្តូរជាច្រើន មុននឹងឈានទៅដល់ដំណាក់កាលផ្លាស់ប្តូររបបនយោបាយ។
|
នូវែលសេឡង់ ជាប្រទេសមួយក្នុងចំណោមអាណាចក្រទាំង១៥ដែលមានស្ដេចចក្រភពអង់គ្លេសជាប្រមុខរដ្ឋ។ ទោះបីជាតួនាទីនេះត្រឹមជាការតំណាងនៅពិធីបុណ្យផ្សេងៗក៏ដោយ ប្រទេសមួយចំនួនដូចជាអូស្ត្រាលីនិងនូវែលសេឡង់ជាដើម នៅតែមានការជជែកគ្នាអំពីការក្លាយខ្លួនជាសាធារណរដ្ឋ។ សម្រាប់នូវែលសេឡង់ នាយករដ្ឋមន្ត្រីនូវែលសេឡង់ ចាស៊ីនដា អាឌើន លើកឡើងក្នុងសន្និសីទកាសែតមួយនៅថ្ងៃទី១២ ខែកញ្ញាថា លោកស្រីមើលឃើញការផ្លាស់ប្ដូរទៅជាសាធារណរដ្ឋ មិនមែនជាការបន្ទាន់នោះឡើយ ហើយការផ្លាស់ប្តូរនេះជារឿងដ៏ធំមួយដែលតម្រូវឱ្យចំណាយពេលជាច្រើនក្នុងការជជែកគ្នា។ «ខ្ញុំគិតថា នៅពេលមួយនូវែលសេឡង់នឹងឈានទៅដល់ជំហាននោះ (ការផ្លាស់ប្តូរទៅជាសាធារណរដ្ឋ)។ ខ្ញុំជឿជាក់ថា វានឹងកើតឡើងក្នុងអំឡុងពេលខ្ញុំនៅមានជីវិតរស់នៅ»។ លោកស្រី អាឌើន សង្កត់ធ្ងន់បែបនេះ រួចបន្តថា រឿងនេះនឹងកើតឡើងក្នុងរយៈពេលខ្លីខាងមុខ ឬត្រូវបានលើកយកក្នុងរបៀបវារៈណាមួយឆាប់ៗនោះឡើយ។ បើតាមលោកស្រី អាឌើន នូវែលសេឡង់នកំណត់ថ្ងៃទី២៦ ខែកញ្ញាជាថ្ងៃឈប់សម្រាកសាធារណៈសម្រាប់ការគោរពវិញ្ញាណក្ខន្ធរបស់ម្ចាស់ក្សត្រីយ៍។ អគ្គទេសាភិបាលនូវែសេឡង់ និងនាយករដ្ឋមន្ត្រី អាឌើន នឹងធ្វើដំណើរទៅទីក្រុងឡុងដ៍នៅថ្ងៃទី១៤ ខែកញ្ញា ដើម្បីចូលរួមពិធីបុណ្យសពដែរ។ ការចូលទិវគ្គតរបស់ម្ចាស់ក្សត្រីយ៍ចក្រភពអង់គ្លេសបានធ្វើឱ្យមានការវែកញែកគ្នាអំពីអនាគតរបស់របបរាជានិយមនៅអូស្ត្រាលីដែរ។ នាយករដ្ឋមន្ត្រីអូស្ត្រាលី អាន់ថូនី អាល់បានីស ដែលជាអ្នកគាំទ្ររបបសាធារណរដ្ឋបានលើកឡើងថា រដ្ឋាភិបាលរបស់លោក នឹងមិនស្វែងរកការធ្វើប្រជាមតិក្នុងការកែប្រែទៅជារបបសាធារណរដ្ឋក្នុងអាណត្តិរបស់លោកឡើយ ខណៈទង្វើនេះមិនសមរម្យឡើយនៅពេលបច្ចុប្បន្ន។ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6300.txt
|
ខ្សែការពារ Marc Cucurella កំពុងតែបង្ហាញខ្លួនយ៉ាងល្អ និងក្លាយជាកីឡាករសំខាន់មួយក្នុងតំបន់ការពាររបស់ក្រុមជម្រើសជាតិអេស្ប៉ាញប្រចាំការប្រកួត Euro 2024។ ក្រោយអេស្ប៉ាញផ្តល់ជម្រើសដំបូងរហូតឈានដល់វគ្គ៤ក្រុមចុងក្រោយ ខ្សែការពារវ័យ ២៥ឆ្នាំ ចាត់ទុកដូចជាការផ្តល់រង្វាន់ពិសេសមួយ និងរំពឹងដណ្តើមកៅអី ១១នាក់ នៅក្នុងក្លិប Chelsea រដូវកាលក្រោយ។
|
ខណៈពេលក្រុមអេស្ប៉ាញ កំពុងត្រៀមខ្លួនសម្រាប់ការប្រកួតទល់នឹងក្រុមជម្រើសជាតិបារាំង វគ្គពាក់កណ្តាលផ្តាច់ព្រ័ត្រនៅថ្ងៃទី៩ ខែកក្កដា កីឡាករវ័យ ២៥ឆ្នាំ បាននិយាយថារូបគេមានមោទកភាពចំពោះការទទួលបានផលប្រយោជន៍សំខាន់ដែលក្រុមជម្រើសជាតិផ្តល់ឱ្យ។ កីឡាករ Cucurella បាននិយាយដូច្នេះថា៖«វាមិនសំខាន់ទេ ប្រសិនបើវាស្ថិតក្នុងពេលដ៏ឆាប់ ឬយូរជាងនេះ ប្រសិនបើមានមនុស្សនិយាយពីអ្នក វាជារឿងល្អ។ អ្វីដែលបានកើតឡើងគឺជាផ្លែផ្កាដែលកើតចេញពីការខិតខំប្រឹងប្រែងរយៈពេលជាច្រើនឆ្នាំ។ គ្មាននរណាម្នាក់ផ្តល់អ្វីមួយមកខ្ញុំឡើយ ដូច្នេះពេលនេះខ្ញុំរីករាយ នៅពេលអេស្ប៉ាញផ្តល់ឱកាសឱ្យខ្ញុំ ដែលប្រៀបដូចជាការផ្តល់រង្វាន់។»។ កីឡាករខ្សែការពារស្លាបឆ្វេង បានបង្កភាពភ្ញាក់ផ្អើលខ្លាំងចំពោះទម្រង់លេងរបស់គេឱ្យជម្រើសជាតិអេស្ប៉ាញ បន្ទាប់ពីរូបគេបានជួបបញ្ហាច្រើន ចាប់តាំងពីផ្ទេរទៅកាន់ក្រុម Chelsea ក្នុងតម្លៃខ្លួន ៧៩លានដុល្លារ ពីក្រុម Brighton & Hove Albion។ ទៅដល់ Chelsea រដូវកាលដំបូង Cucurella មានទម្រង់លេងមិនសូវល្អ ហើយចូលរដូវកាលទីពីរ រូបគេជួបបញ្ហារងរបួសសាច់ដុំ។ នៅចុងបញ្ចប់រដូវកាល ២០២៣-២៤ Cucurella បានវិលត្រឡប់មកការប្រកួតវិញឱ្យក្រុម Chelsea ហើយថែមទាំងបានបង្ហាញខ្លួនលេងបានយ៉ាងល្អ ស្ថិតក្នុងតំបន់ការពារស្លាបឆ្វេង និងស្តាំ ដែលធ្វើឱ្យក្រុមជម្រើសជាតិអេស្ប៉ាញ ដឹកនាំដោយលោក Luis De La Fuente កោះហៅរូបគេលេងឱ្យជម្រើសជាតិ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6301.txt
|
Manchester United ទិញបានខ្សែការពារសញ្ជាតិបារាំង Leny Yoro ពី Lille ក្នុងតម្លៃ៥៧លានដុល្លារ ជាមួយលក្ខខណ្ឌបន្ថែមជិត៩លានដុល្លារទៀត។ ក្លិបបិសាចក្រហម បានសម្រេចចិត្តលក់កីឡាករយុវជនរបស់ខ្លួន Mason Greenwood ទៅឱ្យ Marseille ក្នុងតម្លៃ ៣៤លានដុល្លារ។
|
ក្នុងវ័យ១៨ឆ្នាំ Yoro បានចុះកិច្ចសន្យាស្នាក់នៅ Old Trafford ដល់ឆ្នាំ ២០២៩ ជាមួយនឹងជម្រើសបន្ថែមមួយឆ្នាំទៀត។ ខ្សែការពារសញ្ជាតិបារាំងរូបនេះ Yoro ដែលបានបង្ហាញខ្លួនជាលើកដំបូងឱ្យ Lille នៅអាយុ ១៦ឆ្នាំ ក៏ស្ថិតក្រោមការចង់បានរបស់ Real Madrid, Paris St-Germain និង Liverpool ផងដែរ។ ឡើងទៅឈុតធំរបស់ Lille រយៈពេល២រដូវកាល Yoro បង្ហាញខ្លួនបាន ៤៦ដង និងស៊ុតបញ្ចូលទី២គ្រាប់ ហើយអ្វីដែលពិសេសរូបគេបានជួយក្រុមបញ្ចប់ក្នុងចំណាត់ថ្នាក់លេខ៤ នៅលីគកំពូលបារាំង Ligue 1 រដូវមុន ដើម្បីទទួលបានកៅអីវគ្គជម្រុះ UEFA Champions League។ Yoro បង្ហាញក្តីរំភើបនៅពេលបានទៅចូលរួមជាមួយ Man Utd ដូច្នេះថា៖«ចុះកិច្ចសន្យាជាមួយក្លិបកម្រិតពិភពលោក និងមានមហិច្ឆតាធំដូចជា Manchester United ជាកិត្តិយសមិនគួរឱ្យជឿសម្រាប់ខ្ញុំ»។ ស្របពេលយកបានខ្សែការពារយុវជនបារាំង បិសាចក្រហមបានយល់ព្រមលក់កីឡាករយុវជនរបស់ខ្លួន Mason Greenwood ទៅឱ្យក្រុមបារាំង Marseille ក្នុងតម្លៃ ៣៤លានដុល្លារ។ ខ្សែបម្រើសញ្ជាតិអង់គ្លេស វ័យ២២ឆ្នាំ ដែលមានបញ្ហាហិង្សានឹងមិត្តស្រីខ្លួន បានយល់ព្រមចុះកិច្ចសន្យាជាមួយ Marseille រយៈពេល៥ឆ្នាំ។ Greenwood ត្រូវបាន Man Utd ឱ្យក្រុមអេស្ប៉ាញ Getafe ខ្ចីជើងនៅរដូវកាលមុន មុនពេលអវត្តមានលើទីលានតាំងពីខែមករា ឆ្នាំ ២០២២ ដោយសារក្តីក្តាំហិង្សា និងប៉ុនប៉ងរំលោភ។ នាំយក Greenwood ទៅរួមក្រុម ក្លិប Marseille ក៏បានរងការរិះគន់ពីអភិបាលក្រុង Marseille ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6302.txt
|
សហព័ន្ធកីឡាបាល់ទាត់ទ្វីបអាមេរិកខាងត្បូង (CONMEBOL) បានបើកការស៊ើបអង្កេតលើករណីជម្លោះរវាងក្រុមអ្នកគាំទ្រកូឡុំប៊ី និងក្រុមអ្នកគាំទ្រ និងកីឡាករអ៊ុយរូហ្កាយ ហើយក្នុងនោះក៏មានខ្សែប្រយុទ្ធ Darwin Nunez។ ជម្លោះបានកើតឡើង ក្រោយពេលអ៊ុយរូហ្កាយ ត្រូវបាន កូឡុំប៊ីទម្លាក់ចេញពីការប្រកួតពានរង្វាន់ Copa America ត្រឹមវគ្គពាក់កណ្តាលផ្តាច់ព្រ័ត្រ។
|
វីដេអូឃ្លីបមួយបានបង្ហោះពេញនៅលើបណ្តាញសង្គម ដោយបង្ហាញថាក្រុមកីឡាករអ៊ុយរូហ្កាយ បានឡើងទៅកាន់ទីតាំងឈរក្នុងកីឡដ្ឋាន ប្រតាយប្រតប់គ្នាជាមួយនឹងក្រុមអ្នកគាំទ្រកូឡុំប៊ី ស្របពេលអ្នកគាំទ្រអ៊ុយរូហ្កាយ ក៏បានប្រើហិង្សាដូចគ្នាក្នុងជម្លោះនោះ។ ស្ថិតក្នុងហេតុការណ៍នោះ កីឡាករខ្សែប្រយុទ្ធ Darwin Nunez និងកីឡាករ Ronald Araujo ស្ថិតចំណោមការប៉ះទង្គិចគ្នានោះ។ ហេតុការណ៍កើតឡើង បន្ទាប់ពីក្រុមជម្រើសជាតិកូឡុំប៊ី បានយកឈ្នះលើក្រុមអ៊ុយរូហ្កាយ ដោយលទ្ធផល ១-០ នៅក្នុងការប្រកួតវគ្គពាក់កណ្តាលផ្តាច់ព្រ័ត្រពានរង្វាន់ Copa America ឆ្នាំ ២០២៤។ បើតាមសម្តីអះអាងរបស់កីឡាករ Jose Maria Gimenez ក្រុមកីឡាករគឺព្យាយាមចូលទៅការពារក្រុមគ្រួសាររបស់ពួកគេពីការប៉ះទង្គិច។ ហេតុការណ៍បានកើតឡើងភ្លាមៗក្រោយពេលដែលអាជ្ញាកណ្តាលបានភ្លុំកញ្ចែរបញ្ចប់ការប្រកួត ដោយកីឡាករ និងក្រុមការងារក្លិបទាំងកូឡុំប៊ី និងអ៊ុយរូហ្កាយ ក៏បាននាំគ្នាទៅទីកន្លែងមានជម្លោះដើម្បីជួយសម្រួលស្ថានការណ៍ឱ្យវិលត្រឡប់មកជាធម្មតាវិញ។ ស្ថាប័នបាល់ទាត់ CONMEBOL ក្រោយការប្រកួតពួកគេក៏បានចេញសេចក្តីថ្លែងការណ៍ទាក់ទងករណីខាងលើដូច្នេះថា៖«CONMEBOL បានបើកការស៊ើបអង្កេតដើម្បីស្វែងរកឬសគល់ប្រភពដែលនាំឱ្យកើតឡើងរឿងទាំងនេះ និងឱ្យទទួលខុសត្រូវចំពោះអ្នកដែលពាក់ព័ន្ធករណីនេះ រហូតមានអំពើហិង្សា ដែលបង្កផលប៉ះពាល់នៅចុងបញ្ចប់នៃការប្រកួត។ យើងចង់បញ្ជាក់សារជាថ្មី និងព្រមានថា គ្មានសកម្មភាពណាមួយនឹងត្រូវបានអត់ឱនឡើយ ពេលធ្វើឱ្យការប្រារព្ធពិធីបាល់ទាត់សកលនេះមានការរអាក់រអួល។»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6303.txt
|
កីឡាករជម្រើសជាតិអង់គ្លេស Declan Rice នាំមុខគេក្នុងនាមកីឡាករដែលបម្លាស់ទីច្រើនជាងគេប្រមាណ ៦៣,៩គីឡូម៉ែត្រ ក្នុងការប្រកួត UEFA Euro 2024 ចាប់ពីវគ្គចែកពូល ដល់វគ្គ៨ក្រុមចុងក្រោយ តាមពីក្រោយដោយ Granit Xhaka ខ្សែបម្រើស្វ៊ីស និងខ្សែការពារអាល្លឺម៉ង់ Joshua Kimmich។
|
ក្រុមតោកំណាចអង់គ្លេស ក្រោមការដឹកនាំរបស់លោក Gareth Southgate ឈ្នះតាមរយៈគ្រាប់បាល់តែពីរលើកប៉ុណ្ណោះ មុនឡើងទៅជួបហូឡង់នៅវគ្គពាក់កណ្តាលផ្តាច់ព្រ័ត្រ ក្រៅពីនោះស្មើក្នុងពូល២លើក និងឈ្នះស្វ៊ីសដោយបាល់កាត់ក្តីប៉េណាល់ទីនៅវគ្គ៨ក្រុមចុងក្រោយ។ គិតត្រឹមបញ្ចប់វគ្គ៨ក្រុម កីឡាករអង់គ្លេសភាគច្រើនធ្វើការធ្ងន់នៅព្រឹត្តិការណ៍ជើងឯកអឺរ៉ុប ឆ្នាំ ២០២៤ នេះ ក្នុងនោះសូម្បីតែអ្នកចាំទី Pickford ក៏បម្លាស់ទីច្រើនផងដែរ។ កីឡាករ១០រូប ដែលបម្លាស់ទីច្រើនជាងគេបំផុតនៅអាល្លឺម៉ង់ គិតត្រឹមវគ្គ៨ក្រុមចុងក្រោយ រួមមាន Declan Rice ខ្សែបម្រើក្រុម Arsenal នាំមុខគេ ដោយគិតជាចម្ងាយប្រមាណ៦៣,៩គីឡូម៉ែត្រ តាមពីក្រោយដោយ Xhaka របស់ក្លិប Leverkusen ៦២គីឡូម៉ែត្រ និងលេខ៣ Kimmich សមាជិក Bayern Munich ធ្វើបាន ៦១គីឡូម៉ែត្រ។ សម្រាប់កីឡាករ៧រូបបន្តបន្ទាប់ទៀត ដែលស្ថិតនៅចំណោម Top 10 ដែលរត់ច្រើនជាងគេនៅ Euro 2024 មាន Remo Freuler របស់ស្វ៊ីស ៥៩,៧គីឡូម៉ែត្រ, Phel Foden របស់អង់គ្លេស ៥៨,២គីឡូម៉ែត្រ, Michel Aebischer របស់ស្វ៊ីស ៥៧,៥គីឡូម៉ែត្រ, Toni Kroos ៥៧,២គីឡូម៉ែត្រ, Jules Kounde ៥៦,៣គីឡូម៉ែត្រ, N’Golo Kante បារាំង ៥៦គីឡូម៉ែត្រ និង Bernardo Selvar ព័រទុយហ្កាល់ ៥៥,៦គីឡូម៉ែត្រ។ សម្រាប់កីឡាករដែលកំពុងនាំមុខគេក្នុងនាមជាងអ្នករត់លឿនជាងគេ គឺកីឡាករបារាំង Kylian Mbappé ក្នុងល្បឿន ៣៦,៥គីឡូម៉ែត្រក្នុងមួយម៉ោង ខណៈខ្សែប្រយុទ្ធអេស្ប៉ាញ Ferran Torres នៅលេខ២ ធ្វើបាន៣៦គីឡូម៉ែត្រក្នុងមួយម៉ោង និងលេខ៣ កីឡាករស្លូវេនី Sesko ធ្វើបាន ៣៥,៩គីឡូម៉ែត្រក្នុងមួយម៉ោង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6304.txt
|
តារាបាល់ទាត់ Cristiano Ronaldo បានវិលត្រឡប់ទៅសម្រាកលំហែកាយនៅផ្ទះរបស់គេស្ថិតក្នុងប្រទេសព័រទុយហ្កាល់ ក្រោយខកចិត្តធ្លាក់ចេញពី UEFA Euro 2024ត្រឹមវគ្គ ៨ក្រុមចុងក្រោយ ក្រោមថ្វីជើងបារាំង។ ធ្លាក់ទាំងមិនអស់ចិត្ត ប្រធានក្រុមវ័យ ៣៩ឆ្នាំ យល់ថាព័រទុយហ្កាល់គួរទទួលបានសមិទ្ធផលច្រើនជាងនេះ។
|
នៅលើការបង្ហោះវីដេអូក្នុងបណ្តាញសង្គម Instagram មិត្តស្រីរបស់ Ronaldo បានសរសេរ សារភ្ជាប់ទៅនឹងវីដេអូនោះ ដូច្នេះថា៖«ស្វាគមន៍មកកាន់ផ្ទះវិញ មនុស្សជាទីស្រលាញ់របស់ខ្ញុំ។»។ ដោយឡែក ក្រោយពេលក្រុមព័រទុយហ្កាល់ធ្លាក់ចេញពីការប្រកួត Euro 2024 មិនបានរយៈពេល ២៤ម៉ោងផងនោះ តារាបាល់ទាត់វ័យ ៣៩ឆ្នាំ បានបង្ហោះសារនៅលើបណ្តាញសង្គមរបស់ខ្លួន បង្ហាញពីការមិនអស់ចិត្តដែលក្រុមបរាជ័យត្រឹមវគ្គ ៨ក្រុមចុងក្រោយ។ ព័រទុយហ្កាល់ចាញ់ការទាត់បាល់កាត់សេចក្តី ១១ម៉ែត្រ លទ្ធផល ៥-៣ ក្រោមថ្វីជើងបារាំង។ «យើងចង់បានអ្វីលើសនេះ យើងស័ក្តិសមទទួលបានលទ្ធផលល្អជាងនេះ សម្រាប់យើង សម្រាប់អ្នកគាំទ្រទាំងអស់ សម្រាប់ព័រទុយហ្កាល់។ យើងពិតជាសាទរចំពោះអ្វីគ្រប់យ៉ាងដែលអ្នកទាំងអស់គ្នាបានផ្តល់មកកាន់យើង ហើយនិងសម្រាប់អ្វីដែលយើងត្រូវតែទទួលបាន។ ខ្ញុំសង្ឃឹមថាទាំងក្នុងនិងក្រៅទីលាន ខ្ញុំប្រាកដចិត្តណាស់ថាកេរ្តិ៍ដំណែលមួយនេះនឹងបន្តស្ថិតនៅ ហើយក៏នឹងបន្តកសាងកាន់តែខ្លាំងឡើងថែមទៀងទាំងអស់គ្នា។»។ នេះបើតាមការបង្ហោះរបស់ Ronaldo នៅលើបណ្តាញសង្គម។ លេងឱ្យព័រទុយហ្កាល់ក្នុង Euro 2024 ចំនួន ៥ប្រកួត ដែលជាការបង្ហាញខ្លួនលើកទី៦ របស់អតីតកីឡាករក្រុម Real Madrid និង Manchester United កីឡាករវ័យចំណាស់រូបនេះមិនអាចស្វែងរកគ្រាប់បាល់ស៊ុតបញ្ចូលទីបានសូម្បីតែ ១គ្រាប់ ខណៈបានត្រឹមបញ្ជូនបាល់ ២គ្រាប់ប៉ុណ្ណោះ។ Ronaldo មិនអាចបំបែកកំណត់ត្រាបានជាកីឡាករដែលស៊ុតបាល់នៅរាល់ការបង្ហាញខ្លួនក្នុងពានអឺរ៉ុបទាំង ៦លើក របស់គេ។ យ៉ាងណាមកដល់ពេលនេះ បញ្ហាអនាគតក្រុមជម្រើសជាតិ របស់តារាបាល់ទាត់វ័យចំណាស់នៅមិនទាន់មានភាពច្បាស់លាស់នៅឡើយ ខណៈមនុស្សជាច្រើនបានគិតថាកីឡាករវ័យ ៣៩ឆ្នាំ នឹងគ្មានវត្តមានទៀតឡើយក្នុងព្រឹត្តិការណ៍ Euro នៅ ៤ឆ្នាំ បន្ទាប់។ អំឡុងការប្រកួត Euro 2024 Ronaldo ក៏ត្រូវបានគេរាយការណ៍ រូបគេចង់បន្តលេងឱ្យព័រទុយហ្កាល់រហូតដល់ព្រឹត្តិការណ៍ FIFA World Cup ឆ្នាំ ២០២៦៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6305.txt
|
ក្រុមជម្រើសជាតិអេស្ប៉ាញ ទទួលបានប្រាក់រង្វាន់ ៣០,៤លានដុល្លារ តាមរយៈការគ្រងជើងឯកពានរង្វាន់ Euro 2024 ក្រោយបំបាក់ក្រុមអង់គ្លេស ២-១ ក្នុងជំនួបវគ្គផ្តាច់ព្រ័ត្រ ថ្ងៃទី១៤ ខែកក្កដា។ អេស្ប៉ាញឈ្នះពានជាលើកទី៤ ស្របពេលកីឡាករក្នុងក្រុមជាច្រើនរួមមានខ្សែបម្រើ Rodri ជាប់ជាកីឡាករល្អបំផុត, Dani Olmo ស៊ុតបញ្ចូលទីច្រើន និង Lamine Yamal កីឡាករវ័យក្មេងល្អជាងគេប្រចាំព្រឹត្តិការណ៍។
|
អេស្ប៉ាញ បន្តផ្តល់មេរៀនដ៏ឈឺចាប់ដល់អង់គ្លេស ដោយមិនអនុញ្ញាតឱ្យក្រុមរហស្សនាមតោកំណាច អាចរកបានពានរង្វាន់ទ្វីបអឺរ៉ុបលើកដំបូង ដោយប្រើពេលរង់ចាំ ៦៤ឆ្នាំ។ អេស្ប៉ាញ ឈ្នះការប្រកួតលទ្ធផល ២-១ កើតចេញពីសមត្ថភាពកីឡាករវ័យក្មេងជាច្រើន លាយឡំនឹងក្រុមកីឡាករជើងចាស់មានបទពិសោធន៍លេងការប្រកួតវគ្គផ្តាច់ព្រ័ត្រក្នុងពានរង្វាន់ប្រចាំក្លិបមួយចំនួនថែមទៀត រួមគ្នាបំបាក់អង់គ្លេស។ អេស្ប៉ាញ បន្ទាប់ពីឈ្នះពានពួកគេក៏នឹងត្រូវកាន់ទឹកប្រាក់ចំនួន ២៨,២៥លានអឺរ៉ូ (៣០,៤លានដុល្លារ) ពីការប្រកួតមិនដែលចាញ់ទាល់សោះ សូម្បីស្មើ ក្នុងព្រឹត្តិការណ៍ Euro 2024។ ទឹកប្រាក់ទទួលបានដល់ទៅ ៣០,៤លានដុល្លារពីការប្រកួតនេះ គឺជាប្រាក់រង្វាន់បូកសរុបរាល់ការឈ្នះការប្រកួតទាំងអស់ពីវគ្គចែកពូល ដល់វគ្គផ្តាច់ព្រ័ត្រ។ ចាប់តាំងពីវគ្គចែកពូល Euro 2024 រហូតដល់ការប្រកួតផ្តាច់ព្រ័ត្រនេះ អេស្ប៉ាញបន្តរក្សាកំណត់ត្រាឈ្នះ ១០០ភាគរយ ដើម្បីលើកពាន ដូចទៅនឹងកាលឆ្នាំ ២០០៨ និង ២០១២ ពេលដែលពួកគេឈ្នះជើងឯកទ្វីបអឺរ៉ុប។ ភាពលេចធ្លោរនៃទម្រង់លេងរបស់អេស្ប៉ាញ បានបង្ហាញតាំងតែវគ្គដំបូងមក ដោយពួកគេបានបំបាក់ក្រុមខ្លាំងៗ ដូចជាម្ចាស់ការពារជើងឯកអ៊ីតាលី ១-០, ក្រូអាស៊ី ៣-០ និងអាល់បានី ១-០។ ការប្រកួតវគ្គជម្រុះ ១៦ក្រុម អេស្ប៉ាញបន្តទម្លាក់ក្រុមហ្ស៊កហ្ស៊ី ៤-១ មុនពេលទៅទម្លាក់ម្ចាស់ផ្ទះអាល្លឺម៉ង់ ២-១ ជាមួយលទ្ធផលដ៏តានតឹង។ ចូលវគ្គពាក់កណ្តាលផ្តាច់ព្រ័ត្រ អេស្ប៉ាញបញ្ចប់ដំណើររបស់បារាំង ដោយយកឈ្នះការប្រកួតលទ្ធផល ២-១ ដើម្បីមកដណ្តើមពានបានសម្រេចពេលយកឈ្នះអង់គ្លេស ២-១ ក្នុងវគ្គផ្តាច់ព្រ័ត្រ។ ពិតណាស់អេស្ប៉ាញ មានកីឡាករស្ថិតក្នុងទម្រង់ប្រព័ន្ធលេងដ៏យល់ចិត្តគ្នាល្អខ្លាំងបំផុតមួយ ពីតំបន់ការពារ បម្រើរហូតដល់តំបន់ប្រយុទ្ធថែមទៀង។ កីឡាករខ្សែបម្រើ Rodri Gonzales ដែលលេងឱ្យក្រុម Manchester City ចាប់តាំងពីវគ្គចែកពូលមករូបគេតែងតែលេងពេញម៉ោងសម្រាប់ក្រុមជម្រើសជាតិអេស្ប៉ាញ កីឡាកររូបនេះតែងមានការចល័តគ្រប់តំបន់ទាំងការពារ បម្រើ មិនថាតំបន់ប្រយុទ្ធនោះឡើយ។ ការបង្ហាញសមត្ថភាពដ៏ពូកែរបស់កីឡាកររូបនេះ បានធ្វើឱ្យការប្រកួត Euro 2024 ខ្សែបម្រើ Rodri បានឈ្នះពានឯកត្តជន ជាកីឡាករដែលលេងល្អបំផុតប្រចាំការប្រកួត (Best Player of Tournament)។ ចំណែកកីឡាករខ្សែប្រយុទ្ធវ័យក្មេង Lamine Yamal វិញបានបង្កើតភាពអស្ចារ្យ និងកំណត់ត្រាជាច្រើនក្នុងការប្រកួត Euro 2024 ដោយរូបគេទទួលបានការចាប់អារម្មណ៍ខ្លាំងពីកម្រិតអាយុ និងសមត្ថភាពដែលអាចលេងឱ្យជម្រើសជាតិអេស្ប៉ាញក្នុងព្រឹត្តិការណ៍ដ៏ធំ ថែមទាំងធ្វើបានល្អ។ Yamal ក្នុងការប្រកួតរកបាន ១គ្រាប់ និងបញ្ជូនបាល់ ៤គ្រាប់ដល់មិត្តរួមក្រុម ក៏បានក្លាយជាកំណត់ត្រាកីឡាករវ័យក្មេងបញ្ជូនបាល់ច្រើនជាងគេក្នុងការប្រកួត។ មិនតែប៉ុណ្ណោះ Yamal ក៏ជាកីឡាករវ័យក្មេងជាងគេនៅទូទាំងពិភពលោក និងប្រចាំប្រវត្តិសាស្ត្របាល់ទាត់ដែលបានលេងក្នុងវគ្គផ្តាច់ព្រ័ត្រពានអន្តរជាតិ និងឈ្នះពាន។ សមត្ថភាពដ៏ខ្លាំងពូកែរបស់យុវជន Yamal បានធ្វើឱ្យរូបគេក្លាយជាកីឡាករ ដែលមានវ័យក្មេងលេងបានល្អបំផុតប្រចាំព្រឹត្តិការណ៍ Euro 2024។ ភាគច្រើនគឺកីឡាករអេស្ប៉ាញទាំងអស់ហើយ ដែលបានកាន់កាប់កំណត់ត្រា និងពានឯកត្តជកប្រចាំការប្រកួត Euro 2024 ដូចគ្នានេះដែរ ខ្សែបម្រើ Dani Olmo ក៏បង្ហាញសមត្ថភាពដ៏ភ្ញាក់ផ្អើល រហូតក្លាយជាកម្លាំងសំខាន់ក្នុងជម្រើស ១១នាក់ អេស្ប៉ាញ តាំងពីវគ្គជម្រុះ ១១ក្រុមមក។ Dani Olmo បានជាប់ឈ្មោះជាកីឡាករល្អស៊ុតបញ្ចូលទីច្រើនជាងគេប្រចាំការប្រកួត ដោយរូបគេរកបាន ៣គ្រាប់ ទោះបីជាស្មើជាមួយនឹងកីឡាករជាច្រើនដូចជា Cody Gakpoរបស់ហូឡង់, Nico Williams អេស្ប៉ាញ, Harry Kane អង់គ្លេស, Georges Mikautadze ហ្ស៊កហ្ស៊ី, Jamal Musiala អាល្លឺម៉ង់ និងកីឡាករ Ivan Schranz៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6306.txt
|
ក្រុមម្ចាស់ជើងឯក Euro 2024 អេស្ប៉ាញ មានកីឡាករដល់ទៅ ៦រូប ស្ថិតក្នុងការជ្រើសរើសជាកីឡាករ ១១នាក់ ល្អបំផុតប្រចាំព្រឹត្តិការណ៍ ក្នុងចំណោមកីឡាករទាំង ៦ មានវត្តមានរបស់ Lamine Yamal ជាកីឡាករក្មេងជាងគេក្នុងការប្រកួតទាំងមូល។ នេះបើតាមការបង្ហាញជម្រើស ១១នាក់ ល្អបំផុតប្រចាំព្រឹត្តិការណ៍ពីសំណាក់សហព័ន្ធបាល់ទាត់អឺរ៉ុប (UEFA) ថ្ងៃទី១៦ ខែកក្កដា។
|
កីឡាករទាំង ៦នាក់ របស់អេស្ប៉ាញ រួមមាន ខ្សែប្រយុទ្ធស្លាប Nico Williams ជាកីឡាករដែលជិតស្និទ្ធិបំផុតជាមួយនឹង Lamine Yamal ស្ថិតនៅក្នុងតំបន់ខ្សែប្រយុទ្ធស្លាបទាំងសងខាង។ តំបន់ខ្សែបម្រើគឺកីឡាករអេស្ប៉ាញទាំង ៣រូប រួមមាន Fabian Ruiz, Dani Olmo, Rodri និងខ្សែការពារស្លាបឆ្វេង Marc Cucurella ស្ថិតនៅតំបន់ការពារ។ ចំណែកកីឡាករ ៥រូប ដទៃផ្សេងទៀត មានកីឡាករខ្សែការពារ Kyle Walker ជាកីឡាករតែម្នាក់ប៉ុណ្ណោះមកពីក្រុមជម្រើសជាតិអង់គ្លេស។ អង់គ្លេសចាញ់ការប្រកួតផ្តាច់ព្រ័ត្រលទ្ធផល ២-១ ក្រោមថ្វីជើងអេស្ប៉ាញ កាលពីថ្ងៃទី១៤ ខែកក្កដា។ ខ្សែការពារបារាំង William Saliba និងកីឡាករ Manuel Akanji ស្ថិតក្នុងតំបន់ខ្សែការពារកណ្តាលល្អបំផុត ខណៈអ្នកចាំទីបារាំង Mike Maignan ជាកីឡាករចាំទីល្អបំផុតក្នុងជម្រើស ១១នាក់ ប្រចាំការប្រកួត។ កីឡាករ Jamal Musiala របស់ក្រុមម្ចាស់ផ្ទះអាល្លឺម៉ង់ ដែលធ្លាក់ត្រឹមវគ្គ ៨ក្រុម ចុងក្រោយ ស្ថិតក្នុងតំបន់ប្រយុទ្ធកណ្តាលទោល តែម្នាក់ឯង។ ក្រុមកីឡាករទាំង ១១នាក់ ល្អបំផុតប្រចាំព្រឹត្តិការណ៍ ត្រូវបានជ្រើសរើសដោយក្រុមអ្នកសង្កេតការណ៍បច្ចេកទេស របស់ UEFA៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6307.txt
|
ការប្រកួតវគ្គផ្តាច់ព្រ័ត្រ Copa America រវាងអាហ្សង់ទីន និងកូឡុំប៊ី បានពន្យារពេលជាងមួយម៉ោងឯណោះ ដោយសារហ្វូងអ្នកគាំទ្រសម្រុកចូល និងផ្លោះចូលកីឡដ្ឋានយ៉ាងអនាធិបតេយ្យ។
|
ប៉ុន្មានម៉ោងមុនការប្រកួតវគ្គផ្តាច់ព្រ័ត្រជើងឯកទ្វីបអាម៉េរិកនៅកីឡដ្ឋាន Hard Rock ក្នុងក្រុង Miami សហរដ្ឋអាម៉េរិក នៅព្រឹកថ្ងៃទី១៥ ខែកក្កដា អ្នកគាំទ្រភាគច្រើនរបស់កូឡុំប៊ីបានបង្កចលាចល ដោយសម្រុកចូលកីឡាដ្ឋានយ៉ាងរញ៉េរញ៉ៃ ទាំងគ្មានសំបុត្រ។ តាមរយៈវីដេអូឃ្លីបដែលបានបង្ហោះនៅលើប្រព័ន្ធផ្សព្វផ្សាយសង្គម អ្នកគាំទ្រពាក់ពណ៌លឿង និងក្រហមរបស់កូឡុំប៊ី បានផ្លោះរបង រត់ទម្លុះកាត់មុខមន្ត្រីប៉ូលីស និងខ្លះលោតពីលើផ្លូវរថភ្លើងសុវត្ថិភាពនៅជិតច្រកចូល ដើម្បីចូលកីឡដ្ឋាន។ មន្រ្តីអ្នករៀបចំការប្រកួត សន្តិសុខ និងប៉ូលីស បានតតាំងជាមួយក្រុមអ្នកគាំទ្រទាំងនោះ ដើម្បីរារាំងពូកគេដែលគ្មានសំបុត្រមិនឱ្យចូលកីឡដ្ឋាន។ សកម្មភាពនោះក៏បានបង្កើតជាហិង្សាផងដែរ។ ដោយសារ ភាពអនាធិបតេយ្យ ដូច្នេះម្ចាស់ផ្ទះអាម៉េរិក បានសម្រេចពន្យារពេលជាងម៉ោងពោលពីម៉ោង៧ព្រឹក ទៅម៉ោងជាង៨វិញ។ ជំនួបរវាងក្រុមទាំងបានដំណើរដល់វគ្គបន្ថែមម៉ោង១៥នាទីលើកទី១ហើយ ក្រោយគ្មានគ្រាប់បាល់ស៊ុតបញ្ចូលទីគ្នានៅម៉ោង៩០នាទី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6308.txt
|
អាហ្សង់ទីនក្លាយជាម្ចាស់ជើងឯក Copa America ឆ្នាំ ២០២៤ តាមរយៈការឈ្នះកូឡុំប៊ីក្នុងម៉ោងបន្ថែម១៥នាទីពីរដងក្នុងលទ្ធផល ១-០ នៅជំនួបវគ្គផ្តាច់ព្រ័ត្រ នៅព្រឹកថ្ងៃទី១៥ ខែកក្កដា។
|
ក្នុងការប្រកួតវគ្គផ្តាច់ព្រ័ត្រជើងឯកទ្វីបអាម៉េរិកនៅកីឡដ្ឋាន Hard Rock ក្នុងក្រុង Miami សហរដ្ឋអាម៉េរិក ដែលត្រូវបានពន្យារពេលជាងមួយម៉ោង ដោយសារហ្វូងអ្នកគាំទ្រសម្រុកចូល និងផ្លោះចូលកីឡដ្ឋានយ៉ាងអនាធិបតេយ្យនោះ មិនមានការស៊ុតបញ្ចូលទីគ្នាឡើយនៅម៉ោង៩០នាទី រវាងម្ចាស់ការពារជើងឯកអាហ្សង់ទីន និងកូឡុំប៊ី។ ក្រុមទាំងពីរត្រូវបន្ថែមម៉ោង១៥នាទីពីរដង ដោយបន្ថែមលើកទី១នៅតែគ្មានការស៊ុតចូលគ្នា។ នៅវគ្គបន្ថែមម៉ោង១៥នាទីលើកទី២ នៅនាទី១១២ ខ្សែប្រយុទ្ធ Lautaro Martínez ទាត់ចូលទីគ្រាប់បាល់ជ័យជម្នះ ដើម្បីជួយអាហ្សង់ទីន ឈ្នះកូឡុំប៊ីទាំងស្រដាបត្រដួស ១-០។ នេះជាការការពារតំណែងជើងឯករបស់អាហ្សង់ទីនបានសម្រេច និងជាការឈ្នះជើងឯក Copa America លើកទី៣របស់ពួកគេ។ ប្រធានក្រុម Lionel Messi រួមចំណែងយ៉ាងសំខាន់ក្រុមការជួយក្រុមជម្រើសជាតិខ្លួនឈ្នះជើងឯកប្រចាំទ្វីបអាម៉េរិក២លើកជាប់គ្នា និង FIFA World Cup ឆ្នាំ ២០២២ ផង។ ដោយឡែក កូឡុំប៊ីបានត្រឹមសោកស្តាយ ដែលបង្ហាញស្វែងរកជើងឯកជាលើកទី២របស់ខ្លួន។ កូឡុំប៊ី ឈ្នះ Copa America លើកដំបូងនៅឆ្នាំ២០០១ បន្ទាប់ពីរងជើងឯកនៅឆ្នាំ១៩៧៥។ អ៊ុយរូហ្គាយ បញ្ចប់ក្នុងចំណាត់ថ្នាក់លេខ៣ ក្រោយឈ្នះកាដាណា ២-០ នៃព្រឹត្តិការណ៍ Copa America ឆ្នាំ២០២៤ ដែលអាម៉េរិកទទួលសិទ្ធធ្វើម្ចាស់ផ្ទះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6309.txt
|
Cavan Sullivan ខ្សែបម្រើក្រុម Philadelphia Union ដែលមានវ័យទើបតែ ១៤ឆ្នាំ បានក្លាយជាកីឡាករវ័យក្មេងបំផុតក្នុងប្រវត្តិសាស្ត្រលីគកីឡាបាល់ទាត់កំពូលអាម៉េរិក (MLS)។ Sullivan បានបំបែកកំណត់ត្រារបស់ Freddy Adu ក្រោយកាន់កាប់រយៈពេល២០ឆ្នាំ។
|
Sullivan បានបង្ហាញខ្លួនលើកដំបូងឱ្យក្រុម Philadelphia ក្នុងនាមជាកីឡាករបម្រុង ក្រោយប្តូរចូលនៅនាទីទី ៨៥ ក្នុងជ័យជម្នះលើក្រុម New England Revolution ក្នុងលទ្ធផល ៥-១ នៅជំនួបលីគកំពូលអាម៉េរិក សប្តាហ៍ទី២៤ នៅព្រឹកថ្ងៃទី១៨ ខែកក្កដានេះ។ បង្ហាញខ្លួនដំបូងនៅវ័យ ១៤ឆ្នាំ និង ២៩៣ថ្ងៃ Sullivan បានបំបែកកំណត់ត្រាកំណត់ត្រាចាស់របស់មិត្តរួមជាតិអាម៉េរិក Freddy Adu ដែលធ្លាប់កាន់កំណត់ត្រាកីឡាករក្មេងជាងគេនៅ MLS នៅអាយុ ១៤ឆ្នាំ និង ៣០៦ ថ្ងៃ នៅពេលបង្ហាញខ្លួនឱ្យ DC United ក្នុងឆ្នាំ ២០០៤។ Sullivan ដែលបានចុះកិច្ចសន្យាចូលរួមជាមួយក្រុមឈុតធំ Philadelphia ក្នុងខែឧសភា ក៏បានក្លាយជាកីឡាករអាម៉េរិកខាងជើងក្មេងបំផុតក្នុងការប្រកួតកីឡាជាក្រុមផងដែរ។ ដោយ Philadelphia Union មានកិច្ចសហការជាមួយ City Group ដែលមានមហាសេដ្ឋីអេមីរ៉ាតអារ៉ាប់រួបជាម្ចាស់នោះ Sullivan បានបង្ហាញគោលដៅរបស់ខ្លួនទៅចូលរួមជាមួយ Manchester City នាពេលអនាគត។ «ទាំង Philadelphia និង Man City សុទ្ធតែជាក្លិបអស្ចារ្យ។ Sullivan បានប្រាប់កាសែត ESPN ដូច្នេះ ខណៈរូបគេរំពឹងថា នឹងអាចទៅចូលរួមជាមក្រុមមេឃខៀវនៃលីគកំពូលអង់គ្លេស នៅអាយុ១៨ឆ្នាំ។ ដោយឡែក Freddy Adu ដែលសព្វថ្ងៃមានវ័យ៣៥ឆ្នាំ បានអបអរចំពោះ Cavan Sullivan ដែលបានបំបែកកំណត់ត្រារបស់ខ្លួន។ Adu ដែលជាអតីតសមាជិក Philadelphia ដែនោះ សរសេរលើបណ្តាញសង្គមថា៖ «នេះជាកំណត់ត្រាដ៏លំបាកមួយក្នុងការបំបែក ប៉ុន្តែ Sullivan អាចធ្វើវាបានសម្រេច។ សូមអបអរសាទរ Sullivan»៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_631.txt
|
នៅក្នុងវចនានុក្រមខ្មែរ របស់សម្តេចព្រះសង្ឃរាជ ជួន ណាត បានបញ្ជាក់ថា ពាក្យទាំងពីរនេះប្រើក្នុងន័យផ្សេងពីគ្នា។
|
១. ពាក្យ «សិទ្ធិ» មានន័យថា សេចក្តីសម្រេច, សេចក្តីសម្រេចផលឬផលសម្រេច, សេចក្តីស័ក្តិសិទ្ធិ, អំណាច, សេចក្តីអង់អាច, សេចក្តីសម្រេចតាមអំណាចច្បាប់។ ២. ពាក្យ «សិទ្ធ» មានន័យថា ដែលសម្រេចហើយ, ដែលសម្រេចតាមមាត្រាច្បាប់, ដែលស័ក្តិសិទ្ធិ, សម្បូណ៌, ពូកែ, ជំនាញ, មានប្រាជ្ញាវាងវៃ៕ [ដកស្រង់ពីវចនានុក្រមខ្មែរ សម្តេចព្រះសង្ឃរាជ ជួន ណាត (Version 2.0)] អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6310.txt
|
ក្រុមអត្តពលិកកម្ពុជា ដណ្តើមបានមេដាយសរុបចំនួន៩ ក្នុងនោះមាស១ ប្រាក់៥ និងសំរឹទ្ធ៣ ពីការប្រកួតកីឡាសាកលវិទ្យាល័យអាស៊ាន លើកទី២១ Asean University Games 2024 នៅប្រទេសឥណ្ឌូណេស៊ី។ ក្នុងចំណោម១១ប្រទេសតំបន់អាស៊ីចូលរួម កម្ពុជា បញ្ចប់ក្នុងចំណាត់ថ្នាក់ទី៩ ស្របពេលម្ចាស់ផ្ទះឈរកំពូលតារាង តាមពីក្រោយដោយថៃ និងម៉ាឡេស៊ី។
|
ការប្រកួតកីឡាសាកលវិទ្យាល័យអាស៊ានលើកទី២១ នៅក្រុង Surabaya និង Malang ប្រទេសឥណ្ឌូណេស៊ី បានបិទបញ្ចប់ហើយនៅថ្ងៃទី៦ ខែកក្កដា បន្ទាប់ពីដំណើរការប្រកួតតាំងពីថ្ងៃទី២៥ ខែមិថុនាមក។ ក្រោយដំណើរការប្រកួតរយៈពេល១២ថ្ងៃ ដែលមាន១១ប្រទេសតំបន់អាស៊ីអាគ្នេយ៍ចូលរួម ម្ចាស់ផ្ទះឥណ្ឌូណេស៊ី ដណ្តើមបានមេដាយច្រើនជាងគេសរុប២៩៦មេដាយ ក្នុងនោះមាស១២៦ ប្រាក់៩៩ និងសំរឹទ្ធ៧១ តាមពីក្រោយដោយថៃ ដែលឈ្នះមេដាយមាស៥៣ ប្រាក់៤៩ និងសំរឹទ្ធ២៩ សរុប១៣១មេដាយ។ ម៉ាឡេស៊ី បញ្ចប់ក្នុងចំណាត់ថ្នាក់ទី៣ ដោយរកបានមេដាយសរុប១៤៧ ក្នុងនោះមាស៣៨ ប្រាក់៤៧ និងសំរឹទ្ធ៦២។ ដោយឡែកកម្ពុជាបញ្ចប់ក្នុងចំណាត់ថ្នាក់ទី៩ ដោយរកបានមេដាយមាស១ ប្រាក់៥ និងសំរឹទ្ធ១ ដោយនាំមុខ ព្រុយណេ ដែលរកបានមេដាយមាស១គត់ និងទីម័រខាងកើត រកបានប្រាក់១ និងសំរឹទ្ធ៩ ស្ថិតនៅបាតតារាង។ មេដាយមាសរបស់កម្ពុជា ធ្វើបានដោយអត្ដពលិកប៊ូល និងប៉េតង់កម្ពុជា តាមរយៈការយកឈ្នះថៃ នៅវគ្គផ្ដាច់ព្រ័ត្រ ក្នុងលទ្ធផល ១៣ទល់៧ លើវិញ្ញាសាឯកត្តជនបុរស។ មេដាយប្រាក់របស់កម្ពុជា ភាគច្រើនទទួលបានពីកីឡាតេក្វាន់ដូ WT។ ៤ប្រភេទកីឡា ដែលទទួលបានមេដាយក្នុងចំណោម៦ប្រភេទកីឡា ដែលកម្ពុជាបញ្ជូនទៅចូលរួមប្រកួត រួមមាន ប្រភេទកីឡាប៉េតង់ទទួលបានមេដាយ មាស១ ប្រាក់១ និងសំរឹទ្ធ២ សរុប៤។ កីឡាយូដូ ទទួលបានមេដាយប្រាក់១ កីឡាតេក្វាន់ដូ WT ទទួលបានមេដាយ ប្រាក់៣ និងកីឡាការ៉ាតេ ទទួលបាន មេដាយសំរិទ្ធឹ១។ វៀតណាម បញ្ចប់ក្នុងចំណត់ថ្នាក់លេខ៤ តាមពីក្រោយដោយ សិង្ហបុរី ហ្វីលីពីន ឡាវ និងមីយ៉ាន់ម៉ា។ កម្ពុជា បានបញ្ជូនប្រតិភូកីឡាថ្នាក់ដឹកនាំ កីឡាករ-ការិនី គ្រូបង្វឹក សរុប ៤៥នាក់ ដោយប្រកួតលើ ៦ប្រភេទកីឡា មានដូចជា កីឡាប៉េតង់, តេក្វាន់ដូ WT, ការ៉ាតេ, អត្ដពលកម្ម, ហែលទឹក និងយូដូ ស្របពេលម្ចាស់ផ្ទះឥណ្ឌូណេស៊ី បានដាក់បញ្ចូល២១ប្រភេទកីឡា លើ២៥០វិញ្ញាសា ដើម្បីប្រកួតប្រជែង AUG 2024៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6311.txt
|
ខ្សែប្រយុទ្ធវ័យក្មេង Lamine Yamal បានទិញផ្ទះចំនួន ៣ខ្នង សម្រាប់ឪពុក ម្តាយ និងជីដូនរបស់គេ នៅក្នុងទីក្រុងកំណើតក្នុងតំបន់ Catalonia ក្រោយពេលកីឡាករវ័យ ១៧ឆ្នាំ បានឈ្នះពានរង្វាន់ Euro 2024 ជាមួយនឹងក្រុមជម្រើសអេស្ប៉ាញ។
|
បើតាមការចុះផ្សាយរបស់កាសែត The Sun តារាបាល់ទាត់វ័យក្មេងរបស់ក្រុមជម្រើជាតិអេស្ប៉ាញ បានទិញផ្ទះសម្រាប់លោកយាយរបស់គេ នៅក្បែផ្ទះរបស់គេរស់នៅស្ថិតក្នុងទីក្រុង Rocafonda តំបន់ Catalonia ប្រហែល ៣៥គីឡូម៉ែត្រពីក្លិប Barcelona។ បច្ចុប្បន្ន Yamal កំពុងទទួលបានពេលវេលាសម្រាកវិសមកាល ក្រោយបេសកកម្មបាល់ទាត់ជាមួយនឹងក្រុមជម្រើសជាតិអេស្ប៉ាញ ដោយរូបគេ បានចំណាយពេលវេលាជាមួយនឹងម្តាយ និងជីដូន។ Yamal បានទិញផ្ទះមួយសម្រាប់ម្តាយ នៅក្បែទីក្រុង ជាកន្លែងដែលគេបានចាប់កំណើត និងបានធំធាត់ឡើង។ ផ្ទះ ១ខ្នង ទៀត សម្រាប់ឪពុក ដែលខ្សែប្រយុទ្ធវ័យ ១៧ឆ្នាំ បានទិញស្ថិតក្នុងទីក្រុង Barcelona តែម្តង ដែលជាទីតាំងក្លិប Barcelona ដែលគេកំពុងប្រកបអាជីព។ កីឡាករវ័យក្មេងដ៏មានទេពកោសល្យ មានភាពរាក់ទាក់ ហើយរូបគេជាប់ចិត្តយ៉ាងខ្លាំងជាមួយនឹងក្រុមគ្រួសារ និងស្រុកកំណើតរបស់គេ។ Lamine Yamal តែងតែលើកដៃជាសញ្ញាលេខ ៣០៤ ដែលជាលេខកូដតំបន់របស់ទីក្រុង Rocafonda នៅពេលដែលរូបគេបានស៊ុតបាល់បញ្ចូលទីក្នុងការប្រកួតម្តងៗ។ ដោយឡែកសម្រាប់ក្រុមគ្រួសាររបស់ Yamal វិញ ឪពុករបស់គេមកពីប្រទេសម៉ារ៉ុក ហើយម្តាយរបស់គេ ជាជនជាតិហ្គីណេអេក្វាទ័រ ប៉ុន្តែអ្នកទាំង ២ បានលែងលះគ្នា តាំងតែពីពេលដែល Yamal នៅវ័យកុមារ។ Yamal មានបងស្រីម្នាក់ និងប្អូនប្រុសម្នាក់។ Yamal បានចាប់ផ្តើមអាជីពដំបូងជាមួយនឹងក្លិប Barca នៅវ័យ ១៥ឆ្នាំ ហើយរូបគេបានបង្ហាញសមត្ថភាពកើនឡើងខ្លាំងជាបន្តបន្ទាប់ ក្នុងនាមជាខ្សែប្រយុទ្ធស្លាបស្តាំ និងរកបាន ៧ គ្រាប់ ពីការបង្ហាញខ្លួនចំនួន ៥១លើក ឱ្យក្លិប Barca។ កាលពីខែសីហា ឆ្នាំ ២០២៣ Yamal បានបន្តកិច្ចសន្យាជាមួយក្លិប Barca រហូតដល់ឆ្នាំ ២០២៦។ ដោយឡែកស្ថិតក្នុង Euro 2024 កីឡាករវ័យ ១៧ឆ្នាំ តែងតែបានចាប់ផ្តើមនៅក្នុងជម្រើស ១១នាក់ដំបូង ចំនួន ៧ប្រកួត ដែលក្រុមអេស្ប៉ាញបានលេង និងយកឈ្នះការប្រកួតទាំងអស់នោះ។ Yamal បានក្លាយជាកីឡាករវ័យក្មេងបំផុតបង្ហាញខ្លួនប្រចាំព្រឹត្តិការណ៍ ថែមទាំងជាកីឡាករវ័យក្មេងបំផុតដែលរកបានគ្រាប់បាល់ នៅការបង្ហាញខ្លួនលើកដំបូង ដ៏ដូចជាការបញ្ជូនបាល់ចំនួន ៤លើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6312.txt
|
ប្រទេសអាហ្សង់ទីន បានសុំទោសទៅកាន់បារាំង ជុំវិញការស្រែកច្រៀង ដោយប្រើពាក្យប្រមាថទៅលើកីឡាករបារាំង អំឡុងពេលអបអរជ័យជម្នះពាន Copa America 2024។
|
បើតាមការអះអាងរបស់ការិយាល័យ ប្រធានាធិបតីអាហ្សង់ទីនលោក Javier Milei ថ្ងៃទី១៩ ខែកក្កដា ខ្លួនបានបញ្ជូនមន្ត្រីជាន់ខ្ពស់ទៅកាន់ស្ថានទូតបារាំង ដើម្បីពន្យល់ពីករណីនេះ។ កន្លងមកសហព័ន្ធបាល់ទាត់អន្តរជាតិ FIFA បានប្រកាសថានឹងស៊ើបអង្កេត ចំពោះការស្រែកច្រៀង លាយឡំពាក្យប្រមាថរើសអើងជាតិសាសន៍ ពីសំណាក់ក្រុមកីឡាករជម្រើសជាតិអាហ្សង់ទីន ពេលអបអរជ័យជម្នះពាន Copa America។ មូលហេតុដែលនាំឱ្យឈានដល់ការប្តឹងទៅកាន់ FIFA ពីសំណាក់សហព័ន្ធបាល់ទាត់បារាំង FFF ព្រោះតែមានប្រតិ្តកម្មយ៉ាងខ្លាំងទៅលើការបង្ហោះវីដេអូមួយពីសំណាក់កីឡាករ Enzo Fernandez ដែលបង្ហាញពីការច្រៀងរបស់មិត្តរួមក្រុមអាហ្សង់ទីន ដោយប្រើពាក្យទាក់ទងទៅនឹងកីឡាករបារាំង។ កីឡាករវ័យ ២៣ឆ្នាំ លេងឱ្យក្រុម Chelsea ក៏បានបង្ហោះសារសុំទោសជាសាធារណៈនៅលើបណ្តាញសង្គម Instagram។ ក្លិប Chelsea ក៏បានអះអាងថា នឹងចាត់វិធានការតឹងរឹងចំពោះអាកប្បកិរិយា បែបររើសអើងជាតិសាសន៍ របស់កីឡាករខ្លួននេះ។ ចំណែក លោក Julio Garro ជាអនុលេខាធិការផ្នែកកីឡាករ របស់ក្រុមជម្រើសជាតិអាហ្សង់ទីន ត្រូវបានបណ្តេញចេញពីតំណែង ក្នុងសប្តាហ៍នេះផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6313.txt
|
កីឡាករខ្សែបម្រើ Luka Modric បានចុះកិច្ចសន្យាលេងឱ្យក្លិប Real Madrid មួយឆ្នាំទៀត។ កីឡាករសញ្ជាតិក្រូអាស៊ីប ផុតកិច្ចសន្យារបស់ខ្លួនក្រោយបញ្ចប់រដូវកាលមុន ខណៈកិច្ចសន្យាថ្មីមានសុពលភាព ក្រោយបញ្ចប់ដូវកាល ២០២៤-២៥។
|
កីឡាករវ័យ ៣៨ឆ្នាំ និងជាម្ចាស់ពាន Ballon D’Or ក្នុងឆ្នាំ ២០១៨ បានជួយឱ្យ Real Madrid ឈ្នះពានរង្វាន់ UEFA Champions League ៦លើក រួមជាមួយនឹងពានរង្វាន់ La Liga ជាលើកទី៤ កាលពីរដូវកាលមុន។ កិច្ចសន្យារបស់ Modric កាលពីមុនត្រូវផុតកំណត់នៅចុងបញ្ចប់រដូវកាល ២០២៣-២៤ ប៉ុន្តែខ្សែបម្រើសញ្ជាតិក្រូអាស៊ី បាននិយាយប្រាប់អ្នកគាំទ្រថា រូបគេចង់បន្តនៅលេងឱ្យក្លិបចំនួន ១រដូវកាល បន្ថែមទៀត អំឡុងពេលពិធីអបអរពានរង្វាន់ Champions League ក្នុងកីឡដ្ឋាន Santiago Bernabeu។ កីឡាករវ័យ ៣៨ឆ្នាំ រួមចំណែកជួយ Real Madrid ឈ្នះពានក្លិបកំពូលតំបន់អឺរ៉ុបលើកទី១៥។ ស្ថិតក្នុងក្រុមផ្ទាល់ ក៏គ្មានកីឡាកររូបណាដែលបានឈ្នះពានរង្វាន់ច្រើនដូច Modric ឡើយ។ អតីតសមាជិក Tottenham Hotspur រូបនេះបានឈ្នះពានជាមួយក្រុមរហូតដល់ទៅ ២៦លើក ចាប់តាំងពីចូលរួមក្នុងឆ្នាំ ២០១២។ កន្លងមក Modric ត្រូវបានគេគិតថានឹងចូលនិវត្តន៍ដូចទៅនឹងមិត្តរួមក្រុមរបស់គេ Toni Kroos ដែលមានវ័យ ៣៤ឆ្នាំ។ យ៉ាងណាក្តី Modric ក្រោយបញ្ចប់រដូវកាល និងក្រុមធ្លាក់ចេញពីវគ្គចែកពូលពានរង្វាន់ Euro 2024 គេមិនបានបង្ហាញគម្រោងថានឹងចូលនិវត្តន៍ពីអាជីពជាកីឡាករនៅឡើយទេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6314.txt
|
ក្រុមការពារតំណែងជើងឯក អាហ្សង់ទីនឡើងទៅកាន់វគ្គផ្តាច់ព្រ័ត្រ Copa America ឆ្នាំ ២០២៤ តាមរយៈការយកឈ្នះកាណាដា ២-០ ក្នុងការប្រកួតវគ្គពាក់កណ្តាលផ្តាច់ព្រ័ត្រ នៅព្រឹកថ្ងៃទី១០ ខែកក្កដា។
|
Julián Álvarez និង ប្រធានក្រុម Lionel Messi សម្រេចបាន១គ្រាប់ម្នាក់ដើម្បីជួយអាហ្សង់ទីនឡើងទៅការពារជើងឯកពានរង្វាន់ទ្វីបអាម៉េរិក ឆ្នាំ២០២៤ ដែលរៀបចំនៅទឹកដីអាម៉េរិក។ ក្រោមការដឹកនាំរបស់គ្រូបង្វឹកលោក Lionel Scaloni អាហ្សង់ទីន បានគ្រង់តំណែងជើងឯក Copa America នៅឆ្នាំ ២០២១ និងជាលើកទី២ ក្រោយខកខាន ២៨ឆ្នាំ។ អាហ្សង់ទីន ឈ្នះជើងឯកទ្វីបអាម៉េរិកនេះលើកដំបូងនៅឆ្នាំ ១៩៩៣។ កក់កៅអីវគ្គផ្តាច់ព្រ័ត្រឆ្នាំ២០២៤ អាហ្សង់ទីន ត្រូវរង់ចាំជំនួបរវាងកូឡុំប៊ី និងអ៊ុយរូហ្កាល ដែលត្រូវប៉ះគ្នានៅវគ្គពាក់កណ្តាលផ្តាច់ព្រ័ត្រ នៅថ្ងៃទី១១ ខែកក្កដា វេលាម៉ោង ៧ព្រឹក [ម៉ោងនៅកម្ពុជា]។ អ៊ុយរូហ្កាល ជាម្ចាស់ជើងឯក Copa America ៤លើក ច្រើនជាងគេលំដាប់ទី២ បន្ទាប់ពីប្រេស៊ីល ដែលឈ្នះ៥លើក ស្របពេលកូឡុំប៊ី គ្រងជើងឯកមួយលើក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6315.txt
|
ក្រុមគោក្រហមអេស្ប៉ាញ បង្ហាញទម្រង់លេងកាន់តែល្អខ្លាំងក្នុងជំនួបយកឈ្នះ លើក្រុមជម្រើសជាតិហ្ស៊កហ្ស៊ី ជំនួបវគ្គ ១៦ក្រុម ព្រឹត្តិការណ៍ Euro 2024 ដោយលទ្ធផល ៤-១ រាត្រីឈានចូលថ្ងៃទី១ ខែកក្កដា។ ការស៊ុតបញ្ចូលទីក្នុងការប្រកួតធ្វើឡើងដោយកីឡាករអេស្ប៉ាញទាំងអស់ ខណៈអេស្ប៉ាញដែលគ្របដណ្តប់ការប្រកួតខ្លាំង ឈ្នះកៅអីវគ្គ ៨ក្រុម ជាលើកទី៨ ក្រុមប្រវត្តិសាស្ត្រ។
|
ជាការប្រកួតដែលក្រុមម្ចាស់ពាន ៣សម័យ អេស្ប៉ាញ គ្របដណ្តបគ្រប់គ្រងការប្រកួតខ្លាំងលើក្រុមចំណូលថ្មីហ្ស៊កហ្ស៊ី នៅការប្រកួតវគ្គទីមួយ គ្រាប់បាល់ ២គ្រាប់ ត្រូវបានស៊ុតបំប៉ោងសំណាញ់ទី។ ទោះជាតាំងពីដើមវគ្គអេស្ប៉ាញព្យាយាមសម្រុកសន្ធាប់ ប៉ុន្តែការវាយបកដ៏លឿន និងជាឱកាស ១លើក ដែលហ្ស៊កហ្ស៊ីបង្កើតបាននៅនាទី១៨ ដើម្បីនាំមុខលើអេស្ប៉ាញមុន ដោយការបញ្ជូនបាល់ចូលខាងមុខតំបន់គ្រោះថ្នាក់អេស្ប៉ាញ ហើយកីឡាករ Robin Le Normand ភ្លាត់ស្នៀតធ្វើចូលទីខ្លួនឯង។ ជាការដូ ១គ្រាប់សម្រាប់ហ្ស៊កហ្ស៊ី អេស្ប៉ាញនៅតែរក្សាក្បួនទម្រង់លេងគ្រប់គ្រងបាល់ ដើម្បីរកឱកាសស៊ុតទម្លោះសំណាញ់ទីហ្ស៊កហ្ស៊ី រហូតដល់នាទី៣៩ កីឡាករ Rodri ស៊ុតបាល់យ៉ាងល្អតាមស្មើ ១-១ ត្រឡប់មកវិញ។ ការប្រកួតដែលពិបាកសម្រាប់ក្រុមកីឡាករហ្ស៊កហ្ស៊ី មួយនេះនៅពេលប៉ះអេស្ប៉ាញ ត្រឹមវគ្គទី១ បញ្ចប់ទៅក្នុងលទ្ធផល ១-១។ ស័ក្តិសមជាក្រុមម្ចាស់ជើងឯក ៣សម័យ ដែលកំពុងមានទម្រង់លេងល្អខ្លាំង អេស្ប៉ាញបើកឆាកការប្រកួតវគ្គទី២ ដោយការនាំមុខលើហ្ស៊កហ្ស៊ី នៅនាទី៥១ ជាការតែតបាល់ដោយខ្សែបម្រើ Fabian Ruiz ពីការលើកដ៏ល្អស្អាតរបស់កីឡាករវ័យក្មេងប្រចាំការប្រកួត Lamine Yamal។ អេស្ប៉ាញបន្តនាំមុខការប្រកួត ២-១ ក៏នៅតែបន្តសម្រុកសន្ធាប់កាន់តែខ្លាំងឡើង រហូតខ្លួនអាចរកបានគ្រាប់ទី៣ កើតពីឱកាសរបូតបាល់ដាច់មាត់ពីការសម្រុករបស់ហ្ស៊កហ្ស៊ី ខ្សែប្រយុទ្ធវ័យក្មេង Nico Williams Jr បណ្តើរបាល់សំដៅទីរហូតស៊ុតបញ្ចូលទីដ៏មុតស្រួចនៅនាទី៧៥ អ្នកចាំទីហ្ស៊កហ្ស៊ីបានត្រឹមស្រឡាំងកាំងមិនអាចសង្គ្រោះបាន។ កីឡាករខ្សែប្រយុទ្ធទើបប្តូរចូលដើមវគ្គទី១ Dani Olmo ក៏រួមចំណែករកបានគ្រាប់បាល់បន្ថែមទី៤ សម្រាប់អេស្ប៉ាញ នៅនាទី៨៣ ខណៈហ្ស៊កហ្ស៊ី ហាក់បាត់បង់កម្លាំងក្នុងការទប់ទល់ការសម្រុករបស់គូប្រកួត។ ការប្រកួតរវាងអេស្ប៉ាញ និងហ្ស៊កហ្ស៊ី បញ្ចប់ទៅដោយក្រុមរហស្សនាមគោក្រហមយកឈ្នះការប្រកួតដោយងាយស្រួល ជាមួយលទ្ធផល ៤-១ ត្រឹមពេញវគ្គ ៩០នាទី។ អេស្ប៉ាញ បន្តដំណើរទៅកាន់វគ្គ ៨ក្រុម ជាលើកទី៨ ក្នុងប្រវត្តិសាស្រ្តខ្លួន ដោយការប្រកួតក្រោយនឹងជាជំនួបសំខាន់បំផុតប្រចាំព្រឹត្តិការណ៍ដោយប៉ះម្ចាស់ផ្ទះអាល្លឺម៉ង់ជាជើងឯក ៣សម័យដូចគ្នាក្នុងព្រឹត្តិការណ៍ Euro សម្រាប់វគ្គ ៨ក្រុមចុងក្រោយ។ ហ្ស៊កហ្ស៊ីដែលបង្ហាញខ្លួនលើកដំបូងក្នុងព្រឹត្តិការណ៍ និងឡើងវគ្គ ១៦លើក ដំបូង ក៏ត្រូវហាល់អាវត្រឹមវគ្គនេះដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6316.txt
|
ម្ចាស់ផ្ទះឥណ្ឌូណេស៊ី បានកៅអីវគ្គពាក់កណ្តាលផ្តាច់ព្រ័ត្រ Asean U16 Boy’s Championship មុនគេ តាមរយៈការវាយបកយកឈ្នះឡាវ ក្នុងលទ្ធផល ៦-១ ក្នុងវគ្គសន្សំពិន្ទុជុំទី៣ ពូល A នៅយប់ថ្ងៃទី២៧ ខែមិថុនា។ ឡាវ សល់ឱកាសតិចតួចប៉ុណ្ណោះ ក្នុងការប្រជែងលេខ២ល្អ ដែលជាការផ្តល់ឱកាសឱ្យកម្ពុជា ប្រជែងយកចំណាត់ថ្នាក់លេខ១ ក្នុងពូល B ផង និងលេខ២ល្អផង។ U16 កម្ពុជា ត្រូវតតាំងព្រុយណេ នៅជំនួបវគ្គសន្សំពិន្ទុចុងក្រោយ នៅថ្ងៃទី២៨ ខែមិថុនា វេលាម៉ោង ៣រសៀលនេះ។
|
U16 ឡាវ ស្ទើរតែអស់ឱកាសប្រជែងលេខ២ល្អទៅហើយ បន្ទាប់ពីចាញ់ឥណ្ឌូនេស៊ី នៅជំនួបចុងក្រោយពូល A។ ឥណ្ឌូនេស៊ី បញ្ចប់ក្នុងចំណាត់ថ្នាក់លេខ១ ក្នុងពូលដោយមាន៩ពិន្ទុពេញ ស្របពេល ឡាវ បានចំណាត់ថ្នាក់លេខ២ មាន៦ពិន្ទុ និងមានសំណល់គ្រាប់បាល់ -១។ សិង្ហបុរី និងហ្វីលីពីន ហាលអាវ។ បរាជ័យរបស់ឡាវ បានជួយកម្ពុជា មានឱកាសប្រជែងលេខ២ល្អ ប្រសិនបើមិនអាចដណ្តើមបានលេខ១ ក្នុងពូល B។ ឆ្លងកាត់ពីរប្រកួត ឈ្នះ១ និងស្មើ១ ក្រុមដែលដឹកនាំដោយគ្រូបង្វឹកសញ្ជាតិជប៉ុន លោក Koji Gyotoku រកបាន៤ពិន្ទុ ស្មើក្រុមលេខ១វៀតណាត ដោយខុសតែសំណល់គ្រាប់បាល់ប៉ុណ្ណោះ។ កម្ពុជា មានសំណល់១គ្រាប់ ឯវៀតណាមមាន១៥គ្រាប់។ ជំនួបចុងក្រោយពូល B នេះ កម្ពុជា ត្រូវតទល់ព្រុយណេ ដែលនៅបាតតារាងគ្មានពិន្ទុរាប់ ស្របពេលវៀតណាម ជួបមីយ៉ាន់ម៉ា ដែលមាន៣ពិន្ទុ ឈរលេខ៣។ ក្រៅពីត្រូវដណ្តើមលេខ១ក្នុងពូលជាមួយវៀតណាម កម្ពុជា ត្រូវប្រជែងលេខ២ល្អជាមួយថៃ និងអូស្ត្រាលី ដែលជាក្រុមខ្លាំងក្នុងពូល C។ ថៃ ឈរលេខ១ ពូល C បណ្តោះអាសន្ន ដោយមាន៤ពិន្ទុ ស្មើក្រុមលេខ២អូស្ត្រាលី ខុសតែសំណល់គ្រាប់បាល់៦គ្រាប់ និង២គ្រាប់ប៉ុណ្ណោះ។ ជំនួបចុងក្រោយពូលនេះ ថៃត្រូវជួបម៉ាឡេស៊ី ដែលឈរលេខ៣ មាន៣ពិន្ទុ ខណៈ អូស្ត្រាលី ប៉ះទីម័រខាងកើត ដែលធ្វើឡើងនៅថ្ងៃទី២៩ ខែមិថុនា វេលាម៉ោង ៣រសៀល។ កម្ពុជា ឡាវ មីយ៉ាន់ម៉ា ម៉ាឡេស៊ី វៀតណាម ថៃ និងអូស្ត្រាលី ត្រូវប្រជែងយក៣កៅអី ទៅវគ្គពាក់កណ្តាលផ្តាច់ព្រ័ត្រ Asean U16 ឆ្នាំ២០២៤។ ក្នុងចំណោម៧ក្រុមនេះ កម្ពុជា វៀតណាម ថៃ និងអូស្ត្រាលី មានប្រៀបខ្ពស់ជាងគេ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6317.txt
|
តោកំណាចអង់គ្លេសបង្កើតភាពភ្ញាក់ផ្អើល ពីក្រុមហៀបធ្លាក់ចេញពីការប្រកួត បានការជួយសង្គ្រោះពីការស៊ុតរបស់ Jude Bellingham ចុងម៉ោងតាមស្មើ រហូតវាយបកឈ្នះការប្រកួតទម្លាក់ស្លូវ៉ាគី ក្នុងការប្រកួត Euro 2024 វគ្គ ១៦ក្រុម លទ្ធផលបញ្ចប់ ១២០នាទី ២-១។ អង់គ្លេស រួមដំណើរទៅវគ្គ ១/៤ ជាមួយនឹងម្ចាស់ផ្ទះអាល្លឺម៉ង់ និងទៅប៉ះស្វ៊ីស ជាដៃគូវគ្គបន្ទាប់។
|
ជំនួបមានគ្រាប់បាល់កើតឡើងត្រឹមតែ ១គ្រាប់ រវាងអង់គ្លេស និងស្លូវ៉ាគី នៅវគ្គទី១ អង់គ្លេសហាក់បីជាមានទម្រង់លេងគ្រប់ដណ្តប់ខ្លាំងទៅលើស្លូវ៉ាគី តែយ៉ាងណាស្លូវ៉ាគីដើមវគ្គក៏មានឱកាសសម្រុកវាយបកវិញមួយចំនួនលើអង់គ្លេស។ អង់គ្លេសមានឱកាស ១លើក ជា ២លើក តែមិនចំគោលដៅ និងគ្មានសំណាងសម្រុកតំបន់គ្រោះថ្នាក់ស្លូវ៉ាគីដោយងាយ ស្លូវ៉ាគី ប្រើឱកាសសម្រុកនិងស៊ុតត្រឹមតែ ៤លើក សម្រេចបានគ្រាប់បាល់នាំមុខ ១គ្រាប់ នៅនាទី២៥ ពីការស៊ុតរបស់ Ivan Schranz បញ្ជូនយ៉ាងល្អពីមិត្តរួមក្រុម។ នៅចុងវគ្គទី១ អង៉គ្លេសក៏មានឱកាសសម្រុកខ្លាំង ប៉ុន្តែហាក់បីជាគ្មានឱកាសក្នុងការរកគ្រាប់បាល់តាមស្មើ រហូតបញ្ចប់ការប្រកួតក្នុងលទ្ធផលស្លូវ៉ាគី បន្តនាំមុខ ១-០។ ចូលវគ្គទី២ អង់គ្លេសប្រែប្រួលទម្រង់សម្រុកកាន់តែខ្លាំងដើម្បីចង់តាមស្មើ និងមិនចង់ធ្លាក់ចេញពីការប្រកួត ឱកាសកើតឡើងនៅនាទី៥០ ពីការស៊ុតរបស់ Phil Foden បញ្ជូនយ៉ាងល្អពី Kieran Trippier ប៉ុន្តែជាគ្រាប់បាល់បដិសេធដោយប្រព័ន្ធ VAR ព្រោះជាជំហរ Offside។ អង់គ្លេសបន្តបុកសម្រុកកាន់តែខ្លាំង និងការប្តូរកីឡាករបន្ថែមតំបន់ប្រយុទ្ធ តែទោះជាបែបណា ការនាំមុខ ១គ្រាប់របស់ស្លូវ៉ាគី ធ្វើឱ្យពួកគេ ពង្រឹងតំបន់ការពារកាន់តែខ្លាំងឡើង។ អង់គ្លេសកើតមានក្តីសង្ឃឹមឡើងវិញ នៅចុងម៉ោងបន្ថែមមុនបញ្ចប់ការប្រកួត Jude Bellingham សង្គ្រោះក្រុមអង់គ្លេសពីការស៊ុតបកក្រោយបញ្ចូលទី ១គ្រាប់ តាមស្មើលទ្ធផល ១-១ មកវិញ ដើម្បីនាំស្លូវ៉ាគីបន្តទៅការប្រកួតបន្ថែមម៉ោង ១៥នាទី ២ដង។ ចូលដើមវគ្គនៃម៉ោងបន្ថែម ១៥នាទី ២ដង អង់គ្លេសដែលហាក់បីជាមានសំណាងឡើងវិញ រកបានគ្រាប់បាល់វាយបកនាំមុខលើស្លូវ៉ាគី ដោយប្រធានក្រុម Harry Kane សម្រេចបានពីការតែតនៅនាទី៩១ ពោលបើកការប្រកួតបានត្រឹមតែ ១នាទី ប៉ុណ្ណោះ។ ស្លូវ៉ាគី ធ្វេសប្រហែសធ្វើឱ្យសង្ឃឹមឡើងវគ្គ ៨ក្រុម ឃ្លាតឆ្ងាយ ក្រោយការប្រកួតអង់គ្លេសវាយបកឈ្នះការប្រកួត ក្នុងរយៈពេល ១២០នាទី ២-១។ អង់គ្លេសជាក្រុមទី៣ កក់កៅវគ្គ ៨ក្រុម ចុងក្រោយ ទាំងប្រផិតប្រផើយ ក្រោយពេលដែលម្ចាស់ផ្ទះអាល្លឺម៉ង់ទម្លាក់ ដាណឺម៉ាក ២-០ ហើយស្វ៊ីសជាដៃគូរបស់អង៉គ្លេសវគ្គ ៨ក្រុម ដែលទម្លាក់ក្រុមការពារតំណែងអ៊ីតាលី លទ្ធផល ២-០៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6318.txt
|
ខ្សែប្រយុទ្ធ Lionel Messi ទំនងអាចនឹងខកខានជួយអាហ្សង់ទីន ក្នុងការប្រកួតចុងក្រោយវគ្គចែកពូលទល់ក្រុមជម្រើសជាតិប៉េរូ ក្នុងព្រឹត្តិការណ៍ Copa America ដោយសារបញ្ហារបួស និងថែមទាំងបាត់មុខពីជំរំហ្វឹកហាត់។
|
តារាបាល់ទាត់វ័យ ៣៧ឆ្នាំ បានរងរបួសម្តងរួចមកហើយ នៅក្នុងការប្រកួតកាលជំនួបយកឈ្នះស៊ីលីកាលថ្ងៃទី២៥ ខែមិថុនា ជាមួយលទ្ធផល ១-០ ហើយរូបគេក៏ទទួលបានការព្យាបាលភ្លាមៗ ពេលបញ្ចប់វគ្គទីមួយនៅការប្រកួតនោះ។ ពេលនោះ Messi បានអះអាងថារូបគេមិនមានទំនុកចិត្តពេញលេញក្នុងការលេងឡើយ ព្រោះតែបញ្ហារបួសសាច់ដុំនៅជើងខាងស្តាំ ប៉ុន្តែគេនៅតែបន្តចូលលេងការប្រកួតនោះ និងបញ្ជូនបាល់ ១គ្រាប់ទៅកាន់ Lautaro Martinez តែតបញ្ចូលទី។ យ៉ាងណា ថ្ងៃទី២៧ ខែមិថុនា កីឡាករម្ចាស់ពាន Ballon d’Or ៨សម័យ បានបន្តស្នាក់នៅសណ្ឋាគារបស់ក្រុមអាហ្សង់ទីន និងមិនបានធ្វើដំណើរជាមួយក្រុមទៅហ្វឹកហាត់ឡើយ ដែលស្ថិតក្នុងជំរុំហ្វឹកហាត់ សកលវិទ្យាល័យអន្តរជាតិ Florida។ ក្រោយចប់ការប្រកួត Messi ក៏ធ្លាប់បានអះអាងដែរថារូបគេមានបញ្ហារបួស និងមិនមានទំនុកចិត្តខ្ពស់ក្នុងការលេងឱ្យបានល្អឡើយ។ Messi បាននិយាយដូច្នេះថា៖«ខ្ញុំមានអារម្មណ៍ថាមានបញ្ហាមិនស្រួលនៅសាច់ដុំខាងស្តាំរបស់ខ្ញុំតាំងពីចាប់ផ្តើមនៃការប្រកួត។ វាពិតជាត្រឹមត្រូវណាស់ ខណៈរឿងនេះមិនបង្កឱ្យកាន់តែខ្លាំងឡើង។ ប៉ុន្តែខ្ញុំនៅតែអាចបន្តការប្រកួតរហូតដល់ចប់ ហើយយើងនឹងតាមដានបន្តទៀតថាវានឹងទៅជាបែបណា។ នៅពេលចូលលេងដំបូង សាច់ដុំខ្ញុំចាប់ផ្តើមមានបញ្ហា ហើយខ្ញុំគ្មានអារម្មណ៍ឈឺចាប់ប៉ុន្មានឡើយ តែខ្ញុំពិបាកក្នុងការធ្វើចលនាផ្លាស់ទី ពេលជួបបញ្ហាបែបនេះ។»។ យ៉ាងណាលោក Lionel Scaloni ក៏ធ្លាប់បានអះអាងក្នុងសន្និសីទកាសែត ក្រោយឈ្នះការប្រកួតទល់ស៊ីលីដែលថា ការប្រកួតចុងក្រោយរបស់អាហ្សង់ទីន លោកនឹងមានការផ្លាស់ប្តូរសមាសភាពជម្រើស ១១នាក់ មួយចំនួន ដើម្បីប្រកួតទល់ប៉េរូ។ លោក Scaloni អះអាងបន្ថែមថាលោក នឹងផ្តល់ឱកាសដល់ក្រុមកីឡាករយុវជនឱ្យចូលសាកល្បងសមត្ថភាពក្នុងការប្រកួតចុងក្រោយវគ្គចែកពូល។ បច្ចុប្បន្នអាហ្សង់ទីនជាក្រុមឈរកំពូលតារាងពូល A ក្រោយពេលពួកគេបានយកឈ្នះការប្រកួត ២លើក ដោយឈ្នះកាណាដា ២-១ និងឈ្នះស៊ីលី ១-០។ ក្រុមការពារតំណែង Copa America មួយនេះក៏បានក្លាយជាក្រុមដំបូងគេដែលបានកក់កៅអីឆ្លងទៅកាន់វគ្គ ៨ក្រុមចុងក្រោយ ផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6319.txt
|
ខ្សែប្រយុទ្ធ Lionel Messi បានវិលត្រឡប់ចូលហ្វឹកហាត់ជាមួយនឹងក្រុមជម្រើសជាតិអាហ្សង់ទីនឡើងវិញ ខណៈក្រុមការពារតំណែងជើងឯក កំពុងត្រៀមខ្លួនសម្រាប់ការប្រកួតវគ្គ ៨ក្រុម ចុងក្រោយ ប៉ះក្រុមអេក្វាទ័រ ក្នុងពានរង្វាន់ Copa America ដែលធ្វើឡើងក្នុងទីក្រុង Houston។
|
កីឡាករវ័យ ៣៧ឆ្នាំ បានខកខានការប្រកួតក្នុងជំនួបដែលអាហ្សង់ទីនយកឈ្នះលទ្ធផល ២-០ លើក្រុមប៉េរូ វគ្គចែកពូល A ចុងក្រោយ កាលពីថ្ងៃទី២៩ ខែមិថុនា។ មុនការប្រកួតនោះ Messi មិនបានទៅហ្វឹកហាត់ជាមួយក្រុមនោះទេ ព្រោះរូបគេជួបបញ្ហារបួសសាច់ដុំ អំឡុងពេលប្រកួតទល់នឹងក្រុមស៊ីលី។ យ៉ាងណាក្រោយការសម្រាករយៈពេលប៉ុន្មានថ្ងៃ របស់តារាបាល់ទាត់លំដាប់ពិភពលោក សហព័ន្ធបាល់ទាត់អាហ្សង់ទីន ក៏បានចេញសេចក្តីប្រកាសថា កីឡាករវ័យ ៣៧ឆ្នាំ បានវិលត្រឡប់ចូលការប្រកួត បន្ទាប់ពីរូបគេបានធ្វើតេស្តអំពីបញ្ហារបួស។ ដោយឡែកនៅក្នុងការប្រកួតពានរង្វាន់ Copa America ក្នុងឆ្នាំ ២០២៤ នេះ ខ្សែប្រយុទ្ធ Messi មិនទាន់រកបានគ្រាប់បាល់នៅឡើយសម្រាប់ក្រុមជម្រើសជាតិ ហើយក៏លើកដំបូងក្នុងការប្រកួតអន្តរជាតិសម្រាប់រូបគេ។ យ៉ាងក្រឡែកទៅកាន់ការប្រកួតនៅតំបន់អឺរ៉ុបវិញ Euro 2024 ដៃគូប្រជែងរបស់គេ Cristiano Ronaldo ក៏មិនទាន់រកបានគ្រាប់បាល់ស៊ុតបញ្ចូលដូចគ្នា ក្នុងវគ្គចែកពូល។ គូសបញ្ជាក់ថា អាហ្សង់ទីនក្រុមការពារជើងឯក និងត្រូវជួបតទល់នឹងក្រុមអេក្វាទ័រ នៅថ្ងៃទី៤ ខែកក្កដា ស្ថិតក្នុងទីក្រុង Houston រដ្ឋតិចសាស់ ប្រទេសអាម៉េរិក៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_632.txt
|
កងទ័ពចិន និងឥណ្ឌា បានចាប់ផ្ដើមរំសាយចេញពីតំបន់ព្រំដែនត្រង់ចំណុច Gogra-Hotsprings នៅភាគខាងលិចតំបន់ហិម៉ាល័យ។ នេះបើតាមការប្រកាសរបស់ភាគីទាំង២ នៅថ្ងៃទី៩ ខែកញ្ញា។ យោធាមហាអំណាចទាំង២ បានប៉ះទង្កិចមួយប្រាវកាលពីឆ្នាំ២០២០ នៅតាមព្រំដែន ដែលបានធ្វើឱ្យទំនាក់ទំនងការទូតកាន់តែយ៉ាប់យ៉ឺន។
|
ក្នុងសេចក្ដីប្រកាសរៀងៗខ្លួន ឥណ្ឌា និងចិនអះអាងថា ការរំសាយទ័ពនៅតំបន់ព្រំដែន Gogra-Hotsprings នៅភាគខាងលិចតំបន់ហិម៉ាល័យកំពុងប្រព្រឹត្តទៅក្នុងរបៀបសម្របសម្រួល និងតាមគ្រោងទុកជាមុនដែលនឹងជួយរក្សាសន្តិភាពនៅតាមព្រំដែន។ យ៉ាងណាមិញ ប្រទេសទាំងពីរនៅតែពង្រាយទាហានរាប់ពាន់នាក់នៅតាមព្រំដែនគ្រប់គ្រងជាក់ស្ដែងដដែល។ ក្រសួងការពារជាតិចិននៅថ្ងៃទី៩ ខែកញ្ញា បានលើកឡើងថា ទាហានភាគីទាំងពីរបានចាប់ផ្តើមរំសាយទ័ពក្នុងលក្ខណៈស៊ីសង្វាក់គ្នា និងមានផែនការដូចគ្នា។ ក្រសួងការពារជាតិចិនក៏បន្ថែមថា នេះជាអំណោយផលដល់ការរក្សាសន្តិភាព និងភាពស្ងប់ស្ងាត់នៅតាមតំបន់ព្រំដែន។ ការរំសាយទ័ពនេះ បានកើតឡើងមុនកិច្ចប្រជុំថ្នាក់តំបន់នៅអ៊ូសបេគីស្ថាននៅសប្តាហ៍ក្រោយដែលប្រធានាធិបតីចិនលោក ស៊ី ជិងភីង និងនាយករដ្ឋមន្ត្រីឥណ្ឌាលោក នារិន្ទ្រា ម៉ូឌី ត្រូវរំពឹងថា នឹងមានវត្តមាននៅទីនោះ។ ឥណ្ឌា និងចិនមានព្រំដែនជាប់គ្នាប្រមាណ៣,៨០០គីឡូម៉ែត្រ។ ក្រោយការប៉ះទង្គិចក្នុងឆ្នាំ២០២០ មេបញ្ជាការជាន់ខ្ពស់យោធាប្រទេសទាំងពីរជួបគ្នា១៦លើកដើម្បីសម្រេចការរំសាយរៀងៗខ្លួនកម្លាំងតាមដំណាក់កាល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6320.txt
|
ម្ចាស់ផ្ទះឥណ្ឌូណេស៊ី ដណ្តើមបានចំណាត់ថ្នាក់លេខ៣ ពានរង្វាន់ Asean U16 Boy’s Championship បន្ទាប់ពីឈ្នះវៀតណាម ៥-០ នៅរសៀលថ្ងៃទី៣ ខែកក្កដា។
|
ទោះដណ្តើមចំណាត់ថ្នាក់លេខ៣ក៏ដោយ ប៉ុន្តែ U16 ឥណ្ឌូណេស៊ីមិនទុកមុខឱ្យវៀតណាម ដែលខកឱកាសឡើងវគ្គផ្តាច់ព្រ័ត្រជើងឯកអាយុវជនអាស៊ីអាគ្នេយ៍ ឆ្នាំ ២០២៤ ដូចគ្នា។ Zahaby Gholy និង Daniel Alfrido រកបាន២គ្រាប់ម្នាក់ និងមួយគ្រាប់ដោយ Dafa Zaidan។ ក្រោយបញ្ចប់ជំនួបដណ្តើមចំណាត់ថ្នាក់លេខ៣នេះ ការប្រកួតវគ្គផ្តាច់ព្រ័ត្ររវាងថៃ និងអូស្រាលី នឹងធ្វើឡើងនៅ វេលាម៉ោង ៧ និង៣០នាទីយប់។ ថៃ និងវៀតណាម ជាម្ចាស់ជើងឯកយុវជនអាយុក្រោម១៦ឆ្នាំ ៣លើកច្រើនជាងគេដូចគ្នា ស្របពេលអូស្រ្តាលី និងឥណ្ឌូណេស៊ី ធ្លាប់ឈ្នះ២លើកដូចគ្នា។ តើថៃ អាចបង្កើតកំណត់ត្រានាំមុខគេជាលើកទី៤ ឬ អូស្ត្រាលី ប្រជែងបានជើងឯកជាលើកទី៣? អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6321.txt
|
កីឡាករ Bukayo Saka ស៊ុត ១គ្រាប់តាមស្មើ ចំណែក Jordan Pickford សង្គ្រោះបាល់ ១គ្រាប់វគ្គទាត់បាល់កាត់សេចក្តី ១១ម៉ែត្រ ជួយតោកំណាចអង់គ្លេស បន្តដំណើររបស់ខ្លួនទៅកាន់វគ្គពាក់កណ្តាលផ្តាច់ព្រ័ត្រពានរង្វាន់ Euro 2024។ អង់គ្លេសឈ្នះការស៊ុតបាល់កាត់សេចក្តី ១១ម៉ែត្រ លទ្ធផល ៥-៣ ទល់ស្វ៊ីស ក្រោយលទ្ធផលស្មើ ១-១ រយៈពេល ១២០ នាទី រាត្រីថ្ងៃទី៦ ខែកក្កដា។
|
រវាងអង់គ្លេស និងស្វ៊ីសក្នុងការប្រកួតវគ្គទីមួយ ក្រុមទាំងពីរហាក់មិនមានការប្រកួតដែលវាយសម្រុកគ្នាខ្លាំងប៉ុន្មានឡើយ ដោយក្រុមទាំងពីរនេះមានទម្រង់លេងប្រុងប្រយ័ត្នរៀងៗខ្លួន។ ដើមវគ្គស្វ៊ីសមានការគ្រប់គ្រងបានល្អច្រើនជាងអង់គ្លេស ប៉ុន្តែអង់គ្លេសក៏ដេញតាមដាក់សម្ពាធ និងដណ្តើមបាល់ដើម្បីស្វែងរកឱកាសបណ្តើរទៅកាន់តំបន់ប្រអប់ទីរបស់ស្វ៊ីសវិញដូចគ្នា។ ភាពរង្វើលនៃការប្រកួតរបស់ក្រុមទាំងពីរក្នុងវគ្គទីមួយ នៅតែរក្សាដដែល ទោះបីជាក្រុមសងខាង មានឱកាសសម្រុកខ្លាំងមុខទីមួយលើកជាពីរលើកដូចគ្នាក្តី ប៉ុន្តែការស៊ុតរកគ្រាប់បាល់ពីឱកាសដែលបង្កើតសុទ្ធសឹងតែគ្មានសំណាងខុសសំណាញ់ទីដូចគ្នា។ មកប៉ះអង់គ្លេស ក្រុមស៊្វីសដែលធ្វើបានល្អកាលពីវគ្គជម្រុះ ១៦ក្រុម ទម្លាក់អ៊ីតាលី ដូចជាធ្វើមិនបានល្អពេលប៉ះអង់គ្លេស ខណៈក្រុមរហស្សនាមតោកំណាចវិញ មានទម្រង់លេងល្អជាងពេលមុនៗ។ យ៉ាងណាវគ្គទី១ ទាំងពីរក្រុមនេះ បានត្រឹមតែបញ្ចប់ការប្រកួត ៤៥នាទី គ្មានគ្រាប់បាល់ស៊ុតបញ្ចូលទីគ្នាឡើយ។ ចូលវគ្គទីពីរអ្វីៗបានប្រែប្រួល ដោយទាំងអង់គ្លេស និងស្វ៊ីស លែងលាក់ទុកទម្រង់លេងអ្វីទៀតហើយ ទាំងពីរក្រុម សម្រុកគ្នាខ្លាំងឡើងចុះឡើងខុសពីវគ្គទីមួយ។ ស្វ៊ីសក៏ធ្វើកាន់តែល្អ ខណៈអង់គ្លេសក៏មិនបណ្តោយរបូតឱកាសងាយៗ ដូចគ្នា។ ឈានដល់នាទី៧៥ ស្វ៊ីសបង្កើតឱកាសគ្រាប់បាល់នាំមុខ ១គ្រាប់មុន ពីការស៊ុតរបស់កីឡាករ Breel Embolo បានយ៉ាងល្អ។ ក្រោយត្រូវនាំមុខអង់គ្លេសប្តូរកីឡាករបន្ថែមយុទ្ធសាស្រ្ត មិនឱ្យការនាំមុខរបស់ស្វ៊ីសបន្តដោយងាយស្រួល រហូតដល់នាទី៨០ ពោលស្វ៊ីសនាំមុខបានត្រឹម ៥នាទី ប៉ុណ្ណោះ Bukayo Saka ស៊ុតបាល់ពីលើតំបន់គ្រោះថ្នាក់តាមស្មើ ១-១ ត្រឡប់មកវិញ។ ការប្រកួតបញ្ចប់ទៅក្រោយលទ្ធផល ៩០នាទី អង់គ្លេស និងស្វ៊ីសគ្មានគ្រាប់ស៊ុតបន្ថែម ហើយដឹកដៃគ្នាដល់វគ្គបន្ថែម ១៥នាទី ២ដង។ កាន់តែតានតឹង ថែមទាំងក្រុមនីមួយៗមិនចង់ចាញ់រៀងៗខ្លួន ក្នុងវគ្គបន្ថែម ១៥នាទី ២ដង ការសម្រុកចុះឡើងក៏កាន់តែកើតឡើង កម្តៅនៃការប្រកួតក៏កាន់តែមានសន្ទុះ តែយ៉ាងណាគ្រាប់បាល់ក៏មានតែគ្មាន។ ទាំងអង់គ្លេសបន្តនាំគ្នាទៅកាន់ ការកាត់សេចក្តីនៅការប្រកួតទាត់បាល់ ១១ម៉ែត្រ។ វគ្គកាត់សេចក្តីចុងក្រោយអ្នកចាំទី Jordan Pickford ជាវីរបុរសជួយសង្គ្រោះអង់គ្លេស ដោយរូបសង្គ្រោះបានបាល់ ១គ្រាប់ ពីការស៊ុតរបស់កីឡាករ Manuel Akanji គ្រាប់ដំបូង ខណៈក្រុមកីឡាករអង់គ្លេស ៥រូបផ្សេងទៀតនាំគ្នាទាត់បាល់សម្រេចម្នាក់ ១គ្រាប់ ជួយអង់គ្លេសយកឈ្នះលទ្ធផល ៥-៣។ អង់គ្លេសឡើងវគ្គពាក់កណ្តាលផ្តាច់ព្រ័ត្រសារជាថ្មី ដោយនឹងត្រូវរង់ចាំក្រុមដែលជាការប្រកួតរវាងក្រុម ហូឡង់ ទល់នឹងតួកគី គូចុងក្រោយវគ្គ ៨ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6322.txt
|
កីឡាករវាយសីចិន Zhang Zhijie អាយុ ១៧ឆ្នាំ បានស្លាប់បន្ទាប់ពីដួលនៅលើទីលានក្នុងអំឡុងការប្រកួតអន្តរជាតិ ព្រឹត្តិការណ៍ Badminton Asia Junior Championships អាយុក្រោយ១៩ឆ្នាំ នៅទីក្រុង Yogyakarta ប្រទេសឥណ្ឌូណេស៊ី។ នេះបើតាមការបញ្ជាក់របស់មន្ត្រីកីឡាវាយសី នៅថ្ងៃទី១ ខែកក្កដានេះ។
|
ក្នុងជំនួបដំបូងទល់នឹងកីឡាករជប៉ុន Kazuma Kawano នៅថ្ងៃទី៣០ ស្របពេលពិន្ទុប្រដេញគ្នា ១១-១១ Zhang បានលើឥដ្ឋក្នុងទីលាន។ ភ្លាមៗ ក្រុមគ្រូពេទ្យបានចូលទៅពិនិត្យអាការ មុនសម្រេចដាក់រថយន្តសង្គ្រោះទៅមន្ទីរពេទ្យ ប៉ុន្តែជាអកុសល យុវជនរូបនេះបានបាត់បង់ជីវិត។ កីឡាវាយសីអាស៊ី និងសហព័ន្ធកីឡាវាយសីឥណ្ឌូណេស៊ី (PBSI) បានចេញសេចក្តីប្រកាសពីការស្លាប់របស់កីឡាករវាយស៊ី Zhang ផ្នែកបុរសលើវិញ្ញាសាឯកត្តជន ដែលខ្លួនបានរៀបចំ នៅឆ្នាំ២០២៤។ PBSI អះអាងថាមន្ត្រីអ្នករៀបចំ និងក្រុមគ្រូពេទ្យបានយកចិត្តទុកដាក់ចំពោះកីឡាករចូលរួមពីគ្រប់បណ្តាប្រទេស ដោយមិនមានការយឺតយ៉ាវក្នុងការសង្គ្រោះណាមួយឡើយ។ ទាំងសហព័ន្ធកីឡាវាយសីអាស៊ី រួមជាមួយ PBSI និងគណៈកម្មាធិការរៀបចំមានការសោកស្ដាយ និងចូលរួមរំលែកទុក្ខចំពោះឪពុកម្តាយ គ្រួសារកីឡាករវាយសីយុវជនអាយុ១៧ឆ្នាំ Zhang និងសហព័ន្ធកីឡាវាយសីចិនផងដែរ ចំពោះការបាត់បង់ធនធានកីឡាករដែលមានទេពកោសល្យម្នាក់។ ព្រឹត្តិការណ៍កីឡាវាយសីអន្តរជាតិ Badminton Asia Junior Championships U19 ឆ្នាំ ២០២៤ ដែលឥណ្ឌូណេស៊ីទទួលសិទ្ធធ្វើម្ចាស់ផ្ទះ ធ្វើឡើងពីថ្ងៃទី២៨ ខែមិថុនា ដល់ថ្ងៃទី២ ខែកក្កដា។ ការប្រកួតនេះមាន១៥ប្រទេសពីតំបន់អាស៊ីចូលរួមដណ្តើមមេដាយ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6323.txt
|
ក្លិប Manchester United នឹងកាត់បន្ថយការងារដែលគិតថាមិនសំខាន់ចោលចំនួន ២៥០កន្លែង និងលុបចោលសកម្មភាពដែលមិនសំខាន់មួយចំនួនផ្សេងទៀត ដើម្បីបន្ថយលើការចំណាយរបស់ក្លិប។
|
ជុំវិញការកាត់បន្ថយការងាររបស់ក្លិបរហស្សនាមបិសាចក្រហម លោក Sir Dave Brailsford ដែលជានាយកក្លិប បានសហការជាមួយនឹងក្រុមហ៊ុនសហម្ចាស់ក្លិប INEOS ដើម្បីត្រួតពិនិត្យលើប្រតិបត្តិការរបស់ក្លិប តាំងតែពីខែធ្នូ ឆ្នាំ ២០២៣ មកម្ល៉េះ។ នៅពេលដែលលោក Jim Ratcliffe ដែលជាម្ចាស់ក្លិបថ្មីចូលមកដល់ លោក Brailsford ក៏បានប្រាប់ក្រុមការងារក្លិប ពីការសម្រេចចិត្តរបស់លោក ឱ្យពួកគេត្រឡប់ទៅធ្វើការងារផ្សេងក្រៅពីកន្លែងក្លិបវិញ។ បើតាមការអះអាងរបស់ប្រភពក្នុងក្លិប Man Utd ការផ្លាស់ប្តូរ និងការកាត់បន្ថយការងារមិនចាំបាច់ទាំងនេះ ដើម្បីបន្ថយការចំណាយរបស់ក្លិបពីមួយឆ្នាំ ទៅមួយឆ្នាំ។ ក្រោយការត្រួតពិនិត្យការងារជាប្រចាំរបស់ក្រុមថ្នាក់ដឹកនាំក្លិបរួចមក ពួកគេរកឃើញថា ក្លិបមានបុគ្គលិកច្រើនលើសតម្រូវទៅទៀត។ ប្រភពដដែលនោះក៏បញ្ជាក់ថា ការងារឬសកម្មភាពណាដែលមិនចាំបាច់ នឹងត្រូវបញ្ឈប់ត្រឹមពេលដែលក្លិបសម្រេចកាត់បន្ថយការងារនេះទៅ។ យ៉ាងណាសកម្មភាព ឬការងារមិនចាំបាច់ទាំងនោះ មិនទាន់ត្រូវបានទទួលការបញ្ជាក់ពីខាងក្លិបយក្សស្ថិតក្នុងប្រទេសអង់គ្លេសមួយនេះឡើយ។ ប៉ុន្តែគោលបំណងគឺដើម្បីកាត់បន្ថយការងារ និងតម្លៃប្រាក់ឈ្នួលបុគ្គលិក។ បច្ចុប្បន្ននេះ ក្លិបបិសាចក្រហមមានបុគ្គលិកសរុបប្រមាណ ១១៥០នាក់ ធ្វើការពេញម៉ោងតែម្តង។ បើតាមការអះអាងរបស់លោក Jean Claude Blanc នាយកប្រតិបត្តិបណ្តោះអាសន្ន បានផ្តល់ព័ត៌មានថា ការប្រកាសកាត់បន្ថយការងារទាំងនោះ អំឡុងពេលកិច្ចប្រជុំជាមួយនឹងបុគ្គលិកក្លិបចូលរួមប្រហែល ៨០០នាក់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6324.txt
|
ក្រុមជម្រើសជាតិហូឡង់ មកដល់ការប្រកួតវគ្គ ១៦ក្រុម បង្ហាញទម្រង់លេងក៏ល្អខ្លាំងរបស់ខ្លួន ដើម្បីដណ្តើមបានកៅអីវគ្គ ៨ក្រុម ចុងក្រោយ ទម្លាក់ក្រុមរូម៉ានី នៅក្នុងការប្រកួតយកឈ្នះដោយលទ្ធផល ៣-០ រាត្រីថ្ងៃទី២ ខែកក្កដា ក្នុងកីឡដ្ឋាន Allianz Arena។
|
ការប្រកួតនៅវគ្គទីមួយ ហូឡង់ហាក់បីជាបង្ហាញទម្រង់លេងល្អប្លែកខ្លាំង ខុសពីវគ្គចែកពូល ដោយតំបន់ប្រយុទ្ធក្នុងការប្រកួតទល់រូម៉ានី មានភាពល្អប្រសើរឡើងវិញ។ ហូឡង់ជាក្រុមដែលបានបើកការសម្រុកខ្លាំងទៅលើរូម៉ានី ប៉ុន្តែក្រុមរូម៉ានីក៏ មានទម្រង់លេងមួយដែលមិនភ័យខ្លាចពីកម្រិតសមត្ថភាពរបស់ហូឡង់ឡើយ។ យ៉ាងណាមិញ នៅពាក់កណ្តាលវគ្គទីមួយ ហូឡង់បន្តដាក់សម្ពាធខ្លាំងរូម៉ានី រហូតអាចរកបានគ្រាប់បាល់នាំមុខ ១គ្រាប់មុន កើតចេញពីការស៊ុតរបស់កីឡាករខ្សែប្រយុទ្ធ Cody Gakpo ដែលជាការបញ្ជូនបាល់យ៉ាងល្អពីសំណាក់កីឡាករ Xavi Simons នៅត្រឹមនាទី២០។ បន្ទាប់ពីត្រូវបានហូឡង់នាំមុខមុន រូម៉ានីក៏មានការសម្រុកខ្លាំងត្រឡប់មកវិញ ដើម្បីរកគ្រាប់តាមស្មើ ប៉ុន្តែឱកាស ១លើក ជា ២លើក ធ្វើមិនបានសម្រេច តែងត្រូវបានជួយសង្គ្រោះពីអ្នកចាំទី និងក្រុមរនាំងខ្សែការពាររឹងមាំរបស់ហូឡង់។ ចូលវគ្គទីពីរ ទាំងហូឡង់ និងរូម៉ានី ហាក់បីមានការប្រកួតសម្រុកគ្នាទៅមកកាន់តែខ្លាំង ខណៈម្ខាងចង់រកគ្រាប់បាល់បន្ថែម ចំណែកម្ខាងទៀតចង់រកគ្រាប់តាមស្មើ។ នាំមុខ ១គ្រាប់នៅមិនទាន់ជាលទ្ធផលដែលហូឡង់ចង់បានឡើយ ដោយក្រុមរហស្សនាមពណ៌ទឹកក្រូចមួយនេះ តែងបន្តដាក់សម្ពាធពីការសម្រុកសន្ធាប់ មិនបណ្តោយឱ្យរូម៉ានី មានបាល់គ្រប់គ្រងដោយងាយស្រួល។ មិនទាន់បញ្ចប់ឡើយ ហូឡង់សម្រុកខ្លាំងរហូតទាល់តែរកបានគ្រាប់បាល់ទី២ ដើម្បីធានាកៅអីវគ្គ ៨ក្រុម របស់ពួកគេ ដោយការស៊ុតរបស់កីឡាករ Donyell Malen ដែលទើបប្តូរចូលដើមវគ្គទី២ សម្រេចសំណាញ់ទីនៅនាទី៨៣។ ចុងម៉ោងបន្ថែមទៅហើយ Donyell Malen រកបានគ្រាប់បាល់ទី៣ សម្រាប់ហូឡង់ ដើម្បីបញ្ចប់ការប្រកួតហូឡង់ ធ្វើបានល្អ យកឈ្នះការប្រកួតលទ្ធផល ៣-០ ទល់រូម៉ានី។ ហូឡង់បង្ហាញទម្រង់លេងល្អខ្លាំង នៅការប្រកួតវគ្គ ១៦ក្រុម ដោយក្រុមមួយនេះ តែងមានឱកាសល្អៗសម្រុកនៅក្នុងប្រអប់ទីគ្រោះថ្នាក់របស់រូម៉ានី ហើយថែមទាំងមានឱកាសស៊ុតចំគោលដៅជាច្រើនលើកផងដែរ។ កាលពីប្រកួតវគ្គចែកពូល ហូឡង់បង្ហាញកម្រិតគុណភាពក្នុងតំបន់ប្រយុទ្ធមិនបានល្អខ្លាំងប៉ុន្មានឡើយ រហូតធ្វើឱ្យពួកគេបញ្ចប់ចំណាត់ថ្នាក់លេខ ៣ ក្នុងពូល។ ឈ្នះការប្រកួត ហូឡង់ឡើងវគ្គ ៨ក្រុម គឺជាលើកជាទី៨ ក្នុងប្រវត្តិសាស្ត្រពានរង្វាន់ទ្វីបអឺរ៉ុប ដែលពួកគេធ្លាប់ធ្វើបាន។ ហូឡង់ក៏ជាម្ចាស់ពាន ១សម័យ ដោយពួកគេបានឈ្នះកាលពីឆ្នាំ ១៩៨៨។ ក្រោយបញ្ចប់ការប្រកួតនេះទៅ ហូឡង់ជាក្រុមកក់កៅអីវគ្គ ៨ក្រុម ចុងក្រោយបន្ថែម ១ទៀត ក្រោយពេលយកឈ្នះលើរូម៉ានី លទ្ធផល ២-០។ ហូឡង់ទៅកាន់វគ្គ ១/៤ នឹងត្រូវរង់ចាំក្រុមដែលឈ្នះការប្រកួតរវាង អូទ្រីស និងតួកគី ត្រូវប្រកួតប្រជែងគ្នាសម្រាប់កៅអី ១ ចុងក្រោយ វគ្គ ៨ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6325.txt
|
ក្រោយការប្រកួតដែលក្រុមជម្រើសជាតិព័រទុយហ្កាល់ ចាញ់ក្រោមថ្វីជើងហ្ស៊កហ្ស៊ី លទ្ធផល ២-០ ខ្សែប្រយុទ្ធ Cristiano Ronaldo ត្រូវបានគេមើលឃើញថា បន្តរងការរំខានពីសំណាក់អ្នកគាំទ្រ ដែលចង់ជួប និងថតរូប ជាមួយ។ អំឡុងពេលដើរត្រឡប់ចូលបន្ទប់ផ្លាស់សម្លៀកបំពាក់ ប្រធានក្រុមព័រទុយហ្កាល់ ត្រូវបានកងការពារសន្តិសុខការពារ និងរារាំងបំណងរបស់អ្នកគាំទ្រម្នាក់ដែលបានលោតពីលើកីឡដ្ឋាន ដើម្បីជួបតារាបាល់ទាត់វ័យ ៣៩ឆ្នាំរូបនេះ។
|
តាមរយៈឃ្លីបវីដេអូបានបង្ហោះនៅលើបណ្តាញសង្គម អ្នកគាំទ្រក្រុមព័រទុយហ្កាល់ម្នាក់ បានព្យាយាមលោតចុះទៅក្រោមត្រង់ច្រកចេញចូលបន្ទប់ផ្លាស់សម្លៀកបំពាក់ក្នុងកីឡដ្ឋាន Gelsenkirchen នៅពេលឃើញ Ronaldo បានដើរទៅដល់។ កងការពារសន្តិសុខ ក៏ដូចជាក្រុមអង្គរក្សក្នុងកីឡដ្ឋាន បានរារាំងដំណើរ Ronaldo នៅពេលឃើញអ្នកគាំទ្ររូបនោះ បានលោតចុះមកសំដៅកីឡាករឆ្នើម។ ភ្លាមៗក្រោយឃើញអ្នកគាំទ្ររូបនោះ បានលោតចុះមកដល់ក្រោម ហើយត្រូវបានរារាំង តារាបាល់ទាត់វ័យ ៣៩ឆ្នាំ បានបង្ហាញអាកប្បកិរិយាភ្ញាក់ផ្អើល និងស្រឡាំងកាំង មុនពេលបន្តដំណើរចូលទៅបន្ទប់ផ្លាស់សម្លៀកបំពាក់ក្នុងកីឡដ្ឋាន។ កាលពីជំនួបរវាងព័រទុយហ្កាល់ យកឈ្នះលើតួកគី អ្នកគាំទ្រប្រមាណ ៦នាក់ បានរត់ចូលទីលានសំដៅជួប Ronaldo ដែលរឿងនេះ បានធ្វើឱ្យសហព័ន្ធបាល់ទាត់ទ្វីបអឺរ៉ុប UEFA បានចាត់វិធានការរឹតបន្តឹងផ្នែកសន្តិសុខយ៉ាងខ្លាំង នៅរាល់កីឡដ្ឋាននីមួយៗ ដើម្បីកុំឱ្យមានការរំខានពីអ្នកគាំទ្ររត់ចូលទីលាន និងប៉ះពាល់ដល់កីឡាករ។ ប៉ុន្តែការរឹតបន្តឹងរបស់ UEFA ហាក់បីជារឿងពិបាកទប់ស្កាត់បានទាំងស្រុង ខណៈអ្នកគាំទ្រតែងព្យាយាមបំពេញបំណងខ្លួន និងតែងរកគ្រប់វិធីដើម្បីអាចឈានជើងទៅជិតតារាបាល់ទាត់ ដែលពួកគេចាត់ទុកជានិមិត្តរូប។ លើករណីនេះ គ្រូបង្វឹកក្រុមព័រទុយហ្កាល់លោក Roberto Martinez ក៏ធ្លាប់បានលើកឡើងរួចមកហើយថា ការរត់ចូលទីលានរបស់អ្នកគាំទ្រមិនមែនជាបញ្ហាធំទេ បើអ្នកគាំទ្រមានបំណងល្អ ប៉ុន្តែគ្រូបង្វឹករូបនោះក៏បានបង្ហាញក្តីបារម្ភពីសុវត្ថិភាពកីឡាករ ប្រសិនបើអ្នកគាំទ្រគ្មានបំណងល្អបានរត់ចូលទីលាន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6326.txt
|
ក្រុមជម្រើសជាតិបារាំង ជាក្រុមដែលត្រូវបន្តដំណើរទៅកាន់វគ្គពាក់កណ្តាលផ្តាច់ព្រ័ត្រ ក្រោយយកឈ្នះការប្រកួតលើព័រទុយហ្កាល់ក្នុងវគ្គទាត់បាល់កាត់សេចក្តី ១១ម៉ែត្រ លទ្ធផល ៥-៣ ក្រោយលទ្ធផលការប្រកួតស្មើ ០-០ រយៈពេល ១២០នាទី ក្នុងព្រឹត្តិការណ៍ Euro 2024 ថ្ងៃទី៦ ខែកក្កដា។
|
ការប្រកួតស្ថិតក្នុងវគ្គទីមួយ ទាំងព័រទុយហ្កាល់ និងបារាំង ហាក់បីមិនសូវបង្ហាញការសម្រុកគ្នាឡើងប៉ុន្មានឡើយ ដោយទាំងពីរក្រុមហាក់បីមានការប្រុងប្រយ័ត្នដូចគ្នា។ ដើមវគ្គបារាំងមានការដាក់សម្ពាធមួយចំនួន បន្ទាប់មកព័រទុយហ្កាល់ទៅវិញទេដែលគ្រប់គ្រងការប្រកួតខ្លាំងជាង។ ជំនួបវគ្គទីមួយខ្សត់គ្រាប់បាល់ មិនមានការស៊ុតបញ្ចូលទី ដោយទាំងពីរហាក់មិនទាន់ស្វែងរកឃើញយុទ្ធសាស្ត្រល្អក្នុងការសម្រុករកគ្រាប់ស៊ុតទម្លោះសំណាញ់ទីដូចគ្នា។ បញ្ចប់ការប្រកួតតង់ទីមួយការប្រកួតដែលមានភាពរង្វើល រក្សារហូតបញ្ចប់ ៤៥នាទី។ ចូលវគ្គទីពីរ ព័រទុយហ្កាល់កែប្រែស្ថានកាលការប្រកួត ដោយជាក្រុមដែលសម្រុកខ្លាំងទៅលើបារាំង ដែលព្យាយាមទប់ទល់។ នៅការប្រកួតដើមវគ្គ ជើងខ្លាំងព័រទុយហ្កាល់មានឱកាសបណ្តើរបាល់សំដៅទៅកាន់ប្រអប់ទីគ្រោះថ្នាក់របស់ បារាំង និងមានឱកាសស៊ុតល្អៗចំគោលដៅ ប៉ុន្តែតែងសង្គ្រោះបានដោយអ្នកចាំទី។ បារាំងចូលពាក់កណ្តាលវគ្គ ក៏មានឱកាសមកវិញខ្លះដើម្បីសម្រុករកគ្រាប់បាល់មកវិញ តែគ្មានសំណាងមិនចំគោលដៅ។ ទោះជាមានការសម្រុកគ្នាខ្លាំងយ៉ាងណា ក៏ព័រទុយហ្កាល់ និងបារាំង គ្មានសំណាងដូចគ្នាក្នុងការបញ្ចប់ទី រហូតទាញការប្រកួតរហូតដល់ចប់ការប្រកួត ៩០នាទី លទ្ធផលរក្សានៅ ០-០។ ចូលការប្រកួតបន្ថែមម៉ោង ១៥នាទី ២ដង ទាំង ២ក្រុម នៅតែមានការសម្រុកគ្នាខ្លាំងដដែល ដ្បិតម្ខាងៗព្យាយាមក្នុងការស្វែងរកគ្រាប់បាល់ដោយមិនចង់ចាញ់ការប្រកួតដូចគ្នា ប៉ុន្តែយ៉ាងណាកម្លាំងលេងជាច្រើននាទីកន្លងមក ក៏ថមថយសម្រាប់ក្រុមទាំងសងខាង។ ចុងបញ្ចប់ទាំងព័រទុយហ្កាល់នឹងបារាំង ត្រូវកាត់សេចក្តីក្នានៅការទាត់បាល់កាត់សេចក្តី ១១ម៉ែត្រ។ បារាំងជាក្រុមដែលឈ្នះកៅអីវគ្គបន្ត ក្រោយពេលកីឡាករ Joao Felix ស៊ុតបាល់កាត់សេចក្តីប៉ះបង្គោលទី ហុចឱកាសដល់បារាំងយកឈ្នះលទ្ធផលការស៊ុត ៥-៣។ បារាំងការប្រកួត ទម្លាក់ព័រទុយហ្កាល់ ដោយអាចសងសឹកមកវិញបាន បន្ទាប់ពីការចាញ់វគ្គផ្តាច់ព្រ័ត្រកាលលឆ្នាំ ២០១៦ បារាំង នឹងបន្តដំណើរទៅជួបអេស្ប៉ាញ នៅវគ្គពាក់កណ្តាលផ្តាច់ព្រ័ត្រ នៃពានរង្វាន់ UEFA Euro 2024៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6327.txt
|
លោក Ralf Rangnick គ្រូបង្វឹកក្រុមជម្រើសជាតិអូទ្រីស បង្ហាញភាពភ្ញាក់ផ្អើលខ្លាំង ចំពោះការធ្លាក់ចេញពីការប្រកួតព្រឹត្តិការណ៍ Euro 2024 ត្រឹមវគ្គ១៦ក្រុមចុងក្រោយ តាមរយៈបរាជ័យ ២-១ ក្រោមថ្វីជើងតួកគី។ អូទ្រីសបានត្រឹមសោកស្តាយទោះធ្វើបានល្អនៅវគ្គចែកពូល ក្នុងនាមជាក្រុមលេខ ១ ក្នុងពូល។
|
បន្ទាប់ពីធ្លាក់ចេញពីប្រកួត លោក Rangnick សញ្ជាតិអាល្លឺម៉ង់បានលើកឡើងថា ការប្រកួតចំនួន ៤លើក កន្លងមក ក្រុមរបស់លោកបានផ្តល់នូវភាពទាក់ទាញយ៉ាងខ្លាំង ហើយថែមទាំងជាក្រុមស័ក្តិសមឡើងវគ្គ ៨ក្រុម ផងដែរ។ ប៉ុន្តែយ៉ាងណាក្នុងការប្រកួតជម្រុះវគ្គ ១៦ក្រុម អូទ្រីស បែជាភ្លាត់ស្នៀតចាញ់តួកគីទៅវិញ។ ត្រឹមតែដើមការប្រកួត ពោលប្រើពេលត្រឹម ៥៧វិនាទី តួកគី បានបើកការនាំមុខ ១គ្រាប់ មុនបាត់ទៅហើយទល់អូទ្រីស មុនពេលក្រុមតួកគីបន្ថែមគ្រាប់បាល់ទីពីរ នៅនាទី៥៩ ក្នុងវគ្គទី២ បន្ថែមទៀត។ អូទ្រីសដែលព្យាយាមសម្រុកខ្លាំងដើម្បីរកគ្រាប់បាល់តាមស្មើវិញនោះ បានត្រឹមខកចិត្ត ទោះជារកមានគ្រាប់បាល់ ១គ្រាប់ កើតឡើងមកវិញនៅនាទី៦៦ ក៏ដោយ។ កាលពីវគ្គចែកពូលអូទ្រីសបានធ្វើព្យុះភ្លៀង ទោះចាញ់បារាំង ១-០ នៅការប្រកួតបើកឆាក ប៉ុន្តែអូទ្រីស បានផ្តល់មេរៀនចាស់ដៃទៅកាន់ប៉ូឡូញ ក្នុងលទ្ធផល ៣-១ និងហូឡង់ ៣-២ ដែលស្ថិតក្នុងពូលជាមួយគ្នា។ ការធ្លាក់ចេញបានធ្វើឱ្យលោក Rangnick មានភាពស្រឡាំងកាំង និងមិនជឿថាក្រុមលោក ជាអ្នកត្រូវទៅផ្ទះត្រឹមវគ្គ ១៦ក្រុម។ លោក Rangnick បានរៀបរាប់បែបនេះ៖«ប្រសិនបើអ្នកមានគ្រាប់បាល់នាំមុខ ដល់ទី២ គ្រាប់រួចហើយនោះ រឿងរ៉ាវនឹងមិនងាយស្រួលទៀតឡើយ។ ក្រុមបានព្យាយាមគ្រប់យ៉ាង យើងរកបាន ១គ្រាប់មកវិញ យើងមានពេលគ្រប់គ្រាន់ក្នុងការតាមរកគ្រាប់ស្មើ។ […]ពេលខ្លះអ្នកក៏ត្រូវការសំណាងបន្តិចដូចគ្នា។ នេះគឺជាប្រវត្តិសាស្ត្រមួយដែលយើងអាចមានឱកាសឈ្នះ ដើម្បីទៅវគ្គបន្ត ៨ក្រុម និងលេងទល់ហូឡង់ ខ្ញុំមិនជឿទេថា យើងត្រឡប់ទៅផ្ទះថ្ងៃនេះ ព្រោះយើងបានគិតថា យើងនឹងបន្តដំណើរបន្តទៀតនៅទីនេះ។»។ អូទ្រីសខកចិត្តដែលមិនអាចឡើងទៅកាន់វគ្គបន្តទៀត ខណៈតួកគី ដែលបញ្ចប់ក្នុងលទ្ធផលដ៏ភ្ញាក់ផ្អើល នឹងត្រូវបន្តទៅជួបហូឡង់នៅវគ្គ ៨ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6328.txt
|
ក្រុមកីឡាបាល់ទាត់ជម្រើសជាតិតួកគី ជាក្រុមចុងក្រោយគេ ដែលទទួលបានកៅអីវគ្គ៨ក្រុម ចុងក្រោយ UEFA Euro 2024 បន្ទាប់ពីបានយកឈ្នះអូទ្រីស ២-១ នៅវគ្គ១/៨ ផ្តាច់ព្រ័ត្រ នៅរាត្រីថ្ងៃទី២ ខែកក្កដា។ ក្រុមផ្សេងទៀត ដែលបានកៅអីវគ្គ៨ក្រុម ចុងក្រោយ UEFA Euro 2024 អាល្លឺម៉ង់ អេស្ប៉ាញ ព័រទុយហ្កាល់ បារាំង អង់គ្លេស ស្វ៊ីស និងហូឡង់។ នៅក្នុងចំណោម៤ក្រុមគ្រាក់ៗ មានម្ចាស់ផ្ទះអាល្លឺម៉ង់ អេស្ប៉ាញ ព័រទុយហ្កាល់ និងបារាំង នឹងមានតែមួយក្រុមប៉ុណ្ណោះ បង្ហាញមុខនៅវគ្គផ្តាច់ព្រ័ត្រជើងឯក អឺរ៉ុប។
|
តួកគី ត្រូវបន្តជួបហូឡង់ ដែលទម្លាក់រូម៉ានី នៅវគ្គ១៦ក្រុមចុងក្រោយ ក្នុងលទ្ធផល ៣-០ នៅ វគ្គ១/៤ផ្តាច់ព្រ័ត្រ។ តួកគី និងហូឡង់ ត្រូវដណ្តើមគ្នាយកមួយក្រុម ទៅវគ្គពាក់កណ្តាល ផ្តាច់ ព្រ័ត្រ ដោយត្រូវជួប អង់គ្លេស ឬស្វ៊ីស។ ៨ប្រកួតនៅវគ្គ១៦ក្រុម មានតែជំនួបព័រទុយហ្កាល់ ទល់ស្លូវាគីប៉ុណ្ណោះ ដែលគ្មានគ្រាប់បាល់ ស៊ុតបញ្ចូលទីគ្នា និងឈានដល់វគ្គកាត់ក្តីប៉េណាល់ទី១១ម៉ែត្រ។ នៅវគ្គ៨ក្រុមនេះដែរ ម្ចាស់ផ្ទះអាល្លឺម៉ង់ ត្រូវប៉ះអេស្ប៉ាញ ស្របពេលព័រទុយហ្កាល់ តទល់បារាំង។ ក្រុមខ្លាំងទាំង ៤នេះ នឹងមានតែមួយក្រុមប៉ុណ្ណោះ បានកៅអីវគ្គផ្តាច់ព្រ័ត្រ ដ្បិតក្នុងចំណោមពួកគេ ត្រូវមាន២ក្រុមបន្តប៉ះគ្នានៅវគ្គពាក់កណ្តាលផ្តាច់ព្រ័ត្រ។ ការប្រកួតវគ្គ៨ក្រុមចុងក្រោយ នឹងចាប់ផ្តើមនៅយប់ថ្ងៃទី៥ ខែកក្កដា ដោយម្ចាស់ផ្ទះអាល្លឺម៉ង់ ត្រូវតទល់អេស្ប៉ាញ នៅម៉ោង ១១ [ម៉ោងនៅកម្ពុជា] មុនពេលព័រទុយហ្កាល់ ជួបដៃគូចាស់បារាំង នៅម៉ោង២អាធ្រាត្រ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6329.txt
|
កីឡាករខ្សែបម្រើ Pedri Gonzalez ស្នើឱ្យក្លិប Barcelona ចុះកិច្ចសន្យាយកកីឡាករ Nico Williams ពីក្រុម Athletic Bilbao បន្ទាប់ពីកីឡាករខ្សែប្រយុទ្ធវ័យក្មេងបង្ហាញទម្រង់លេងដ៏ភ្ញាក់ផ្អើលសម្រាប់ក្រុមជម្រើសជាតិអេស្ប៉ាញ នៅក្នុងព្រឹត្តិការណ៍ Euro 2024។
|
ការលើកឡើងរបស់កីឡាករខ្សែបម្រើសញ្ជាតិអេស្ប៉ាញធ្វើឡើង ក្រោយពេលមានដំណឹងថាក្លិប Barca មានបំណងចង់បានខ្សែប្រយុទ្ធដ៏លេចធ្លោររូបនេះមកចូលរួមក្រុមនៅរដូវកាលក្រោយ។ កីឡាករ Nico Williams មានវ័យ ២១ឆ្នាំ បានឆ្លងកាត់ការប្រកួតដ៏ល្អមួយក្នុងរដូវកាល ២០២៣-២៤ ជាមួយ Athletic Bilbao ដោយគេរកបានគ្រាប់បាល់ ១៦គ្រាប់ ប្រចាំការប្រកួត La Liga និងពាន Copa del Rey។ កាលពីប្រកួតជំនួបវគ្គ ១៦ក្រុម ទល់នឹងក្រុមហ្ស៊កហ្ស៊ី រូបគេក៏រកបាន ១គ្រាប់ រួមចំណែកនៅក្នុងការយកឈ្នះលទ្ធផល ៤-១ របស់អេស្ប៉ាញ។ Pedri ដែលឃើញពីសមត្ថភាពដ៏ពិសេសរបស់មិត្តរួមក្រុមក្នុងជម្រើសជាតិបែបនេះ រូបគេបាននិយាយក្នុងសន្និសីទកាសែតមុនការប្រកួតទល់នឹងអាល្លឺម៉ង់ថា ក្រុម Barcelona របស់គេគួរតែតាមប្រម៉ាញ់យកកីឡាករខ្សែប្រយុទ្ធវ័យ ២១ឆ្នាំ ឱ្យបាន។ «យើងមិនចាំបាច់និយាយអ្វីច្រើនឡើយ វាជាការសម្រេចចិត្តដែលរូបគេ និងក្រុម Barca បានធ្វើឡើង។ ពិតណាស់ វាប្រាកដថារូបគេអាចនឹងទទួលបានឱកាសចុះកិច្ចសន្យា ហើយយើងត្រៀមរួចរាល់ និងរង់ចាំមើលអ្វីដែលគេបន្តធ្វើប្រចាំព្រឹត្តិការណ៍ Euro នេះ។ សង្ឃឹមថាគេនឹងអាចចូលរួមជាមួយយើង[…]។»។ Pedri បាននិយាយទាក់ទងនឹងកីឡាករ Nico Williams ដែលកំពុងមានទំនាក់ទំនងក្នុងការផ្ទេរទៅកាន់ក្លិប Barcelona បែបនេះ។ សម្រាប់ការចង់បាន Nico Williams ចូលរួមនឹងក្រុមរហស្សនាមអ្នកមានបុណ្យ កីឡាករ Pedri ជាបុគ្គលទី២ ហើយដែលគាំទ្រដល់ឱ្យក្លិប Barcelona ចុះកិច្ចសន្យានាំយកខ្សែប្រយុទ្ធដ៏មានទេពកោសល្យមកចូលរួមក្រុម បន្ទាប់ពីមិត្តរួមក្រុមជម្រើសជាតិដ៏ជិតស្និទ្ធិ Lamine Yamal បង្ហាញចំណាប់អារម្មណ៍លើរឿងនេះ។ យ៉ាងណាកន្លងមក កីឡាករវ័យ ២១ឆ្នាំ ប្រកបអាជីពឱ្យក្លិប Athletic Bilbao ធ្លាប់អះអាងថារូបគេនឹងមិនចាកចេញពីក្លិប Bilbao នោះឡើយ។ មិនមែនមានតែ Barca ទេដែលចង់បានកីឡាករកំពុងឡើងជើងរូបនេះ ដោយឡែកក្លិបនៅក្របខណ្ឌ Premier League ដូចជា Chelsea ជាដើមក៏ចិញ្ចឹមចិត្តចង់បានកីឡាករវ័យក្មេងរូបនេះទៅរួមក្រុមផងដែរ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_633.txt
|
កងកម្លាំងអាស៊ែបៃហ្សង់ និងអាមេនី បានប៉ះទង្គិចគ្នាជាថ្មីនៅដែនដីជម្លោះ Nagorno-Karabakh នៅយប់ថ្ងៃទី១២ ខែកញ្ញា។ ភាគីទាំងពីរបានចោទគ្នាទៅវិញទៅមកចំពោះការប៉ះទង្គិចនេះ ដែលអាមេនីអះអាងថា ទាហានខ្លួន៤៩នាក់បានស្លាប់។
|
ជម្លោះរវាងអាស៊ែបៃហ្សង់ និងអាមេនីនៅតំបន់ Nagorno-Karabakh ដែលស្ងាត់ជាងពីរឆ្នាំមកហើយ បានផ្ទុះជាថ្មីនៅយប់ថ្ងៃទី១២ ខែកញ្ញា។ នេះជាជម្លោះចុងក្រោយលើតំបន់ Nagorno-Karabakh ចាប់តាំងពីឆ្នាំ២០២០មក។ ភាគីទាំងពីរ រុញការទទួលខុសត្រូវដាក់គ្នាទៅវិញទៅមក។ «ទីតាំងជាច្រើន ទីជម្រកស្នាក់នៅ និងចំណុចពង្រឹងកងម្លាំងប្រដាប់អាវុធរបស់អាស៊ែបៃហ្សង់ បានរងផលប៉ះពាល់ ដោយសារការបាញ់ផ្លោងយ៉ាងខ្លាំងក្លាពីប្រភេទអាវុធផ្សេងៗរួមមានទាំងកាំភ្លើងត្បាល់។ ទីភ្នាក់ងាររុស្ស៊ី Interfax ស្រង់ការប្រកាសរបស់ក្រសួងការពារជាតិអាស៊ែបៃហ្សង់ក្នុងសេចក្ដីថ្លែងការណ៍មួយបែបនេះ រួចបន្តថាការវាយប្រហារនេះបានធ្វើឡើងដោយទាហានរបស់អាមេនី។ សេចក្ដីថ្លែងការណ៍របស់រដ្ឋាភិបាលអាស៊ែបៃហ្សង់បានអះអាងថា កងកម្លាំងអាមេនីធ្វើសកម្មភាពស៊ើបការណ៍សម្ងាត់នៅតាមព្រំដែនរបស់ខ្លួនតាំងពីមុនថ្ងៃវាយប្រហារគ្នា ព្រមទាំងបានដឹកជញ្ជូនអាវុធចូលតំបន់នោះ ហើយនៅយប់ថ្ងៃទី១២ ខែកញ្ញាក៏បានធ្វើប្រតិបត្តិការជីកដីដើម្បីបង្កប់គ្រឿងផ្ទុះទៀត។ ចំណែកឯក្រសួងការពារជាតិអាមេនីវិញបានបញ្ជាក់ថា ការបាញ់ប្រហារគ្នាយ៉ាងខ្លាំងក្លានេះបង្កឡើងដោយសារភាគីអាស៊ែបៃហ្សង់ ហេតុដូច្នេះហើយទើបអាមេនីត្រូវវាយប្រហារតបទៅវិញ។ ចំណែកនាយករដ្ឋមន្រ្តី Nikol Pashinyan ប្រាប់សភាអាមេនីថា មានយោធា៤៩នាក់ហើយបានស្លាប់ ហើយនេះមិនមែនជាតួលេខចុងក្រោយឡើយ។ បន្ថែមពីលើនេះ រដ្ឋាភិបាលទីក្រុងយ៉េរ៉េវ៉ាន់ក៏បានលើកឡើងថា ខ្លួននឹងស្នើសុំកិច្ចព្រមព្រៀងសហប្រតិបត្តិការជាមួយរុស្ស៊ី និងពាំនាំបញ្ហាមួយនេះទៅកាន់អង្គការសន្ធិសញ្ញាសន្តិសុខសមូហភាព ដែលជាប្លុកសន្តិសុខដឹកនាំដោយរុស្ស៊ី ក៏ដូចជាក្រុមប្រឹក្សាសន្តិសុខអង្គការសហប្រជាជាតិផងដែរ។ សូមបញ្ជាក់ថា អាស៊ែបៃហ្សង់ដណ្តើមបានទឹកដីក្នុងតំបន់នេះទៅគ្រប់គ្រងវិញនៅក្នុងការប្រយុទ្ធគ្នាឆ្នាំ២០២០ ដែលបានបញ្ចប់ដោយបទឈប់បាញ់ជំរុញដោយរុស្ស៊ី។ លើការប៉ះទង្គិចចុងក្រោយនេះ តួកគីក៏នៅតែគាំទ្រអាស៊ែបៃហ្សង់ ហើយប្រាប់ឱ្យអាមេនីបញ្ឈប់សកម្មភាពរបស់ខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6330.txt
|
កីឡាករខ្សែប្រយុទ្ធ Kolo Muani ស៊ុត ១គ្រាប់ចុងវគ្គទីពីរ ប៉ះជើងខ្សែការពារ Jan Vertonghen ចូលទីខ្លួនឯង ជួយក្រុមជម្រើសជាតិបារាំង ទម្លាក់បែលហ្ស៊ិកនៅត្រឹមវគ្គ ១៦ក្រុម ចុងក្រោយនៃព្រឹត្តិការណ៍ UEFA Euro 2024 ជាមួយលទ្ធផល ១-០ ទាំងលំបាក ដើម្បីឈ្នះកៅអីឡើងវគ្គ ៨ក្រុម។
|
នៅក្នុងការប្រកួតវគ្គទីមួយ បារាំង និងបែលហ្ស៊ិក ហាក់បីជាមានទម្រង់លេងសន្សឹមៗរៀងៗខ្លួន រួមទាំងការប្រុងប្រយ័ត្នដូចគ្នា ដើម្បីស្វែងរកឱកាសដ៏មានតម្លៃមួយក្នុងការរកគ្រាប់បាល់ស៊ុតបញ្ចូលទី។ តែយ៉ាងណាការវាយសម្រុកគ្នាម្តងកាល ក៏បានកើតឡើងសម្រាប់ក្រុមទាំង ២ ប៉ុន្តែមិនមានឱកាសទាត់បាល់ស៊ុតសំដៅចំគោលដៅឡើយ។ ចុងវគ្គហៀបបញ្ចប់ការប្រកួតបារាំង ហាក់បីជាបើកការសម្រុកខ្លាំង ប៉ុន្តែគ្មានសំណាង ខណៈបែលហ្ស៊ិកក៏ព្យាយាមការពារ មិនចង់ឱ្យរបូតគ្រាប់បាល់។ ចូលវគ្គទី២ គ្រាប់បាល់របស់ក្រុមទាំង ២ ក៏នៅតែស្ងប់ស្ងាត់ ប៉ុន្តែបារាំងកែប្រែទម្រង់លេង ដោយមានការសម្រុកខ្លាំងលើសពីវគ្គទីមួយ។ បារាំងព្យាយាមរកគ្រាប់ ស្របពេលបែលហ្ស៊ិកព្យាយាមទប់ ទោះបីជាបារាំងមានឱកាសស៊ុតចំគោលដៅមួយលើកជាពីរលើកក៏ដោយ។ បែលហ្ស៊ិក ទោះជាមានឱកាសល្អៗ ម្តងម្កាល តែក្រុមរហស្សនាមបិសាចក្រហមមួយនេះ ហាក់បីជាគ្មានសំណាងដូចគ្នា ខណៈមិនចង់ឱ្យខ្លួនភ្លាតស្នៀតរបូតបាល់ឱ្យបារាំងវាយបកវិញឡើយ។ បារាំងផ្លាស់ប្តូរកីឡាករចូលក្នុងតំបន់ប្រយុទ្ធកាន់តែច្រើនឡើង ខណៈបែលហ្ស៊ិកកាន់តែព្យាយាមទប់ទល់ការសម្រុករបស់បារាំង ប៉ុន្តែយ៉ាងណា នៅចុងវគ្គទៅហើយ ពោលនៅនាទី ៨៥ កីឡាករ Kolo Muani មានឱកាសបណ្តើរបាល់ និងស៊ុតសំដៅទីបែលហ្ស៊ិក ទៅប៉ះជើងខ្សែការពារ Jan Vertonghen ចូលទីខ្លួនឯង ដើម្បីនាំមុខ ១-០។ ក្រោយរកបាន ១គ្រាប់ បារាំងកាន់តែមានទឹកមាត់លេប សម្រាប់ឡើងវគ្គ ៨ក្រុម ចុងក្រោយ ខណៈការព្យាយាមស្វែងរកគ្រាប់បាល់មកវិញតាមស្មើរបស់បែលហ្ស៊ិក កាន់តែយឺតពេលទៅ។ បញ្ចប់ការប្រកួតបារាំងឈ្នះបែលហ្ស៊ិក ទាំងលំបាក ក្នុងលទ្ធផល ១-០។ បារាំងត្រូវឡើងទៅកាន់វគ្គ ៨ក្រុមចុងក្រោយ ដោយអង្គុយរង់ចាំប៉ះក្រុមដែលឈ្នះការប្រកួតរវាង ព័រទុយហ្កាល់ ទល់នឹងស្លូវេនី៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6331.txt
|
ក្រុមជម្រើសជាតិអេស្ប៉ាញ នៅតែបង្ហាញគុណភាពខ្ពស់នៃទម្រង់លេងរបស់ខ្លួន រក្សាកំណត់ត្រាឈ្នះ ១០០ភាគរយត្រឹមការប្រកួតវគ្គ ៨ក្រុម ដោយទម្លាក់ម្ចាស់ផ្ទះអាល្លឺម៉ង់ ក្រោយពេលដែលការប្រកួតបញ្ចប់លទ្ធផលស្មើ ២-១ រយៈពេល ១២០នាទី រាត្រីថ្ងៃទី៥ ខែកក្កដា។ អេស្ប៉ាញជាក្រុមខ្លាំងកាន់តែកើតភាគរយខ្ពស់ជាក្រុមនឹងឈ្នះពាន ចំណែកអាល្លឺម៉ង់ក្រុមខ្លាំងដូចគ្នាតែបានត្រឹមខកចិត្ត។
|
ជំនួបការប្រកួតវគ្គទីមួយ ការប្រកួតមានការសម្រុកដាក់សម្ពាធគ្នាទៅវិញទៅមក អាល្លឺម៉ង់ម្ចាស់ផ្ទះគ្រប់គ្រងបាល់ច្រើនជាងក្រុមភ្ញៀវ ដើម្បីដាក់សម្ពាធនៅដើមវគ្គ ប៉ុន្តែអេស្ប៉ាញទោះមិនសូវមានបាល់លេងច្រើន ប៉ុន្តែឱកាសស៊ុតបាល់ចំគោលដៅរបស់ពួកគេច្រើនជាងម្ចាស់ផ្ទះ។ ចាប់ពីពាក់កណ្តាលវគ្គ អេស្ប៉ាញកាន់តែដាក់សម្ពាធសម្រុកកាន់តែខ្លាំងលើម្ចាស់ផ្ទះ ខណៈម្ចាស់ផ្ទះមិនសូវគ្រប់គ្រងបាល់បានល្អ ពីការប្រដេញដាក់សម្ពាធ គៀបសង្កត់ពីក្រុមរហស្សនាមគោក្រហម។ យ៉ាងណាក្នុងវគ្គទីមួយ ទាំងពីរក្រុមគ្មានគ្រាប់បាល់ស៊ុតបញ្ចូលទីគ្នាឡើយ ដោយបញ្ចប់ការប្រកួតត្រឹមលទ្ធផល ០-០។ ចូលវគ្គទីពីរ អេស្ប៉ាញធ្វើបានល្អខ្លាំងជាងអាល្លឺម៉ង់ពីទម្រង់លេងរបស់ខ្លួន ការបំពេញភារកិច្ចយ៉ាងល្អពីសំណាក់កីឡាករវ័យក្មេង Lamine Yamal បង្កើតឱកាសបញ្ជូនបាល់មួយគ្រាប់ទៅកាន់ Dani Olmo ស៊ុតបញ្ចូលទីបើកការនាំមុខសម្រាប់អេស្ប៉ាញ ១-០ នៅត្រឹមនាទី៥១។ អាល្លឺម៉ង់កើនកម្តៅមិនអាចឱ្យរបូតឱកាសចាញ់អេស្ប៉ាញ ការប្តូរចូលកីឡាករជាច្រើនតំបន់ប្រយុទ្ធ បានធ្វើឡើង ដើម្បីដាក់សម្ពាធលើអេស្ប៉ាញវិញ ដើម្បីរកគ្រាប់បាល់តាមស្មើ។ ក្រោយត្រូវនាំមុខ អាល្លឹម៉ង់ ព្យាយាមលេងបាល់វែងដើម្បីបញ្ជូនបាល់សម្រុកទៅកាន់ប្រអប់ទីអេស្ប៉ាញ ប៉ុន្តែគុណភាពតំបន់ការពារអេស្ប៉ាញក៏កាន់តែរឹងមាំ ការពារពីការសម្រុករបស់ក្រុមម្ចាស់ផ្ទះ។ ឱកាសអាល្លឺម៉ង់ បង្កើតឡើងមួយលើកជាពីរលើកគ្មានសំណាង ខណៈអេស្ប៉ាញដែលនាំមុខ ក៏ព្យាយាមសម្រុករកគ្រាប់បន្ថែមដើម្បីធានាឱកាសកៅអីឡើងទៅកាន់វគ្គពាក់កណ្តាលផ្តាច់ព្រ័ត្រ ជាលើកទី២ ជាប់គ្នា ចាប់តាំងពីឆ្នាំ ២០២១។ នាទីនៃការប្រកួតកាន់តែដើរទៅមុខ អាល្លឺម៉ង់កាន់តែដេញតាមដាក់សម្ពាធ ខណៈអេស្ប៉ាញព្យាយមទប់ និងវាយបក លទ្ធផល ១-០ កាន់តែអូសបន្លាយ។ ការខំប្រឹងរបស់អាល្លឺម៉ង់ធ្វើបានសម្រេចត្រឡប់មកវិញ ដោយការស៊ុតបាល់ពីសំណាក់កីឡាករ Florian Wirtz នៅចុងម៉ោង នាទី ៨៩ ធ្វើឱ្យការនាំមុខរបស់អេស្ប៉ាញប្រែជាការខកចិត្ត។ យ៉ាងណាបញ្ចប់លទ្ធផលការប្រកួត អេស្ប៉ាញទម្លាក់ម្ចាស់ផ្ទះអាល្លឺម៉ង់ដដែល លទ្ធផល ២-១ ធ្វើឱ្យម្ចាស់ផ្ទះបានត្រឹមខកចិត្តពីសមត្ថភាពរបស់ក្រុមកំពុងឡើងជើងខ្លាំងអេស្ប៉ាញ នៅពេលដែលកីឡាករ Mikel Merino តែតបាល់គ្រាប់នៅនាទី១១៩ គ្រាប់ជ័យជម្នះ។ អេស្ប៉ាញរក្សាកៅអីវគ្គពាក់កណ្តាលផ្តាច់ព្រ័ត្រ ១០០ភាគរយ ជាមួយការឈ្នះ ១០០ភាគក្នុងព្រឹត្តិការណ៍ Euro 2024 ដើម្បីប្រដេញកំណត់ត្រាកាលពីឆ្នាំ ២០០៨ ដែលពួកគេលើកពាន ដោយការឈ្នះ ១០០ភាគរយ។ អេស្ប៉ាញនឹងត្រូវរង់ចាំក្រុមដែលឈ្នះការប្រកួតរវាងក្រុមព័រទុយហ្កាល់ ទល់នឹងបារាំង៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6332.txt
|
ក្លិប Manchester United និងលោក Erik ten Hag បានព្រមព្រៀងគ្នា បន្តកិច្ចសន្យាក្នុងតំណែងអ្នកចាត់ការទូទៅ រហូតដល់ឆ្នាំ ២០២៦ ក្រោយពេលជួយដឹកនាំក្រុមឈ្នះពានរង្វាន់ FA Cup រដូវកាលមុន។ នេះបើតាមក្លិបរហស្សនាមបិសាចក្រហមបានបញ្ជាក់ ថ្ងៃទី៤ ខែកក្កដា។
|
ការបន្តកិច្ចសន្យាបន្ថែមនេះ មានរយៈពេលត្រឹមតែ ១ឆ្នាំ ប៉ុណ្ណោះ បន្ថែមពីលើកិច្ចសន្យាចាស់របស់បុរសសញ្ជាតិហូឡង់ ដែលត្រូវផុតកំណត់ក្រោយបញ្ចប់រដូវកាលឆ្នាំ ២០២៥។ លោក Ten Hag នឹងបន្តរក្សាតំណែងជាអ្នកចាត់ការក្រុមធំ បន្ទាប់ពីក្លិបបិសាចក្រហមផ្តល់ឱកាសជម្រើស ១ឆ្នាំ ដល់គ្រូបង្វឹកវ័យ ៥៤ឆ្នាំ។ បើតាមប្រភពមួយប្រាប់ទៅកាន់ទូរទស្សន៍ ESPN លោក Ten Hag ក្រោយពេលបន្តកិច្ចសន្យាជាមួយក្លិប បុរសសញ្ជាតិហូឡង់ ក៏កំពុងតែជជែកជាមួយនឹងក្លិប សម្រាប់ការផ្លាស់ប្តូររចនាសម្ព័ន្ធក្រុមការងារគ្រូបង្វឹករបស់លោកផងដែរ។ កាលពីពេលថ្មីនេះវត្តមានរបស់លោក Ruud Van Nistelrooy និងលោក Rene Hake បានធ្វើដំណើរមកដល់ក្លិប Man Utd ចូលរួមជាក្រុមការងាររបស់លោក Ten Hag។ សម្រាប់លោក Ten Hag ដែលជួយក្លិបបិសាចក្រហមឈ្នះពាន EFL Cup ឆ្នាំ ២០២៣ និង FA Cup ឆ្នាំ ២០២៤ ក្រោយពេលទទួលបានកុងត្រា១ឆ្នាំ បន្ថែមទៀតពីក្លិប អតីតអ្នកចាត់ក្លិប Ajax Amsterdam រូបនេះថារីករាយចំពោះការព្រមព្រៀង និងការបន្តការងារជាមួយនឹងក្លិបយក្សរបស់អង់គ្លេស។ «ខ្ញុំពិតជាមានកិត្តិយសដែលឈានដល់កិច្ចព្រមព្រៀងជាមួយនឹងក្លិប ដើម្បីបន្តការងាររួមគ្នាបន្ថែមទៀត។ សម្លឹងត្រឡប់ទៅកាន់កាល ២ឆ្នាំ មុន យើងធ្វើបានការឈ្នះពានរង្វាន់ចំនួន ២ ហើយក៏ជាឧទាហរណ៍បង្ហាញពីដំណើរការនៃគ្រោងការរបស់យើងសម្រាប់អភិវឌ្ឍក្រុមឡើងវិញ ដែលជាទីកន្លែងខ្ញុំបានចូលរួម។ យ៉ាងណា យើងត្រូវធ្វើឱ្យប្រាកដ ថានៅមានការងារលំបាកជាច្រើនបន្ថែមទៀត ដែលក្លិប Man Utd ត្រូវមានកម្រិតទៅដល់ ដែលនោះគឺការប្រកួតប្រជែងពានលីគកំពូលអង់គ្លេស និងពានរង្វាន់លំដាប់អឺរ៉ុប។»។ លោក Ten Hag បាននិយាយបែបនេះ អំឡុងពេលចុះកិច្ចសន្យាថ្មីជាមួយក្លិប Man Utd។ ទោះបីជាទទួលបានកិច្ចសន្យាថ្មីជាមួយក្លិប ប៉ុន្តែលក្ខខណ្ឌកិច្ចសន្យាចាស់របស់លោក Ten Hag ក៏នឹងនៅតែបន្តរក្សាដដែល។ លក្ខខណ្ឌសំខាន់មួយទៀត គឺការផ្ទេរកីឡាករ ក៏ជាផ្នែកមួយដែលលោក Ten Hag បានដាក់កិច្ចព្រមព្រៀងជាមួយនឹងក្លិប Man Utd ចាប់តាំងពីលោកចូលមកដឹកនាំ ក្រោយចាកចេញពីក្រុម Ajax ក្នុងឆ្នាំ ២០២២។ ដើមឡើយក្នុងការប្រកួតរដូវកាល ២០២៣-២៤ អនាគតរបស់លោក Ten hag ជាមួយនឹងក្លិបបិសាចក្រហម ហាក់បីជួបបញ្ហាខ្លាំង បន្ទាប់ពីក្រុមបញ្ចប់ចំណាត់ថ្នាក់លេខ ៨ ក្នុងក្របខណ្ឌ Premier League ដែលកំណត់ត្រាអាក្រក់បំផុតរបស់ក្រុម។ ប៉ុន្តែលោកបានដឹកនាំក្រុមឈ្នះពាន FA Cup ដែលជាកត្តាបន្ធូរចិត្តដល់ថ្នាក់ដឹកនាំក្លិបឱ្យពិនិត្យមើលពីសមត្ថភាពការដឹកនាំរបស់លោក Ten Hag ឡើងវិញ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6333.txt
|
តារាបាល់ទាត់ Cristiano Ronaldo បង្ហាញការប្តេជ្ញាចិត្តខ្ពស់ ក្នុងការបន្តលេងនៅក្នុងការប្រកួតព្រឹត្តិការណ៍ FIFA World Cup 2026 ដែលធ្វើឡើងនៅក្នុងប្រទេសអាម៉េរិក ម៉ិកស៊ិក និងកាណាដា ខណៈកីឡាករវ័យ ៣៩ឆ្នាំ មិនទាន់រកគ្រាប់បាល់បាន នៅការប្រកួត Euro 2024 នៅឡើយ។ ការប្តេជ្ញាចិត្តរបស់ Ronaldo បង្ហាញថារូបគេចង់បន្តបង្កើតកំណត់ត្រាជាច្រើនបន្ថែមទៀតក្នុងអាជីព។
|
ព្រឹត្តិការណ៍ Euro 2024 ត្រឹមវគ្គចែកពូល រហូតដល់វគ្គ ១៦ក្រុម បានក្លាយជាការប្រកួតលើកដំបូងសម្រាប់ Ronaldo ដែលមិនទាន់រកបានគ្រាប់បាល់។ Euro 2024 ជាការបង្ហាញខ្លួនលើកទី ៦ សម្រាប់ Ronaldo នឹងជាកីឡាករដំបូងគេបង្អស់ប្រចាំប្រវត្តិសាស្ត្រ ខណៈតារាបាល់ទាត់វ័យចាស់ ក៏ចិញ្ចឹមចិត្តចង់បំបែកកំណត់ត្រាជាកីឡាករដែលរកបានគ្រាប់បាល់នៅរាល់ការបង្ហាញខ្លួនគ្រប់កម្មវិធីផងដែរ។ កាលពីប្រកួតទល់នឹងក្រុមស្លូវេនី ប្រធានក្រុមព័រទុយហ្កាល់រូបនេះ ហៀបនឹងសម្រេចបានកំណត់ត្រា ប៉ុន្តែត្រូវបានខកខានទៅវិញ ដោយការស៊ុតបាល់ពិន័យ ១១ម៉ែត្រមិនចូល ហើយតារាបាល់ទាត់វ័យចំណាស់បានសម្រក់ទឹកភ្នែកភ្លាមៗ។ ទោះជាបីជាមានវ័យ ៣៩ឆ្នាំ ទៅហើយ ប៉ុន្តែ Ronaldo នៅតែបង្ហាញខ្លួនលេងពេលម៉ោងឱ្យជម្រើសជាតិព័រទុយហ្កាល់នៅរាល់ការប្រកួតទាំងអស់ រូបគេបានលេងក្នុង Euro 2024។ ដំបូងឡើយព្រឹត្តិការណ៍ Euro 2024 នេះហើយ ត្រូវបានគេគិតថានឹងក្លាយជាការបង្ហាញខ្លួនលើកចុងក្រោយរបស់ Ronaldo ក្នុងព្រឹត្តិការណ៍ពានអន្តរជាតិ។ យ៉ាងណាមិញ Euro 2024 អាចនឹងក្លាយជាពានទ្វីបអឺរ៉ុប លើកចុងក្រោយដែល Ronaldo នឹងបង្ហាញខ្លួន។ កន្លងមកមុនការប្រកួតនៅក្នុងប្រទេសអាល្លឺម៉ង់ តារាបាល់ទាត់វ័យ ៣៩ឆ្នាំ បានបញ្ជាក់ថាព្រឹត្តិការណ៍ Euro 2024 ទំនងជាការបង្ហាញខ្លួនលើកចុងក្រោយបង្អស់។ មកដល់ពេលថ្មីៗនេះ តារាបាល់ទាត់សញ្ជាតិព័រទុយហ្កាល់ ត្រូវបានកាសែត Relevo រាយការណ៍ថា គេនឹងអាចបន្តមានវត្តមាននៅ World Cup 2026 ថែមទៀត ដើម្បីប្រដេញតាមកំណត់ត្រាជាច្រើនបន្ថែមទៀត។ ការបង្ហាញអារម្មណ៍ចង់បន្តការប្រកួតប្រជែងនៅពានរង្វាន់លំដាប់ពិភពលោកបែបនេះ កើតឡើងក្រោយពេលដែល ក្រុមជម្រើសជាតិព័រទុយហ្កាល់បានឈ្នះការប្រកួតលើក្រុមស្លូវេនី ដោយបាល់កាត់សេចក្តី ១១ម៉ែត្រ លទ្ធផល ៣-០ ក្រោយលទ្ធផលស្មើ ០-០ រយៈពេល ១២០នាទី។ ដោយឡែកសម្រាប់ការប្រកួត Euro 2024 ខ្សែប្រយុទ្ធវ័យ ៣៩ឆ្នាំ នឹងបន្តដំណើរប្រកួតវគ្គ ៨ក្រុម ចុងក្រោយ ទល់នឹងក្រុមម្ចាស់ជើងឯក World Cup 2018 របស់បារាំង ស្ថិតក្នុងទីក្រុង Blockbuster នៅថ្ងៃទី៥ ខែកក្កដា វេលាម៉ោង ២យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6334.txt
|
ការប្រកួតវគ្គចែកពូលទាំង៦ នៅជើងឯក UEFA Euro 2024 ទាំង៣៦ប្រកួត បានបញ្ចប់ហើយ ដោយរកឃើញ១៦ក្រុមឡើងទៅវគ្គខ្វែង។ ៣៦ប្រកួត បង្កើតឱ្យមានគ្រាប់បាល់៨១គ្រាប់ ក្នុងនោះម្ចាស់ផ្ទះអាល្លឺម៉ង់ស៊ុតបញ្ចូលទីច្រើនជាងគេ ចំនួន៨គ្រាប់។
|
ក្រោយការប្រកួតទាំង៣៦លើកនៅវគ្គចែកពូលគេបានរកឃើញ១៦ក្រុមបន្តទៅវគ្គខ្វែងដែលរួមមាន ម្ចាស់ផ្ទះអាល្លឺម៉ង់ អេស្ប៉ាញ ហ្ស៊កហ្ស៊ី ដាណឺម៉ាក ព័រទុយហ្កាល់ ស្លូវេនី បារាំង បែលហ្ស៊ិក ហូឡង់ រូម៉ានី អូទ្រីស តួកគី អង់គ្លេស ស្លូវាគី ស្វ៊ីស និងអ៊ីតាលី។ ៨១គ្រាប់ បានកើតឡើងក្នុងការប្រកួតសរុបទាំង៣៦លើកនៅវគ្គចែកពូល ដោយគិតជាមធ្យមស្មើនឹង ២,២៥ គ្រាប់ក្នុងមួយប្រកួត ដែលតិចជាងកំណត់ត្រាចាស់នៅ Euro 2020 ដែលមាន៩០គ្រាប់។ ម្ចាស់ផ្ទះអាល្លឺម៉ង់ សម្រេចគ្រាប់បាល់ច្រើនជាងគេចំនួន៨គ្រាប់ តាមពីក្រោយដោយអូទ្រីស៦គ្រាប់ ស្របពេលតួកគី ស្វ៊ីស អេស្ប៉ាញ និងព័រទុយហ្កាល់ រកបាន៥គ្រាប់ដូចគ្នា។ អង់គ្លេស បារាំង និងបែលហ្ស៊ិក ធ្វើបានតែ២គ្រាប់ប៉ុណ្ណោះ។ ខ្សែប្រយុទ្ធហ្ស៊កហ្ស៊ី Georges Mikautadze រកបាន៣គ្រាប់នៅវគ្គសន្សំពិន្ទុ និងកំពុងនាំមុខគេសម្រាប់ការប្រជែងស្បែកជើងមាស (Golden Shoe) ជើងឯកអឺរ៉ុប ឆ្នាំ២០២៤ នៅអាល្លឺម៉ង់។ Jamal Musiala និង Niclas Füllkrug ខ្សែប្រយុទ្ធវ័យក្មេងអាល្លឺម៉ង់ រូមជាមួយ Cody Mathès Gakpo របស់ហូឡង់ Gabriel Marin របស់រូម៉ានី និង Ivan Schranz របស់ស្លូវ៉ាគី សម្រេចបាន៣គ្រាប់រៀងខ្លួន។ សម្រាប់ក្រុមបង្ហាញទម្រង់ប្រកួតល្អបំផុតទាំង៥ នៅវគ្គចែកពូល មានអេស្ប៉ាញឈរលេខ១ ជាក្រុមតែមួយគត់ដែលឈ្នះទាំងបីប្រកួត ដោយមិនរបូតគ្រាប់បាល់។ អាល្លឺម៉ង់ នៅលេខ២ ក្រោយឈ្នះ២ និងស្មើ១ និងរបូត២គ្រាប់។ លេខ៣បានទៅ ក្រុមអូទ្រីស ដែលឈ្នះ២ និងស្មើ១ ដោយរបូតគ្រាប់បាល់៤គ្រាប់។ ហ្ស៊កហ្ស៊ី ស្ថិតនៅលេខ៤ តាមរយៈការយកឈ្នះព័រទុយហ្កាល់ ២-០ នៅជំនួបចុងក្រោយ មុនចាញ់ និងស្មើ នៅ២ប្រកួតដំបូង។ ហ្ស៊កហ្ស៊ី របូត៤គ្រាប់ និងរកបាន៤គ្រាប់។ រូម៉ានី ជាក្រុមល្អបំផុតទី៥ ជាមួយលទ្ធផលប្រកួតឈ្នះ១ ស្មើ១ និងចាញ់១ ដោយរកបាន៤គ្រាប់ និងរបូត៣គ្រាប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6335.txt
|
ខ្សែបម្រើឆ្នើម Jude Bellingham ប្រឈមរងការពិន័យមួយប្រកួតក្នុងជំនួបអង់គ្លេស ទល់ស្វ៊ីស វគ្គ៨ក្រុមចុងក្រោយ UEFA Euro 2024 ស្របពេលសហព័ន្ធកីឡាបាល់ទាត់អឺរ៉ុប (UEFA) បើកការស៊ើបអង្កេតលើកាយវិការមិនសមរម្យរបស់គេអំឡុងប្រកួតទល់ស្លូវ៉ាគីវគ្គ១៦ក្រុម។
|
Bellingham បានស៊ុតបាល់ដ៏ល្អជួយអង់គ្លេសតាមស្មើស្លូវ៉ាគី ១-១ នៅចុងម៉ោង។ ភ្លាមនោះខ្សែបម្រើវ័យ ២១ឆ្នាំបានរត់ទៅកន្លែងបច្ចេកទេសហើយស្រែកថា «តើអ្នកណាទៀត?» មុនពេលអបអរគ្រាប់បាល់នោះជាមួយមិត្តរួមក្រុម។ បន្ទាប់មក ខ្សែបម្រើ Real Madrid រូបនេះបានងាកទៅរកតំបន់បច្ចេកទេសរបស់ក្រុមស្លូវ៉ាគី ដោយប្រើកាយវិការមួយចំនួន។ ទោះ Bellingham ធ្វើកាយវិការលឿនៗ ប៉ុន្តែនៅតែត្រូវបានកាមេរ៉ាចាប់បាន។ បន្ទាប់ពីចប់ការប្រកួត Bellingham បានចែករំលែកវីដេអូនៅលើបណ្តាញសង្គម X ដោយបញ្ជាក់ពីសកម្មភាពរបស់ខ្លួនថា ជាកាយវិការកំប្លែងទៅកាន់មិត្តភក្តិជិតស្និទ្ធមួយចំនួន ដែលនៅក្នុងការប្រកួត និងគ្មានអ្វីក្រៅពីការគោរពចំពោះក្រុមស្លូវ៉ាគីឡើយ។ យ៉ាងណាក៏ដោយ នៅថ្ងៃទី២ ខែកក្កដា UEFA បានប្រកាសថាខ្លួននឹង បើកការស៊ើបអង្កេតលើកាយវិការរបស់ Bellingham។ បើតាមការផ្សាយរបស់កាសែត BBC ប្រសិនបើរកឃើញថាមានកំហុសក្នុងការបំពានណាមួយ នោះ Bellingham អាចនឹងត្រូវពិន័យ ឬទទួលបម្រាម។ នេះមានន័យថា ខ្សែបម្រើ Real Madrid ប្រឈមនឹងការព្យួរការប្រកួតក្នុងជំនួបអង់គ្លេស ទល់ស្វ៊ីស នៅវគ្គ ១/៤ ផ្តាច់ព្រ័ត្រ ដែលនឹងធ្វើឡើងនៅថ្ងៃទី៦ ខែកក្កដា។ តាមច្បាប់របស់ UEFA តម្រូវឱ្យកីឡាករគោរព តាមគោលការណ៍សីលធម៌ ភាពស្មោះត្រង់ សុចរិតភាព។ កីឡាកររូបណា បំពាន ឬការប្រព្រឹត្តឥរិយាបថមិនសមរម្យ នឹងត្រូវទទួលការពិន័យ។ Cristiano Ronaldo ធ្លាប់រងការពិន័យពីបទធ្វើកាយវិការស្រដៀងគ្នានេះ ប៉ុន្តែមិនរងការព្យួរនៅ ក្របខណ្ឌ UEFA Champions League ឆ្នាំ ២០១៩ នោះទេ។ ជុំវិញការស៊ើបអង្កេតនេះ ប្រសិនបើរកឃើញថា Bellingham ប្រព្រឹត្តខុសច្បាប់ UEFA ហើយត្រូវពិន័យមួយប្រកួត នោះនឹងផ្តល់ការលំបាកដល់ក្រុមតោកំណាចអង់គ្លេស ដ្បិតត្រូវជួបក្រុមកំពុងលេចធ្លោស្វ៊ីស ក្នុងការបន្តដំណើរទៅវគ្គពាក់កណ្តាលផ្តាច់ព្រ័ត្រជើងឯកអឺរ៉ុប ឆ្នាំ ២០២៤៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6336.txt
|
ក្រោយពេលក្រុមជម្រើសជាតិព័រទុយហ្កាល់បន្តដំណើរទៅវគ្គ ៨ក្រុម លោកគ្រូបង្វឹក Roberto Martinez បានសរសើរដល់ការខិតខំប្រឹងប្រែងរបស់ Cristiano Ronaldo និងក្តីបារម្ភរបស់ប្រធានក្រុមរូបនេះ ចំពោះក្រុម។ Ronaldo បានបង្ហូរទឹកភ្នែកពេលដែលស៊ុតបាល់ពិន័យ ១១ម៉ែត្រមិនបានសម្រច ក្នុងជំនួបព័រទុយហ្កាល់ ទល់លូវេនី វគ្គ១៦ក្រុមចុងក្រោយ UEFA Euro 2024។
|
ព័រទុយហ្កាល់ នៅតែត្រូវបន្តដំណើរទៅវគ្គ ៨ក្រុម ក្រោយពេលយកឈ្នះការប្រកួតលើក្រុមស្លូវេនី ក្នុងវគ្គស៊ុតបាល់កាត់សេចក្តី ១១ម៉ែត្រ ដោយលទ្ធផល ៣-០ បន្ទាប់ពីការប្រកួតរយៈពេល ១២០នាទី ក្រុមទាំងពីរស្មើ ០-០។ Ronaldo មានឱកាសមាសមួយ ដោយគេជាអ្នករាប់រងការស៊ុតបាល់ពិន័យ ១១ម៉ែត្រ បន្ទាប់ពីខ្សែការពារស្លូវេនី បង្កការប៉ះទង្គិចលើកីឡាករ Diego Jota ក្នុងប្រអប់គ្រោះថ្នាក់ក្នុងនាទី១០៤ នៃការប្រកួត។ ជារឿងសោកស្តាយបំផុតមួយ Ronaldo បែរជាមិនអាចសម្រេចសំណាញ់ទីជួយឱ្យព័រទុយហ្កាល់នាំមុខយកឈ្នះ លើស្លូវេនីបាន ក្នុងម៉ោងបន្ថែម ១៥នាទី ២លើក ខណៈស្លូវេនី ក៏វាយបកសម្រុកមានឱកាសល្អៗវិញខ្លះផងដែរ។ ទាំងពីរក្រុមនេះប្រជែងគ្នាក្នុងវគ្គ ១៦ក្រុម ទាំងប្រផិតប្រផើយរៀងៗខ្លួន ស្របពេល Ronaldo ក៏បង្ហូរទឹកភ្នែក ក្រោយធ្វើមិនបាន ស៊ុតបញ្ចូលទីពីឱកាសដ៏ល្អ។ ប៉ុន្តែយ៉ាងណាព័រទុយហ្កាល់ ចូលវគ្គស៊ុតបាល់កាត់សេចក្តី អ្នកចាំទី Diego Costa ជួយសង្គ្រោះការស៊ុតរបស់ កីឡាករស្លូវេនី បាន ៣គ្រាប់ ជួយព័រទុយហ្កាល់ឡើងវគ្គបន្ទាប់។ លោក Martinez គ្រូបង្វឹកក្រុមព័រទុយហ្កាល់ ក្រោយចប់ការប្រកួត ក៏បានសរសើរដល់ខ្សែប្រយុទ្ធវ័យ ៣៩ឆ្នាំ ថាជាកីឡាករម្នាក់ដែលខិតខំប្រឹងប្រែង និង តែងមានក្តីបារម្ភពីក្រុមទាំងមូល អំពីការបង្ហាញអារម្មណ៍សោកស្តាយរបស់គេ។ លោក Martinez បាននិយាយនៅក្នុងសន្និសីទកាសែតក្រោយចប់ការប្រកួតដូច្នេះ ៖«រូបគេមិនចាំបាច់ត្រូវខ្វាយខ្វល់ពេកនោះទេពីរឿងនេះ ហើយខ្ញុំក៏អរគុណគេសម្រាប់ការបង្ហាញគ្រប់យ៉ាងសម្រាប់ដឹកនាំក្រុម រូបគេតែងបារម្ភពីក្រុម។ ខ្ញុំប្រាកដចិត្តណាស់ថារូបគេ នឹងត្រូវតែជាអ្នកដែលនឹងរាប់រងបាល់ពិន័យ ១១ម៉ែត្រដំបូងគេ ហើយបង្ហាញដល់យើងនៅផ្លូវទៅរកជ័យជម្នះ។ ខ្ញុំពិតជាមានមោទកភាពខ្លាំងលើប្រធានក្រុមរបស់យើង[…] អ្នកត្រូវតែមានការតាំងចិត្តខ្ពស់ និងកុំចុះចាញ់ ជីវិតនិងបាល់ទាត់បានផ្តល់ឱ្យអ្នកនូវរឿងពិបាកជាច្រើន ហើយការបង្ហាញអារម្មណ៍របស់គេគឺជាឧទាហរណ៍ស្រាប់ ដែលយើងពិតជាមានមោទកភាពសម្រាប់បាល់ទាត់ព័រទុយហ្កាល់។»។ ព័រទុយហ្កាល់ នៅការប្រកួតបន្ទាប់ពីពួកគេនឹងត្រូវបន្តដំណើរទៅជួបក្រុមបារាំង នៅការប្រកួតវគ្គ ៨ក្រុមចុងក្រោយ ដែលបារាំង ជាក្រុមបានយកឈ្នះការប្រកួតលើបែលហ្ស៊ិក លទ្ធផល ១-០ ក្នុងជំនួបដ៏តានតឹងដូចគ្នា ក្នុងវគ្គ ១៦ក្រុម៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6337.txt
|
ក្លិប Real Madrid គ្រោងរៀបចំកម្មវិធីបង្ហាញវត្តមានរបស់ខ្សែប្រយុទ្ធ Kylian Mbappe ក្នុងនាមជាកីឡាកររបស់ក្លិបលើកដំបូង នៅក្នុងកម្មវិធីស្វាគមន៍ដ៏ធំមួយ ដែលធ្វើឡើងនៅថ្ងៃទី១៦ ខែកក្កដា ក្នុងកីឡដ្ឋាន Santiago Bernabeu។ កម្មវិធីបង្ហាញសមាជិកក្រុមថ្មីដែលជាប្រធានក្រុមបារាំង ក៏ត្រូវបានគេរំពឹងថានឹងមានអ្នកគាំទ្រចូលរួម ៨ម៉ឺននាក់ផងដែរ។
|
បើតាមការផ្សាយរបស់កាសែត Laliga EA Sports ក្លិបរហស្សនាមអធិរាជស គ្រោងរៀបចំកម្មវិធីធំនេះឡើងគឺដើម្បីជាការស្វាគមន៍សម្រាប់ការចុះកិច្ចសន្យាដ៏ធំប្រចាំឆ្នាំលើកដំបូង ចាប់តាំងពីពេលការមកដល់របស់ Cristiano Ronaldo កាលឆ្នំ ២០០៩ នៅថ្ងៃទី១៦ ខែកក្កដា ក្នុងកីឡដ្ឋាន Bernarbeu។ កាលពីខែមិថុនាកន្លងទៅក្រុមជើងឯកលីគកំពូលអេស្ប៉ាញ និងម្ចាស់ពាន Champions League បានបញ្ចប់ចម្ងល់ពីការផ្ទេររបស់កីឡាករវ័យ ២៥ឆ្នាំ ក្រោយរង់ចាំរយៈពេលជាច្រើនឆ្នាំរួចមក។ Real Madrid យកបាន Mbappe ក្នុងនាមជាកីឡាករគ្មានតម្លៃខ្លួន និងផ្តល់កិច្ចសន្យាដល់ប្រធានក្រុមបារាំងរយៈពេល ៥ឆ្នាំ ក្រោយតារាបាល់ទាត់សញ្ជាតិបារាំងផុតកិច្ចសន្យាជាមួយនឹងក្រុម Paris Saint Germain។ បើតាមការចុះផ្សាយដដែល ក្លិប Real Madrid នឹងរៀបចំឆាកជាផ្លូវដើរដ៏វែងមួយ ចេញពីបន្ទប់ផ្លាស់សម្លៀកបំពាក់មកដល់កណ្តាលនៃកីឡដ្ឋាន ហើយនៅពេលកីឡាករ Mbappe ធ្វើដំណើរចេញមកដើម្បីជាការបង្ហាញខ្លួន ពេលនោះនឹងមានបទចម្រៀងអមដំណើររបស់រូបគេ។ ក្លិប Real Madrid ក៏បង្ហាញក្តីរំពឹងថាអ្នកគាំទ្រជាង ៨ម៉ឺននាក់ នឹងមកកាន់កីឡដ្ឋាន ដើម្បីទស្សនាការបង្ហាញវត្តមានកីឡាករដែលក្លិបបានចុះកិច្ចសន្យាដ៏ធំប្រចាំឆ្នាំ។ ប្រធានក្រុមបារាំង ជិតនឹងបានពាក់នៅអាវក្រុមថ្មីដែលជាក្រុមស្ថិតក្នុងក្តីស្រមៃរបស់គេតាំងពីនៅវ័យកុមារ សម្រាប់ការប្រកួតប្រជែងរដូវកាល ២០២៤-២៥ ហើយ Mbappe នឹងកាន់កាប់តំណែងអាវលេខ ៩។ អាវលេខ ៩ ដែលជាលេខអាវ ចាស់របស់អតីតកីឡាករ Karim Benzema សញ្ជាតិបារាំង និងធ្លាប់ជាមិត្តរួមក្រុមនៅជម្រើសជាតិបារាំងជាមួយ Mbappe មួយរូបផងដែរ។ នាគម្រោងកម្មវិធីនោះ លោក Florentino Perez ប្រធានក្លិប Real Madrid ក៏នឹងមានវត្តមានក្នុងការស្វាគមន៍ទៅដល់ Mbappe នៅលើឆាកកម្មវិធីអមដោយវីរៈបុរសក្លិបមួយចំនួន និងប្រធានកិត្តិយសក្លិបលោក Jose Martinez Sanchez។ បច្ចុប្បន្នកីឡាករវ័យ ២៥ឆ្នាំ Kylian Mbappe កំពុងតែផ្តោតលើការប្រកួតប្រជែងពានរង្វាន់ UEFA Euro 2024 ជាមួយនឹងក្រុមជម្រើសជាតិបារាំង។ បារាំង នឹងត្រូវប្រកួតប្រជែងទល់នឹងព័រទុយហ្កាល់ ដែលមាន Cristiano Ronaldo ជាប្រធានក្រុមនៅជំនួបវគ្គ ៨ក្រុម ចុងក្រោយ ថ្ងៃទី៥ ខែកក្កដា វេលាម៉ោង ២យប់៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6338.txt
|
លោក Luis de la Fuente គ្រូបង្វឹកក្រុមជម្រើសជាតិអេស្ប៉ាញ និយាយថាសមត្ថភាពខ្លាំងរបស់កូនក្រុម ស័ក្តិសមនឹងទទួលបានជ័យជម្នះលើក្រុមម្ចាស់ផ្ទះអាល្លឺម៉ង់ នៅក្នុងវគ្គ ៨ក្រុមចុងក្រោយ UEFA Euro 2024។
|
លោក Fuente លើកសរសើរកូនក្រុម បន្ទាប់ពីក្រុមរហស្សនាមគោក្រហម បានគ្រប់គ្រងការប្រកួតយ៉ាងល្អ ដើម្បីយកឈ្នះលើក្រុមហ្ស៊កហ្ស៊ី លទ្ធផល ៤-១ វគ្គ១៦ក្រុមចុងក្រោយ នៅរាត្រីឈានចូលថ្ងៃទី១ ខែកក្កដា។ អេស្ប៉ាញ បន្តបង្ហាញកម្រិតសមត្ថភាពកាន់តែខ្លាំងឡើង ដោយ-គ្របដណ្តប់លើក្រុមហ្ស៊កហ្ស៊ី នាការប្រកួតស្ថិតក្នុងកីឡដ្ឋាន Duesseldorf Arena។ លោក De La Fuente អះអាងក្រោយចប់ការប្រកួតថា កូនក្រុមលោកអាចយកឈ្នះការប្រកួតក្នុងលទ្ធផលដល់ទៅ ៨-១ ឯណោះ ពីការសម្រុកជាច្រើនលើក។ ការប្រកួតនោះ នៅត្រឹមវគ្គទីមួយ អេស្ប៉ាញមានឱកាសស៊ុត ១៧ជើង សំដៅសំណាញ់ទីហ្ស៊កហ្ស៊ី ហើយបញ្ចប់ការប្រកួតរយៈពេល ៩០នាទី ការស៊ុតបាល់សរុបទាំងអស់របស់អេស្ប៉ាញ ចំនួន ៣៥លើក និងសម្រេចទីបាន ៤គ្រាប់ ខណៈ ១គ្រាប់របស់ហ្ស៊កហ្ស៊ី បង្កឡើងពីខ្សែការពារអេស្ប៉ាញភ្លាតស្នៀតចូលទីខ្លួនឯង។ ជាមួយនឹងទម្រង់លេងល្អខ្លាំងបែបនេះ គ្រូបង្វឹកអេស្ប៉ាញ លើកសរសើរពីកូនក្រុមថាពួកគេស័ក្តិសមក្នុងការយកឈ្នះលើក្រុម ម្ចាស់ផ្ទះអាល្លឺម៉ង់ ដែលត្រូវជួបគ្នានៅវគ្គ ១/៤។ លោក De La Fuente បាននិយាយដូច្នេះ៖«ខ្ញុំត្រូវការតម្លៃមួយដ៏ស័ក្តិសម ពីភាពសំខាន់នៃជ័យជម្នះមួយនេះ ព្រោះថាគូប្រកួតរបស់យើងគឺជាក្រុមមួយដ៏ល្អ។ យើងដឹងថាហ្ស៊កហ្ស៊ីអាចបង្កភាពគ្រោះថ្នាក់ កើតចេញពីការទប់ទល់ និងវាយបកយ៉ាងលឿន ប៉ុន្តែយើងមិនរបូតឱកាសការស៊ុតណាមួយទៅកាន់ពួកគេ។ វាគួរតែលទ្ធផល ៨-១ ពីឱកាសរបស់យើងទាំងស្រុង […] ហើយការប្រកួតនេះផ្តល់ឱ្យយើងនៅទំនក់ចិត្តខ្លាំងជាមួយទេពកោសល្យក្រុម គុណភាព ការតាំងចិត្តដែលជារឿងសំខាន់ ដើម្បីទៅការប្រកួតបន្តទៀត ទល់ម្ចាស់ផ្ទះអាល្លឺម៉ង់។ អាល្លឺម៉ង់ជាក្រុមដ៏អស្ចារ្យ និងមានកីឡាករលំដាប់ពិភពលោកល្អៗ […] យើងនឹងរង់ចាំមើលលទ្ធផលពីការប្រកួតនោះ។»។ អេស្ប៉ាញ បន្តដំណើរទៅជួបម្ចាស់ផ្ទះអាល្លឺម៉ង់ នៅវគ្គ ៨ក្រុម ដែលការប្រកួតនឹងធ្វើឡើងក្នុងកីឡដ្ឋាន Stuttgart នៅថ្ងៃទី៥ ខែកក្កដា។ អាល្លឺម៉ង់ កាលវគ្គ ១៦ក្រុម ពួកគេបានទម្លាក់ក្រុមដាណឺម៉ាក ក្នុងលទ្ធផល ២-០ ពីការបង្ហាញទម្រង់លេងមួយដ៏ល្អ ដូចគ្នាទៅនឹងអេស្ប៉ាញដែលបានបង្ហាញទល់នឹងហ្ស៊កហ្ស៊ី។ ហ្ស៊កហ្ស៊ី បញ្ចប់ភារកិច្ចនៅត្រឹមវគ្គ ១៦ក្រុម នៃពានរង្វាន់ Euro 2024 ដែលជាការបង្ហាញខ្លួនលើកដំបូងប្រចាំព្រឹត្តិការណ៍ និងជាការបង្កើតប្រវត្តិសាស្ត្ររបស់ក្រុមដែលមានកម្រិតពិភពលោកទាបជាងគេប្រចាំការប្រកួត៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6339.txt
|
ក្រុមកីឡាបាល់ទាត់អាយុក្រោម១៦ឆ្នាំ ថៃ ចាប់ដូអូស្ត្រាលី ឡើងទៅកាន់វគ្គផ្តាច់ព្រ័ត្រ ពានរង្វាន់ Asean U16 Boy’s Championship បន្ទាប់ពីក្រុមទាំងពីរទម្លាក់វៀតណាម និងម្ចាស់ផ្ទះឥណ្ឌនេស៊ីនៅវគ្គពាក់កណ្តាលផ្តាច់ព្រ័ត្រ។
|
U16 ថៃ បានវាយបកយកឈ្នះវៀតណាមទាំងប្រផិតប្រផើយ ២-១ នៅវគ្គពាក់កណ្តាលផ្តាច់ព្រ័ត្រ នៅថ្ងៃទី១ ខែកក្កដា។ Dau Hong Phong ជាអ្នករកគ្រាប់បាល់នាំមុខឱ្យវៀតណាមនៅនាទី៥២ ដោយបាល់ពិន័យប៉េណាល់ទី មុនពេល Phuriphan Phothong រកបានគ្រាប់តាមស្មើឱ្យថៃនៅ៨នាទីបន្ទាប់។ ឈានដល់នាទី៩០+៣ ទៅហើយ Chaiwat Ngoenma សម្រេចគ្រាប់ជ័យជម្នះ ២-១ ឱ្យក្រុមដំរីសង្គ្រាមជំទង់ បន្តទៅវគ្គផ្តាច់ព្រ័ត្រ។ អូស្ត្រាលី បានយកឈ្នះម្ចាស់ផ្ទះ និងជាម្ចាស់ការពារជើងឯកឥណ្ឌូនេស៊ីដែលសល់គ្នា១០នាក់ ក្នុងលទ្ធផល ៥-៣ ដើម្បីឡើងទៅប្រជែងជើងឯកយុវជន Asean U16 ឆ្នាំ ២០២៤ ជាមួយថៃ។ វៀតណាម និងឥណ្ឌូនេស៊ី នៅសល់ភារកិច្ចត្រូវដណ្តើមគ្នាយកចំណាត់ថ្នាក់លេខ៣ ប្រកួតទៀត។ ការប្រកួតវគ្គផ្តាច់ព្រ័ត្ររវាងថៃ និងអូស្រាលី នឹងធ្វើនៅថ្ងៃទី៣ ខែកក្កដា វេលាម៉ោង ៧ និង៣០នាទីយប់ បន្ទាប់ពីជំនួបដណ្តើមលេខ៣រវាងវៀតណាម និងឥណ្ឌូនេស៊ី នៅវេលាម៉ោង ៣រសៀល។ សូមបញ្ជាក់ថា ថៃ និងវៀតណាម ជាម្ចាស់ជើងឯកយុវជនអាយុក្រោម១៦ឆ្នាំ ៣លើកដូចគ្នា ស្របពេលអូស្រ្តាលី និងឥណ្ឌូនេស៊ី ធ្លាប់ឈ្នះ២លើកដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_634.txt
|
ភ្នំពេញ៖ សមត្ថកិច្ច ឃាត់ខ្លួនជនសង្ស័យម្នាក់ ពាក់ព័ន្ធនឹងការលក់សាច់ជ្រូក មាន់ ទា រួមទាំងផលិតផលកសិកម្មផ្សេងទៀត លើបណ្ដាញសង្គម ដោយប្រើប្រាស់គណនីក្លែងក្លាយ ដើម្បីឆបោកអតិថិជន។ នេះបើតាមការចេញផ្សាយរបស់នាយកដ្ឋាននគរបាលទេសចរណ៍ នៃអគ្គស្នងការដ្ឋាននគរបាលជាតិ។
|
សមត្ថកិច្ចនៃនាយកដ្ឋាននគរបាលទេសចរណ៍ បានស្រាវជ្រាវរកឃើញជនសង្ស័យ និងឈានដល់ការឃាត់ខ្លួន បុរសម្នាក់ ដែលមានទីលំនៅភូមិខ្នាតខាងជើង ឃុំបឹងត្រាញ់ជើង ស្រុកសំរោង ខេត្តតាកែវ។ ប្រតិបត្តិការនេះ ធ្វើឡើងកាលពីថ្ងៃទី២៣ មីនា។ ជនសង្ស័យប្រើទំព័រហ្វេសប៊ុកជាច្រើន ដែលមានឈ្មោះ សែនជ័យ ដង្ខៅជ្រូកសាច់, សេវាកម្មទិញលក់ កសិផល និងផលិតផលកសិកម្មកម្ពុជា, CAM-Growth Agri-Services Company, សេវាកម្មផ្គត់ផ្គង់មាន់ និងទាសាច់ គ្រប់ប្រភេទ, សេវាកម្មទិញលក់មាន់ស្រែកម្ពុជា, សេវាកម្មទិញលក់មាន់គ្រប់ប្រភេទ រួមទាំងមានគណនីហ្វេសប៊ុក Ratha Kim, Ratha Kim (ដង្ខៅ កសិកម្ម), ពាយ័ព្យដេប៉ូបោះដុំជ្រូកកណ្តុរ, សែនជ័យ ដង្ខៅជ្រូកសាច់, សេវាកម្មទិញលក់ មាន់ស្រែកម្ពុជា ជាដើម។ សមត្ថកិច្ច អះអាងថា នៅមានគណនី ក្លែងក្លាយជាច្រើនទៀត ព្រមទាំងបណ្តាញសង្គមផ្សេងទៀតផងដែរ ដែលជនសង្ស័យ បង្កើតឡើង ដើម្បីឆបោកលុយពីជនជាតិបរទេស និងប្រជាពលរដ្ឋខ្មែរ។ កម្លាំងសមត្ថកិច្ច បញ្ជាក់បន្ថែម ជនសង្ស័យបានទទួលស្គាល់ពីសកម្មភាពខុសច្បាប់យ៉ាងដូច្នេះ៖ «ក្រោយពីជំនាញសាកសួរ ជនល្មើសរូបនេះ បានសារភាពទទួលស្គាល់ថា ខ្លួនពិតជាបានឆបោកលុយពីជនជាតិខ្មែរ និងជនជាតិបរទេសជាច្រើនករណី តាមបណ្តាញសង្គម
|
article_6340.txt
|
ការប្រកួតវគ្គជម្រុះ ៨ក្រុម ចុងក្រោយនៃពានរង្វាន់ UEFA Euro 2024 នៅរាត្រីថ្ងៃទី៥ ខែកក្កដានេះ សុទ្ធសឹងតែជាជំនួបពិសេសដោយក្រុមម្ចាស់ផ្ទះអាល្លឺម៉ង់ នឹងត្រូវស្វាគមន៍ក្រុមអេស្ប៉ាញ នាវេលាម៉ោង ១១យប់ មុនពេលគូប្រជែងដ៏ខ្លាំងមួយគូទៀត បារាំង តទល់ព័រទុយហ្កាល់ វេលាម៉ោង ២យប់រំលងអាធ្រាត្រ (ម៉ោងនៅកម្ពុជា)។
|
អេស្ប៉ាញ ជាក្រុមតែមួយគត់ដែលឆ្លងកាត់ការប្រកួត តាំងពីវគ្គចែកពូល រហូតដល់វគ្គ ១៦ក្រុម មានស្ថិតិឈ្នះ ១០០ភាគរយ ពីការប្រកួតទាំង ៤លើក។ ជ័យជម្នះចុងក្រោយរបស់អេស្ប៉ាញ ក្នុងវគ្គ ១៦ក្រុម បានបំបាក់ហ្ស៊កហ្ស៊ី លទ្ធផល ៤-១ ឡើងមកជួបអាល្លឺម៉ង់។ ចំណែកអាល្លឺម៉ង់វិញ ក៏ធ្វើបានល្អដោយឆ្លងកាត់ការប្រកួត ៤លើក មកនេះ ពួកគេរកបានគ្រាប់បាល់ស៊ុតបញ្ចូលទីចំនួន ១០គ្រាប់ លើគូប្រកួត ហើយក៏ជាក្រុមមានភាពចំណេញត្រង់ថា ជាម្ចាស់ផ្ទះនៃការប្រកួត។ ការប្រកួតដ៏កក្រើនរវាងអាល្លឺម៉ង់ និងអេស្ប៉ាញ នឹងធ្វើឡើងនៅវេលាម៉ោង ១១យប់ ស្ថិតក្នុងកីឡដ្ឋាន Stuttgart។ មុនការប្រកួតមកដល់ ក្រុមអេស្ប៉ាញដែលបង្ហាញទម្រង់លេងដ៏ល្អខ្លាំង នឹងចាប់ផ្តើមការប្រកួតទល់ម្ចាស់ផ្ទះ ដោយគ្មានវត្តមានកីឡាករណាម្នាក់ ជួបបញ្ហារបួសឡើយ ហើយរាត្រីនេះទៀតសោត លោក Luis De La Fuente អាចនឹងដាក់បញ្ជីជម្រើស ១១នាក់ដំបូង ស្រដៀងទៅនឹងការប្រកួតយកឈ្នះលើហ្ស៊កហ្ស៊ី។ ក្រុមរហស្សនាមគោក្រហម ជាក្រុមមួយដែលមានសមត្ថភាពខ្លាំងចាប់តាំងពីវគ្គចែកពូលមក ដោយក្រុមមួយនេះ មានទម្រង់លេងខ្លាំងទាំងតំបន់ការពារ ខ្សែបម្រើ រហូតដល់តំបន់ប្រយុទ្ធ ដែលពោរពេញទៅដោយកីឡាករវ័យក្មេងឡើងជើងខ្លាំងដូចគ្នា រួមមាន Nico Williams និង Lamine Yamal ដោយក្រឡុកតំបន់ប្រយុទ្ធស្លាបសងខាង ខណៈ Alvaro Morata ប្រធានក្រុមប្រយុទ្ធកណ្តាលដ៏ល្អថែមទៀត។ ការប្រកួតវគ្គចែកពូល អេស្ប៉ាញ ស៊ុតបញ្ចូលទីក្រុមដទៃ ដោយរក្សាសំណាញ់ទីខ្លួន មិនឱ្យគូប្រកួតស៊ុតបញ្ចូលទីបានឡើយ។ សម្រាប់១០ប្រកួតចុងក្រោយរបស់ពួកគេស៊ុតបញ្ចូលទីគូប្រកួតរហូតដល់ ២៨គ្រាប់។ ការប្រកួត ៧ លើក ក្នុងចំណោម ១០លើកចុងក្រោយ អេស្ប៉ាញមានស្ថិតិគ្រាប់ស៊ុតបញ្ចូលទី ២,៥ គ្រាប់ ។ សម្រាប់ជំនួបនេះវិញ ខ្សែការពារ Jonathan Tah របស់ក្រុមម្ចាស់ផ្ទះអាល្លឺម៉ង់ បានវិលត្រឡប់ពីការជាប់បម្រាម វិញ។ អាល្លឺម៉ង់ក៏ជាក្រុមបង្ហាញទម្រង់លេងភ្ញាក់ផ្អើលដូចគ្នា តាំងពីវគ្គចែកពូលមក ហើយកីឡាករវ័យក្មេងដូចជា Florian Wirtz, Leroy Sane និង Jamal Musiala ក៏កំពុងមានសមត្ថភាពល្អ ជួយដល់ក្រុមដឹកនាំដោយលោក Julian Nagelsmann។ ក្រុមម្ចាស់ផ្ទះក៏មានកំណត់ត្រាល្អ មិនខុសឆ្ងាយពីអេស្ប៉ាញឡើយ ដោយការប្រកួត ៣លើក ក្នុងចំណោម ៦ប្រកួត ចុងក្រោយ អាល្លឺម៉ង់ស៊ុតបញ្ចូលទីគូប្រកួតលទ្ធផល ២-០ ជានិច្ច។ កីឡាករ Jamal Musiala ជាកីឡាករវ័យក្មេងកំពុងបង្ហាញភាពភ្ញាក់ផ្អើល សម្រាប់អាល្លឺម៉ង់ ដោយគេរកបាន ៣គ្រាប់ ពីការបង្ហាញខ្លួន ៤លើក ក្នុងព្រឹត្តិការណ៍ Euro 2024។ ដោយឡែកការប្រកួតគូទី២ គឺជាការប្រកួតរវាងក្រុមព័រទុយហ្កាល់ ប្រជែងតទល់នឹងបារាំង ដើម្បីកៅអីវគ្គពាក់កណ្តាលផ្តាច់ព្រ័ត្រ ធ្វើឡើងនៅវេលាម៉ោង ២យប់រំលងអាធ្រាត្រ (ម៉ោងនៅកម្ពុជា) ស្ថិងក្នុងទីក្រុង Hamburg កីឡដ្ឋាន Volkspark។ បារាំងជាក្រុមមួយកំពុងតែមានបញ្ហាទម្រង់លេង តែហាក់បីជាមានសំណាង ហើយឈានដល់វគ្គ ៨ក្រុមនេះ។ ជ័យជម្នះរបស់បារាំង ភាគច្រើនកើតឡើងដោយសារគូប្រកួតភ្នាត់ស្នៀតធ្វើឱ្យបាល់ចូលទីខ្លួនឯង ហើយបារាំងស៊ុតបាល់បញ្ចូលទីគូប្រកួត បានត្រឹមតែ ១គ្រាប់ប៉ុណ្ណោះ ជាបាល់ពិន័យ ១១ម៉ែត្រ។ ចំណែកព័រទុយហ្កាល់ ជាក្រុមខ្លាំងមួយ កាលពីវគ្គចែកពូល ។ ពួកគេក៏បានឆ្លងផុតការប្រកួតវគ្គ ១៦ក្រុម ទាំងត្រដាបត្រដួសផងដែរ បន្ទាប់ពីការប្រកួតស្មើទល់នឹងក្រុមស្លូវេនី រហូតឈានដល់ការស៊ុតបាល់កាត់សេចក្តី ១១ម៉ែត្រ។ ជំនួបរវាងព័រទុយហ្កាល់ ទល់បារាំងរាត្រីនេះ ក៏ក្លាយជាជំនួបសងសឹងផងដែរ ក្នុងព្រឹត្តិការណ៍ Euro ចាប់តាំងពីក្រុមទាំង ២ បានប៉ះគ្នាវគ្គផ្តាច់ព្រ័ត្រកាលឆ្នាំ ២០១៦ ក្នុងទីក្រុងប៉ារីស ។ កាលនោះព័រទុយហ្កាល់ក្លាយជាម្ចាស់ជើងឯក Euro 2016 យកឈ្នះបារាំងលទ្ធផល ១-០។ មួយវិញទៀត ការប៉ះគ្នានេះ ក៏នឹងក្លាយជាការប្រកួត ដែលមនុស្សជាច្រើនទន្ទឹងរង់ចាំមើល ពីការជួបគ្នាជាថ្មីរវាងអតីតកីឡាករ Real Madrid តារាបាល់ទាត់វ័យ ៣៩ឆ្នាំ Ronaldo ទល់ជាមួយនឹងអនាគតកីឡាករក្រុមអធិរាជស Kylian Mbappe ។ Mbappe តែងតែចាត់ទុក Ronaldo ជានិមិត្តរូបខ្លួន៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6341.txt
|
ជំនួប ២គូ ចុងក្រោយនៃព្រឹត្តិការណ៍ UEFA Euro 2024 វគ្គ១៦ក្រុមចុងក្រោយ នឹងធ្វើនៅយប់ថ្ងៃទី២ ខែកក្កដា ដើម្បីស្វែងរក២ក្រុមចុងក្រោយ ឡើងទៅកាន់វគ្គ ៨ក្រុម។ ហូឡង់ដែលចង់បន្តដំណើរទៅកាន់វគ្គបន្ត ត្រូវឆ្លងកាត់ក្រុមរូម៉ានីជាមុនសិន ដោយការប្រកួតនឹងត្រូវធ្វើឡើងនៅក្នុងកីឡដ្ឋាន Allianz Arena វេលាម៉ោង ១១យប់ មុនពេលជំនួបចុងក្រោយអូទ្រីស ប្រជែងគ្នាជាមួយនឹងតួកគី វេលាម៉ោង ២អាធ្រាត្រ ក្នុងកីឡដ្ឋាន Red Bull Arena។
|
មុនពេលមកជួបគ្នានៅវគ្គ ១៦ក្រុមនេះ រូម៉ានី ជាក្រុមមួយដែលបង្ហាញទម្រង់លេងល្អប្រសើរមួយ ដោយពួកគេជាក្រុមឈរតំណែងកំពូលតារាងមាន ៤ពិន្ទុ មុនពេលឡើងមកប៉ះហូឡង់។ ចំណែកហូឡង់វិញកាលពីវគ្គចែកពូល ក៏រកបាន ៤ពិន្ទុ ដូចគ្នា ប៉ុន្តែហូឡង់ឡើងមកវគ្គ ១៦ក្រុម ក្នុងនាមជាក្រុមមានតំណែងលេខ ៣ល្អ តែប៉ុណ្ណោះ។ កីឡដ្ឋាន Allianz Arena នឹងជាទីកន្លែងកាត់សេចក្តីសម្រាប់រូម៉ានី និងហូឡង់។ ហូឡង់ដឹកនាំដោយលោក Ronald Koeman ត្រូវការពង្រឹងសមត្ថភាពត្រង់តំបន់ប្រយុទ្ធឱ្យកាន់តែកើនឡើងជាងមុន សម្រាប់វគ្គជម្រុះ ១៦ក្រុម ក្រោយពេលវគ្គចែកពូល E ហូឡង់បានត្រឹមឈ្នះប៉ូឡូញយ៉ាងតានតឹង និងស្មើបារាំង ហើយចាញ់អូទ្រីស។ ប៉ុន្តែទោះជាយ៉ាងណា កម្រិតលេងរបស់ហូឡង់ ហាក់បីមានប្រៀបខ្លាំងជាងទៅលើរូម៉ានី ប៉ុន្តែរូម៉ានី ក៏ជាក្រុមមួយមិនអាចមើលរំលងបាន។ ស្ថិតិការប្រកួតកន្លងមក ហូឡង់ឆ្លងកាត់ ៣ប្រកួត វគ្គចែកពូល ពួកគេមានឱកាសស៊ុតបាល់ ៣៩លើកសំដៅទី ដោយច្រើនជាងរូម៉ានី ស៊ុតសំដៅទីដល់ទៅ ៧គ្រាប់។ យ៉ាងណារូម៉ានី មានស្ថិតិល្អត្រង់ថាមានការស៊ុតបាល់ចំគោលដៅដល់ទី ១៤លើក ច្រើនជាងហូឡង់ ៤លើក។ រូម៉ានី ការឈ្នះចុងក្រោយបង្អស់របស់ពួកគេ លើក្រុមអ៊ុយក្រែនលទ្ធផល ៣-០ និងជាការឈ្នះតែមួយលើកប៉ុណ្ណោះ ចំណោមការប្រកួត ៧លើកចុងក្រោយ។ រីឯហូឡង់វិញ ការប្រកួត ៧លើក ចុងក្រោយបានយកឈ្នះត្រឹមតែ ៤លើក។ រូម៉ានី និងហូឡង់ ធ្លាប់បានជួបគ្នា ១៣លើកកន្លងមក ដោយហូឡង់មានកំណត់ត្រាឈ្នះច្រើនជាង ដល់ទៅ ៩លើក ហើយស្មើ ៣លើក ហើយរូម៉ានីយកឈ្នះបានត្រឹមតែ ១លើក ប៉ុណ្ណោះ កាលពីការប្រកួតជម្រុះ Euro ឆ្នាំ ២០១៧ កាលនោះពួកគេយកឈ្នះដោយលទ្ធផល ១-០។ មុនការប្រកួតមកដល់ហូឡង់ ក៏ប្រៀបជាងត្រង់ថាក្រុមកីឡាករទាំងអស់ នឹងមានវត្តមានលេងក្នុងការប្រកួតវគ្គ ១៦ក្រុម ដោយគ្មានបញ្ហាកីឡាករណាម្នាក់របួសឡើយ។ ចំណែករូម៉ានីវិញជាក្រុមត្រូវការស្វែងរកទម្រង់លេងឱ្យបានល្អជាងមុន ដើម្បីទប់ទល់នឹងក្រុមហូឡង់។ ដោយឡែកទៅកាន់ជំនួបចុងក្រោយរវាងអូទ្រីស ទល់តួកគី នឹងត្រូវធ្វើឡើងនៅក្នុងកីឡដ្ឋាន Red Bull Arena វេលាម៉ោង ២យប់រំលងអាធា្រត្រ (ម៉ោងនៅកម្ពុជា)។ អូទ្រីសជាក្រុមបង្កភាពភ្ញាក់ផ្អើលខ្លាំងនៅការប្រកួតវគ្គចែកពូល D ដោយពួកគេស្ថិតក្នុងពូលជាមួយបារាំង ហូឡង់ និងប៉ូឡូញ ប៉ុន្តែអាចប្រជែងដើម្បីឈរតំណែងកំពូលតារាង។ អូទ្រីសដឹកនាំដោយលោក Ralf Rangnick ជាក្រុមដែលមានទម្រង់លេងដ៏យល់ចិត្តគ្នាបំផុតមួយនៃក្រុមទាំងកីឡាករទាំងអស់ ទាំងការពារ បម្រើ ប្រយុទ្ធ សុទ្ធសឹងតែស៊ីសង្វាក់គ្នាគ្រប់ទីកន្លែង។ កាលវគ្គចែកពូលទោះចាញ់បារាំង ១-០ ពីការភ្លាត់ស្នៀតធ្វើចូលទីខ្លួនឯង តែអូទ្រីស វាយបកឈ្នះប៉ូឡូញ ៣-១ និងឈ្នះហូឡង់ ៣-២ ហើយការឡើងវគ្គ ១៦ក្រុម អូទ្រីសក៏រំពឹងថានឹងអាចចូលវគ្គជ្រៅជាងនេះទៅទៀត។ តួកគីជាក្រុមបញ្ចប់ចំណាត់ថ្នាក់លេខ ២ ក្នុងពូល F ដោយមាន ៦ពិន្ទុ ក្នុងដៃ ពីទម្រង់លេងល្អបំផុតរបស់ពួកគេ។ តួកគីឡើងវគ្គ ១៦ក្រុម ក្រោយការប្រកួតវគ្គចែកពូលឈ្នះលើហ្ស៊កហ្ស៊ី ៣-១ យកឈ្នះឆែក ២-១ ទោះជាចាញ់ព័រទុយហ្កាល់ ៣-០ ក៏ដោយក្តី។ សម្រាប់ការប្រកួតរាត្រីនេះវិញ អូទ្រីសក៏ជាក្រុមមួយជួបបញ្ហាបន្តិចបន្តួចដូចគ្នា ដោយពួគគេមានកីឡាករសំខាន់មួយចំនួនជាប់បម្រាម ខណៈតួកគីក៏ជាក្រុមជួបបញ្ហាកីឡាករជាប់បម្រាមដូចគ្នា។ ស្ថិតិការប្រកួត ១០លើកចុងក្រោយ អូទ្រីសឈ្នះ ៨ប្រកួត ខណៈចំណោម ៩ប្រកួត ចុងក្រោយ ពួកគេជាក្រុមការពារសំណាញ់ទីមិនឱ្យគូប្រកួតស៊ុតចូលត្រឹមតែ ១លើកប៉ុណ្ណោះ៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6342.txt
|
Phil Foden ខ្សែបម្រើឆ្នើមក្រុមជម្រើសជាតិអង់គ្លេស វិលត្រឡប់ទៅកាន់ជំរំហ្វឹកហាត់របស់ក្រុម ក្នុងប្រទេសអាល្លឺម៉ង់វិញហើយ បន្ទាប់ពីបានធ្វើដំណើរទៅមើលប្រពន្ធផ្តល់កំណើតកូនទី៣ រួចមក។ តោកំណាច ត្រូវបន្តជួបស្លូវ៉ាគីនៅវគ្គ១៦ក្រុមចុងក្រោយ EUFA Euro 2024។
|
កីឡាករវ័យ ២៤ឆ្នាំ បានវិលត្រឡប់ទៅកាន់ផ្ទះរបស់គេ បន្ទាប់ពីក្រុមតោកំណាចបានបញ្ចប់ការប្រកួតត្រឹមលទ្ធផលស្មើ ០-០ ជាមួយនឹងក្រុមស្លូវេនីភ្លាមៗ ដើម្បីទៅមើលប្រពន្ធ Rebecca Cooke ផ្តល់កំណើតកូនទី៣ កាលថ្ងៃទី២៥ ខែមិថុនា។ នៅពេលសមាជិកក្រុម Manchester City ធ្វើដំណើរទៅអង់គ្លេស សហព័ន្ធកីឡាបាល់ទាត់អង់គ្លេសក៏បានចេញសេចក្តីប្រកាស ថា Foden មានភារកិច្ចជាមួយគ្រួសារចាំបាច់ ដែលត្រូវចាកចេញជំរំហ្វឹកហាត់រយៈពេលខ្លីផងដែរ។ ក្តីរំពឹងថា Foden នឹងត្រឡប់មកជួយក្រុមអង់គ្លេសវិញ គឺជាការពិត ដោយរូបគេបានវិលត្រឡប់មកជំរុំហ្វឹកហាត់វិញ លឿនជាងកាលវិភាគដែលគ្រោងទុក ដើម្បីហ្វឹកហាត់ជាមួយក្រុមត្រៀមខ្លួនសម្រាប់ជំនួបសំខាន់វគ្គ ១៦ក្រុម។ ដំបូងឡើយ Foden។ អង់គ្លេស តទល់ស្លូវេនី នៅថ្ងៃទី៣០ ខែមិថុនា ក្នុងកីឡដ្ឋាន Gelsenkirchen។ កន្លងមករវាង Foden និងប្រពន្ធរបស់គេ Rebecca ធ្លាប់មានកូនចំនួន ២នាក់ រួចមកហើយ ដោយកូនប្រុសច្បងឈ្មោះថា Ronnie អាយុ ៥ឆ្នាំ និងកូនស្រីឈ្មោះ True អាយុ ២ឆ្នាំ។ សម្រាប់ជម្រើសជាតិអង់គ្លេស Foden ដែលរួមចំណែកជួយ Manchester City ឈ្នះពាន Premier League រដូវកាល ២០២៣-២៤ បានក្លាយជាកម្លាំងសំខាន់បំផុតមួយសម្រាប់ជម្រើសជាតិអង់គ្លេស ក្នុងការប្រកួត Euro 2024។ Foden បង្ហាញខ្លួនជម្រើស ១១នាក់ ដំបូងឱ្យអង់គ្លេសទាំង ៣ប្រកួត ក្នុងវគ្គចែកពូល៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
article_6343.txt
|
កីឡាករខ្សែប្រយុទ្ធ Kylian Mbappe បានសរសើរដល់វីរបុរសរបស់គេ គឺកីឡាករ Cristiano Ronaldo ថាជាកីឡាករដ៏ពិសេសបំផុតមួយរូប មុនពេលជំនួបរវាងក្រុមជម្រើសជាតិបារាំង ត្រូវតទល់នឹងក្រុមព័រទុយហ្កាល់ ក្នុងការប្រកួតពានរង្វាន់ Euro 2024 វគ្គ ៨ក្រុម ចុងក្រោយ ធ្វើឡើងនៅថ្ងៃទី៥ ខែកក្កដា។
|
Mbappe ត្រូវបានគេស្គាល់ច្បាស់ថាជាកីឡាករម្នាក់ ដែលតែងចាត់ទុក Ronaldo ជានិមិត្តរូបរបស់គេខ្លាំងបំផុត ដោយប្រធានក្រុមបារាំងរូបនេះ ធ្លាប់បានបង្ហោះរូបភាពដែលរូបគេបានថតជាមួយតារាបាល់ទាត់វ័យ ៣៩ឆ្នាំ កាលនៅវ័យកុមារ ស្ថិតក្នុងទីតាំងហ្វឹកហាត់របស់ក្លិប Real Madrid កាលឆ្នាំ ២០១២។ កីឡាករវ័យ ២៥ឆ្នាំ សញ្ជាតិបារាំង កាលពីពេលថ្មីៗនេះ បានផ្ទេរទៅកាន់ក្លិប Real Madrid តាមក្តីស្រមៃ ក្នុងនាមជាកីឡាករគ្មានតម្លៃខ្លួន ពីក្លិប Paris Saint Germain។ ក្នុងសន្និសីទកាសែតមុនការប្រកួត កីឡាករប្រធានក្រុមបារាំង បាននិយាយទាក់ទងនឹងការជួបគ្នាជាថ្មីទល់នឹង Ronaldo ដូច្នេះថា៖«វាពិតជាកិត្តិយសខ្លាំងណាស់ គ្រប់គ្នាបានដឹងថាការគោរពរបស់ខ្ញុំ តែងតែមានសម្រាប់គាត់។ រូបគាត់នៅតែជាវិរបុរស ហើយយើងកំពុងតែទាក់ទងគ្នា ប៉ុន្តែខ្ញុំសង្ឃឹមថាថ្ងៃស្អែកយើងនឹងអាចឈ្នះការប្រកួត។ យើងត្រូវតែគោរពពេញចិត្តថាគាត់គឺជានរណា ហើយអ្វីដែលគាត់បានធ្វើកន្លងមក គឺរូបគាត់ជាមនុស្សដ៏ពិសេសមួយ ហើយកំណត់ត្រារបស់គាត់ បាននិយាយប្រាប់នូវរឿងគ្រប់យ៉ាង។»។ សម្រាប់ Mbappe និងជម្រើសជាតិបារាំង នៅក្នុងការប្រកួត Euro 2024 លើកនេះ ពួកគេហាក់បីជួបបញ្ហាច្រើន ។ ឆ្លងកាត់ការប្រកួត ៤លើក កន្លងមក បារាំងយកឈ្នះលើគូប្រកួត ប៉ុន្តែពួកគេ ហាក់បង្ហាញទម្រង់លេងមិនសូវបានល្អឡើយ។ ជ័យជម្នះរបស់បារាំង ភាគច្រើនដោយសារក្រុមដទៃភ្លាត់ស្នៀត ធ្វើឱ្យគ្រាប់បាល់ចូលទីខ្លួនឯង ហើយជួយបារាំងឈ្នះការប្រកួតឡើងទៅកាន់វគ្គ ៨ក្រុមចុងក្រោយនេះ។ ជំនួបរវាងបារាំង និងព័រទុយហ្កាល់ នឹងធ្វើឡើងនៅវេលាម៉ោង ២យប់ រំលងអាធ្រាត្រ ស្ថិតក្នុងកីឡដ្ឋាន Volkspark ប្រទេសអាល្លឺម៉ង់ ក្រោយពេលជំនួបរវាងម្ចាស់ផ្ទះអាល្លឺម៉ង់ជួបនឹងក្រុមអេស្ប៉ាញ នៅវេលាម៉ោង ១១យប់ ថ្ងៃទី៥ ខែកក្កដា ដូចគ្នា៕ អ្នកសរសេរអត្ថបទ សូមចុចត្រង់នេះដើម្បីអានថ្មីៗជាភាសាអង់គ្លេស (Cambodianess.com)
|
Subsets and Splits
No community queries yet
The top public SQL queries from the community will appear here once available.